༄༅། །དགོངས་པ་གཅིག་པ་ལས། བྱང་སེམས་ཀྱི་ཚོམས་ཀྱི་ཟིན་བྲིས་རང་གཞན་

གྲུབ་མཐའ་རྒྱ་མཚོའི་ཕ་རོལ་ཏུ་སོན་པས་སྙེངས་བྲལ་གྱི་སློབ་དཔོན་ཆེན་པོ་

མི་བསྐྱོད་ཞབས་ཀྱིས་བསྩལ་བའོ། །

༄༅། །ཆོས་ཀུན་མངོན་པར་རྫོགས་པར་སངས་རྒྱས་པའི། །གོ་འཕང་མཆོག་ཏུ་གྲུབ་པ་མི་བསྐྱོད་རྗེའི། །ཞབས་རྡུལ་སྤྱི་བོའི་པདྨར་རྟག་བཀོད་ནས། །བྱང་ཆེན་ལམ་གཅིག་ཆོས་ཚུལ་འདི་བྲི་བྱ། །

 བྱང་སྡོམ་གྱི་ཚོམས་འདི་ལ་རྩ་ཚིག་ཉེར་བཞི་ལས།

༈ རྡོ་རྗེའི་གསུང༌། **སྙིང་རྗེ་དང་བྱང་ཆུབ་ཀྱི་སེམས་ཐ་དད་ཡིན།** ཞེས་བྱ་བ་ནི་རྡོར་གསུང་དག་པར་མ་བཏོན་པ་ཡིན་ཏེ། སྒྲ་ཇི་བཞིན་པ་དེ་ལྟ་ན། བྱང་ཆུབ་ཀྱི་སེམས་སུ་གྱུར་པའི་སྙིང་རྗེ་ཞིག་ཡོད་པ་མ་ཡིན་པར་བཤད་དགོས་པའི་ཕྱིར། འོ་ན་ཅི་ལྟར་ཞེ་ན། སྙིང་རྗེའི་བློ་ཙམ་ཡིན་ན་བྱང་ཆུབ་ཀྱི་སེམས་འདྲེན་པའི་སྙིང་རྗེ་ཡིན་པས་མ་ཁྱབ་བྱ་བར་བཏོན་པ་ནི་རྡོར་གསུང་དྲི་མ་ཐམས་ཅད་དང་བྲལ་བར་འགྱུར་རོ། །

 དེ་ལ་བོད་འདིར་ཐེག་པ་ཆེན་པོའི་ཡོངས་འཛིན་དང་བྲལ་ཞིང་སྐྱེ་བ་སྔ་མ་ལ་སོགས་པར་གོམས་པའི་སྙིང་རྗེས་རིགས་སད་པའི་གང་ཟག་ལ་སྐྱེ་བོ་རྨོངས་པ་དག་གིས་གང་ཟག་འདི་ནི་བྱང་ཆུབ་སེམས་དཔའོ་ཞེས་བསྟོད་ཅིང༌། གང་ཟག་དེ་ཉིད་ཀྱིས་ཀྱང་སྙིང་རྗེའི་བློ་ཉི་ཚེ་བ་དེ་ཙམ་ལ་བྱང་ཆུབ་ཀྱི་སེམས་སུ་རློམ་ནས། ཁོ་བོའང་བྱང་ཆུབ་སེམས་དཔའོ་ཞེས་མོས་པ་བྱེད་པ་ཡོད་པས། དེ་ལྟ་བུའི་གདུལ་བྱའི་ངོར། ཞལ་སྔ་ནས་ཆོས་ཀྱི་གནད་འདི་རྡོ་རྗེའི་ཚིག་ཏུ་བཞག་གོ །

 དེ་ལ་སྙིང་རྗེའི་བློ་ཙམ་ལ། ཕྱི་རོལ་པའི་རྒྱུད་ལའང་ཡོད་པའི་སྙིང་རྗེ་དང༌། ཉན་རང་གི་རྒྱུད་ལ་ཡོད་པའི་སྙིང་རྗེ་དང༌། ཐེག་པ་ཆེན་པོའི་གང་ཟག་གི་རྒྱུད་ལ་ཡོད་པའི་སྙིང་རྗེ་དང༌། སྙིང་རྗེ་དེས་དྲངས་པའི་བྱང་ཆུབ་ཀྱི་སེམས་གང་ཡིན་པ་དང༌། བྱང་ཆུབ་ཀྱི་སེམས་དང་མཚུངས་ལྡན་དུ་གྱུར་པའི་བརྩེ་བ་ངོས་འཛིན་པ་དང༌། ལྷག་པར་སྔགས་བླ་མེད་པས་སྙིང་རྗེ་ཆེན་པོ་བདེ་བ་ཆེན་པོའི་ངོ་བོར་སྐྱེ་བའི་བདེ་ཆེན་དེ་བྱམས་པ་དང་སྙིང་རྗེ་བྱང་ཆུབ་ཀྱི་སེམས་ཐམས་ཅད་པར་བཤད་ཚུལ་དང༌། དེ་ཉིད་རྣམ་ཀུན་མཆོག་ལྡན་གྱི་སྟོང་གཟུགས་ལས་ངོ་བོ་ཐ་དད་དུ་འཇོག་པ་མ་ཡིན་པ་དང༌། དམན་པའི་བརྩེ་བ་ཉོན་མོངས་ཅན་དུ་འགྱུར་བ་དང༌། དེ་ལྟ་ནའང་བརྩེ་བའི་རང་ལྡོག་གི་ཆ་ནས་སེམས་ཅན་ཐམས་ཅད་ལ་སྙིང་རྗེའི་རིགས་ཀྱིས་མ་ཁྱབ་པའི་སེམས་ཅན་མེད་པས། དེ་ཙམ་ཡོད་པའང་སེམས་ཅན་ཐམས་ཅད་ལ་རྒྱས་འགྱུར་གྱི་རིགས་ཡོད་པའི་སྒྲུབ་བྱེད་དུ་འགྱུར་ཚུལ་ཏེ་དགུའི་རྣམ་བཤད་མཛད་པ་ལས།

 དང་པོ་ནི། མུ་སྟེགས་པ་དག་གིས་ཀྱང་འདོད་ཁམས་པ་བསམ་གཏན་གྱི་སེམས་མ་ཐོབ་པས། འདོད་པའི་ཉོན་མོངས་པ་དང་བཅས་པས་ཉེ་བར་མ་ཞི་བ་དང༌། སྡིག་ཏོ་ཁ་ན་མ་ཐོ་བ་དང་བཅས་པས་ངན་སོང་ལ་སོགས་པར་སྐྱེ་བའི་སེམས་ཅན་ལ་བཟོད་མེད་ཀྱི་སྙིང་རྗེ་དུང་བ་ཡོད་ལ། སྙིང་རྗེ་དེ་ཚངས་གནས་ཐོབ་བྱེད་ཀྱི་རྒྱུར་ཇི་ལྟར་འགྱུར་བ་ནི། རྒྱུ་སྙོམས་འཇུག་གི་བསམ་གཏན་གྱི་སེམས་ཐོབ་པའི་རྒྱུད་ལ། བྱམས་པ་དང་སྙིང་རྗེ་ཚད་མེད་སོགས་སྐྱེས་པའི་གྲངས་དེ་སྙེད་ཀྱི་འབྲས་བུ་ཚངས་རིས་ལ་སོགས་པ་དེ་སྙེད་དུ་སྐྱེ་བའི་བསམ་གཏན་འགྲུབ་བྱེད་དུ་འགྱུར་བ་ཡིན་པས། གཞུང་དུ། མུ་སྟེགས་བཅུ་རི་བོ་གངས་ཅན་སོགས་ཀྱི་བྱུང་བ་དང་བཅས་ཏེ་བཤད་དོ། །

 གཉིས་པ་ནི། རང་ཉིད་ལས་དང་ཉོན་མོངས་པའི་དབང་གིས་ཁམས་གསུམ་གྱི་འཁོར་བར་འཁྱམས་པའི་སྡུག་བསྔལ་ལ་མ་བཟོད་པའི་བརྩེ་སེམས་ཀྱི་གདུང་བ་འབར་བ་སྙིང་རྗེ་དང༌། རང་ཉིད་འཁོར་བ་ལས་ཐར་ནས་མྱང་འདས་ཀྱི་བདེ་བ་དང་བྲལ་དགོས་ཀྱི་བྱམས་པའི་བློ་ནི་ཉན་རང་གི་རྒྱུད་ལ་ཡོད་པའི་བྱམས་སྙིང་རྗེའོ། །

 གསུམ་པ་ནི། ནམ་མཁའི་མཐའ་དང་དང་མཉམ་པའི་སེམས་ཅན་ཐམས་ཅད་ཀྱིས་འཁོར་བ་ཐོག་མེད་ནས་ཕ་མ་བུ་སྡུག་ཆུང་མ་མཛའ་ཤེས་སོགས་སྒོ་དུ་མ་ནས་འཁོར་བ་ལ་ལྟོས་པའི་ཕན་མ་བཏགས་བྱ་བ་མེད་པའི་སྒོ་ནས་ཕན་འདོགས་བྱས་པའི་ཚུལ་ནི། དེ་བཞིན་གཤེགས་པའི་གསུང་གི་གསང་བས་བརྗོད་ཀྱང་ཟད་མི་ཤེས་པ་ཙམ་ཡིན་ལ། མ་རྒན་དེ་དག་གིས་ཕན་གདགས་པར་འདོད་ཅིང༌། བཏགས་པ་དེའང་འདོགས་ཚུལ་མ་ཤེས་པར་མོ་རང་རྣམས་ལས་དང་ཉོན་མོངས་པ་དང༌། སྡིག་པ་འབའ་ཞིག་གིས་བུ་ལ་ཕན་པ་སྒྲུབ་པར་རློམ་པས་མོ་རང་རྣམས་མཐའ་མེད་ཀྱི་འཁོར་བར་འཁྱམས་པའང་དེས་ལན་ལ། ངེད་རང་བུ་རྣམས་ལ་སྡིག་པ་བསྒྲུབས་ཏེ་བཏགས་པའི་ཕན་པ་དེས་ནི། ཐར་པ་དང་ཐམས་ཅད་མཁྱེན་པའི་ཕན་བདེའི་ཆེད་དུ་ནི་ཆ་ཤས་ཙམ་ཡང་སོང་བ་མེད་པས་རྩ་བར་མ་རྒན་གྱིས་ཕན་འདོགས་ཚུལ་མ་ཤེས་ཀྱང་བཏགས་པའི་བསམ་པ་དང༌། རང་རེ་བུ་རྣམས་ཀྱི་ཆེད་དུ་མོ་རང་རྣམས་ཀྱི་ལུས་ལོངས་སྤྱོད་སྲོག་དང་བཅས་པ་ལྟོས་མེད་དུ་བཏང་བའི་ཆ་ནས་བྱས་པ་ཤེས་ཤིང་དྲིན་དུ་བཟོ་བར་བྱ་དགོས་ལ། དྲིན་བཟོ་ལ་མོ་རྣམས་ལ་ཕན་པ་དང་བདེ་བའི་གོ་འཕང་ལ་འགོད་དགོས་ལ། ཕན་བདེ་དེའང་སྲིད་ཞིའི་མཐར་ལྷུང་བའི་ཕུན་ཚོགས་ཀྱི་ཕན་བདེ་ལ་བཀོད་པའི་ཕན་བདེ་ནི། འཁོར་བ་པའི་སེམས་ཅན་ཐམས་ཅད་གཏན་ཐར་པ་ལ་འགོད་མི་ནུས་པས། སེམས་ཅན་ཐམས་ཅད་ཀྱི་གཏན་བདེ་ཆེན་པོ་ནི། མཐའ་གཉིས་ལ་མི་གནས་པའི་བྱང་ཆེན་ཡིན་ལ། དེ་ལ་འགོད་པར་བྱེད་པ་ནི་བྱས་པ་ཤེས་ནས་དྲིན་དུ་བཟོ་བ་ཡིན་ལ། དེ་ལྟར་གྱི་ཚེ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ལ་རིས་མེད་པར་བྱང་ཆུབ་ཆེན་པོའི་ཕན་བདེ་མ་ཐོབ་པའི་སྡུག་བསྔལ་ལ་བརྩེ་བའི་སྙིང་རྗེ་དང༌། དེ་ལྟ་བུའི་ཕན་བདེ་ཐོབ་པ་དང་མ་བྲལ་ན་སྙམ་པའི་བྱམས་པ་ནི་ཐེག་ཆེན་པའི་རྒྱུད་ལ་ཡོད་པའི་བྱམས་སྙིང་རྗེ་སྟེ། བྱང་ཆུབ་ཀྱི་སེམས་རྣམ་པ་གཉིས་འདྲེན་བྱེད་ཀྱི་བྱམས་པ་དང་སྙིང་རྗེའོ། །དེས་ན་བྱང་ཆུབ་ཀྱི་སེམས་དང༌། དེའི་སྡོམ་པ་རྒྱུད་ལ་སྐྱེ་བའི་རྒྱུ་ལ། བྱང་ས་ནས་རྐྱེན་བཞི་རྒྱུ་བཞི་སྟོབས་བཞི་སོགས་བཤད་པའི་རྒྱུའི་གཙོ་བོ་སྙིང་རྗེ་འདི་ལྟ་བུ་ལ་གསུངས་ཤིང༌། དེ་དང་མཐུན་པར་རྒྱལ་བ་མ་ཕམ་པས། སེམས་བསྐྱེད་དེའི་འགྲེལ་པར་མོས་པ་སྤྱོད་པའི་ས་ལས་ནི་མོས་པ་ལས་བྱུང་བའོ། །ས་བདུན་པ་ནི་ལྷག་པའི་བསམ་པ་རྣམ་པར་དག་པའོ། །ས་བརྒྱད་པ་ལ་སོགས་པ་ལ་ནི་རྣམ་པར་སྨིན་པའོ། །སངས་རྒྱས་ཀྱི་ས་ལ་ནི་སྒྲིབ་པ་མེད་པའོ། །ཞེས་སོ། །འདི་ལ་ལོ་ཙཱ་བ་ཆེན་པོས། སངས་རྒྱས་ཀྱི་ས་ཞེས་པ། སངས་རྒྱས་ཀྱི་རྫོགས་པའི་སངས་རྒྱས་ཀྱི་ས་ཉིད་ལ་ངོས་འཛིན་པ་དང༌། ཡང་དཔྱོད་ལྡན་ཁ་ཅིག །འདིའི་སངས་རྒྱས་ཀྱི་ས་ཞེས་པ་ནི་བྱང་ཆུབ་སེམས་དཔའི་ས་བཅུའི་ས་བཅུ་རྒྱུན་གྱི་ཐ་མ་ལ་བཏགས་པ་སྟེ། མངོན་རྟོགས་རྒྱན་ལས། གང་གི་སངས་རྒྱས་སར་གནས་པ། །དེ་ནི་བྱང་ཆུབ་སེམས་དཔའི་ས། །བཅུ་པ་ཡིན་པར་ཤེས་པར་བྱ། །ཞེས་བཤད་པ་ལྟ་བུ་དང༌། མདོ་སྡེ་རྒྱན་གྱི་འགྲེལ་པ་ཉིད་ལས། བྱང་ཆུབ་སེམས་དཔའ་རྣམས་ཀྱི་སེམས་བསྐྱེད་པ་ནི་རྣམ་པ་བཞི་སྟེ། ཞེས་བཞི་པོ་དེ་དག་སངས་རྒྱས་ཀྱི་ས་དངོས་མ་ཡིན་པར་ཤེས་སོ། །ཞེས་ཟེར་རོ་མཆན། དེ་ནི་ས་རྣམས་ལ། །མོས་དང་ལྷག་བསམ་དག་པ་དང༌། །རྣམ་པར་སྨིན་པའང་གཞན་དུ་འདོད། །དེ་བཞིན་སྒྲིབ་པ་སྤངས་པའོ། །དེ་ཡི་རྩ་བ་སྙིང་རྗེར་འདོད། །ཅེས་འབྱུང་ངོ༌། །

 བཞི་པ་ནི། མཐའ་མེད་ཀྱི་མ་རྒན་རྣམས་བདག་མེད་པ་གཉིས་ཀྱི་གནས་ལུགས་ཁོང་དུ་མ་ཆུད། སྒྲིབ་གསུམ་གྱིས་རྒྱུད་བཅིངས་ཤིང་སྡུག་བསྔལ་མུ་མཐའ་མེད་པར་ཕྱན་པ་འདི་རྣམས་ལ། བདག་གིས་བླ་ན་མེད་པའི་བྱང་ཆུབ་ཆེན་པོའི་གོ་འཕང་སྦྱིན་པར་སྨོན་པ་དང༌། དེ་སྦྱིན་པ་ལ་སྦྱོར་བའི་སེམས་དང་སེམས་ལས་བྱུང་བ་སྟེ། སེམས་འདི་ནི་སེམས་པ་དང་སྤོང་བ་དང་རྟོགས་པ་ཆེན་པོའི་ངོ་བོར་གྱུར་པའི་ཆེན་པོ་གསུམ་ལྡན་དུའང་བཞག་གོ །

 ལྔ་པ་ནི། བྱང་ཆུབ་ཀྱི་སེམས་དེ་འདྲ་བ་རྒྱུད་ལ་སྐྱེས་པ་ན། ཚེ་འདི་པའི་ཕན་འདོགས་ལ་བྱས་ཤེས་ཀྱི་བརྩེ་བ་ལྟ་བུ་མ་ཡིན་ཞིང༌། རང་ཉིད་ཁོ་ན་འཁོར་བ་ལས་ཐར་བའི་ཆེད་ལྟ་བུའི་རྒྱུའི་བརྩེ་བ་ཡིན་པར་སྙིང་རྗེ་སྐྱེ་བའི་སྙིང་རྗེ་ལ་ནི་རྒྱུ་མེད་པར་བརྩེ་བའི་སྙིང་རྗེ་ཞེས་གྲགས་པ་དེ་དེར་འབྱུང་ལ། སྙིང་རྗེ་དེའི་འཛིན་སྟངས་ཀྱི་རྣམ་པ་ནི། སེམས་ཅན་མ་རྒན་གྱི་སྡུག་བསྔལ་ཐམས་ཅད་རང་ཐོག་ན་བཙན་ཐབས་སུ་བབ་པས་དེའི་ཆེད་དུ་མགོ་ཐོད་ལ་མེ་ཤོར་བ་ཡང་བསད་ལོང་མེད་པར་བརྩོན་པ་དང༌། སྙིང་སྟོབས་འདྲེན་པར་བྱེད་ནུས་ཀྱི་མི་བཟོད་གདུང་བ་ཞིག་གོ །གདུང་བ་དེ་ལྟ་བུ་ཉམས་སུ་མྱོང་བ་ན་དགའ་བ་དང་སྤྲོ་བ་དང་བདེ་བའི་ཚིམ་པ་ཐོབ་པ་ནི། དམན་པའི་མྱང་འདས་ཀྱི་བདེ་བ་ཐོབ་པ་ལྟ་བུས་ནི་བསྒྲུན་དུ་ཡོད་པ་མ་ཡིན་ལ། དེའི་དོན་གྱི་ཇི་སྐད་དུ། བརྩེ་ལྡན་བདེ་དང་སྡུག་བསྔལ་དག་གིས་དགའ། །ཞེས་འབྱུང་ལ། བརྩེ་བ་འདིའི་ཤུགས་གོང་དུ་འཕེལ་བ་ན། སངས་རྒྱས་ཀྱི་ཐུགས་རྗེ་ཆེན་པོར་ཡང་འཇོག་གོ །

 དྲུག་པ་ནི། མཆོག་གི་དབུ་མ། མ་དག་པའི་རླུང་སེམས་ཀྱི་འཇུག་པ་འདྲེས་པ་དེ་མ་འདྲེས་པར་ཡོངས་སུ་སྦྱང་བར་བྱས་པའི་ནང་དུ་ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་སྐྱེ་བའི་རྟེན་བྱེད་པའི་དཀར་དམར་ཞུ་བའི་འདུ་འཕྲོད་ལས་ཟག་པ་མེད་པའི་ནང་གི་རེག་པ་ཁྱད་པར་གྱི་དགའ་བདེ་སྐྱེ་བས། དགའ་བདེ་དེ་ལྟ་བུ་མ་ཐོབ་པའི་སེམས་ཅན་རྣམས་ལ་དམིགས་ནས། བདེ་བ་དེ་ཉིད་ལས་ཤེས་པའི་རྫས་ངོ་བོ་གཞན་མ་ཡིན་ཡང༌། བདེ་བ་འདི་ལྟ་བུ་དང་བྲལ་བའི་སེམས་ཅན་སྡུག་བསྔལ་ཅན་རྣམས་ནི་སྡུག་བསྔལ་ལོ་ཞེས་གདུང་བའི་སེམས་བཟོད་གླགས་མེད་དུ་འབར་བའི་སྙིང་རྗེ་ནི། ཡུལ་སེམས་ཅན་ལ་དམིགས་པའི་ཆ་ནས་སྙིང་རྗེ་ཆེན་པོ་དང་ཡུལ་དཀར་དམར་གྱི་རེག་པ་ཁྱད་པར་ཅན་ལ་ལྟོས་ནས་བདེ་བ་ཆེན་པོར་ཡང་བཞག་ལ། འདི་ལྟ་བུའི་རྡོ་རྗེ་སེམས་དཔའི་རྒྱུའི་བདེ་བའམ་སྙིང་རྗེ་ཆེན་པོ་དེར་སེམས་ཅན་ཐམས་ཅད་འགོད་པར་བྱེད་པའི་སྨོན་པ་དང་འཇུག་པའི་བསམ་སྦྱོར་ནི་བྱང་ཆུབ་ཀྱི་སེམས་ཀྱང་ཡིན་ནོ། །འདིའི་སྐབས་ཀྱི་བདེ་བ་དང་སྙིང་རྗེ་ལ་ཡང་སྔ་མ་ལས་ཕྱི་མ་ཇེ་ཆེར་འགྱུར་བ་ཡིན་ཏེ། སྙིང་རྗེའི་སྐད་དོད། ཀ་རུ་ཎའི་རུ་ཎིའི་དོན་བསྡུས་པ་ལ། སློབ་དཔོན་མཚོ་སྐྱེས་ཀྱིས་བཤད་ཅིང༌། བསྡུས་པའི་དོན་ཡང་དགའ་བ་སྔ་མ་གསུམ་རིམ་གྱིས་བསྡུས་པས། ལྷན་ཅིག་སྐྱེས་པའི་དགའ་བའམ་བདེ་བའམ་སྙིང་རྗེ་ཆེན་པོ་ཞེས་བྱའོ། །

 བདུན་པ་ནི། དེ་ལྟ་བུའི་ཡུལ་ཅན་གྱི་བདེ་བ་དེའང་ཡུལ་རྣམ་ཀུན་མཆོག་ལྡན་གྱི་སྟོང་གཟུགས་ཕྱི་དང་ནང་གི་དབུ་མ་རྣམ་པར་དག་པས། གཞན་མཆོག་ཏུ་སྣང་བ་ལས་རང་བཞིན་གཞན་མ་ཡིན་ཏེ། རྟེན་དང་བརྟེན་པ་རྫས་གཞན་མ་ཡིན་པའི་ངོ་བོར་གཅིག་པའི་ཕྱིར། ཇི་སྐད་དུ། ཀུན་རྫོབ་ཀུན་ད་ལྟ་བུ་སྟེ། །དོན་དམ་བདེན་པའི་གཟུགས་ཅན་ནོ། །ཞེས་འབྱུང་བའི་ཕྱིར། །དེ་ཡང་ཀུན་རྫོབ་པའི་ཁམས་ཀུན་ད་ལྟ་བུའི་དཀར་པོ་དང༌། པདྨ་ལྟ་བུའི་དམར་པོ་ཞུ་བའི་བདེ་བ་དེའི་ཆོས་ཉིད་དམ་ཡུལ་ནི་སྟོང་ཉིད་དོན་དམ་བདེན་པའི་རང་བཞིན་ཡིན་ལ། ཡུལ་དེ་རང་ངོ་ནས་ཡུལ་ཅན་བདེ་བའི་རང་བཞིན་གསལ་བའི་རང་བཞིན་ལས་གཞན་དུ་མེད་པས་དོན་དམ་བདེན་པའི་གཟུགས་ཅན་ནོ་ཞེས་འབྱུང་ངོ༌། །དེ་ལྟ་བུའི་བདེ་སྟོང་དེ་ཕན་ཚུན་ལྟོས་ནས་རྒྱུ་འབྲས་ཙམ་དུའང་བཞག་ཅིང༌། ལྟོས་ནས་བཞག་པའི་རྒྱུ་འབྲས་ནི། རྣམ་པར་དཔྱད་བཟོད་པའི་རྒྱུ་འབྲས་མ་ཡིན་པས། ཡུལ་སྟོང་པ་ཉིད་ཀྱི་གཟུགས་བརྙན་རྒྱུ་དང༌། ཡུལ་ཅན་བདེ་བ་ཆེན་པོའི་ཡེ་ཤེས་འབྲས་བུ་དང༌། ཡང་བདེ་བ་ཆེན་པོའི་མྱོང་བ་སྐྱེས་པ་རྒྱུ་དང༌། དེ་སྐྱེད་པ་དང་པྲ་ཕབ་པ་ལྟ་བུའི་སྟོང་གཟུགས་མངོན་དུ་བྱེད་པ་འབྲས་བུར་ཡང་འཇོག་པ་ཡིན་ཏེ། ཇི་སྐད་དུ། སྟོང་ཉིད་གཟུགས་བརྙན་འཛིན་པ་རྒྱུ། །སྙིང་རྗེ་མི་འགྱུར་འཛིན་པ་འབྲས། །རྒྱུ་ལ་འབྲས་བུས་རྒྱས་གདབ་ཅིང༌། །འབྲས་བུ་ལ་ཡང་རྒྱུས་རྒྱས་གདབ། །ཅེས་འབྱུང་བའི་ཕྱིར་རོ། །

 བརྒྱད་པ་ནི། རང་གི་ཆུང་མ་དང་བུ་དང་གཡོག་འཁོར་སོགས་ལ་ཆགས་པའི་དབང་གིས་དྲངས་པའི་བརྩེ་བ་དང་བྱམས་པ་ནི་ཉོན་མོངས་པ་ཅན་ཡིན་ཏེ། བརྩེ་བྱམས་དེས་རང་ཕྱོགས་ལས་གཞན་པའི་སེམས་ཅན་ལ་སྡང་བ་དང་ཡིད་མི་འོང་འདྲེན་པར་བྱེད་པའི་ལས་ཅན་ཡིན་པའི་ཕྱིར། གཞུང་དུ་ཁྲ་དང་སྤྱང་ཀི་བརྩེ་བའི་དཔེ་ལྟ་བུའོ། །ཞེས་སོགས་སོ། །

 དགུ་པ་ནི། ཆགས་སོགས་ཀྱི་བརྩེ་སེམས་ཉོན་མོངས་ཅན་ཡིན་ཡང༌། སྤྱིར་བརྩེ་སོགས་ནི་སྡང་བ་མེད་པའི་དགེ་བ་ཡིན་ལ། རྒྱུད་ལ་དགེ་བ་སོགས་རྣམ་དཀར་གྱི་ཡོན་ཏན་གང་ལ་ཡོད་པ་དེ་ལ་སངས་རྒྱས་ཀྱི་རིགས་ཀྱང་ཡོད་ལ། རིགས་གཉིས་ལས་ཡང་དག་པར་བླངས་པའི་རིགས་སྔར་ཡོད་གསར་དུ་སད་བྱེད་ནི། སྡང་བ་མེད་པའི་དགེ་བ་ལ་སོགས་པ་བརྒྱུད་ནས་ལས་འབྲས་དང་དཀོན་མཆོག་སོགས་ལ་གུས་པ་འབྱུང་ཞིང༌། འཁོར་བ་ལ་སྐྱོ་བ་ལ་སོགས་པའི་བྱ་བ་ཡང་བྱེད་པས་བརྩེ་སོགས་རྒྱུད་ལ་ཡོད་པས་རྒྱས་འགྱུར་གྱི་རིགས་ཡོད་པར་ཡང་དབུ་མའི་ཤིང་རྟ་ཆེན་པོ་རྣམས་ཀྱི་དགོངས་པ་ཡིན་ལ། སེམས་ཙམ་པ་ནི་དེ་ལྟར་མཐའ་གཅིག་ཏུ་མི་སྨྲ་སྟེ། རིགས་ཆད་ལ་དགེ་རྩ་མ་ཚང་བའི་རིགས་སེམས་ཅན་ཀྱང་ཁས་ལེན་པའི་ཕྱིར་རོ། །

༈ རྡོ་རྗེའི་གསུང༌། **བྱང་ཆུབ་སེམས་དཔའི་ཚུལ་ཁྲིམས་སྡོམ་པའི་རྟེན་ཅན་**བྱ་བ་འདུག་ཀྱང༌། དག་པར་བཏོན་ན། བྱང་སྡོམ་མཚན་ཉིད་པ་སྐྱེས་ན་སོ་ཐར་གྱི་སྡོམ་པ་གོ་ཆོད་པ་དེའི་རྒྱུད་ལ་མི་སྐྱེ་མི་སྲིད་ཅེས་འདོན་པར་བྱ་བ་ཡིན་ནོ། །

 དེ་ལ་དགོངས་གཅིག་རྙིང་མར་ཕྱོགས་སྔ་ཕྱིའི་རྩོད་ལན་ཅི་རིགས་འདུག་ཀྱང་འབྲེལ་ཆེར་མ་གོ་བས་བཏང་སྙོམས་སུ་བྱས་ཏེ་བཤད་ན། སྤྱིར་བྱང་སྡོམ་སྐྱེ་བའི་རྟེན་ལ་སོ་ཐར་གྱི་སྡོམ་པ་དགོས་མི་དགོས་ཀྱི་འདོད་པ་མང་དག་བྱུང་བའི་རྣམ་གྲངས་བཀོད་པ་དང༌། སྐབས་དོན་བརྗོད་པའི་ཞར་ལ་འཕྲོས་དོན་དང་བཅས་ཏེ་བཤད་པ་གཉིས་ལས། དང་པོ་ནི། ཤར་ཙོང་ཁ་པ་ཆེན་པོའི་གསུང་གིས། བྱང་སེམས་ཀྱི་སྡོམ་པ་སྐྱེ་བའི་རྟེན་དུ་སོ་ཐར་རིས་བདུན་དགོས་ན་བྱང་སྡོམ་སྐྱེ་བའི་ལྷ་ལ་སོགས་པའི་འགྲོ་བ་མི་སྲིད་པར་འགྱུར་བ་དང༌། གནས་པའི་རྟེན་དུ་དགོས་པ་དང༌། ཤི་འཕོས་པས་མི་གཏོང་བའི་རྒྱུན་ཆགས་པ་ཡིན་ན་ལྷ་དང་དུད་འགྲོའི་སོ་ཐར་སྡོམ་ལྡན་སྲིད་པར་འགྱུར་བས། སོ་ཐར་བྱང་སེམས་ཀྱི་སྡོམ་པ་སྐྱེ་བའི་རྟེན་དུ་མི་དགོས་པ་ནི། ཐུབ་པ་དགོངས་རྒྱན་ལས། གང་ཞིག་དགེ་བསྙེན་དང་དགེ་བསྙེན་མ་དང༌། དགེ་ཚུལ་དང་དགེ་ཚུལ་མ་དང་དགེ་སློབ་མ་དང༌། དགེ་སློང་དང་དགེ་སློང་མའི་དབྱེ་བས་ཇི་སྲིད་འཚོའི་སོ་སོ་ཐར་པའི་སྡོམ་པ་བདུན་པོ་རྣམས་ལས། གང་ཡང་རུང་བའི་སོ་སོ་ཐར་པའི་སྡོམ་པ་ལ་གནས་པ་ཉིད་ཀྱིས་བྱང་ཆུབ་སེམས་དཔའི་སྡོམ་པ་བླང་བར་བྱ་ཡི། གཞན་གྱིས་མ་ཡིན་ཏེ། གཞན་ལ་བྱང་ཆུབ་སེམས་དཔའི་སྡོམ་པ་མི་སྐྱེ་བའི་ཕྱིར། ཞེས་ཟེར་བ་དེ་ནི། ཐེག་པ་ཆེན་པོ་ལ་ཡོངས་སུ་ངལ་བ་མང་པོ་མ་བྱས་པ་སྟེ། གལ་ཏེ་སོ་སོར་ཐར་པའི་སྡོམ་པ་མེད་པར་བྱང་སྡོམ་མི་སྐྱེ་ན་ནི། དེའི་ཚེ་བྱང་སེམས་ཀྱི་སྡེ་སྣོད་སོགས་དང༌། དེའི་རྗེས་འབྲང་གི་གཞུང་དུ་འདི་དེའི་རྩ་བར་བཤད་པར་འགྱུར་རོ། །དགོས་པ་ནི་གདོན་མི་ཟ་བར་བརྗོད་པར་བྱ་བ་ཡིན་ཏེ། དཔེར་ན་ཐེག་པ་ཆེན་པོར་བྱང་ཆུབ་ཀྱི་བར་དུ་གསུམ་ལ་སྐྱབས་སུ་འགྲོ་བ་ལྟ་བུའོ། །ཞེས་སོ། །དེས་ན་བྱང་སར། སྡོམ་པའི་ཚུལ་ཁྲིམས་ངོས་བཟུང་བ་དང༌། སོ་ཐར་རིས་བདུན་གསུང་བ་ནི། དེ་དག་བྱང་སྡོམ་ཐུན་མོང་བའི་རང་བཞིན་གྱི་ཁ་ན་མ་ཐོ་བ་སྤངས་པས་གཉིས་ཆར་ལ་གོ་བར་བྱ་ཡི་རིས་བདུན་ཁོ་ན་ལ་མི་བཟུང༌། དེའང་སོ་ཐར་དང་ཐུན་མོང་བའི་རང་བཞིན་གྱི་ཁ་ན་མ་ཐོ་བ་སྤོང་བའི་སྡོམ་པ་ནི་བྱང་སྡོམ་བཟུང་བ་དང་མཉམ་དུ་སྐྱེ་བས། དེ་དང་བྱང་སེམས་ཀྱི་སྡོམ་པ་ལ་རྟེན་དང་བརྟེན་པ་རྩི་བའི་དོན་མེད་ལ། སོ་ཐར་རིས་བདུན་ལྟ་བུ་སྔར་མ་བླངས་ཀྱང་བྱང་སྡོམ་སྐྱེ་ཡང༌། སོ་ཐར་གྱི་སྟེང་དུ་བྱུང་ན་སྔོན་ཁྱིམ་པ་དང་རབ་བྱུང་གི་ཕྱོགས་ཀྱི་སོ་ཐར་གྱི་སྡོམ་པ་གང་རུང་གཅིག་བླང་བར་བྱ་སྟེ། གཞན་དུ་བསྟན་པ་རིམ་འཇུག་ལས་འདས་པའི་ཕྱིར། དཔེར་ན་དགེ་ཚུལ་མ་བླངས་པར་དགེ་སློང་གི་སྡོམ་པ་བླངས་ན་སྐྱེ་མོད་ཀྱང་མི་རུང་བ་བཞིན་ནོ། །དེ་ལྟ་ན་ཇོ་བོས། སོ་སོ་ཐར་པ་རིས་བདུན་གྱི། །ཞེས་སོགས་ཀྱི་དོན་ནི། ལས་དང་པོ་པ་ལ་སོ་ཐར་རིས་བདུན་གང་རུང་མེད་ན། ཚུལ་ཁྲིམས་ཀྱི་སྡོམ་པ་ཁྱད་པར་ཅན་སྐྱེ་བའི་སྐལ་བ་མེད་ལ། སོ་ཐར་རིས་བདུན་དང་ཐུན་མོང་བའི་རང་བཞིན་གྱི་ཁ་ན་མ་ཐོ་བ་སྤོང་བ་མེད་ན། བྱང་སེམས་ཀྱི་སྡོམ་པ་ཙམ་སྐྱེ་བའི་སྐལ་བ་མེད་ཅེས་སྟོན་པ་ཡིན་གྱི། སོ་ཐར་རིས་བདུན་མཚན་ཉིད་པ་གཅིག་མེད་ན། བྱང་སྡོམ་མི་སྐྱེ་བར་བཞེད་པ་ནི་མིན་ཞེས་བཞེད་དོ། །

 ཁ་ཅིག་སེམས་ཙམ་ལུགས་ཀྱི་བྱང་སྡོམ་སྐྱེ་བའི་རྟེན་ལ་སོ་ཐར་གྱི་སྡོམ་པ་ངེས་པར་དགོས་ལ། དབུ་མ་ལུགས་ཀྱི་བྱང་སྡོམ་སྐྱེ་བ་ལ་སོ་ཐར་གྱི་སྡོམ་པ་ངེས་པར་མི་དགོས་པས། དབུ་མ་ལུགས་ཀྱི་བྱང་སྡོམ་གནས་པའི་རྟེན་ལ་སོ་ཐར་གྱི་སྡོམ་པ་དགོས་ཞེས་ཀྱང་བཞེད་དོ། །

 ཡང་ཕྱོགས་འདི་པའི་རྗེ་བཙུན་གོང་མ་ཁ་ཅིག་བཞེད་པས། དབུ་མ་ལུགས་ཀྱི་སེམས་བསྐྱེད་པའི་སྡོམ་པ་སྐྱེ་བའི་རྟེན་ལ་སོ་ཐར་སྡོམ་པ་ངེས་པར་མི་དགོས་ཞེས་པ་ནི། ཚེ་རབས་སྔ་མར་ཉན་ཐོས་ལུགས་ཀྱི་སོ་ཐར་གྱི་སྡོམ་པ་བླངས་ཟིན་པ་མ་ཉམས་པ་ཡོད་པ་ལ། ད་སླར་ལེན་མི་དགོས་པའི་དབང་དུ་བྱས་པ་ཡིན་ཏེ། ཇོ་བོས་བྱང་ཆུབ་ལམ་སྒྲོན་གྱི་རང་འགྲེལ་དུ། འདིར་སྨྲས་པ། སྲོག་གཅོད་པ་ལས་མ་ལོག་པའི་བྱང་ཆུབ་སེམས་དཔའ་ཡོད་པར་རུང་ངམ། སྨྲས་པ་དེ་ནི་མེད་དེ། དེ་དག་ནི་བྱང་ཆུབ་སེམས་དཔའ་ལ་རྩ་བའི་ལྟུང་བ་ཡིན་པར་མདོ་ལས་གསུངས་པའི་ཕྱིར་རོ། །དེ་ལྟ་བས་ན་སོ་སོ་ཐར་པའི་སྡོམ་པ་དེ་དང་པོར་དགོས་ཤིང་སྔོན་དུ་འགྲོ་བ་ཉིད་དོ། །ཡང་ན་རིགས་ལ་གནས་པ་དང༌། སྐྱེ་བ་གཞན་དུ་ཐེག་པ་ཆེན་པོ་ལ་གོམས་པ་ནི། རང་བཞིན་གྱིས་སྡིག་པ་ལ་མི་སྤྱོད་པས་བྱང་ཆུབ་སེམས་དཔའི་སྡོམ་པ་དེ་དང་པོ་ཉིད་དུ་བླངས་ཀྱང་ཉེས་པ་མེད་དོ། །ཡང་ན་ཐེག་པ་ཆེན་པོ་དབུ་མ་ཆེན་པོའི་གྲུབ་མཐའ་བཙན་པར་བྱས་ན་ནི། འདིར་ཐེག་པ་ཆེན་པོའི་སྣོད་ཉིད་དུ་མ་གྱུར་པ་གང་ཡང་མེད་དེ། སེམས་ཅན་ཐམས་ཅད་རིགས་གཅིག་པ་ཉིད་ཡིན་ཏེ་དེ་བཞིན་གཤེགས་པའི་སྙིང་པོ་ཅན་ནོ་ཞེས་བྱ་བ་དང༌། ས་སྟེང་སྐལ་མིན་ཡོད་མིན་ཏེ། །ཐམས་ཅད་སངས་རྒྱས་འགྱུར་བ་ཉིད། །དེ་ཕྱིར་རྫོགས་སངས་སྒྲུབ་པ་ལ། །སྒྱིད་ལུག་པར་ནི་མི་བྱའོ། །ཞེས་འབྱུང་བའི་ཕྱིར། དེ་ལྟ་ན་ལྷ་དང་བྱིས་པའི་དགེ་སློང་ལ་སོགས་པ་ཡོད་པར་ཡང་འགྱུར་རོ། །ཞེ་ན། ཐེག་དམན་དང་ཐུན་མོང་བའི་འདུལ་བར་དངོས་སུ་ལྷ་དང་བྱིས་པའི་དགེ་སློང་མེད་པར་གསུངས་ཀྱང༌། སྦས་དོན་ལ་དེ་མེད་པར་མ་གསུངས་པ་དང༌། ཐེག་ཆེན་སོ་ཐར་གྱི་སྡོམ་པ་ནི་འཆི་འཕོས་པས་མི་གཏོང་བས། དགེ་སློང་གི་སྡོམ་པ་ཙམ་རྒྱུད་ལྡན་གྱི་ལྷ་དང་བྱིས་པའི་དགེ་སློང་མེད་པར་ཡང་མི་འགྲུབ་སྟེ། གསུམ་ལྡན་དགེ་སློང་རྡོ་རྗེ་འཛིན་པ་མིའི་ལུས་ཀྱི་རྣམ་པ་བཏང་ནས་རིག་པ་འཛིན་པ་ལྷ་གཞོན་ནུའི་བུར་གྱུར་པ་ན། དེ་ལྷའི་བྱིས་པ་ཡིན་ཀྱང་དགེ་སློང་མ་ཡིན་པར་བརྗོད་མི་ནུས་པའི་ཕྱིར། ཁྱད་པར་དཀྱིལ་འཁོར་དུ་འཇུག་པ་ནས་སྔགས་ཀྱི་ཆོ་གས་སྡོམ་པ་གསུམ་བཟུང་བའི་སྤོང་བདུན་སྤོང་བའི་དགེ་སློང་གི་སྡོམ་པའམ་སོ་ཐར་གྱི་སྡོམ་པ་ནི་སེམས་ལས་སྐྱེ་བས་དེ་ལྟ་བུ་དེ་འཆི་ནས་ལྷ་དང་མིའི་བུར་སྐྱེས་པ་ནའང༌། ལྷ་དང་བྱིས་པའི་དགེ་སློང་ཡོད་པར་འགྱུར་སྟེ། ས་སྐྱ་པཎྜི་ཏས་ཀྱང༌། བྱང་ཆུབ་སེམས་དཔའི་སྡོམ་པ་ནི། །སེམས་ལས་སྐྱེ་ཕྱིར་གཟུགས་ཅན་མིན། །དེས་ན་ཇི་སྲིད་སེམས་མ་ཉམས། །དེ་ཡི་བར་དུ་སྡོམ་པ་ཡོད། །ཅེས་ཀྱང་སྨྲས་པའི་ཕྱིར། ལུགས་དེ་བས་ཀྱང་མི་འདོད་བཞིན་དེ་འདྲ་བ་ཞིག་གི་ལྷ་དང་བྱིས་པའི་དགེ་སློང་ཞིག་དོན་གྱི་ཡོད་པར་ཡང་ཕྱོགས་དེ་པས་མི་འདོད་པ་མ་ཡིན་པ་འདྲའོ། །དེ་ལྟར་སྐྱེ་བ་སྔོན་ནས་སོ་ཐར་གྱི་སྡོམ་པ་བླངས་པ་ད་ལྟ་བ་རྒྱུད་ལྡན་པའི་བློ་གྲོས་ཀྱི་སྦྱངས་པ་སྔོན་སོང་ལ། དབུ་མ་ལུགས་ཀྱི་སྨོན་འཇུག་གི་སེམས་བསྐྱེད་ཀྱི་སྡོམ་པ་སྟབས་སུ་སྐྱེ་སྟེ། སེམས་ཙམ་ལུགས་ཀྱི་བྱང་སྡོམ་སྐྱེ་བའི་སྔ་རོལ་དུ་སྨོན་པ་བྱང་ཆུབ་ཏུ་སེམས་བསྐྱེད་པའི་བློ་གྲོས་ཀྱི་སྦྱངས་པ་སྔོན་སོང་ལ་དེ་ལུགས་ཀྱི་འཇུག་སྡོམ་བླང་བ་སྐྱེ་བ་བཞིན་ནོ། །སྐྱེ་བ་སྔ་མར་བསྟན་པ་ལ་ཡོངས་ཡེ་འཇུག་མ་མྱོང་བ་དང༌། འཇུག་མྱོང་ཡང་ལོག་ལྟ་ལྟ་བུའི་སོ་ཐར་གྱི་སྡོམ་པ་གཏོང་ཟིན་པར་བྱས་པ་ལ། དབུ་མ་ལུགས་ཀྱི་སེམས་བསྐྱེད་ཀྱི་སྡོམ་པ་བསྐྱེད་ན་ནི། བསྟན་པ་ལ་རིམ་འཇུག་དགོས་པས་བྱང་སྡོམ་སྐྱེ་བའི་སྔ་རོལ་དུ་སོ་ཐར་གྱི་སྡོམ་པ་རྒྱུད་ལ་བསྐྱེད་པ་ཞིག་དགོས་སོ། །འོ་ན་སྔར་སོ་ཐར་གྱི་སྡོམ་པ་རིས་བདུན་གང་རུང་བླངས་ནས་ཕྱིས་སེམས་ཙམ་ལུགས་ཀྱི་སེམས་བསྐྱེད་ཀྱི་སྡོམ་པ་མནོས་པ་དེས་སླར་དབུ་མ་ལུགས་ཀྱི་སེམས་བསྐྱེད་ཀྱི་སྡོམ་པ་ནོད་དགོས་སམ་ཞེ་ན། ནོད་མི་རུང་བ་མ་ཡིན་ཏེ། རྟོགས་པ་མཐོ་རིམ་ནས་སླར་སེམས་བསྐྱེད་ཀྱི་སྡོམ་པ་བླངས་པ་ན་སྡོམ་པའི་ཡི་དམ་བརྟན་པར་འགྱུར་བས་དགོས་པ་ཆེན་པོ་དང་ལྡན་པའི་ཕྱིར། སྔར་སེམས་ཙམ་ལུགས་ཀྱི་སེམས་བསྐྱེད་ཀྱི་སྡོམ་པ་བླངས་ཟིན་ནས་ཕྱིས་ཉིན་མཚན་གྱི་ཆ་དྲུག་ཏུ་སེམས་ཙམ་ལུགས་ཀྱི་སེམས་བསྐྱེད་ཀྱི་སྡོམ་པ་འཛིན་པ་བཞིན་ནོ། །འོ་ན་ལུགས་དེ་གཉིས་ཀྱི་སྡོམ་པའི་རྩ་ལྟུང་གི་འཇོག་འཚམས་ཇི་ལྟར་བྱ་ཞེ་ན། ཤར་ཙོང་ཁ་པ་ཆེན་པོས། བོད་ཁ་ཅིག་གདུལ་བྱ་སོ་སོ་ལ་ལྟོས་པའི་མདོ་སོ་སོའི་དགོངས་པ་ཡིན་པས། ཆོ་ག་ཐ་དད་ཀྱི་རྗེས་སུ་འབྲང་བར་བྱ་སྟེ། བསླབ་བཏུས་སྤྱོད་འཇུག་ནས་གསུངས་པའི་ཆོ་གས་ལེན་ན་ནམ་སྙིང་གི་མདོ་ནས་བཤད་པ་རྣམས་རྩ་ལྟུང་དུ་འགྱུར་ལ། བྱང་ས་ནས་གསུངས་པའི་ཆོ་གས་ལེན་ན། བྱང་ས་ནས་བཤད་པ་རྣམས་རྩ་ལྟུང་དུ་འགྱུར་བར་སྨྲ་ཞིང༌། ཁ་ཅིག་ནི་དབུ་མ་དང་སེམས་ཙམ་གྱི་གྲུབ་མཐའ་ཐ་དད་ཀྱིས་བྱས་པར་འདོད་པ་རྣམས་མི་འཐད་དོ་ཞེས་བཀག་ནས། རང་ལུགས་འཇོག་པ་ན། མདོ་ནས་ཀྱང་རྩ་ལྟུང་དུ་གསུངས་ལ། སློབ་དཔོན་ཞི་བ་ལྷས། དེའི་དོན་བཤད་པ་ན་རྩ་ལྟུང་དུ་བཀྲལ་ཞིང༌། ཁྱད་པར་ནམ་སྙིང་གི་མདོ་དང༌། བྱང་སའི་དོན་གཉིས་ཀ་བསྡུས་ནས་གསུངས་པས་འདི་ཁོ་ན་བཞིན་དུ་འཐད་པས། ལུགས་གཉིས་ཆར་བསྲེ་བར་བྱ་སྟེ། བསླབ་བཏུས་ལས། འགའ་ཞིག་གི་ལུགས་གནས་པར་བྱ་བའི་ཕྱིར། བསྡུ་བའི་ཚིག་ལེའུར་བྱས་པ་དག་བརྗོད་པར་བྱའོ། །ཞེས་འགའ་ཞིག་འཕགས་པ་ཐོགས་མེད་དེའི་ལུགས་གནས་པ་སྟེ་བཞག་པར་བྱའོ། །ཞེས་ཆོ་ག་གང་གི་ལུགས་ཀྱིས་བླངས་ཀྱང་བྱང་ས་དང་བསླབ་བཏུས་ནས་གསུངས་པའི་རྩ་ལྟུང་དང་ཕམ་པ་དེ་རྩ་ལྟུང་ཕམ་པའི་གནས་སུ་འཇོག་པ་ལ་ཁྱད་པར་མེད་པས་གཉིས་ཆར་གྱི་བསླབ་བྱ་ལ་སློབ་ཅིང༌། བསྲུང་ཆ་རྣམས་བསྲུང་དགོས་སོ་ཞེས་འདོད་པར་སྣང་ལ། བཀའ་གདམས་ཀྱི་ཡིག་རྙིང་ལ་ལར་ནི། སེམས་ཙམ་གྱི་ལུགས་ལ་ལས་དང་པོ་པ་ལ་རྩ་ལྟུང་བཞིའམ་བརྒྱད་ཙམ་ལས་བྱང་སར་མ་བཞག་སྟེ། ལས་དང་པོ་པས་དེ་ཙམ་ལས་བསྲུང་མི་ནུས་པའི་ཕྱིར་དང༌། དབུ་མའི་ལུགས་ལ་བློ་མཐོར་སོང་བས་སྔ་མའི་ཁར་རྒྱལ་པོ་དང་བློན་པོ་འབངས་སོགས་སོ་སོར་བཅས་པའི་རྩ་ལྟུང་བཅུ་བཞི་སོགས་བསླབ་བཏུས་ནས་གསུངས་པ་རྣམས་ཀྱང་རྩ་ལྟུང་དུ་བཞག་སྟེ། བློ་མཐོར་སོང་ཞིང་མང་དུ་བསྲུང་ནུས་པའི་ཕྱིར། ལྟ་བ་མཐོ་ཞིང་སྤྱོད་པ་ཞིབ་པ་ཞིག་འབྱུང་ལ། ཡང་ན་ལྟ་བ་མཐོར་སོང་བ་ལ་སྤྱོད་པ་རྩིང་བ་ལྟར་སྣང་བ་ནི། བྱང་སེམས་དབང་བརྟུལ་ལ་རྩ་ལྟུང་དང་ཕམ་པ་དགོས་མེད་དུ་སྤྱད་པ་འབྱུང་ཡང༌། དབང་རྣོན་ལ་དགོས་ལྡན་དུ་སྤྱད་པས་སྐྱོན་ཟིལ་གནོན། ཡོན་ཏན་ཡར་ལྡན་དུ་འགྱུར་བའི་ཕྱིར། དགག་བྱ་རྩ་ལྟུང་དང་ཕམ་པ་ལ་སོགས་མི་འབྱུང་བར་ལྟུང་བ་དང་ཕམ་པའི་གཟུགས་བརྙན་ཙམ་དུ་འགྱུར་ལ། དགོས་པའི་དབང་གིས་དེ་ལྟར་སྤྱད་པས་ཕན་ཡོན་ཆེན་པོ་གོང་འཕེལ་དུ་འགྲོ་བ་ཡིན་ལ། ལྟ་བ་དམའ་བའི་སེམས་དཔའ་ནི། སྤྱོད་པ་རྩིང་པོར་སྤྱད་རིགས་པ་མ་ཡིན་ཏེ། བཀག་པ་རྣམས་གནང་བ་ལ་བཀག་དགོས་ཀྱི་ཉེས་པ་མེད་ཅིང༌། སྒྲུབ་དགོས་ཀྱི་ཕན་ཡོན་དང་ལྡན་ན་བཀག་པའང་སྒྲུབ་པར་རིགས་པ་ལས། གང་ཟག་དེས་དེ་ལྟར་སྒྲུབ་མི་ནུས་པས་རིགས་ཅན་དེ་འདྲ་བ་ལ་ནི་བཀག་པ་གནང་བའི་སྐབས་མེད་དོ། །ཞེས་གསལ་བར་བཤད་གདའ་བས། ཡིད་ཆེས་ཀྱི་གནས་སུ་ཕྱི་མ་ཉིད་འཐད་དེ། དཔལ་ལྡན་ཨ་ཏི་ཤའི་གསུང་རྒྱུན་ཡིན་པའི་ཕྱིར་རོ། །གཞུང་དུ། དེ་ལ་བསྙེན་གནས་ཀྱི་སྡོམ་པ་ཙམ་བསྲུང་བར་མི་ནུས་པ་ལ། བྱང་ཆུབ་ཀྱི་སེམས་བསྐྱེད་པའི་སྡོམ་པ་སྐྱེ་བར་བཤད་འདུག་པ་ཡང༌། སྨོན་སེམས་ཙམ་པོ་བ་ཙམ་ལ་དགོངས་ན་མ་གཏོགས། འཇུག་སྡོམ་མཚན་ཉིད་པ་སྐྱེ་བ་ལ་བཤད་ན་རིགས་པ་མ་ཡིན་ཏེ། ཉིན་ཞག་གཅིག་པའི་གཏན་ཁྲིམས་ཙམ་བསྲུང་མི་ནུས་པའི་བློ་ལ་གཏན་དུ་བའི་རྫོགས་བྱང་དོན་གཉེར་གྱི་བློའང་བསྐྱེད་དཀའ་ན། དེ་འཛིན་པའི་སྡོམ་པ་སྐྱེ་བ་ནི་ཆེས་ཀྱང་དཀའ་བའི་ཕྱིར། དེས་ན་སེམས་ཙམ་ལུགས་ཀྱི་བྱང་སྡོམ་སྐྱེ་བ་ལ། དང་པོར་ཐེག་དམན་དང་ཐུན་མོང་བའི་སོ་ཐར་རིས་བདུན་གང་རུང་ཞིག་ལེན་དགོས་ཏེ། ཇོ་བོས། སོ་སོ་ཐར་པ་རིས་བདུན་གྱི། །རྟག་ཏུ་སྡོམ་གཞན་ལྡན་པ་ལ། །བྱང་ཆུབ་སེམས་དཔའི་སྡོམ་པ་ཡི། །སྐལ་བ་ཡོད་ཀྱི་གཞན་དུ་མིན། །ཞེས་འབྱུང་ལ། དེའི་རྗེས་སུ་བྱང་ཆུབ་སེམས་དཔའི་བསླབ་པའི་ཚུལ་ཁྲིམས་གསུམ་ལ་ངེས་པར་སློབ་པར་འདོད་པའི་བློ་སྦྱོང་བ་སྔོན་དུ་སོང་ནས་སྨོན་པ་སེམས་བསྐྱེད་པ་སྔར་སོང་བཞིན་པས་བྱང་ཆུབ་ཆེན་པོར་སྨོན་ལམ་བཏབ་བཞིན་པ་ཞིག་ལ་འཇུག་སྡོམ་སྐྱེ་བ་ཡིན་གྱི། གཞན་དུ་ནི་མ་ཡིན་ཏེ། བྱང་ས་ལས། དེ་ལ་བྱང་ཆུབ་སེམས་དཔའ་ཁྱིམ་པའམ་རབ་ཏུ་བྱུང་བ་བྱང་ཆུབ་སེམས་དཔའི་ཚུལ་ཁྲིམས་ཀྱི་ཕུང་པོ་རྣམ་པ་གསུམ་པོ་འདི་དག་ལ་བསླབ་པར་འདོད་ཅིང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སྨོན་ལམ་བཏབ་བམ་ཞེས་པའི་དྲི་བ་ལ་སོགས་སྔོན་དུ་བྱེད་དགོས་པར་བཤད་པའི་ཕྱིར། དབུ་མ་ལུགས་ཀྱི་བྱང་ཆུབ་ཏུ་སེམས་བསྐྱེད་པའི་སྡོམ་པ་ལ་ནི། སྨོན་སེམས་བསྐྱེད་པའི་སྡོམ་པ་དང༌། སྨོན་འཇུག་གི་སྡོམ་པ་གཉིས་ཀའི་སྡོམ་པ་ཕྱོགས་གཅིག་ཏུ་བཟུང་བའམ། ཡང་ན་འཇུག་སྡོམ་ཉིད་ནས་འཛིན་པ་གཉིས་ལས། སྔ་མ་ནི་སྨོན་པ་སེམས་བསྐྱེད་པའི་སྡོམ་པ་ཙམ་དུ་འཇོག་ཀྱང༌། བྱང་ཆུབ་ཏུ་སེམས་བསྐྱེད་པའི་སྡོམ་པ་མཚན་ཉིད་པ་ནི་མ་ཡིན་ཏེ། སྡོམ་པ་འདི་ནི་ཉེས་སྤྱོད་སྡོམ་པའི་ཚུལ་ཁྲིམས་མཐའ་དག་འཛིན་མི་ནུས་པའི་སྡོམ་མིན་ཅན་ལའང་སྐྱེ་བར་བཤད་པའི་ཕྱིར། སྨོན་སྡོམ་འདིའི་རྟེན་ལ་ནི་སོ་ཐར་རིས་བདུན་གྱི་སྡོམ་པ་གང་རུང་སྔོན་དུ་འགྲོ་དགོས་པ་དང༌། སྐབས་དེར་དེ་སྐྱེ་དགོས་པར་ནི་མི་བཟུང་སྟེ། རྒྱལ་པོ་ཆེན་པོ་ལ་གདམས་པའི་མདོར། རྒྱལ་པོ་ཆེན་པོ་འདི་ལྟར་ཁྱོད་ནི་བྱ་བ་མང་བ། བྱེད་པ་མང་བ། ཉིན་མཚན་དུ་སྦྱིན་པ་ནས་ཤེས་རབ་ཀྱི་བར་ལ་སློབ་པར་མི་ནུས་ཏེ། དེ་བས་ན་རྒྱལ་པོ་ཆེན་པོ་ཁྱོད་ཡང་དག་པར་རྫོགས་པའི་བྱང་ཆུབ་ལ་དད་པ་དང་དོན་དུ་གཉེར་བ་དང༌། སྨོན་པ་རྟག་ཏུ་དྲན་པར་གྱིས་ལ་ཡིད་ལ་སྒོམས་ཤིག །གཞན་གྱི་དགེ་བ་ལ་རྗེས་སུ་ཡི་རང་བར་གྱིས་ཤིག །རྗེས་སུ་ཡི་རང་ནས་སངས་རྒྱས་དང་བྱང་ཆུབ་སེམས་དཔའ་དང་ཉན་ཐོས་དང་རང་རྒྱལ་ཐམས་ཅད་ལ་ཕུལ་ཞིག །ཕུལ་ནས་སེམས་ཅན་ཐམས་ཅད་དང་ཐུན་མོང་དུ་གྱིས་ཤིག །དེ་ནས་སེམས་ཅན་ཐམས་ཅད་ལ་སངས་རྒྱས་ཀྱི་ཆོས་ཡོངས་སུ་རྫོགས་པར་འགྱུར་བ་ཉིན་གཅིག་བཞིན་དུ་བླ་ན་མེད་པའི་བྱང་ཆུབ་ཏུ་བསྔོས་ཤིག །རྒྱལ་པོ་ཆེན་པོ་ཁྱོད་དེ་ལྟར་བྱེད་ན་རྒྱལ་སྲིད་ཀྱང་བྱེད་ལ། རྒྱལ་པོའི་བྱ་བ་ཡང་ཉམས་པར་མི་འགྱུར་ཞིང༌། བྱང་ཆུབ་ཀྱི་ཚོགས་ཀྱང་ཡོངས་སུ་རྫོགས་པར་འགྱུར་རོ། །ཞེས་དང༌། བསླབ་བཏུས་ལས། དེ་བས་ལུང་འདི་ནི་སྨོན་སྡོམ་ཁོ་ནའི་དབང་དུ་བྱས་པ་ཡང་མ་ཡིན་གྱི། འཇུག་སྡོམ་གྱི་དབང་དུ་བྱས་ནས་བཤད་པའི་ལུགས་ཀྱང་ཡོད་ལ། དེའི་ཚེ་ན་སྡོམ་པ་སྣ་གཅིག་ཆེ་བ་ལྟ་བུ་བྱང་སྡོམ་གོ་ཆོད་པོ་ཡིན་ནམ་མིན། མིན་ན་རང་གི་མཐུ་དང་སྦྱར་ནས་བསླབ་པ་བླངས་ཏེ་འཇུག་སྡོམ་མིན་པར་བཤད་པ་དང་འགལ། ཡིན་ན་ཆོས་མངོན་པར། སྡོམ་པ་ལ་ངེས་པ་ལྔ་བྲལ་དགོས་ཞེས་པ་དང་འགལ་ཞེ་ན། དེ་ནི་ཉན་ཐོས་ཀྱི་སྡོམ་པ་རྣམ་པར་རིག་བྱེད་དང༌། རིག་བྱེད་མ་ཡིན་པའི་རྫས་གཅིག་འདོད་པའི་དབང་དུ་བྱས་པ་ལ་དེས་ཁྱབ་པ་ཡིན་གྱི། འདིར་དེ་ལྟ་བུ་མི་འདོད་པས་འདི་ལ་དེས་མ་ཁྱབ་བོ། །འདི་ནི་སྨོན་སྡོམ་གྱི་དབང་དུ་བྱས་པའི་ལུང་འདི་ལ་སྨོན་འཇུག་གི་སྡོམ་པ་སོ་སོར་སྦྱོར་ཚུལ་གཉིས་འབྱུང་ངོ༌། །མཆན། ན་རང་གི་མཐུ་དང་སྦྱར་ཏེ། དགེ་བའི་རྩ་བ་གཅིག་ཙམ་⁽1763⁾འདི་ལ་བཀའ་གདམས་ཀྱི་ཡིག་རྙིང་ཁ་ཅིག་ཏུ་འདི་སྐད་བྲིས་སྣང་སྟེ། སྲོག་གཅོད་ལྟ་བུ་ལུས་དང༌། རྫུན་སྨྲ་ལྟ་བུ་ངག་དང༌། གནོད་སེམས་སྤོང་བ་ལྟ་བུའི་དགག་པའམ། སྒྲུབ་པའི་བསླབ་པ་སྣ་རེ་ཞག་གཅིག་ཙམ་སྤོང་བའི་སྡོམ་པ་སེམས་བསྐྱེད་པ་ཆོ་གས་ནོད་ཅིང༌། དམ་བཅའ་བ་འདི་ནི་སྨོན་པའི་དབང་དུ་བྱས་པ་ཡིན་གྱི། འདི་ལྟར་བློ་སྦྱངས་ནས་རིམ་གྱིས་འཇུག་སྡོམ་ལ་སྦྱོར་དགོས་པའི་ཐབས་ཀྱི་ཆེད་ཡིན་པའི་ཕྱིར། འཇུག་སྡོམ་ལ་ནི་ཡན་ལག་ཚང་བར་ཇི་སྲིད་འཚོའི་བར་དུ་སྡོམ་པ་ལེན་དགོས་ཏེ། དེའི་སྔགས་ཚིག་ཏུ་ཇི་ལྟར་སྔོན་གྱི་བདེ་གཤེགས་སྲས་བཅས་ཀྱིས་སེམས་བསྐྱེད་པ་དང༌། སྡོམ་པ་བཟུང་བ་ལྟར། ཞེས་སྨོན་པ་ཉིད་ཀྱིས་འགྲུབ་ལ། སྲོག་གཅོད་ལྟ་བུ་སྣ་རེ་སྤོང་བའི་སྡོམ་པ་འཛིན་པ་ནི། དང་པོར་སྨོན་པའི་སེམས་བསྐྱེད་པའི་དབང་དུ་མཛད་ནས་བསྐལ་བཟང་ལས། རྒྱལ་བ་ཕན་བཞེད་གྲོང་དཔོན་གྱུར་པའི་ཚེ། །དེ་བཞིན་གཤེགས་པ་བསོད་ནམས་འོད་དེ་ལ། །ཉིན་གཅིག་སྲོག་གཅོད་སྡོམ་པ་བླངས་ནས་ཀྱང༌། །དང་པོར་བྱང་ཆུབ་མཆོག་ཏུ་སེམས་བསྐྱེད་དོ། །ཞེས་དང༌། གཞན་ཡང༌། མདོར། ཉིན་གཅིག་སྲོག་གཅོད་སྡོམ་པ་བླངས་ནས་ཀྱང༌། །དང་པོར་བྱང་ཆུབ་ཏུ་ནི་སེམས་བསྐྱེད་དོ། །ཞེས་འབྱུང་ངོ༌། །མཆན། ཡང་ཡང་དག་པར་བླངས་ལ་བསྲུང་བར་བྱ་སྟེ། འཕགས་པ་སའི་སྙིང་པོའི་མདོ་ལས། ཇི་སྐད་དུ། དགེ་བའི་ལམ་བཅུ་པོ་འདི་དག་གིས་སངས་རྒྱས་སུ་འགྱུར་གྱི། གང་ཇི་སྲིད་འཚོའི་བར་དུ་ཐ་ན་དགེ་བའི་ལས་གཅིག་ཙམ་ཡང་མི་བསྲུང་ལ་འོན་ཀྱང་ཚིག་འདི་སྐད་དུ་ང་ནི་ཐེག་པ་ཆེན་པོ་སྟེ། ང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་འཚལ་ལོ་ཞེས་ཟེར་ན། གང་ཟག་ཤིན་ཏུ་ཚུལ་འཆོས་པ་ཆེན་པོ་བརྫུན་ཆེན་པོ་སྨྲ་བ་སངས་རྒྱས་བཅོམ་ལྡན་འདས་ཀྱི་སྤྱན་སྔར་འཇིག་རྟེན་བསླུ་བར་བྱེད་པ་ཆད་པར་སྨྲ་བ་སྟེ། དེ་རྨོངས་བཞིན་དུ་འཆི་བའི་དུས་བྱེད་ཅིང་ལོག་པར་ལྟུང་བར་འགྲོའོ། །ཞེས་གསུངས་པ་བཞིན་ནོ། །དུས་དེ་སྲིད་དུ་ནུས་པ་དེ་སྲིད་དུ་ཡང་དགེ་བ་ཡང་དག་པར་བླངས་ཏེ་གནས་པར་བྱ་སྟེ། འདི་ནི་སྨན་གྱི་བླ་མདོ་དེར་དགེ་བསྙེན་ལ་སོགས་པ་རིམ་གྱིས་ལྔ་དང་བཅུ་དང་ཉི་ཤུ་རྩ་གཉིས་དང༌། དགེ་སློང་མ་ལ་ལྔ་བརྒྱ་དང༌། བྱང་སེམས་ལ་བཞི་བརྒྱ་བསྲུང་བར་བྱའོ་ཞེས་འབྱུང་བ་འདི་ནི་ལྟ་བས་གཟིངས་པའི་སེམས་ཅན་ལ་བསླབ་པའི་རིམ་པ་བསྟན་པའོ། །མཆན། བཻཌཱུརྻ་འོད་ཀྱི་རྒྱལ་པོ་ལས་བལྟ་བར་བྱའོ། །ཞེས་སྨོན་སྡོམ་ཙམ་བཟུང་བ་དེས་འཇུག་སྡོམ་བཟུང་མི་ནུས་ན། བསླབ་གཞི་རེ་རེ་ཙམ་དང་དུས་ཇི་ཙམ་ནུས་ཀྱི་བར་སྡོམ་པ་བདག་ཉིད་ཀྱི་བློ་དང་སྦྱར་ནས་ལེན་དགོས་ལ། དེའི་ཚེ་ཡིད་ཀྱི་བསླབ་གཞི་ཅི་རིགས་སྨན་བླའི་མདོར་བསླབ་པའི་གཞི་ལྔ་པོ་དག་འཛིན་པ་དང༌། གང་བསླབ་པའི་གཞི་བཅུ་པོ་དག་འཛིན་པ་དང༌། གང་དག་བྱང་ཆུབ་སེམས་དཔའི་བསླབ་པའི་གཞི་བཞི་བརྒྱ་པོ་དག་འཛིན་པ་དང༌། ཁྱིམ་གྱི་གནས་ནས་བྱུང་བའི་དགེ་སློང་གང་དག་བསླབ་པའི་གཞི་ཉིས་བརྒྱ་ལྔ་བཅུ་པོ་དག་འཛིན་པ་དང༌། དགེ་སློང་མ་གང་དག་བསླབ་པའི་གཞི་ལྔ་བརྒྱ་པོ་དག་འཛིན་པ་དང༌། ཞེས་འབྱུང་བའི་བསླབ་པའི་གཞི་བཅུ་ནི་དགེ་ཚུལ་གྱིའམ། མི་དགེ་བ་བཅུའོ། །བསླབ་པའི་གཞི་བཅུ་ནི་དཀོན་མཆོག་སྤྲིན་ལས། ཕར་ཕྱིན་བཅུ་རེ་རེ་ལ་བཅུར་ཕྱེ་བས་བརྒྱར་འགྱུར་ལ། དེ་ལ་རང་བསྒྲུབ་པ་བརྒྱ། གཞན་སྒྲུབ་ཏུ་འཇུག་པ་བརྒྱ། གཞན་སྒྲུབ་པ་ལ་ཡི་རང་བ་ལ་བརྒྱ། གཞན་སྒྲུབ་པ་ལ་བསྔགས་པ་བརྗོད་པ་སྟེ་བཞི་བརྒྱའོ། །དགེ་སློང་མ་ལ་སྡེ་པ་འདིའི་ལུགས་ཀྱི་སུམ་བརྒྱ་དྲུག་བཅུ་རྩ་བཞི་ཡིན་གྱི། དགེ་སློང་མའི་བསླབ་གཞི་ལྔ་བརྒྱ་ནི་སྡེ་པ་གཞན་གྱི་ལུགས་སོ། །མཆན། ཙམ་ལེན་པ་ལས། ལུས་ངག་གི་མི་དགེ་བ་བདུན་ལས་མ་ལོག་པ་དེ་འདྲ་བ་ལ་ནི་ཐུན་མོང་དུ་གྲགས་པའི་སོ་ཐར་རིས་བདུན་གྱི་སྡོམ་པ་གང་ཡང་རྒྱུད་ལ་ཡོད་པར་མ་གྲུབ་བོ། །དེ་ལྟར་དེ་འདྲ་བ་དེས་བློ་དང་སྦྱར་ནས་བསླབ་པ་བླངས་པ་ལ། ཁས་བླངས་ནས་མ་བསྲུངས་ན། ཉེས་དམིགས་ཆེ་ཞིང་བྱང་སེམས་ཀྱི་སྤྱོད་པ་སྤྱད་དཀའ་བར་ཤེས་ནས་བསླབ་པའི་ཁུར་འཁྱེར་བར་མི་ནུས་པ་རྣམས་སྤྱོད་པ་སྣ་རེ་ནས་རིམ་གྱིས་དམ་བཅས་ནས། བློའི་མཐུས་ཉམས་འོག་ཏུ་ཆུག་པ་དང་འཇུག་སྡོམ་ལེན་པ་ཡིན་ནོ། །

 དེ་ལྟ་བུ་དེས་འཇུག་སྡོམ་ལེན་པ་ལའང༌། བོད་པ་ཁ་ཅིག་འདི་སྐད་དུ་ཟེར་བར་སྣང་སྟེ། དྲངས་མ་ཐག་པའི་བསླབ་བཏུས་ཀྱི་ལུང་གིས་བསླབ་པ་ནི་རང་གི་མཐུ་དང་སྦྱར་ནས་ལེན་དགོས་པས། དབང་པོ་རབ་ལ་མདོ་སྡེ་ནམ་སྙིང་ནས་གསུངས་པའི་རྩ་ལྟུང་བཅུ་དགུ་སྤོང་བ་ལ་བསླབ་དགོས་པ་དང༌། དབང་འབྲིང་གིས་ནི་བསླབ་བཏུས་ལས། བྱང་ཆུབ་སེམས་ནི་ཡོངས་དོར་དང༌། །ཆགས་དང་སེར་སྣ་མི་ཟད་པས། །སློང་ལ་སྦྱིན་པར་མི་བྱེད་དང༌། །སྒྲིམས་ཏེ་དགའ་བར་བྱེད་པ་ན། །སེམས་ཅན་ལ་ནི་མི་བཟོད་པར། །ཁྲོས་ནས་སེམས་ཅན་བརྡེག་པ་དང༌། །ཉོན་མོངས་པ་དང་གཞན་མཐུན་ལས། །ཆོས་ལྟར་བཅོས་པ་བརྗོད་པའོ། །ཞེས་པའི་རྩ་ལྟུང་བཞི་སྤོང་བ་ལ་སློབ་པར་གསུངས་པ་དང༌། དབང་པོ་ཐ་མས་སྨོན་པ་སེམས་བསྐྱེད་ཀྱི་བསླབ་བྱ་ཙམ་རེ་ལ་བསླབས་པས་ཀྱང་འགྲུབ་ཟེར་བ་ལ། བདག་གི་རྗེ་བཙུན་པ་ཁ་ཅིག་གི་གསུང་གིས་འཇུག་སྡོམ་གྱི་སྐབས་སུ་དབང་པོ་རྣོ་འབྲིང་ཡན་ཆད་ལ་དེ་འདྲ་བའི་རྒྱས་བསྡུས་ལ་དེ་འདྲ་ཞིག་ཡོད་དུ་ཆུག་ཀྱང༌། དབང་རྟུལ་ལ་ཡང་དེ་འདྲའི་རྣམ་བཞག་བྱེད་པ་མི་འཐད་དེ། འཇུག་སྡོམ་ཐོབ་པས་འཇུག་སྡོམ་གྱི་བསླབ་བྱ་ལ་མི་སློབ་ན་འབྲེལ་པ་མེད་པ་ཉིད་ཀྱི་ཧ་ཅང་ཐལ་ཆེ་བ་དང༌། ཁྱད་པར་ས་ལུགས་པ་ལྟར་སྨྲ་ན་ནི་ཆེས་མི་རུང་སྟེ། ས་པཎ་གྱིས། བྱང་ཆུབ་སེམས་དཔའི་སྡོམ་པ་མཐའ་དག་བཟུང་བར་ཁས་འཆེ་བ་ནི་སྨོན་པའི་སྡོམ་པ་ཇི་ལྟར་བཟུང་བ་ལྟར་སྤྱོད་པར་ཁས་ལེན་པ་ནི་འཇུག་པའི་སྡོམ་པ་ཞེས་པ་དང༌། འོན་ཀྱང་སྨོན་པ་གཏོང་བའི་རྒྱུ་ནི་ཤིན་ཏུ་དཀའ། འཇུག་པ་ལ་དགེ་བ་ཕྲ་མོ་ཙམ་ཡང་མི་བྱེད་པར་མི་སྲིད་པའི་ཚོད་ཙམ་དུ་མཐོང་བས། དབུ་མའི་ལུགས་ཀྱི་སེམས་བསྐྱེད་གཏོང་དཀའ་བར་གདའ་ཞེས་འབྱུང་བ་དག་གིས་གནོད་པའི་ཕྱིར་རོ། །

 འཇུག་པ་སེམས་བསྐྱེད་པའི་སྡོམ་པ་སྐྱེ་བའི་རྟེན་ལ་སོ་ཐར་གྱི་སྡོམ་པ་མི་དགོས་སོ་ཞེས་པ་ནི། ཚེ་རབས་སྔ་མར་སོ་ཐར་གྱི་སྡོམ་པ་སྔོན་སོང་ཚེ་འདིར་མ་ཉམས་པའི་དབང་དུ་བྱས་པ་ཡིན་ལ། ཡང་ན་ཚེ་འདིར་འཇུག་སྡོམ་ལེན་པ་ན། སྐྱབས་འགྲོ་རྩོམ་བྱེད་དུ་བྱས་པ་ན། ཐེག་པ་གོང་མའི་སོ་སོ་ཐར་པའི་སྡོམ་པ་ཞིག་མི་སྐྱེ་བ་ཡང་མ་ཡིན་ཏེ། བྱེ་སྨྲས་སྐྱབས་འགྲོ་ཙམ་བྱས་པས་དགེ་བསྙེན་དུ་མི་འགྱུར་བར་འདོད་ཀྱང་མདོ་སྡེ་པ་དང༌། སེམས་ཙམ་པ་སོགས་ཀྱིས་སྐྱབས་འགྲོས་དགེ་བསྙེན་གྱི་སྡོམ་པ་སྐྱེ་བར་འདོད་པ་དང༌། འདིར་ཡང་མཐུན་པར་སྨྲས་པའི་ཕྱིར་རོ། །འོ་ན་འཇུག་པ་སེམས་བསྐྱེད་ཀྱི་སྡོམ་པ་གནས་པའི་རྟེན་ལ་ནི་དོན་ལ་སོ་སོ་ཐར་པའི་སྡོམ་པའི་བྱ་བ་བྱེད་ལ། གནས་སྐབས་ཐེག་པ་འོག་མ་ནས་བཤད་པའི་སོ་ཐར་གྱི་སྡོམ་པའི་མཚན་ཉིད་ཀྱི་ཡན་ལག་ཅི་རིགས་ཚང་མ་ཚང་ཅི་ཡིན་ཀྱང༌། སོ་ཐར་གྱི་དོན་ཅན་ཙམ་ཞིག་ལ་ནི་མི་རྟེན་ཀ་མེད་པ་ཡིན་ཏེ། དེའི་དོན་ཅན་ནི། གཞན་གནོད་གཞི་བཅས་ཇོ་བོའི་གསུང་རྒྱུན་གྱི་བཀའ་གདམས་ལམ་རིམ་ཞིག་ཏུ་བྱང་སྡོམ་གྱི་གནས་གཉིས་ཀ་ལ་སོ་ཐར་གྱི་སྡོམ་པ་དོན་ལ་དགོས་ཀྱང་ཐ་སྙད་འཇོག་པའི་སོ་ཐར་སྡོམ་པ་དགོས་པས་ཀྱང་མ་ཁྱབ་ལ། དེ་ལྟར་ན་ཐ་སྙད་འཇོག་པའི་སོ་ཐར་གྱི་སྡོམ་པ་ལྷ་ཀླུ་ལ་མི་སྐྱེ་བར་བརྗོད་ཀྱང༌། དོན་གྱི་དབང་དུ་བསྙེགས་པའི་སོ་ཐར་གྱི་སྡོམ་པ་སྐྱེ་སྟེ། དབུ་མ་ལུགས་ཀྱི་འཇུག་སྡོམ་ལྷ་ཀླུའི་རྟེན་ལའང་སྐྱེ་བར་མཐོང་བའི་ཕྱིར་དང༌། བྱང་སྡོམ་གནས་པའི་རྟེན་ལའང་ཐ་སྙད་འཇོག་པའི་སོ་ཐར་གྱི་སྡོམ་པ་ཡོད་པས་མ་ཁྱབ་ཀྱང༌། གནས་པའི་རྟེན་དུ་དོན་གྱི་སོ་ཐར་གྱི་སྡོམ་པ་ངེས་པར་ཡོད་པར་རིགས་ཏེ། འཆི་འཕོ་བས་ཀྱང་བྱང་སྡོམ་མི་གཏོང་བའི་ཕྱིར། འོ་ན་སེམས་ཙམ་པས་བྱང་སྡོམ་སྐྱེ་གནས་ཀྱི་རྟེན་དུ་ཐ་སྙད་འཇོག་པའི་སོ་ཐར་སྡོམ་པ་ངེས་པར་དགོས་སོ་ཞེས་པ་ནི། དོན་གྱི་དབང་དུ་བྱས་པའི་སོ་ཐར་གྱི་སྡོམ་པ་དེའི་རྒྱུད་ལ་སྐྱེ་རུང་ཡང༌། ཐ་སྙད་འཇོག་པའི་སོ་ཐར་གྱི་སྡོམ་པ་ཆོ་ག་ཞིག་མ་བྱས་ན། སྡིག་ལས་མི་བཟློག་པའི་གང་ཟག་ཞིག་ཡོད་པ་ལ་དགོངས་ཏེ། དང་པོ་ཐ་སྙད་འཇོག་པའི་སོ་ཐར་གྱི་སྡོམ་པའི་ཆོ་ག་བྱས་ནས་དོན་གྱི་སོ་ཐར་སྡོམ་པ་བསྐྱེད་པ་ཞིག་ཡོད་པས། དེ་འདྲའི་དབང་དུ་བྱས་པ་ཡིན་ཞེས་པའང་བྲིས་གདའ་བས་རྣམ་གྲངས་སུ་བཀོད་པའོ། །མཆན། ལས་ལོག་པའི་ཚུལ་ཁྲིམས་ཞིག་ལ་དེར་བརྗོད་པའི་ཕྱིར། །འོ་ན་འདི་ལ་སོ་ཐར་སྡོམ་པར་འཇོག་བྱེད་ཀྱི་ཡན་ལག་ཡོངས་སུ་རྫོགས་པའི་སྡོམ་པས་བསྡུས་པ་དང་མ་བསྡུས་པ་གཉིས་ལས། དང་པོ་ལའང་ཐེག་དམན་སོ་ཐར་རིས་བརྒྱད་གང་རུང་གིས་བསྡུས་པ་དང༌། ཐེག་ཆེན་སོ་ཐར་ཉེས་སྤྱོད་སྡོམ་པའི་ཚུལ་ཁྲིམས་ཀྱིས་བསྡུས་པའི་སྡོམ་པ་གཉིས་ཡོད་ལ། དང་པོ་ནི་ལུས་ངག་གི་སྤོང་བདུན་གཙོ་བོར་སྤོང་བའི་ཆ་ནས་དང༌། ཕྱི་མ་ནི་ཡིད་ཀྱི་སྤོང་བ་གསུམ་གཙོ་བོར་སྤོང་བའི་ཆ་ནས་བཞག་པ་དེའོ། །སྡོམ་པས་མ་བསྡུས་པ་ནི། གཞན་གནོད་གཞི་བཅས་སྤོང་བའི་བྱང་ཆུབ་ཀྱི་སེམས་དང་རྗེས་སུ་འབྲེལ་བའི་ལེགས་སྤྱད་ཙམ་པོ་བ་ཞིག་སྡོམ་པར་མ་གྱུར་པའི་ལེགས་སྤྱད་གཞན་བཞིན་ནོ། །འོ་ན་འཇུག་སྡོམ་གནས་པའི་རྟེན་གྱི་སོ་ཐར་སྡོམ་པའི་དོན་ཅན་གྱི་ལེགས་སྤྱད་སྡོམ་པས་བསྡུས་པ་དེ་ལའང༌། ཐེག་དམན་སོ་སོ་ཐར་པའི་སྡོམ་པ་བྱི་བྱད་ལྡོག་ཆ་ནས་འཆི་འཕོས་པས་གཏོང་ཡང༌། དེའི་རྒྱུན་ཉེས་སྤྱོད་སྡོམ་པའི་ཚུལ་ཁྲིམས་སོ་སོ་ཐར་པའི་སྡོམ་རྫས་ཀྱི་ལྡོག་ཆ་ནི། དེའི་གཏོང་རྒྱུ་མ་བྱུང་ན་བྱང་ཆུབ་ཀྱི་བར་དུ་འགྲོ་བ་ཡིན་ནོ། །འོ་ན་དབུ་མ་ལུགས་ཀྱི་འཇུག་སྡོམ་གནས་པའི་རྟེན་ལ་གཞན་གནོད་གཞི་བཅས་ལས་ལོག་པའི་ཚུལ་ཁྲིམས་སྡོམ་པས་མ་བསྡུས་ཀྱང་སོ་ཐར་སྡོམ་པའི་དོན་ཅན་ལ་རྟེན་དགོས་སོ་བྱ་བ་འདི་ལ་དགོས་པ་ཅི་ཞིག་ཡོད་ཅེ་ན། སངས་རྒྱས་ཀྱི་སར་འཇུག་པའི་བྱང་སྡོམ་རྒྱུད་ལ་སྐྱེས་ན་འཁོར་བ་དང་ཉོན་མོངས་པ་དང་ལས་ལས་སོ་སོ་ཐར་པར་མི་འགྱུར་ན་ནི། འཇུག་སྡོམ་རྣམ་གྲོལ་གྱི་སྒོར་མི་འགྱུར་ལ། དེ་ཐེག་དམན་ནས་བཤད་ཚོད་ཀྱི་སོ་ཐར་རིས་བདུན་པོ་ལྟ་བུ་ལ་འཆད་ན། འཇུག་སྡོམ་སོ་ཐར་གྱི་སྡོམ་པའི་ཞིང་མིན་པ་ལས་སྐྱེ་བར་བཤད་པ་དང༌། བདུད་སྡིག་ཅན་ལ་ནན་ཏུར་གྱིས་ཀྱང་འཇུག་སྡོམ་སྐྱེ་བ་ཡོད་པས། དེ་དག་ལ་ཐེག་དམན་ལུགས་ཀྱི་བཤད་ཚོད་ཀྱི་སོ་ཐར་རིས་བདུན་གྱི་སྡོམ་པ་གང་རུང་ཡོད་པར་བཤད་དཀའ་བའི། འདིར་ཀུན་མཁྱེན་མཚོ་སྣ་པའི་བསླབ་བཏུས་སྤྱི་དོན་དུ། སྨོན་པ་སེམས་བསྐྱེད་ཀྱི་རྟེན་ལ་སོ་ཐར་གྱི་སྡོམ་པ་མི་དགོས་ཏེ། དེ་ཚུལ་ཁྲིམས་ལ་བསླབ་པར་མི་ནུས་པ་ལའང་སྐྱེ་བའི་ཕྱིར། རྒྱལ་པོ་ལ་གདམས་པའི་མདོར། རྒྱལ་པོ་ཆེན་པོ་ཁྱོད་ནི་བྱ་བ་མང་བས་ཐམས་ཅད་ཀྱི་ཐམས་ཅད་དུ་སྦྱིན་སོགས་ལ་བསླབ་པར་མི་ནུས་ཀྱིས། བྱང་ཆུབ་ལ་དད་མདུན་དྲན་པར་གྱིས་ལ། ཡིད་ལ་ཟུང་སྟེ་སྒོམས་ཤིག །ཅེས་འབྱུང་ངོ༌། །ཞེས་འཆད་ནས། འཇུག་སྡོམ་སྐྱེ་གནས་གཉིས་ཀའི་རྟེན་དུ་དགོས་པ་དང༌། སྐྱེ་བ་ཁོ་ནའི་རྟེན་དུ་དགོས་པ་དང༌། སྐྱེ་གནས་གཉིས་ཀའི་རྟེན་དུ་མི་དགོས་པ་དང༌། ཡང་གྲུབ་མཐའི་ཁྱད་པར་གྱི་དབུ་མ་ལུགས་ཀྱི་སེམས་བསྐྱེད་ཀྱི་སྡོམ་པའི་རྟེན་ལ་མི་དགོས། སེམས་ཙམ་ལུགས་ཀྱི་སྡོམ་པའི་རྟེན་ལ་དགོས་སོ་ཞེས་རྣམ་གྲངས་བཞི་བཀོད་ནས། བདག་ཉིད་ཆེན་པོ་ཉིད་ཀྱི་བཞེད་པ་ནི་སྡོམ་པའི་ཁྱད་པར་གྱིས་ཕྱེ་བར་རིགས་པར་བྱ་སྟེ། སྤྱིར་སོ་སོ་ཐར་པའི་སྡོམ་པ་ནི་གཞན་ལ་གནོད་པ་གཞི་དང་བཅས་པ་ལས་ཟློག་པ་ཡིན་ལ། དེ་ལ་གསུམ་སྟེ། དཀོན་བརྩེགས་ཉེ་བ་འཁོར་གྱིས་ཞུས་པའི་མདོར། ཉན་ཐོས་ཀྱི་སོ་སོ་ཐར་པའི་སྡོམ་པ་དང༌། རང་རྒྱལ་གྱི་སོ་སོ་ཐར་པའི་སྡོམ་པ་དང༌། བྱང་ཆུབ་སེམས་དཔའི་སོ་སོ་ཐར་པའི་སྡོམ་པའོ། །ཞེས་གསུངས་སོ། །དེ་ཡང་ཉན་རང་གི་སོ་སོ་ཐར་པའི་སྡོམ་པ་ནི་དེ་དག་གི་བྱང་ཆུབ་འདོད་པས་གཞན་ལ་གནོད་པ་སྤོང་བའོ། །བྱང་སེམས་ཀྱི་སོ་ཐར་སྡོམ་པ་ནི། སེམས་ཅན་ཐམས་ཅད་རྫོགས་བྱང་འདོད་པས་གཞན་གནོད་སྤང་བའོ། །དེ་ལ་སོ་ཐར་གྱི་སྡོམ་པ་སྔ་མ་གཉིས་ནི་བྱང་ཆུབ་སེམས་དཔའི་སྡོམ་པ་སྐྱེ་བ་དང་གནས་པའི་རྟེན་དུ་མི་རུང་སྟེ། ཐེག་པ་དམན་པའི་ཆེད་ཀྱི་སྡོམ་པ་ལ་སོགས་པའི་ལམ་བྱང་ཆུབ་སེམས་དཔའི་སྡོམ་པའི་འགལ་རྐྱེན་ཡིན་པའི་ཕྱིར། བྱང་སེམས་སོ་ཐར་གྱི་སྡོམ་པ་ནི་བྱང་ཆུབ་སེམས་དཔའི་སྡོམ་པ་སྐྱེ་གནས་གཉིས་ཀའི་རྟེན་དུ་དགོས་ཏེ། གཞན་ལ་གནོད་པ་གཞི་དང་བཅས་པ་ལས་ལོག་པ་མེད་ན་གཞན་ལ་ཕན་འདོགས་ལ་འཇུག་པ་ལས་ལྡོག་པའི་ཕྱིར། ཞེས་ཟེར་བ་དེ་ཉིད་འཐད་པར་བཟུང་ངོ༌། །དེ་བཞིན་དུ་འཇུག་པ་སེམས་བསྐྱེད་ཀྱི་རྟེན་དུ་ཡང་དགོས་ཏེ། མདོ་སྡེ་རྒྱན་ལས། སྡོམ་པ་རྒྱ་ཆེན་དེ་ཡི་རྟེན། །ཞེས་གསུངས་པ་དང༌། དེའི་འགྲེལ་པར། བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ནི་རྟེན་ནོ། །ཞེས་གསུངས་པའོ། །དེས་ན་སྡོམ་པ་རྒྱ་ཆེན་ནི་བྱང་ཆུབ་སེམས་དཔའི་སྡོམ་པའི་ཚུལ་ཁྲིམས་ནི། སེམས་བསྐྱེད་དེའི་རྟེན་ཞེས་པ་སྟེ། སྡོམ་པའི་ཚུལ་ཁྲིམས་ནི་བྱང་ཆུབ་སེམས་པའི་སོ་ཐར་གྱི་སྡོམ་པར་བྱང་ས་ནས་བཤད་དོ། །ཞེས་གསུངས་གདའ་བ་ཡང༌། ལེགས་པར་བཤད་པའི་རྣམ་གྲངས་གཅིག་ཏུ་མཐོང་ནས་འདིར་བཀོད་པ་ཡིན་ལ། བདག་ཉིད་ཆེན་པོ་འདི་ནི་སྨོན་འཇུག་གི་སེམས་བསྐྱེད་གཉིས་དང་བྱང་སྡོམ་གཉིས་ཐ་དད་པར་བཞེད་སྣང་སྟེ། བྱང་སྡོམ་ལེན་པའི་ཐོག་མར་སྨོན་པ་ལ་སྡོམ་པ་མེད་པ་སྨོན་པ་སྔོན་དུ་སོང་མ་སོང་དྲི་དགོས་པར་བསྟན་པ་དང༌། འཇུག་པ་སེམས་བསྐྱེད་ནི་སེམས་དང༌། བྱང་སྡོམ་ནི་སྤོང་བའི་སེམས་བྱུང་གྲོགས་དང་གྲོགས་ཅན་གྱི་ཚུལ་དུ་གནས་པའི་ཕྱིར། དེས་ན་སྨོན་པ་སེམས་བསྐྱེད་ཆོ་གས་ལེན་ཞིང༌། འཇུག་པ་སེམས་བསྐྱེད་ལ་ནི་གཞུང་གང་ནས་ཀྱང་ཆོ་ག་མ་གསུངས་པས་དེང་སང་བཀའ་ཕྱག་པ་ལ་བྱང་སྡོམ་གྱི་ཆོ་ག་ལ་འཇུག་པ་སེམས་བསྐྱེད་ཀྱི་ཆོ་གར་གྲགས་མོད་ཀྱི། དེ་ནི་བྱང་སྡོམ་དང་འཇུག་པ་སེམས་བསྐྱེད་མ་ཕྱེད་པར་ཟད་ཅིང༌། སློབ་དཔོན་ཛེ་ཏ་རིས་སྨོན་འཇུག་གི་སེམས་བསྐྱེད་པའི་ཆོ་ག་གཉིས་རིམ་ཅན་དུ་མཛད། སླར་བྱང་སྡོམ་ལེན་པའི་ཆོ་ག་མཛད་པ་ཡོད་ཀྱང་དེའི་རྗེས་སུ་མི་འབྲང་ངོ༌། །ཞེས་བཞེད་པར་གདའ། མཆན། ཕྱིར། བསླབ་བཏུས་ལས། སེམས་ཅན་གྱི་དོན་དུ་འགྱུར་ན་སོ་ཐར་གྱི་སྡོམ་པ་འབུལ་བར་ཡང་བཤད་ཅིང༌། ཕུལ་ནས་གཞན་དོན་དུ་སྤོང་བདུན་སྤྱད་ཀྱང་ལྟུང་བའི་གཟུགས་བརྙན་ཙམ་ལས། ལྟུང་བར་མི་འགྱུར་བར་ཡང་བཤད་པའི་ཕྱིར། སྤྱིར་ལྟུང་བ་ལྟུང་བའི་གཟུགས་བརྙན་དུ་འགྱུར་ཚུལ་འདི་ལ། འཕགས་པའི་དབང་དུ་བྱས་པ་དང༌། སོ་སྐྱེའི་དབང་དུ་བྱས་པ་ལས། དང་པོ་ནི་གཞན་དོན་དུ་སྤོང་བདུན་སྤྱད་པའི་སྦྱོར་བ་ལྟུང་བ་ཉིད་སྒྱུ་མ་ལྟར་གྱུར་ཆ་ནས་གཟུགས་བརྙན་དུ་བཞག་པ་དང༌། སྦྱོར་བ་དེའི་མཐུས་མཐར་ཐུག་ངན་སོང་དུ་འགྲོ་བར་མི་བྱེད་པས་གཟུགས་བརྙན་ལྟར་བཞག་པའོ། །གཉིས་པའི་དབང་དུ་ན། འཇུག་སྡོམ་ཅན་ཐེག་དམན་ལ་གྲགས་པའི་སོ་ཐར་གྱི་སྡོམ་པ་རྒྱུད་ལྡན་གྱི་དབང་དུ་བྱས་པ་དང༌། འཇུག་སྡོམ་ཅན་ཐེག་དམན་ལ་གྲགས་པའི་སོ་ཐར་སྡོམ་པ་རྒྱུད་མི་ལྡན་གྱི་དབང་དུ་བྱས་པ་གཉིས་ལས་དང་པོས། དེས་དེ་འདྲ་བ་དེ་སྤྱད་པ་ན་གཞན་དོན་གྱི་ཆ་ནས་སྦྱོར་བ་དེ་ལྟུང་བའི་གཟུགས་བརྙན་དུ་སོང་ཡང༌། ཐེག་དམན་རང་ལ་གྲགས་པའི་ལྟུང་བ་དངོས་མ་བྱུང་བར་ནི་འཇོག་དཀའ་སྟེ། ཐེག་དམན་དུ་གཞན་དོན་དུ་སྲོག་གཅོད་མ་གནང་བའི་ཕྱིར། འདིར་ཀུན་མཁྱེན་མཚོ་སྣ་པའི་གསུང་གིས། འོན་ཀྱང་དགེ་སློང་གིས་སྲོག་བཅད་པ་ཡིན་པས་ལྟུང་བ་ལྟར་སྣང་བས་ན་ལྟུང་བའི་གཟུགས་བརྙན་ཞེས་བྱའོ། །དེ་བཞིན་དུ་མ་བྱིན་པར་ལེན་པ་ལ་སོགས་པ་ལུས་ངག་གི་ཉེས་པ་གཞན་རྣམས་ལའང་ཅི་རིགས་པར་སྦྱར་རོ། །འོན་ཀྱང་བྱང་ཆུབ་སེམས་དཔའ་རབ་ཏུ་བྱུང་བས་ནི་རབ་ཏུ་བྱུང་བའི་བསླབ་པ་མ་ཕུལ་བར་མི་ཚངས་པར་སྤྱོད་པ་ནི་ནམ་ཡང་གནང་བ་མེད་པར་བྱང་ཆུབ་སེམས་དཔའི་ས་ལས་གསུངས་ཤིང༌། བསླབ་བཏུས་ལས་ཀྱང༌། ཇི་སྟེ་དེ་ལས་སེམས་ཅན་གྱི་དོན་དུ་འགྱུར་བ་མཐོང་ན་བསླབ་པ་དབུལ་ལོ། །ཞེས་གསུངས་སོ། །དེ་ལྟར་སྲོག་གཅོད་པ་ལ་སོགས་ཉེས་པ་མེད་པ་ནི་ས་ཐོབ་པའི་དབང་དུ་བྱས་པར་རིག་པར་བྱ་སྟེ། ས་མ་ཐོབ་པ་ནི་ཉོན་མོངས་དང་འདྲེས་པར་འགྱུར་དུ་འོང་སྟེ། འདི་ལྟར་གཞན་དོན་དུ་རློམ་ནས་ཉོན་མོངས་པ་དང་འདྲེས་པའི་སེམས་ཀྱི་སྤྱོད་པར་འགྱུར་བས་སོ། །བདག་ཉིད་ཆེན་པོ་འགའ་ཞིག་ལ་(ས་ཐོབ་ཀྱང་ཟེར་བའང་འདུག་པས་གང་དག་གཟིགས་)ས་མ་ཐོབ་ཀྱང་མ་འདྲེས་པའི་སེམས་འབྱུང་སྲིད་ཀྱང་ཕལ་ཆེར་ལ་མི་འབྱུང་བས་ལག་ལེན་འཁྲུལ་པ་རབ་ཏུ་སྤང་ངོ་ཞེས་ཉང་བྲན་པ་གསུངས་སོ་ཞེས་བསླབ་བཏུས་སྤྱི་དོན་དུ་གསུངས་ལ། བདག་ཉིད་ཆེན་པོ་འགའ་ཞིག་ལ་བསླབ་པ་མ་ཕུལ་བར་དེ་སྤྱད་ཀྱང་ཉོན་མོངས་པ་དང་མ་འདྲེས་པར་གསུངས་པས་དེ་འདྲའི་བདག་ཉིད་ཆེན་པོ་འགའ་ཞིག་ལ་གཞན་དོན་དུ་དེ་སྤྱད་པ་ལ་བསླབ་པ་ཕུལ་མི་དགོས་པར་ཡང་དོན་གྱིས་གྲུབ་མོད་ཀྱང༌། དེང་སང་སངས་རྒྱས་ཀྱི་བསྟན་པ་ཡོད་མེད་རབ་བྱུང་གི་སྡེ་ཡོད་མེད་ལ་འཇོག །ཁྱིམ་པ་དང་རབ་ཏུ་བྱུང་བའི་ཁྱད་པར་འཁྲིག་པའི་ཆོས་བསྟེན་མི་བསྟེན་ལ་འཇོག་པ་གཙོ་བོས་རབ་བྱུང་གི་དགེ་སློང་ལྟ་བུས་འཁྲིག་པའི་ཆོས་བསྟེན་ན་སྙིགས་མ་ལྔ་བདོ་བའི་དུས་འདིར་སངས་རྒྱས་ཀྱི་བསྟན་པ་མྱུར་དུ་འཇིག་པའི་སྐྱོན་གྱི་དགག་བྱ་ཆེན་པོ་ཡོད་པར་རབ་བྱུང་བསླབ་པ་མ་ཕུལ་བར་གཞན་དོན་ཆེ་ཡང་འཁྲིག་པ་སྤྱོད་པ་བཀག་པར་བསྟན་པ་ཡིན་ལ། གཞན་དུ་སྤོང་བ་བདུན་ལ་དེ་འདྲ་བའི་ཁྱད་པར་མེད་པའི་ཕྱིར་ཞེས་ཟེར་བའང་སྣང་ངོ༌། །མཆན། གཉིས་པའི་དབང་དུ་ན། དེ་ལྟ་བུའི་སྦྱོར་བ་དེ་གང་ཟག་དེ་ལ་ལྟུང་བ་དངོས་མིན་པར་ལྟུང་བའི་གཟུགས་བརྙན་ཡིན་ཏེ། ཐེག་དམན་ནས་སྦྱོར་བ་དེ་ལྟུང་བ་དངོས་སུ་བཤད་ཀྱང༌། ཐེག་ཆེན་དུ་གནང་བའི་སྐབས་བྱུང་བས་དགག་དགོས་དགག་པའི་ཕན་ཡོན་ལས། དགག་པ་དེ་དང་མི་མཐུན་པའི་སྒྲུབ་དགོས་སྒྲུབ་པ་ཕན་ཡོན་ཆེ་བའི་ཕྱིར་རོ། །ཞེས་བཞེད་དོ། །

 གཉིས་པ་ནི། འོ་ན་འཇུག་སྡོམ་གནས་པའི་རྟེན་དུ། ཉེས་སྤྱོད་སྡོམ་པའི་ལེགས་སྤྱད་ལ་སོ་ཐར་སྡོམ་པའི་དོན་ཅན་དུ་གྱུར་པ། སྡོམ་པས་བསྡུས་པ་མིན་པ་ཡོད་ན་འདིའི་སྐབས་དོན་གྱི་བྱང་སྡོམ་མཚན་ཉིད་པ་སྐྱེ་ན་སོ་ཐར་གྱི་སྡོམ་པ་གོ་ཆོད་པ་དེའི་རྒྱུད་ལ་མི་སྐྱེ་བ་མི་སྲིད་ཅེས། རྡོ་རྗེའི་གསུང་ལེགས་པར་བཞག་པ་དང་འགལ་ལོ་ཞེ་ན། ཅི་ལ་འགལ་ཏེ། འདིར་འཇུག་སྡོམ་གནས་པའི་རྟེན་ལ་ཐེག་དམན་ནས་བཤད་པའི་སོ་ཐར་སྡོམ་པའི་མཚན་ཉིད་ཡོངས་རྫོགས་ཚང་བའི་སོ་ཐར་གྱི་སྡོམ་པ་མེད་ན་སོ་ཐར་སྡོམ་པ་རྒྱུད་ལ་མེད་པས་མ་ཁྱབ་པའི་ཕྱིར་ཏེ། དེ་རྒྱུད་ལ་སོ་ཐར་སྡོམ་པ་གོ་ཆོད་པོར་འཇོག་བྱེད་ལས་དང་ཉོན་མོངས་པ་དང༌། ཁམས་གསུམ་ལས་སོ་སོ་ཐར་བྱེད་ཉེས་སྤྱོད་སྡོམ་པའི་སྡོམ་པ་དང་ཚུལ་ཁྲིམས་དེར་ཡོད་པའི་ཕྱིར། དེ་ལ་སོ་ཐར་སྡོམ་པའི་དོན་ཅན་དུ་བྱས་པ་ལའང་གནོད་བྱེད་མེད་པའི་ཕྱིར་རོ། །འདི་ལ་རྣམ་གསལ་གྱི་དཔེ་བསྟན་པར་བྱ་སྟེ། བླ་མེད་ཀྱི་རྒྱུད་ནས་ཐུགས་རྡོ་རྗེར་གྱུར་པའི་ཁྱབ་འཇུག་བཅོམ་ལྡན་འདས་སུ་བཞག་པ་ན། མུ་སྟེགས་པས་ཁྱབ་འཇུག་བཅོམ་ལྡན་དུ་བཞག་ཆོས་ཀྱི་ཡོན་ཏན་དང་མི་ལྡན་ཀྱང་སངས་རྒྱས་པ་ལ་ཐུགས་རྡོ་རྗེར་གྱུར་པའི་ཁྱབ་འཇུག་བཅོམ་ལྡན་མིན་པར་མི་འགྱུར་བ་བཞིན་ནོ། །

 འདིར་འདི་ཤེས་དགོས་པར་སྣང་སྟེ། སེམས་ཙམ་ལུགས་ཀྱི་བྱང་སྡོམ་སྐྱེ་བའི་རྟེན་ལ་སོ་ཐར་རིས་བདུན་གང་རུང་གི་སྡོམ་པ་ངེས་པར་དགོས་ཞེས་པ་འདི་ལ། ས་སྐྱ་པའི་རྗེ་བཙུན་གོང་མ་རྣམས་ལའང་ངེས་ཤེས་གཏིང་ཚུགས་ཡོད་པར་མ་མངོན་ཏེ། ས་སྐྱ་པ་གྲགས་པའི་མཚན་གྱིས་སྡོམ་པ་ཉི་ཤུ་པའི་འགྲེལ་པར་བྱང་སེམས་ཀྱི་སོ་ཐར་གྱི་སྡོམ་པ་བླང་བའི་ཆོ་ག་གཞན་ཞིག་ཡོད་དམ། སོ་ཐར་གྱི་སྡོམ་པ་བླང་བའི་ཆོ་ག་ཉིད་དམ་ཞེ་ན། སྔར་སོ་སོ་ཐར་པ་ཐོབ་ན་ཕྱིས་བྱང་སེམས་ཀྱི་སྡོམ་པ་ཐོབ་པའི་དུས་སུ། སྔར་གྱི་དེ་བྱང་སེམས་སྡོམ་པར་གནས་འགྱུར་ལ། སྔར་མ་ཐོབ་ན་བྱང་སེམས་སྨོན་པ་སེམས་བསྐྱེད་ཀྱི་དུས་ཉིད་དུ་བྱང་སེམས་ཀྱི་སོ་ཐར་ཐོབ་པ་ཡིན་ནོ་ཞེས་གསུངས་གདའ་བ། ཐེག་དམན་གྱི་སོ་ཐར་རིས་བདུན་གང་རུང་ཞིག་དེར་དེ་སྐྱེ་བ་ལ་རྟེན་དུ་དགོས་པའི་ཤེས་བྱེད་ལ། སྐབས་དེར་ཐེག་ཆེན་སོ་ཐར་གྱི་སྡོམ་པ་སྐྱེ་བ་བཀོད་པ་ལ་འབྲེལ་ཅི་ཡང་མེད་པས། ཞེན་དོན་ལ་བསྙེགས་ན་སེམས་ཙམ་ལུགས་ཀྱི་སེམས་བསྐྱེད་སྡོམ་པ་སྐྱེ་བའི་རྟེན་ལ་ཐེག་དམན་ལུགས་ཀྱི་སོ་ཐར་རིས་བདུན་གྱི་སྡོམ་པ་སྐྱེ་དགོས་པའི་སྒྲུབ་བྱེད་ལ། དེ་སྐྱེ་མི་དགོས་པར་ཐེག་ཆེན་སོ་ཐར་སྡོམ་པས་ཆོག་པར་བཤད་སོང་བའི་ཕྱིར། བཤད་པ་དེ་ས་པཎ་ཆེན་པོས་མ་ཟིན་པར་སྡོམ་གསུམ་དུ། གལ་ཏེ་སེམས་ཙམ་པ་ཅི་ཡང༌། །སེམས་བསྐྱེད་སྡོམ་པ་ལེན་འདོད་ན། །ཐོག་མར་སོ་སོར་ཐར་པ་ལོང༌། །བྱང་ཆུབ་སེམས་དཔའི་སྡེ་སྣོད་སློབས། །ཞེས་སྨྲས་པ་ལས། གལ་ཏེ་སེམས་ཙམ་པ་ཡིན་ཡང༌། །སེམས་བསྐྱེད་སྡོམ་པ་ལེན་འདོད་ན། །སྟབས་སུ་སོ་ཐར་སྡོམ་པ་ལོང༌། །ཞེས་མ་སྨྲས་འདུག་པའི་ཕྱིར། ཁུ་དབོན་རྣམས་གསུང་དན་པོ་མ་བྱུང་བའི་དབང་གིས་དུས་ཕྱིས་སྡོམ་གསུམ་རབ་དབྱེ་འཆད་པོ་རྡ་ཟི་རྣམས་ཀྱང་ཆེས་ཆེར་འཆད་དཀའ་བ་བྱ་རྒོད་ཀྱི་རྐན་ཕུག་ལ་རྐང་རུས་ཟུག་པ་ལྟར་འགྱུར་རོ། །

 ཡང་སྔར་སོ་ཐར་གྱི་སྡོམ་པ་ཐོབ་པ་དེས་ཕྱིས་བྱང་སྡོམ་ཐོབ་པ་ན། བྱང་སྡོམ་དུ་གནས་གྱུར་ཞེས་གསུངས་གདའ་བ། སྔར་གྱི་སྡོམ་པ་དེ་སྡོམ་པ་དེའི་རང་བཞིན་ལས་ཉམས་པའི་སྒོ་ནས་གནས་གྱུར་བ་ཡིན་ནམ། མ་ཉམས་པའི་སྒོ་ནས་གནས་འགྱུར་བ་ཡིན། དང་པོ་ལྟར་ན་སྡོམ་པ་ཕྱི་མས་སྔ་མ་གཏོང་རྒྱུར་ཐལ་ཏེ་འདོད་པ་ཉིད་ཀྱི་ཕྱིར། གཉིས་པ་ལྟར་ན་ཕྱི་མའི་སྡོམ་པ་བླངས་པའི་ཚེ་སྡོམ་པ་སྔ་མ་གནས་མ་གྱུར་པར་ཐལ། སྔར་གྱི་སྡོམ་པ་དེའི་རང་བཞིན་ལས་མ་ཉམས་པའི་ཕྱིར། མ་གྲུབ་སྟེ་སྐད་ཅིག་སྔ་ཕྱིར་གནས་གྱུར་པའི་ཕྱིར་སྙམ་ན། འོ་ན་སོ་ཐར་གྱི་སྡོམ་པ་བྱང་སྡོམ་དུ་གནས་གྱུར་དུ་བཤད་པ་ལ་ཁྱོད་ལ་བསྒྲུབ་བྱེད་འགོད་རྒྱུས་འཕོངས་པ་ཉིད་དུ་ཐལ། དེའི་སྒྲུབ་བྱེད་ལ། སོ་ཐར་སྡོམ་པ་སྐད་ཅིག་མ་སྔ་མ་ཕྱི་མར་གནས་གྱུར་པ་ཉིད་བཀོད་པར་བྱས་པའི་ཕྱིར། ལེགས་པར་དགོངས་སུ་གསོལ།

 སྐྱོབ་པས་སྐབས་འདིའི་དགོངས་པ་ནི། ཐེག་དམན་ལ་གྲགས་པའི་སོ་ཐར་རིས་བདུན་གང་རུང་གི་རྟེན་མིན་པར་སེམས་ཙམ་ལུགས་ཀྱི་སེམས་བསྐྱེད་ཀྱི་སྡོམ་པ་མི་སྐྱེ་བ་ཞིག་འཆད་པ་དེའི་ཚེ་ན། ཐེག་དམན་དུ་སྡོམ་པའི་ཞིང་མ་ཡིན་པར་བཤད་པ་ལ་ལུགས་འདིའི་སེམས་བསྐྱེད་ཀྱི་སྡོམ་པའང་མི་སྐྱེ་བ་དང༌། ཡང་དབུ་མ་ལུགས་ཀྱི་འཇུག་སྡོམ་གནས་པའི་རྟེན་དུ། ཐེག་དམན་ལུགས་ཀྱི་སོ་ཐར་རིས་བདུན་གང་རུང་ཞིག་ངེས་པ་ཁོ་ན་དགོས་སོ་ཞེས་འདོད་པའི་ཕྱོགས་ལ་དེ་ལྟ་ན་དབུ་མ་ལུགས་ཀྱི་སེམས་བསྐྱེད་ཀྱི་སྡོམ་པ་སོ་ཐར་སྡོམ་པའི་ཞིང་མིན་པ་ལའང་ཡོད་དོ་ཞེས་པ་ལས་བཟློག་སྟེ་སྨྲ་དགོས་པར་འགྱུར་རོ་ཞེས་བཀའ་སྩལ་ཏོ། །

 ད་ནི་སྨོན་འཇུག་གི་སྡོམ་པ་ལེན་ཚུལ་དབུ་སེམས་ཀྱི་གཞུང་སོ་སོ་ནས་ཇི་ལྟར་འབྱུང་ཞེ་ན། སྤྱོད་འཇུག་གི་དགོངས་པ་ཛེ་ཏཱ་རིས། སྨོན་འཇུག་གི་སེམས་བསྐྱེད་གཉིས་སྔར་བླངས་ནས། དེའི་འོག་ཏུ་སྡོམ་པ་གཉིས་ལེན་པར་བཤད་ལ། འདི་ནི་དབུ་མའི་ལུགས་ཀྱི་སྡོམ་པ་ལེན་ཆོག །ཀླུ་སྒྲུབ་ཞབས་ཀྱི་དགོངས་པ་དང་ཡང་མཐུན་པ་ཡིན་ཞེས་ཆེན་པོ་འགའ་ཞིག་བཞེད་ལ། སེམས་ཙམ་ལུགས་ལ། བྱང་སར། སེམས་བསྐྱེད་དང་སྡོམ་པ་སོ་སོར་ལེན་པར་བཤད་ཀྱང༌། འཇུག་སྡོམ་ལས་སྨོན་སྡོམ་ཆོ་གས་ལེན་པར་ནི་མ་བཤད་དོ། །དཔལ་མར་མེ་མཛད་ཡེ་ཤེས་ཀྱི་དགོངས་པ་ཇོ་བོ་བཀའ་གདམས་པའི་ཕྱག་བཞེས། རྒྱལ་བ་འབྲི་ཁུང་པའི་བཀའ་སྲོལ་ལ་ནི་དབུ་མ་ལུགས་ཀྱི་སྨོན་པ་སེམས་བསྐྱེད་ཀྱི་སྡོམ་པ་སྔར་བླང་བཅུག་ནས་སེམས་ཙམ་ལུགས་ཀྱི་འཇུག་སྡོམ་ལེན་པར་ཡང་མཛད་ལ། ཁ་ཅིག་ཚུལ་འདི་ནི་འཐད་པ་མ་ཡིན་ཏེ། ལུགས་གཉིས་ཀྱི་སེམས་བསྐྱེད་སྡོམ་པ་ལེན་ཚུལ་བསྲེས་པས་ཆོ་ག་འཁྲུགས་པའི་ཆོ་ག་ལྟར་སྣང་བ་ཡིན་པའི་ཕྱིར། ཟེར་བ་ནི་ལུགས་གཉིས་ཀྱི་སྡོམ་པ་ལེན་ཚུལ་བསྲེས་པ་མ་གྲུབ་སྟེ། དབུ་མ་ལུགས་ཀྱི་སྨོན་སྡོམ་ནི་དབུ་མ་པའི་ལུགས་ཀྱི་ཆོ་གས་བླང་གི །སེམས་ཙམ་ལུགས་ཀྱི་འཇུག་སྡོམ་ནི་སེམས་ཙམ་ལུགས་ཀྱི་ཆོ་གས་བླང་བའི་ཕྱིར། དབུ་མ་ལུགས་ཀྱི་སྨོན་སྡོམ་སྔར་བླངས། སེམས་ཙམ་ལུགས་ཀྱི་འཇུག་སྡོམ་ཕྱིས་བླངས་པ་ཙམ་གྱིས་ཆོ་ག་འཁྲུགས་ན། མ་རྒྱུད་ལ་རྟེན་ནས་སྔགས་སྡོམ་སྔར་བླངས། ཕ་རྒྱུད་ལ་རྟེན་ནས་སྔགས་སྡོམ་ཕྱིས་བླངས་ནའང་ཆོ་ག་འཁྲུགས་པར་མཚུངས་པས་ཆོ་ག་དེ་ལྟ་བུའི་རིམ་པའི་དབང་དེའང་དབང་ལྟར་སྣང་བར་ཐལ་བ་སོགས་ཧ་ཅང་ཐལ་ཆེས་སོ་སྙམ་མོ། །

 ཡང་ཁོ་བོའི་ཕ་རས་པ་ཆེན་པོའི་གསུང་གིས་འདི་ལྟར་འཆད་ན་བདེ་བ་ཡིན་ཏེ། སེམས་བསྐྱེད་སེམས་ཙམ་ལུགས་ལ་ཡང་ཆོ་ག་ཐ་དད་པ་ཡོད་དེ། འཕགས་པ་ཐོགས་མེད་དང༌། སློབ་དཔོན་ཙནྡྲ་གོ་མི་དང༌། མཁན་པོ་ཞི་བ་འཚོ་དང༌། སློབ་དཔོན་བྱང་ཆུབ་བཟང་པོ་ལ་སོགས་པས་སྨོན་པའི་ཆོ་ག་མ་བཤད་ལ། ཇོ་བོས་མཛད་པའི་སེམས་བསྐྱེད་དང་སྡོམ་པའི་ཆོ་ག་ལས་སྨོན་པ་ལའང་ཆོ་ག་བཤད་ནས། དེའི་འོག་ཏུ་བར་ཆད་སོགས་དྲི་བར་བྱས་ནས། འཇུག་པ་སེམས་བསྐྱེད་ལེན་པར་མཛད་ལ། སྡིག་བཤགས་སོགས་ནི་དབུ་མའི་ལག་ལེན་གྱིས་ཁ་བཀང་བར་མཛད་པ་དེ་ལ། ཆོས་རྗེ་ས་པཎ་གྱིས་གསུང་གིས། ཆོ་ག་འཁྲུགས་པའི་ལག་ལེན་ཆོ་ག་འཁྲུལ་པ་ཅན་ཡིན་ནོ་ཞེས་གསུང་བར་གྲགས་ཀྱང༌། ཇོ་བོ་རྗེ་ཨ་ཏི་ཤ་ལ་འཁྲུལ་པ་ག་ལ་མངའ་སྟེ། ཇོ་བོ་ལ་འཇུག་སྡོམ་ལེན་པའི་གོང་དུ་སེམས་བསྐྱེད་ཀྱི་ཆོ་ག་ལེན་པ་འདི་རྗེ་བཙུན་བྱམས་པའི་མན་ངག་ཏུ་ཡོད་པ་ཇོ་བོས་གསལ་བར་མཛད་པའི་ཕྱིར། དེས་ན་བླ་མ་གོང་མ་དག་སྨོན་པ་སེམས་བསྐྱེད་ཀྱི་སྐོར་འདི། རྒྱལ་བ་བྱམས་པ་ནས་ཇོ་བོའི་བར་དུ་སྙན་དུ་བརྒྱུད་པའི་གདམས་པ་ཁོ་ན་ལས་བྱོན་པ་ཡིན། འདིའི་བློ་སྦྱོང་དང་ཆོ་ག་དང་བསླབ་བྱ་དང་བཅས་པ་འདི་གཞུང་གཞན་ན་མི་བཞུགས་པས། འདི་དང་སྐྱབས་འགྲོ་ཁོ་ནས་ཇོ་བོ་བོད་ལ་བཀའ་དྲིན་ཆེ་བ་ཡིན། དེས་ན་སྨོན་པ་སེམས་བསྐྱེད་ཀྱི་སྐོར་དང་བཅས་པ་འདི་གདམས་ངག་རྣམས་ཀྱི་ནང་ན་མཆོག་ཡིན་ཞེས་གསུངས་ལ། འདི་དང་མཐུན་པར་ཁ་ཆེ་པཎ་ཆེན་གྱིའང་སེམས་ཙམ་ལུགས་ཀྱི་སེམས་བསྐྱེད་ལ། དབུ་མ་ལུགས་ཀྱི་སྡིག་བཤགས་སོགས་བསྣན་པའི་ཆོ་ག་ཡོད་པས། ཡི་དམ་གྱི་ལྷས་རྗེས་སུ་བཟུང་ངེས་པའི་སློབ་དཔོན་དེ་དག་ལ་འཁྲུལ་པ་ག་ལ་ཡོད།

 འདི་ལྟར་ཡང་དཔྱད་དུ་ཡོད་དེ། ཇོ་བོས་སྔར་སྨོན་སྡོམ་ལེན་ཞིང་ཕྱིས་འཇུག་སྡོམ་ལེན་པའི་ཆོ་ག་འདི་དབུ་སེམས་ཀྱི་ལུགས་གཉིས་ཀ་ཐུན་མོང་དུ་བཟུང་བར་ཡང་རིག་པར་བྱ་སྟེ། ལམ་སྒྲོན་འགྲེལ་པར། འཕགས་པ་ཀླུ་སྒྲུབ་དང༌། འཕགས་པ་ཐོགས་མེད་དང༌། ཤཱནྟ་དེ་བ་དག་སྨོན་པ་བྱང་ཆུབ་ཀྱི་སེམས་བསྐྱེད་པའི་ཆོ་ག་འདི་ལ་ཐ་དད་པ་མེད་ཅིང་མཐུན་པས། ཆོ་གའི་ཐབས་ཅུང་ཟད་གཅིག་བདག་གིས་བཀོད་པ་ནི། འཕགས་པ་ཀླུ་སྒྲུབ་དང༌། འཕགས་པ་ཐོགས་མེད་དང༌། འཕགས་པ་ཤཱནྟ་དེ་བ་དེ་དག་གི་ལུགས་ཡིན་ནོ། །ཞེས་འབྱུང་བའི་ཕྱིར། ཡང་ཁ་ཅིག་འཇུག་སྡོམ་གྱི་སྔར་སྨོན་པ་སེམས་བསྐྱེད་ཆོ་གས་ལེན་པར་བཤད་ཀྱང༌། དེ་སྨོན་པའི་སྡོམ་པ་ལེན་པ་མིན་ཏེ། བཤད་མ་ཐག་པའི་འགྲེལ་པ་དེར་ཡང༌། སྨོན་པ་བྱང་ཆུབ་པའི་སེམས་བསྐྱེད་པའི་ཆོ་ག་འདི་ལ་ཞེས་འབྱུང་ངོ་ཞེ་ན། ཅི་དེ་ལྟ་ནི་སྐབས་འདི་སྨོན་པ་ལ་སྡོམ་པ་ཡོད་ནས་མི་ལེན་པ་ཡིན་ནམ་མེད་ནས་མི་ལེན་པ་ཡིན། དང་པོ་ལྟར་ན་མི་རིགས་ཏེ། འདིར་བསྒྲུབ་བྱ་དེ་སྒྲུབ་པའི་སྐབས་དོན་ཡིན་པའི་ཕྱིར། ཁ་ཅིག་གཉིས་པ་ལྟར་ཡིན་ཏེ། སྨོན་པ་ཞེས་པ་ནི་སྨོན་པ་ཙམ་སྟེ། སེམས་བསྐྱེད་པའི་ཆོ་ག་བླང་བར་མ་བྱས་སོ། །ཞེས་འབྱུང་བའི་ཕྱིར་ཞེ་ན། དེ་ནི་སྨོན་སེམས་དང་པོར་བསྐྱེད་པ་ཆོ་ག་ལ་མི་ལྟོས་པའི་དོན་ཡིན་གྱི། བསྒྲུབ་བྱ་དེའི་སྒྲུབ་བྱེད་དུ་མི་ཆེ་ལ། སྨོན་པ་ལ་སྡོམ་པ་མེད་པར་བཤད་ན་ཆེས་མི་འཐད་དེ། སྨོན་པ་ལ་སྡོམ་པ་ཡོད་པས་དེ་སྤེལ་འདོད་ཀྱི་འཇུག་སྡོམ་ལེན་དགོས་པར་གསུངས་པའི་ཕྱིར་ཏེ། ལམ་སྒྲོན་ལས། འཇུག་པ་བྱང་ཆུབ་སེམས་ཀྱི་བདག་ཉིད་སྡོམ་པ་མ་གཏོགས་པ། །ཡང་དག་སྨོན་པ་འཕེལ་བར་འགྱུར་མ་ཡིན། །རྫོགས་པའི་བྱང་ཆུབ་སྡོམ་སྨོན་པ་སྤེལ་འདོད་པས། །དེ་ཕྱིར་འབད་པས་འཇུག་པ་འདི་ནི་ངེས་པར་བླང༌། །ཞེས་འབྱུང་ངོ༌། །

 གཞན་ཡང་དབུ་མ་ལུགས་ཀྱི་སྨོན་སྡོམ་སྔར་བླངས་སེམས་ཙམ་ལུགས་ཀྱི་འཇུག་སྡོམ་ཕྱིས་བླང་བ་ལ་ཉེས་པ་ཡོད་པའི་ཤེས་བྱེད་ཅི་ཡང་མི་རྙེད་དེ། རྙེད་ན་རྒྱ་བོད་ཀྱི་བླ་མ་དག་གི་རྣམ་ཐར་ལས། སྔར་དབུ་མ་ལུགས་ཀྱི་སེམས་བསྐྱེད་ཀྱི་སྡོམ་པ་བཞེས་པ། ཕྱིས་སེམས་ཙམ་ལུགས་ཀྱི་སེམས་བསྐྱེད་ཀྱི་སྡོམ་པ་བཞེས་པ་མཐའ་ཡས་པར་བྱོན་པའི་ཕྱིར། དེ་དག་རིགས་པ་མ་ཡིན་པ་ལ་སྤྱོད་དོ་ཞེས་སྨྲར་ཡང་མི་ནུས་པའི་ཕྱིར། དེ་ལྟ་ན་དབུ་མ་ལུགས་ཀྱི་སྨོན་སྡོམ་འདི་ལ་ཡིད་ཀྱི་དགེ་བ་སྣ་རེ་ཙམ་འཛིན་པས་ཀྱང་འདིའི་སྡོམ་པ་སྐྱེ་ཞིང་གནས་རྒྱུར་བཤད་པས། བྱང་ས་ནས་བྱུང་བའི་ཕམ་པའི་ཆོས་བཞི་བྱུང་བས་འདི་གཏོང་བ་ཡང་མ་ཡིན་ཏེ། དེ་ལ་དགོངས་ནས་བྱམས་པའི་རྣམ་ཐར་ལས། རིགས་ཀྱི་བུ་འདི་ལྟ་སྟེ། དཔེར་ན་རྡོ་རྗེ་རིན་པོ་ཆེ་ནི་ཆག་ཀྱང་གསེར་གྱི་རྒྱན་ཐམས་ཅད་ཟིལ་གྱིས་གནོན་ཞིང༌། རྡོ་རྗེ་རིན་པོ་ཆེའི་མིང་ཡང་མི་འདོར་ལ། དབུལ་བ་ཡང་རྣམ་པར་བཟློག་གོ །དེ་བཞིན་དུ་ཐམས་ཅད་མཁྱེན་པར་སེམས་བསྐྱེད་པའི་རྡོ་རྗེ་རིན་པོ་ཆེ་ནན་ཏན་དང་བྲལ་ཡང་ཉན་ཐོས་དང་རང་སངས་རྒྱས་ཐམས་ཅད་ཟིལ་གྱིས་གནོན་ཅིང༌། བྱང་ཆུབ་སེམས་དཔའི་མིང་ཡང་མི་འདོར་ལ། འཁོར་བའི་དབུལ་བ་ཐམས་ཅད་ཀྱང་རྣམ་པར་བཟློག་གོ །ཞེས་འབྱུང་ངོ༌། །

 ད་ནི་འཕྲོས་དོན་ཅུང་ཟད་བརྗོད་ན། མཁས་པར་གྲགས་པ་ཁ་ཅིག་གིས། ཞི་བ་ལྷའི་ལུགས་སམ་དབུ་མ་ལུགས་སུ་གྲགས་པ་དེ་ལ་ནི་སྨོན་པ་ལ་སྡོམ་པ་ཡོད་པར་བཤད་པས། སྨོན་སེམས་བཏང་བས། སྨོན་སྡོམ་ལ་ལྟོས་པའི་རྩ་ལྟུང་ཙམ་ཡིན་ཀྱང་དེ་ཐུན་ཚོད་ལས་མ་འདས་ན་འཇུག་སྡོམ་མི་གཏོང་བས་རྟེན་དེ་བྱང་སྡོམ་རྒྱུད་ལྡན་དུའང་བཞག་གོ །ཐོགས་མེད་ཞབས་ལྟར་ན། སྨོན་པ་ལ་སྡོམ་པ་མེད་པས་སྨོན་སེམས་བཏང་བ་ཙམ་གྱིས་འཇུག་སྡོམ་ཡང་གཏོང་ལ། ལུགས་འདིར་ནི་ཐུན་ཚོད་ལས་འདའ་མི་དགོས་ལ། དེའི་ཚེ་སྨོན་སེམས་བཏང་བ་དེ་འཇུག་སྡོམ་ལ་ལྟོས་པའི་རྩ་ལྟུང་ནི་མིན་ཏེ། དེར་མ་བཅོས་པ་དང༌། དེ་བྱུང་ན་འཇུག་སྡོམ་བཏང་ཟིན་པའི་ཕྱིར། དེས་ན་ལུགས་གཉིས་པོ་འདིའི་རྩ་བའི་ལྟུང་བ་ལ་མང་ཉུང་དང༌། ལེན་པའི་གང་ཟག་ལ་བསླབ་བྱ་རྒྱ་ཆེ་ཆུང་འབྱུང་བ་ཡང༌། སྡོམ་པ་རང་གི་ངོ་བོ་རྒྱ་ཆེ་ཆུང་ལས་ཡིན་ཏེ། དབུ་མ་ལུགས་ཀྱི་རྩ་ལྟུང་གི་ནང་དུ། ཐོགས་མེད་ཞབས་ཀྱི་རྩ་ལྟུང་དུ་བཤད་པ་རྣམས་ཀྱང་རྩ་ལྟུང་དུ་འགྱུར་ལ། ལུགས་འདི་ནས་བཤད་པ་ནི། དེར་མི་འདུ་སྟེ། བྱང་སེམས་འདོར་བ་ནི་སྨོན་སེམས་གཏོང་བྱེད་དུ་བཤད་ཀྱི་རྩ་ལྟུང་དུ་མ་བཤད་པ་ལྟ་བུའོ། །ཞེས་ཟེར་རོ། །ཡང་ཁ་ཅིག་འདི་སྐད་ཟེར་ཏེ། ཐོགས་མེད་ཞབས་ཀྱིས་སྨོན་པ་བཏང་ནས་ཉན་རང་ལ་འཇུག་ཀྱང་འཁོར་བ་སྤངས་པའི་མྱང་འདས་སུ་མྱུར་བ་ཉིད་ཀྱི་མངོན་དུ་བྱེད་ལ་སྨོན་སེམས་བཏང་བ་ཙམ་སྡིག་ཤིན་ཏུ་ཆེ་བ་ཡང་མི་བཞེད། དབུ་མ་ལུགས་སུ་ནི་དེ་ལས་སྡིག་ཆེ་བ་མེད་དེ་སྨོན་པ་ལ་སྡོམ་པ་ཡོད་པའི་དབང་དུ་བྱས་ཏེ་སེམས་དཔར་ཁས་བླངས་ནས་མཐའ་ཡས་པའི་སེམས་ཅན་ཡལ་བར་འདོར་བའི་ཕྱིར། ཇི་སྐད་དུ། གལ་ཏེ་བསྐལ་པ་དུ་མར་དགེ་བའི་ལས་ལམ་བཅུ། །སྤྱད་ཀྱང་རང་རྒྱལ་དགྲ་བཅོམ་ཉིད་ལ་འདོད་བསྐྱེད་ན། །སེམས་བསྐྱེད་དེ་ནི་ཕས་ཕམ་པས་ཀྱང་ཤིན་ཏུ་ལྕི། །ཞེས་འབྱུང་བས་སྨོན་སེམས་ཀྱི་སྡོམ་པ་བཏང་བས་སྡོམ་པ་ལས་བྲལ་བའི་ཉེས་ཆ་ནས་འཁོར་བ་མཐའ་མེད་དུ་འགྱུར་བ་དང༌། ཡང་སྨོན་སྡོམ་བྲལ་བའི་ཉེས་ཆ་མེད་པར། སེམས་བསྐྱེད་གོང་མ་འོག་མར་བསྒྱུར་བའི་ཆ་ནས་ཉན་རང་གི་ཐར་པར་འགྱུར་བ་གཉིས་ཡོད་པར་གསལ་ལོ་ཞེས་སྨྲ་བ་ལ། ཁ་ཅིག་དེ་ལྟ་ན་སྨོན་སེམས་བཏང་བས་མཐའ་མེད་པའི་འཁོར་བར་འཁྱམས་པ་ནི། ཀླུ་སྒྲུབ་ཀྱི་བཞེད་པ་དང༌། དེས་ཉན་རང་གི་ཐར་པ་ཐོབ་པ་ནི། ཐོགས་མེད་ཀྱི་བཞེད་པ་ཡིན་ན། བཞེད་པ་དེ་གཉིས་ནི་འཕགས་པ་དེ་དག་གི་མྱོང་བས་ཚད་གྲུབ་ལས་འོས་མེད་ལ། དེ་ལྟར་གྱི་ཚེ་འགལ་ལ་མི་འཁྲུལ་བའི་ཚད་མ་ཡོད་པར་ཧ་ཅང་ཐལ་བ་དང༌། འཕགས་པ་ལ་དངོས་དོན་གྱི་གཞི་གཅིག་གི་སྟེང་དུ་མཐར་ཐུག་གི་གནས་ཚུལ་མི་མཐུན་པའི་ནང་འགལ་གཉིས་འབྱུང་བ་ཡང་ཆེས་མི་རིགས་པ་དང་ལྷག་པར་དབུ་མ་པས་བྱང་ཆུབ་སེམས་དཔས་དམན་པར་སེམས་བསྐྱེད་ན། འཁོར་བ་མཐའ་མེད་དུ་འཁྱམས་པ་ལུགས་དེའི་འདོད་པའོ་ཞེས་ཟེར་བ་ནི་དེའི་འདོད་པ་མིན་ཏེ། དེས་མཐར་ཐུག་སངས་རྒྱས་ཐོབ་པར་མི་འགྱུར་བའི་སེམས་ཅན་གཅིག་ཀྱང་ཁས་མི་ལེན་པའི་ཕྱིར། ཞེས་ཟེར་རོ། །

 ཡང་གཟུར་གནས་སུ་རེ་བ་ཁ་ཅིག་གིས་འདི་སྐད་ཟེར་ཏེ། སྨོན་སེམས་བཏང་བས་ཕས་ཕམ་པས་ལྕི་བ་དང༌། སྤྱོད་འཇུག་ལས། དེ་ནི་བྱང་ཆུབ་སེམས་དཔའ་ལ། །ལྟུང་བའི་ནང་ནས་ལྕི་བ་སྟེ། །འདི་ལྟར་དེ་ནི་བྱུང་གྱུར་ན། །སེམས་ཅན་ཀུན་གྱི་དོན་ལ་དམན། །གང་ཞིག་སྐད་ཅིག་ཙམ་འདི་ཡི། །བསོད་ནམས་བར་ཆད་གེགས་བྱེད་པ། །སེམས་ཅན་དོན་ལ་དམན་གྱུར་པ། །དེ་ཡི་ངན་འགྲོ་མུ་མཐའ་མེད། །ཅེས་པའི་དོན་དམན་པའི་བྱང་ཆུབ་ལས་ལྷག་པའི་བྱང་ཆེན་མེད་པར་ལོག་པར་བལྟས་ནས། སྨོན་སེམས་བཏང་ནས་ཉན་ཐོས་སུ་སེམས་བསྐྱེད་ན་དེར་འགྱུར་གྱི་ལོག་ལྟ་མ་སྐྱེས་པར་བྱང་ཆེན་ལ་སྒྱིད་ལུག་ནས་དེར་སེམས་བསྐྱེད་ན་དེ་ལྟར་མ་ཡིན་ཏེ། སྤྱོད་འཇུག་ལས། མི་གང་བྱང་ཆུབ་སེམས་བཏང་ཡང༌། །དེ་དག་ཐར་བར་བྱེད་པ་ནི། །ལས་ཚུལ་བསམ་གྱིས་མི་ཁྱབ་སྟེ། །ཐམས་ཅད་མཁྱེན་པ་ཁོ་ནས་མཁྱེན། །ཞེས་འབྱུང་བས། ཤཱ་རིའི་བུ་སྔོན་རྒྱལ་པོ་ཟླ་འོད་དུ་གྱུར་པ་ན། བདུད་སྡིག་ཅན་ལག་པ་གཡས་པ་སློང་བ་ལ། གཡོན་པ་བྱིན་པ་ལེན་མ་འདོད་པ་ན་སྐྱོ་ནས་སེམས་བསྐྱེད་བཏང་ཡང་བདེ་འགྲོ་ནས་ཐར་པར་གཤེགས་པ་ལྟ་བུའི་ལས་ཚུལ་རྟོག་གེའི་བློས་དཔག་པར་དཀའ་བའོ། །ཞེས་པར་ཡང་བཞེད་པར་སྣང་ངོ༌། །

 འདི་ལ་ཟི་ལུང་ཆོས་རྗེ་ན་རེ། སྨོན་སེམས་བཏང་བས་ཕན་ཡོན་དང་ཉེས་དམིགས་གཉིས་སུ་འགྱུར་ཚུལ་གྱི་ལུགས་ཐ་དད་པ་འདི་གཉིས་ནི། མདོ་ཐ་དད་ཀྱི་དགོངས་པ་དང༌། ཁྱད་པར་སེམས་ཙམ་ལུགས་ལ་སྨོན་སྡོམ་མེད་པས་སྨོན་སེམས་བཏང་ཡང་ཉེས་པ་དེ་ཙམ་མེད་པ་ལ་དགོངས་ཞེས་སྨྲའོ། །དེ་ལ་ཁ་ཅིག་གིས་དེ་ལྟ་ན་བཅོམ་ལྡན་འདས་ཀྱིས་ཀྱང་སྨོན་སེམས་བཏང་བ་ལས་ཕན་ཡོན་དང་ཉེས་དམིགས་ཅིར་འགྱུར་གྱི་དངོས་པོའི་ཆོས་ཉིད་གསལ་བར་སྟོན་མ་ནུས་པར་ཐལ། མདོ་སྡེ་ཐ་དད་ལས་དགོངས་པ་མི་གཅིག་པའི་ནང་འགལ་དུ་མ་ཡོད་པའི་ཕྱིར། འོ་ན་ཁྱོད་རང་ལ་ཡང་དེར་ཐལ་དེའི་ཕྱིར་ཅེ་ན། མདོ་སྡེ་ལས་འགལ་བ་ལྟར་གསུངས་ཀྱང་སངས་རྒྱས་ཀྱི་གསུང་ལ་ནང་འགལ་ཡོད་པར་རྟགས་མ་གྲུབ་པ་ཡིན་ནོ། །ཡང་ཁོ་ན་རེ་ནང་འགལ་ཡོད་དེ། འདུལ་བ་དང་གསང་སྔགས་ལྟ་བུ་བཀའ་ལ་ནང་འགལ་དུ་མཐོང་བའི་ཕྱིར་སྙམ་ན། རྟགས་ཇེ་ཆེར་མ་གྲུབ་སྟེ། དེ་ནི་སྟོན་ཚུལ་གྱི་དབང་དུ་ཟད་ཀྱི། བཀའ་དེ་གཉིས་ལ་ནི་འགལ་བ་ཅུང་ཟད་ཀྱང་ཡོད་པ་མ་ཡིན་པའི་ཕྱིར་རོ། །ཡང་ཁྱེད་ཀྱི་རྩ་བའི་འདོད་པ་དེ་ལྟ་ན། རྒྱུ་འབྲས་དངོས་སྟོབས་ཀྱི་བདེན་པ་མ་ཡིན་པར་འགྱུར་ཏེ། སྨོན་སེམས་བཏང་བ་དེ་ལས་རང་གི་ངོ་བོའི་ཆ་ནས་ཉེས་པ་བསྐྱེད་པ་མ་ཡིན་དུ་ཟིན་ཀྱང༌། སྨོན་སྡོམ་བླང་བ་ལས་འདས་མ་འདས་ཀྱི་ཉེས་པ་ཆེ་ཆུང་གྱུར་པ་ལ་རག་པའི་ཕྱིར། དེས་ན་མདོ་ཐ་དད་པ་གཉིས་ཀྱི་དགོངས་པ་ནི། སྨོན་སེམས་བཏང་ནས་ཉན་ཐོས་སུ་ཞུགས་ནས་དེའི་ཐར་པ་སྒྲུབ་ན་དེའི་ཐར་པ་ལོས་ཐོབ་ཀྱང༌། དེ་བཏང་ནས་དེར་མ་ཞུགས་པའི་གང་ཟག་དེ་འདྲ་བ་དེ་རེ་ཞིག་འཁོར་བ་ན་རྒྱུན་རིང་བར་འཁོར་བ་ལ་དགོངས་ཞེས་ཟེར་རོ། །

 ཡང་འདི་ལྟར་དུ་འདོད་པ་ཡང་མང་བར་སྣང་སྟེ། དབུ་མ་ལུགས་ཀྱི་འཇུག་པ་སེམས་བསྐྱེད་ཀྱི་རྩ་ལྟུང་གིས། དབུ་མ་ལུགས་ཀྱི་སྨོན་པ་སེམས་བསྐྱེད་ཀྱི་སྡོམ་པ་མི་གཏོང་བར་ཡང་འདོད་ལ། དེ་ལྟ་ན་མདོ་ལས་འཇུག་པ་སེམས་བསྐྱེད་ཀྱི་རྩ་ལྟུང་གིས་དགེ་རྩ་ཆད་པར་བཤད་ན། དགེ་བའི་རྩ་བ་ཆད་པ་ནི་སྨོན་འཇུག་གི་སྡོམ་པ་གང་ཡང་གནས་པར་མ་གསུངས་པའི་ཕྱིར་སྙམ་ན། དགེ་རྩ་ལ་སྐྱེས་ཐོབ་སྦྱོར་བྱུང་གཉིས་ལས། འཇུག་པ་སེམས་བསྐྱེད་ཀྱི་རྩ་ལྟུང་བྱུང་བས་དགེ་རྩ་སྦྱོར་བྱུང་ཙམ་ཆད་པ་ཡིན་པས་དགེ་རྩ་མཐའ་དག་བཅད་མི་ནུས་ལ། སྐྱེས་ཐོབ་ནི་ལོག་ལྟ་མ་གཏོགས་གང་གིས་ཀྱང་བཅད་མི་ནུས་པས། དགེ་རྩ་ཆད་ན་སྨོན་འཇུག་གི་སྡོམ་པ་གང་ཡང་མི་གནས་པས་དགེ་རྩ་ཆད་རྒྱུ་ནི་སྐྱེས་ཐོབ་ཀྱི་དེ་ལ་བཞག་དགོས་པ་དང༌། ཐོགས་མེད་ཞབས་ལྟར་ན། འཇུག་སྡོམ་བཏང་ནས་སྨོན་སེམས་ལྡན་པ་ཡོད་ཀྱང་སྨོན་སྡོམ་ཅན་མེད་པ་དང༌། དབུ་མ་ལུགས་སུ་ནི། འཇུག་སྡོམ་བཏང་ཡང་སྨོན་སྡོམ་བཏང་བ་མ་ཡིན་པ་ནི་ལུགས་གཉིས་ཀྱི་ཁྱད་པར་ཡིན་ནོ་ཞེས་ཀྱང་གྲགས་སོ། །

 དེ་ལྟར་ན་འདིར་འགྱུར་ཏེ། སེམས་ཙམ་ལུགས་ཀྱི་སེམས་བསྐྱེད་ཀྱི་སྡོམ་པ་ཐོབ་པའི་སེམས་དཔས་དབུ་མ་ལུགས་ཀྱི་སེམས་བསྐྱེད་ཀྱི་སྡོམ་པ་བླངས་པ་ན། སྨོན་སྡོམ་གསར་དུ་ལེན་བྱར་ཡོད་པའི་ཆ་ནས་མཆོག་ཏུ་གྲུབ་ལ། དབུ་མ་ལུགས་ཀྱི་སེམས་བསྐྱེད་ཀྱི་སྡོམ་པ་ཐོབ་པའི་སེམས་དཔས་སེམས་ཙམ་ལུགས་ཀྱི་སེམས་བསྐྱེད་ཀྱི་སྡོམ་པ་བླངས་པས། སྨོན་འཇུག་གི་སྡོམ་པ་རང་གིས་སྔར་མ་ཐོབ་པའི་སྡོམ་པ་རྫས་མི་མཐུན་པ་ཞིག་ཐོབ་རྒྱུ་ཡོད་པ་མ་ཡིན་ལ། དེ་ལྟ་ནའང་དེས་དེ་ལེན་མི་རུང་བ་མ་ཡིན་ཏེ། སྔར་ཐོབ་ཀྱི་སྡོམ་པ་དང་སྡོམ་སེམས་གསལ་འདེབས་བྱེད་དང༌། སླར་ཡང་ཆོ་ག་དེས་སྨོན་འཇུག་གི་སྡོམ་པ་སྔར་བླངས་དེའི་རིགས་ཅན་ཕྱིས་ཀྱང་ལེན་བྱར་དང༌། ཐོབ་བྱར་ཡོད་པའི་སྒོ་ནས་སྨོན་འཇུག་གི་སྡོམ་པ་དང་ཚུལ་ཁྲིམས་གོང་ནས་གོང་འཕེལ་གྱི་ནུས་པ་མཐུ་ཅན་དུ་བྱེད་པའི་ཕྱིར།

 སྐབས་འདིར་ཁོ་བོའི་བླ་མ་རྗེ་བཙུན་པ་ཁ་ཅིག་གི་གསུང་གི་⁽1763⁾བདག་གི་རྗེ་བཙུན་ཆེན་པོ་དེ་སྐད་དུ་གསུངས་པ་ནི་རྣམ་པར་དགེ་བའི་ལུགས་ཡིན་མོད། རྣམ་གྲངས་སུ་བཀོད་ན་ཀུན་མཁྱེན་མཚོ་སྣ་པའི་གསུང་གིས་དབུ་མ་དང་སེམས་ཙམ་ལུགས་ཀྱི་ལྟ་བ་ལ་ཁྱད་ཡོད་ཀྱང༌། སྤྱོད་པ་ལ་སྤྱིར་ཁྱད་པར་འདིའོ་ཞེས་བཟུང་དུ་མེད་པ་དང་ཁྱད་པར་བྱང་སེམས་ལས། དང་པོའི་སྨོན་འཇུག་གི་སེམས་བསྐྱེད་པ་དང༌། སྡོམ་པའི་དགག་སྒྲུབ་ཀྱི་བསླབ་བྱ་ལ་རྒྱ་ཆེ་ཆུང་དང་ཡངས་དོག་མེད་པ་ཉིད་དུ་གནས་པའི་ཕྱིར་ཏེ། ལས་དང་པོ་པས་བསླབ་པའི་གནས་ནི་དོག་མཐའ་ཉིད་ནས་བཟུང་ན་སྡོམ་པ་སོགས་ལེགས་དཔྱད་ཐམས་ཅད་ཉམས་པར་འགྱུར་བ་ཉིད་ཀྱི་ཕྱིར། འོ་ན་བྱང་ས་བསླབ་བཏུས་ཀྱི་བསླབ་པར་བྱ་བ་ལ་རྒྱས་བསྡུས་དང༌། ལ་ལར་རྩ་ལྟུང་དུ་བཅས་པ་ལ་ལར་ཉེས་བྱས་སུ་འགྱུར་བ་དང༌། ལ་ལར་ཉེས་བྱས་ཙམ་དུ་གསུངས་པ་ལ་ལར་རྩ་ལྟུང་དུ་འགྱུར་བ་སོགས་ཅི་རིགས་པར་སྣང་ངོ་ཞེ་ན། ལ་ལར་རྩ་ལྟུང་དུ་བཅས་པ་ལ་ལར་ཉེས་བྱས་སུ་སོང་བ་དེ་ལའང་རྩ་ལྟུང་དུ་འགྲོ་བ་ལ་ཉེས་བྱས། དེ་ལ་རྩ་ལྟུང་དུ་འཇོག་བྱེད་ཀྱི་ཡན་ལག་ཆེས་མང་བ་ཚང་བའི་དབང་དུ་བྱས་པ་དང༌། ལ་ལར་ཉེས་བྱས་ཙམ་ལ་ལར་རྩ་ལྟུང་དུ་འགྱུར་བ་ཡང་འགྱུར་བྱེད་ཀྱི་ཆོས་གཞན་མང་པོ་ཚང་བའི་དབང་དུ་བྱས་ནས་མདོ་སོ་སོའི་དགོངས་པ་བསྟན་བཅོས་སོ་སོར་བཀྲལ་བ་ཡིན་གྱི། བསྟན་བཅོས་དེ་རེ་རེར་ཡང་བསླབ་བྱ་མཐའ་དག་འཆད་པར་མ་ལང་བའི་ཕྱིར་ཏེ། དེ་ལྟར་འཆད་མ་ལངས་ཀྱང་དབུ་སེམས་ཀྱི་ལུགས་ཀྱི་སྡོམ་པ་གང་རུང་ཞིག་ཐོབ་པས། དབུ་སེམས་ཀྱི་སྤྱོད་ཕྱོགས་ཀྱི་བསྟན་བཅོས་ནས་བཤད་པའི་དགག་སྒྲུབ་ཀྱི་བསླབ་པ་ཐམས་ཅད་འཛིན་དགོས་ཤིང་མ་བཟུང་ན། བསྟན་བཅོས་དེ་དག་ནས་ཇི་ལྟར་བཤད་པའི་རྒྱུད་ཉམས་པ་ཅན་དུ་འགྱུར་བའི་ཕྱིར་སྟེ། དབུ་མ་རིན་ཆེན་སྒྲོན་མེ་ལས། བྱང་ཆུབ་སེམས་དཔའི་བསླབ་པ་བཞི་བརྒྱ་དང༌། རྩ་བའི་ལྟུང་བ་བརྒྱ་དང༌། ཕམ་པ་བཅུ་དང༌། ལྟུང་བ་བཞི་བཅུ་རྩ་བརྒྱད་དང༌། སློབ་དཔོན་ཀླུ་སྒྲུབ་ཀྱི་ཇི་ལྟར་བཀོད་པ་རྣམས་དང༌། འཕགས་པ་ཐོགས་མེད་ཀྱིས་མདོ་སྡེ་ལས་བཏུས་པའི་བསླབ་པའི་གྲངས་ངེས་པར་བྱ་བ་དེ་དག་ནི་ལས་དང་པོ་པ་བློ་གྲོས་དམན་པ་དག་གི་ཕྱིར་ཡིན་ཏེ། བཅོམ་ལྡན་འདས་ཀྱིས་མདོ་སྡེ་དུ་མར་གསུངས་པའི་བསླབ་པ་མ་ཕུལ་བ་བསྲུང་བར་བྱའོ། །འདི་ལྟར་བྱང་ཆུབ་སེམས་དཔའི་བསླབ་པ་ལ་གྲངས་ངེས་པར་འདོད་ཅིང༌། གཞུང་འདིའི་བསླབ་པའི་ཚུལ་འདི་ལ་ནི་བསླབ་པར་བྱའོ། །གཞུང་འདི་ལ་ནི་མི་སློབ་པར་བྱའོ་ཞེ་ན། བྱང་ཆུབ་སེམས་དཔའ་འཁྲུལ་པ་ཡིན་ཏེ། མདོ་སྡེ་དུ་མར་གསུངས་པའི་བསླབ་བྱ་མ་ལུས་པ་བསྲུང་བར་བྱའོ། །ཞེས་གསུངས་པའི་ཕྱིར་དང༌། ཞི་བ་འཚོས་སྡོམ་པ་ཉི་ཤུ་པའི་འགྲེལ་པར། བྱང་ཆུབ་སེམས་དཔའི་བསླབ་པའི་གཞི་སྟོང་ཕྲག་དུ་མ་ཞེས་དང༌། རྟོག་གེ་འབར་བར། བྱང་ཆུབ་སེམས་དཔའི་གནས་བདུན་བརྒྱ་ལ་ཡང་གནང་ངོ་ཞེས་དང༌། མདོ་སྡེ་ཆོས་ཀྱི་རྒྱ་མཚོ་ལས། ཕམ་པ་བཅུ་དང་ལྟུང་བ་བཞི་བཅུ་རྩ་བརྒྱད་སྤོང་བ་སྟེ། བྱང་སེམས་ཀྱི་བསླབ་བྱ་ལྔ་བཅུ་རྩ་བརྒྱད་དུ་བཤད་པ་ལ་སོགས་འབྱུང་བས། དེ་དག་ལས་སྒྲུབ་པར་ནུས་པ་ཐམས་ཅད་ལ་སློབ་དགོས་ཏེ། མ་སླབས་ན་ཉེས་པ་ཉིད་དུ་འགྱུར་ཏེ། བསླབ་བཏུས་ལས། རང་གི་ནུས་པའི་ཡུལ་མ་ཡིན་པའི་བྱ་བ་རྣམས་ལ་ལྟུང་བ་མེད་དེ། དོན་མེད་པ་ཉིད་ཀྱིས་དེ་ལ་བསླབ་པ་བཅས་པ་མེད་པའི་ཕྱིར། ཞེས་འབྱུང་ལ། དེ་ལ་ལྟུང་བ་མེད་ཙམ་དུ་མ་ཟད་དེ་གཞུང་དེར། རང་གི་ནུས་པའི་སྤྱོད་ཡུལ་མིན་པ་ལ་བརྩོན་པར་བྱེད་ན་ལྟུང་བར་འགྱུར་རོ། །ཞེས་སོ། །ཞེས་གསུངས། དེ་ལྟ་ན་སེམས་བསྐྱེད་པའི་ཆོ་ག་དང་སྡོམ་པ་ཐོབ་ཚུལ་ཇི་ཙམ་ཞིག་བསྲུང་བྱ་ཡིན་པ་དང་མིན་པ་ལུགས་ཐུན་མོང་དུ་བསླབ་རྒྱུ་དང༌། ཐུན་མོང་མིན་པའི་དགེ་བར་ཆོས་ཀྱི་བསླབ་བྱ་འདི་ལྟ་བུའོ་ཞེས་རྒྱ་བོད་ཀྱི་སློབ་དཔོན་རེ་རེ་ཞིང་བཞེད་པ་མི་གཅིག་པ་འགྲོན་པོ་ཕྱོགས་བསླད་པ་ལྟར་གྱུར་པས། གང་གི་རྗེས་སུ་འབྲང་ཡིད་རྟོན་ཕེར་བ་ཆེས་དཀའ་བར་གནང་ངོ༌། །ཞེས་དྭོགས་ན། དེ་ལ་ཁོ་བོའི་རྗེ་བཙུན་རས་པ་ཆེན་པོའི་ཞལ་སྔ་ནས། སངས་རྒྱས་ཀྱི་གསུང་རབ་བསྟན་བཅོས་མཁན་པོ་ཀླུ་སྒྲུབ་ལ་སོགས་པས་བཀྲལ་བ་དེ་ལ་རྗེས་ཀྱི་སྐྱེས་བུ་དམ་པ་སོ་སོའི་ཁམས་དབང་གི་མོས་པས་བཞེད་པ་ཐ་དད་དུ་འབྱུང་བ་ཐམས་ཅད་སངས་རྒྱས་ཀྱི་ཕྲིན་ལས་ཀྱི་འཇུག་པ་སོ་སོའི་བྱུང་བ་ཡིན་པས། རང་རང་གང་ལ་མོས་པ་དེའི་ལུགས་སུ་ཉམས་སུ་བླངས་པས་གྲུབ་པ་ནི། དབང་པོ་རྟུལ་པོ་དད་པའི་རྗེས་སུ་འབྲང་བ་དང༌། ཡང་རིགས་པར་ལྡན་ནས་ལེགས་པ་དཔྱད་དེ་འཇུག་པ་དབང་རྣོན་ཆོས་ཀྱི་རྗེས་སུ་འབྲང་སྟེ་འཇུག་པ་ལས་གཞན་དུ་བྱར་མེད་ཅེས་བཀའ་བསྩལ་ཏོ། །སྤྱིར་ནི་བྱང་སེམས་ཀྱི་བསླབ་བྱ་ལ་རང་རེ་ལས་དང་པོ་པས་འདི་ཙམ་བསླབ་འདི་ཙམ་བསྲུང་ཞེས་མཐའ་དཔོགས་བྱར་ཡོད་པ་མིན་ཏེ། ཐེག་བསྡུས་ལས། བྱང་ཆུབ་སེམས་དཔའི་བསླབ་པའི་རབ་ཏུ་ཕྱེ་བ་ནི་ཚད་མེད་དོ། །ཞེས་དང༌། སྤྱོད་འཇུག་ལས། བྱང་ཆུབ་སེམས་དཔའི་སྤྱོད་པ་ནི། །ཚད་མེད་པར་ནི་གསུངས་པ་ལས། །ཞེས་དང༌། སློབ་དཔོན་བྱང་བཟང་གིས། བྱང་ཆུབ་སེམས་དཔའི་སྤྱོད་པ་རྣམས་ནི་དཔག་ཏུ་མེད་ཅིང་མཐར་ཐུག་པ་མེད་པའི་ཕྱིར། ཞེས་དང༌། བསླབ་བཏུས་ལས། དེ་དག་ནི་བྱང་ཆུབ་སེམས་དཔའི་བསླབ་པའི་ཁོག་པ་ཡིན་ཏེ། རྒྱས་པར་ནི་བསྐལ་པ་དཔག་ཏུ་མེད་པར་བཤད་དུ་ཡོད་དོ་ཞེས་སོ། །མཆན། ལུགས་གཉིས་པོ་དེ་ཡང་ལྟ་བ་རྟོགས་པ་མཐོ་དམན་གྱི་བྱང་ཆུབ་སེམས་དཔའི་དགག་སྒྲུབ་ཀྱི་བསླབ་བྱ་རྒྱ་ཆེན་པོ་ལ་ཞུགས་ནས་སྤྱད་པ་ཡངས་པ་དང་རྒྱས་པ་ལ་སྤྱོད་པར་མི་ནུས་པ་དང་ནུས་པའི་ཁྱད་ཞུགས་པ་ཡིན་ཏེ། སེམས་ཙམ་པ་ལྟ་བ་དམའ་བས་བསོད་ནམས་ཆ་མཐུན་གྱི་ལས་དང་པོ་པས་དགག་སྒྲུབ་ཀྱི་བསླབ་པ་མང་པོ་ལ་འཇུག་མ་ནུས་པས་སྤྱོད་པ་བསྡུས་ལ། དབུ་མ་པ་ལྟ་བ་མཐོ་བས་ངེས་འབྱེད་ཆ་མཐུན་གྱི་ལམ་ལ་ཞུགས་པས། དགག་སྒྲུབ་ཀྱི་བསླབ་བྱ་མང་བ་ལ་འཇུག་པར་ནུས་པ་དང༌། སྤྱོད་པ་རྒྱས་པའི་ཕྱིར་ཞེས་པ་ཙམ་ཞིག་བཞེད་པར་སྣང་ངོ༌། །དེའི་ཚེ་ན་དབུ་སེམས་ཀྱི་སེམས་བསྐྱེད་ཆོ་གས་སྡོམ་པ་སྔ་ཕྱིར་ཐོབ་པ་ལ། དང་པོ་པ་དེ་ལ་རྩ་ལྟུང་བཅུ་དགུར་ཡོད་པ་དེས་ཕྱི་མ་བླང་བ་ན་རྩ་ལྟུང་བཞིའམ་བརྒྱད་གསར་དུ་ནོད་པའི་ཚེ། ཕྱི་མའི་ཁྲོད་ན་སྔར་རྩ་ལྟུང་དུ་མ་བཅས་པའི་ཆ་རྣམས་དེའི་རྒྱུད་ལ་རྩ་ལྟུང་དུ་འགྱུར་བ་དང༌། ཉེས་བྱས་ཞེ་དྲུག་སོགས་སྤོང་བའི་བསླབ་བྱ་མང་དུ་འགྲོ་བ་དང༌། ཉེས་བྱས་དེ་དག་གི་ཁྲོད་ན་དབུ་མ་ལུགས་ཀྱི་སེམས་བསྐྱེད་སྡོམ་པའི་རྩ་ལྟུང་དུ་བཅས་པ་ཡོད་ན་ནི། དེ་ལས་འདས་ན་དབུ་མ་ལུགས་ཀྱི་སྡོམ་པ་ལ་ལྟོས་ཏེ་རྩ་ལྟུང་དང༌། གཅིག་ཤོས་ལ་ལྟོས་ཏེ་ཉེས་བྱས་སུ་འཇོག་གོ །ཡང་སེམས་ཙམ་ལུགས་ཀྱི་སྡོམ་པ་སྔར་ཐོབ་པ་དེས་དབུ་མ་ལུགས་ཀྱི་སྡོམ་པ་ཐོབ་པའི་ཚེ། སྔར་རྩ་ལྟུང་དུ་མ་བཞག་པའི་རྩ་ལྟུང་མང་པོ་བསྲུང་དགོས་སུ་སོང་བ་དང༌། དེ་དག་སེམས་ཙམ་ལུགས་ཀྱི་བྱང་སྡོམ་ལ་ལྟོས་ན་རྩ་ལྟུང་དུ་མ་སོང་བས་དེ་སྤྱད་ཀྱང་སེམས་ཙམ་ལུགས་ཀྱི་བྱང་སྡོམ་གྱི་ཉེས་བྱས་སུ་འགྲོའམ་ཉེས་མེད་དུ་འགྲོ་བ་ཅི་རིགས་སུ་ཡོད་དོ། །འོ་ན་སྡོམ་པ་དེ་གཉིས་ཀྱི་ངོ་བོ་ལ་རྒྱ་ཆེ་ཆུང་ཡོད་དམ་ཞེ་ན་མེད་དེ། གཉིས་ཀའང་གཞན་དོན་དུ་རྫོགས་བྱང་ཐོབ་པའི་ཆེད་ཀྱི་སྡོམ་པར་རྒྱ་ཆེ་ཆུང་མེད་པའི་ཕྱིར། འོ་ན་བླངས་པའི་སྡོམ་པ་དེ་གཉིས་རྫས་གཅིག་གམ་ཞེ་ན། ཤེས་པ་ཙམ་གྱི་རྫས་སུ་གཅིག་ཀྱང་ཤེས་པའི་བྱེ་བྲག་གི་རྫས་ནི་མི་གཅིག་སྟེ། སྤོང་སེམས་རྒྱས་བསྡུས་ཀྱི་སྡོམ་པའི་རྫས་སོ་སོར་ངེས་པའི་ཕྱིར། དེ་གཉིས་ཀྱི་སྡོམ་པ་སོ་སོ་བ་ཉམས་བྱེད་ཀྱི་རྩ་ལྟུང་ཡང་སོ་སོར་ངེས་སོ་ཞེས་འཆད་ན་མི་ལེགས་པ་མེད་ཀྱང༌། འདིའི་སྐབས་སུ་ཀུན་མཁྱེན་མཚོ་སྣ་པའི་ལེགས་པར་བཤད་པའི་རྣམ་གྲངས་གཞན་ཡང་མཐོང་བ་ཞར་བྱུང་དུ་བཀོད་པ་ནི། རྗེ་དེ་ཉིད་ཀྱིས་མཛད་པའི་བསླབ་བཏུས་སྤྱི་དོན་ལས། དང་པོ་ལ་གསུམ་སྟེ། མདོ་སྡེ་ནམ་མཁའི་སྙིང་པོ་ལ་སོགས་པའི་རྗེས་སུ་འབྲངས་ནས་རྩ་ལྟུང་བཅུ་དགུར་དབྱེ་བ་དང༌། བྱང་ཆུབ་སེམས་དཔའི་སའི་རྗེས་སུ་འབྲངས་ནས་རྩ་ལྟུང་བཞིར་དབྱེ་བ་དང༌། ལུགས་དེ་གཉིས་ཀྱི་དགོངས་པ་གཏན་ལ་དབབ་པའོ། །དང་པོ་ནི། རྩ་བའི་ལྟུང་བ་བཅུ་དགུ་པོ་དག་སློབ་དཔོན་ཆེན་པོ་ཞི་བ་ལྷས་བསླབ་བཏུས་སུ་བསྡུ་བའི་ཚིགས་བཅད་མཛད་པ། དཀོན་མཆོག་གསུམ་གྱི་རྒྱལ་པོའི་རྩ་ལྟུང་ལྔ་ལས་དང་པོ་ནི་དཀོར་འཕྲོག་པ། །ཕས་ཕམ་པ་ཡི་ལྟུང་བར་འདོད། །དམ་⁽1763⁾གཉིས་པ་ནི་པའི་ཆོས་ནི་སྤོང་བྱེད་པ། །གཉིས་པར་ཐུབ་པས་གསུངས་པ་ཡིན། །གསུམ་པ་ནི་ཚུལ་ཁྲིམས་འཆལ་བའི་དགེ་ཚུལ་ཁྲིམས་དང་ལྡན་པ་ཁོ་ནར་མ་ཟད་པའོ་སློང་ལའང༌། །ངུར་སྨྲིག་འཕྲོག་དང་བརྡེག་པ་དང༌། །བཙོན་རར་འཇུག་པར་བྱེད་པ་དང༌། །རབ་ཏུ་བྱུང་ལས་འབེབས་པ་དང༌། །མཚམས་མེད་ལྔ་པོ་བྱེད་པ་བཞི་པ་ནི་དང༌། །ལོག་པར་ལྔ་པ་ནི་ལྟ་བ་འཛིན་པ་དང༌། །གྲོང་⁽1763⁾བློན་པོའི་རྩ་ལྟུང་ལྔ་ལས་དང་པོ་བཞི་ནི་སྔར་རྒྱལ་པོ་ལ་བཤད་པ་དང་འདྲ་ལ་ལྔ་པ་ནི་ལ་སོགས་པ་འཇིག་པ་ཡང༌། །རྩ་བའི་ལྟུང་བར་རྒྱལ་བས་གསུངས། །བློ་སྦྱང་ལས་དང་པོ་བའི་རྩ་ལྟུང་བརྒྱད་པ་ལས་དང་པོ་ནི་མ་བྱས་སེམས་ཅན་ལ། །སྟོང་པ་ཉིད་ནི་བརྗོད་པ་དང༌། །སངས་རྒྱས་གཉིས་པ་ནི་ཉིད་ལ་ཞུགས་པ་དག །རྫོགས་པའི་བྱང་ཆུབ་བཟློག་པ་དང༌། །སོ་སོ་གསུམ་པ་ནི་ཐར་པ་ཡོངས་སྤོང་སྟེ། །ཐེག་པ་ཆེ་ལ་སྦྱོར་བ་དང༌། །སློབ་བཞི་པ་ནི་པའི་ཐེག་པས་ཆགས་ལ་སོགས། །སྤོང་བར་གྱུར་པ་མིན་ཞེས་འཛིན། །ཕ་རོལ་དག་ཀྱང་འཛིན་འཇུག་དང༌། །ཚིག་འདི་ནི་སྔ་ཕྱིར་གཉིས་ཀར་སྦྱར་བཅད་སྒྱུ་ཡིས་གཞན་སྨོད་དང༌། །རང་གི་ལྔ་པ་ནི་ཡོན་ཏན་བརྗོད་པ་དང༌། །རྙེད་པ་དང་ནི་བཀུར་བསྟི་དང༌། །བདག་དྲུག་པ་ནི་ནི་ཟབ་མོ་བཟོད་པའོ་ཞེས། །ལོག་པ་ཉིད་ནི་སྨྲ་བ་དང༌། །དགེ་བདུན་པ་ནི་སྦྱོང་ཆད་པས་གཅོད་འཇུག་དང༌། །དེ་ལ་དགེ་སྦྱོང་རྣམས་སྐྲག་ནས། དཀོན་མཆོག་གསུམ་གྱི་སྦྱིན་ནོར་རྐུས་ཏེ་བླུན་པོ་ལ་སོགས་ལ་རྔན་པ་བྱེད་དང༌། །བླུན་པོ་ལ་སོགས་པས་རྒྱལ་པོ་ལ་སྦྱིན་ནས། །སྦྱིན་པ་ལེན་པར་བྱེད་པ་དང༌། །ཞི་གནས་འདོར་བར་བྱེད་པ་དང༌། །ཡང་དག་འཇོག་གི་ལོངས་སྤྱོད་ཕྲོགས་ཏེ་རྣམས། །ཁ་བཏོན་བྱེད་ལ་སྦྱིན་པ་རྣམས། །དེ་དག་རྩ་བའི་ལྟུང་བ་སྟེ། །སེམས་ཅན་དམྱལ་བ་ཆེན་པོའི་རྒྱུ། །རྨི་ལམ་འཕགས་པ་མཁའ་སྙིང་པོའི། །མདུན་དུ་འདུག་སྟེ་བཤགས་པར་བྱ། །བྱང་ཆུབ་བྱང་ཆུབ་ཀྱི་སེམས་སྤོང་བ་ནི་སེམས་ནི་ཡོངས་འདོར་དང༌། །ཞེས་སོ། །དེ་རྣམས་ཀྱི་དབྱེ་བ་ནི་མདོ་སྡེ་ནམ་མཁའི་སྙིང་པོ་ལས། རྒྱལ་པོའི་རྩ་ལྟུང་ལྔ་དང༌། བློན་པོའི་རྩ་ལྟུང་ལྔ་དང༌། ལས་དང་པོ་པའི་རྩ་ལྟུང་བརྒྱད་དེ་བཅོ་བརྒྱད་དང༌། ཐབས་ལ་མཁས་པའི་མདོ་ལས། བྱང་ཆུབ་ཀྱི་སེམས་འདོར་བའི་རྩ་ལྟུང་གསུངས་པ་སྟེ་བཅུ་དགུའོ། །དེ་ཡང་རྒྱལ་པོའི་རྩ་ལྟུང་ལྔ་ནི། དཀོན་མཆོག་གསུམ་གྱི་ནོར་བརྐུ་ཁ་ཅིག་ན་རེ། ཉན་ཐོས་ཀྱི་ཕམ་པ་བསྐྱེད་པའི་གནད་ཀྱིས་འདིར་ཡང་རིན་ཐང་ཚང་བ་བརྐུས་ནའོ་ཟེར་རོ། །ཁ་ཅིག་ན་རེ། ཐ་ན་རས་ཀྱི་ཁ་ཚར་ཙམ་བརྐུས་ནའོ་ཟེར་རོ་བ་དང༌། ཆོས་སྤོང་བ་དང༌། རབ་ཏུ་བྱུང་བ་ལ་འཚེ་བ་དང༌། མཚམས་མེད་བྱེད་པ་དང༌། ལོག་ལྟས་ཀུན་ནས་བསླངས་ཏེ་རང་མི་དགེ་བ་བཅུ་ལ་སྤྱོད་ཅིང་གཞན་ཡང་དེ་ལ་འགོད་པའོ། །བློན་པོའི་རྩ་ལྟུང་ལྔ་ནི། རྒྱལ་པོའི་རྩ་ལྟུང་སྔ་མ་བཞི་ནི། བློན་པོའི་ཡང་ཡིན་པས་དེ་ལྟར་བཞི་དང༌། གྲོང་ལ་སོགས་པ་འཇོམས་པའོ། །ལས་དང་པོ་པའི་རྩ་ལྟུང་བརྒྱད་ནི། བློ་མ་སྦྱངས་པ་ལ་སྟོང་པ་ཉིད་བསྟན་པས་ཉན་པ་པོའི་བྱང་ཆུབ་ཀྱི་སེམས་ཉམས་པར་བྱེད་པ་དང༌། རྫོགས་པའི་སངས་རྒྱས་སྒྲུབ་པའི་སྦྱོར་བ་དང་བསམ་པ་ལས་བཟློག་པ་དང༌། སོ་སོ་ཐར་པ་སྤངས་ཏེ་ཐེག་པ་ཆེན་པོ་ལ་སྦྱོར་བ་དང༌། འོ་ན་དམན་པ་ལས་བཟློག་ཏེ་མཆོག་ལ་སྦྱར་བས་ལྟུང་བར་མི་འཐད་དོ་ཞེ་ན། དེ་ལ་སྦྱར་ཡང་སྣོད་མ་ཡིན་པས་སྐྲག་པ་སྐྱེ་ཞིང་འཇུག་པར་མི་འགྱུར་བའི་ཕྱིར་རོ་ཞེས་འཆད་དོ། །མཆན། ཉན་ཐོས་ཀྱི་ཐེག་པས་ཉོན་མོངས་པ་སྤོང་མི་ནུས་པར་འཛིན་ཅིང་ཉན་ཐོས་ཀྱི་སྡེ་སྣོད་བཤད་ཉན་འགོག་པ་དང༌། འོ་ན་ཉན་ཐོས་ཀྱི་ཐེག་པས་ཉོན་མོངས་པ་སྤོང་ནུས་སམ་མི་ནུས། ནུས་ན་སྤྱོད་འཇུག་ནས་མི་ནུས་པར་བཤད་པ་དང་འགལ་ཞིང༌། མི་ནུས་ན་འདི་ལ་ལྟུང་བ་འབྱུང་བར་མི་འཐད་དོ་ཞེ་ན། ཉན་ཐོས་ཀྱི་གང་ཟག་གིས་བདག་མེད་རྟོགས་ན་བདག་ལྟའི་རྒྱུ་ལས་བྱུང་བའི་ཉོན་མོངས་པ་སྤང་བར་ནུས་པས་དེ་འགོག་ན་ལྟུང་བར་འཐད་དོ་ཞེས་འཆད་དོ། །མཆན། རྙེད་པ་དང་བཀུར་བསྟིའི་ཆེད་དུ་བདག་བསྟོད་གཞན་སྨོད་པ་དང༌། སྟོང་ཉིད་མ་རྟོགས་པར་རྟོགས་སོ་ཞེས་རྫུན་སྨྲ་བ་དང༌། དགེ་སྦྱོང་ལ་ཆད་པ་གཅོད་པ་དང་འབྲེལ་བ་དང༌། ཞི་གནས་འདོར་བ་དང་འབྲེལ་བའོ། །དེ་ཡང་དགེ་སྦྱོང་ལ་ཆད་པ་གཅོད་པ་དང་འབྲེལ་བའི་ལྟུང་བ་གསུམ་སྟེ། བློན་པོ་དང་དམག་དཔོན་ལ་སོགས་པས་དགེ་སྦྱོང་དང་རྒྱལ་པོའི་དབྱེན་བྱེད་ཅིང༌། དགེ་སྦྱོང་རྣམས་ལ་ཆད་པ་གཅོད་དུ་འཇུག་པ་དང༌། དེས་དགེ་སྦྱོང་རྣམས་སྐྲག་སྟེ་དཀོན་མཆོག་གསུམ་གྱི་དཀོར་བརྐུས་ཏེ་དམག་དཔོན་ལ་སོགས་ལ་སྟེར་བ་དང༌། དེ་དག་གིས་ཀྱང་རྒྱལ་པོ་ལ་འབུལ་ཞིང་དེས་ལེན་པའོ། །དེ་རྣམས་ལ་ལ་ནི་རྒྱལ་པོ་དང་བློན་པོའི་ལྟུང་བ་རབ་ཏུ་བྱུང་བ་ལ་འཚེ་བ་ཞེས་སྔར་བསྟན་པའི་ཁོངས་སུ་འདུས་མོད་ཀྱི། འོན་ཀྱང་བཟློས་པའི་སྐྱོན་དུ་མི་འགྱུར་ཏེ། འདིར་ནི་དམག་དཔོན་དང་དགེ་སློང་གི་ལྟུང་བ་ཡང་བསྟན་པས་སོ། །ཞི་གནས་འདོར་བ་དང་འབྲེལ་བའི་ལྟུང་བ་གཉིས་ཏེ། རྒྱལ་པོ་ལ་སོགས་པ་ཞི་གནས་སྒོམ་པ་ལ་གནོད་པའི་ཁྲིམས་ངན་པ་བཅས་ཏེ་ཞི་གནས་འདོར་དུ་འཇུག་པ་དང༌། ནང་དུ་ཡང་དག་འཇོག་གི་ལོངས་སྤྱོད་རྣམས་ཁ་ཏོན་པ་རྣམས་ལ་སྦྱིན་པའོ། །དེ་ལྟར་བཅོ་བརྒྱད་པོ་དེ་རྣམས་མིང་གི་སྒོ་ནས་མིང་ཡིན་ནམ་དོན་བཅོ་བརྒྱད་ཡིན་ཞེ་ན། དོན་གྱི་སྒོ་ནས་ཕྱེ་ན་བཅུ་བཞི་སྟེ་བསླབ་བཏུས་ལས་བཅུ་བཞིར་གསུངས་པ་དང༌། བློན་པོའི་རྩ་ལྟུང་དང་པོ་བཞི་ནི། རྒྱལ་པོའི་རྩ་ལྟུང་དང་པོ་བཞི་ལས་ལྟུང་བ་ཐ་དད་མེད་པའི་ཕྱིར་རོ། །འོན་ཀྱང་གང་ཟག་གི་དབྱེ་བས་རྒྱལ་བློན་གྱི་ལྟུང་བ་ལྔ་ལྔ་སོ་སོར་འབྲངས་ཏེ་མིང་གི་སྒོ་ནས་བཅོ་བརྒྱད་དུ་མདོ་ལས་གསུངས་སོ། །འོན་ཀྱང་རྒྱལ་བློན་གྱི་ལྟུང་བ་དེ་རྣམས་ལས་དང་པོ་པའི་ལྟུང་བར་འགྱུར་རམ་མི་འགྱུར། ལས་དང་པོ་པའི་ལྟུང་བ་བརྒྱད་པོ་ཡང་རྒྱལ་བློན་གྱི་ལྟུང་བར་འགྱུར་རམ་མི་འགྱུར་ཞེ་ན། གང་ཟག་དེ་དག་ཐམས་ཅད་ལ་ཡང་ལྟུང་བ་དེ་དག་ཐམས་ཅད་འབྱུང་དུ་རུང་བ་སྟེ། བསླབ་བཏུས་ལས། གང་དག་ལས་མང་དུ་འབྱུང་བ་དེ་དག་ལ་དེ་རང་གི་མིང་གིས་སྨོས་ཏེ་བསྟན་པས་འཇིགས་པ་བསྐྱེད་པའི་ཕྱིར་བཟློག་གོ །ཐམས་ཅད་ཀྱིས་ཀྱང་ཕན་ཚུན་དུ་ལྟུང་བ་ཐམས་ཅད་སྤང་བར་བྱའོ། །ཞེས་གསུངས་སོ། །རྩ་ལྟུང་བཅོ་བརྒྱད་པོ་བསྟན་ཟིན་ཏོ། །

 བཅུ་དགུ་པ་བྱང་ཆུབ་ཀྱི་སེམས་འདོར་བ་ནི། ཐེག་པ་དམན་པར་སེམས་བསྐྱེད་པ་སྟེ། གསང་ཆེན་ཐབས་ལ་མཁས་པའི་མདོ་ལས། རིགས་ཀྱི་བུ་བྱང་ཆུབ་སེམས་དཔའ་ཉན་ཐོས་དང་རང་སངས་རྒྱས་ཐོབ་པར་འདོད་པ་དང་ལྡན་པའི་ཡིད་ལ་བྱེད་པས་གནས་པ་འདི་ནི་བྱང་ཆུབ་སེམས་དཔའི་རྩ་བའི་ལྟུང་བ་ལྕི་བའོ། །ཞེས་སོ། །བསྡུད་པ་ལས་ཀྱང༌། གལ་ཏེ་བསྐལ་པ་བྱེ་བར་དགེ་བའི་ལས་ལམ་བཅུ། །སྤྱོད་ཀྱང་རང་རྒྱལ་དགྲ་བཅོམ་ཉིད་ལ་འདོད་བསྐྱེད་ན། །དེ་ཚེ་ཚུལ་ཁྲིམས་སྐྱོན་བྱུང་ཚུལ་ཁྲིམས་ཉམས་པ་ཡིན། །སེམས་བསྐྱེད་དེ་ནི་ཕས་ཕམ་པས་ཀྱང་ཤིན་ཏུ་ལྕི། །ཞེས་སོ། །དེ་ལྟར་བྱང་ཆུབ་ཀྱི་སེམས་འདོར་བ་ལ་གཉིས་སྟེ། ཐེག་པ་དམན་པར་སེམས་བསྐྱེད་པ་དང༌། སེམས་ཅན་བློས་སྤངས་པའོ། །ཞེས་གསུངས་སོ། །གཉིས་པ་བྱང་ཆུབ་སེམས་དཔའི་སའི་རྗེས་སུ་འབྲངས་ནས་རྩ་ལྟུང་བཞིར་དབྱེ་བ་ནི། ཆགས་པ་ལས་གྱུར་པ་དང༌། སེར་སྣ་དང༌། ཞེ་སྡང་དང༌། གཏི་མུག་ལས་གྱུར་པའི་རྩ་ལྟུང་ངོ༌། །དེ་ཡང་བྱང་ཆུབ་སེམས་དཔའི་ས་ལས་གསུངས་པ་དེ་དག་སྡོམ་པ་ཉི་ཤུ་པར་ཚིགས་སུ་⁽1763⁾སློབ་དཔོན་ཆེན་པོ་ཙནྡྲ་གོ་མིས་བཅད་པ། ཉོན་མོངས་དྲག་ལས་བྱུང་པ་ཡི། །སྡོམ་པ་ཞིག་པར་གང་གྱུར་པ། །དེ་ཡི་ཉེས་པ་བཞི་པོ་ནི། །ཕས་ཕམ་འདྲ་བར་དགོངས་པ་ཡིན། །རྙེད་དང་བཀུར་བསྟིར་ཆགས་པ་ཡིས། །བདག་བསྟོད་གཞན་ལ་སྨོད་པ་དང༌། །སྡུག་བསྔལ་མགོན་མེད་གྱུར་པ་ལ། །སེར་སྣས་ཆོས་ནོར་མི་སྟེར་དང༌། །གཞན་གྱིས་བཤགས་ཀྱང་མི་ཉན་པར། །ཁྲོས⁽1763⁾་གཞན་ལ་འཚོག་པ་ནི་སྐབས་འདིར་བྱང་ཆུབ་སེམས་དཔའ་ལ་འཚོག་པ་ཉིད་དུ་བཟུང་སྟེ། འཇུག་པ་ལས། སྦྱིན་དང་ཚུལ་ཁྲིམས་ལས་བྱུང་བསྐལ་པ་བརྒྱར། །ལེགས་བསགས་ཟད་བྱེད་གང་ཡིན་ཁོང་ཁྲོ་སྟེ། །དེ་ཕྱིར་རྒྱལ་བའི་སྲས་ལ་ཁོང་ཁྲོ་བས། །མཆོག་ཏུ་ལྕི་བའི་སྡིག་པ་གཞན་མེད་དོ། །ཞེས་པ་དང༌། དགེ་སློང་གི་རྡེག་པའི་ལྟུང་བྱེད་ཀྱི་ཡུལ་དགེ་སློང་ཡན་ལག་ཏུ་དགོས་པ་དང་འདྲའོ། །ཞེས་ཁ་ཅིག་འཆད་ཀྱང་གཞུང་ལས་སྤྱིར་གསུངས་པས་སེམས་ཅན་གཞན་གང་ཡང་རུང་བ་བཟུང་ངོ། །མཆན། པས་གཞན་ལ་འཚོག་པ་དང༌། །ཐེག་པ་ཆེན་པོ་སྤོང་བྱེད་ཅིང༌། །དམ་ཆོས་འདྲར་སྣང་སྟོན་པའོ། །ཞེས་སོ། །རྩ་ལྟུང་བཞི་པོ་དེ་དག་ནི་མདོ་ན་འཐོར་ནས་བཞུགས་པ་རྣམས་འཕགས་པ་ཐོགས་མེད་ཀྱིས་བྱང་ཆུབ་སེམས་དཔའི་སར་བསྡུས་པ་⁽1763⁾ཉེས་བྱས་བཞི་བཅུ་རྩ་དྲུག་ཀྱང་དེ་བཞིན་ནོ་སྟེ། དེ་ཉིད་བྱང་ས་ལས། བཅོམ་ལྡན་འདས་ཀྱིས། མདོ་སྡེ་གཞན་དེ་དང་དེ་དག་ཏུ་ཐོར་བུར་གསུངས་པ་དེ་དག །བྱང་ཆུབ་སེམས་དཔའི་སྡེ་སྣོད་ཀྱི་མ་མོ་འདིར་ཚང་བར་བཤད་དོ། །ཞེས་གསུངས་སོ། །

 སྐབས་འདིར་དཔལ་མར་མེ་མཛད་ཡེ་ཤེས་ནི་རྩ་ལྟུང་བཞི་པོ་རེ་རེ་ལ་གཉིས་གཉིས་སུ་ཕྱེ་ནས་བརྒྱད་དུ་བཞེད་དེ། རྙེད་པ་དང་བཀུར་བསྟི་ལ་ཆགས་པས་བདག་ལ་བསྟོད་པ་དང༌། གཞན་ལ་སྨོད་པ་སྟེ་གཉིས་དང༌། སྡུག་བསྔལ་ཞིང་མགོན་མེད་པ་ལ་སེར་སྣས་ཆོས་མི་སྟེར་བ་དང༌། ནོར་རྣམ་པར་གཏན་ལ་དབབ་པ་བསྡུས་པ་ལས། བྱང་ཆུབ་སེམས་དཔའ་གལ་ཏེ་དགེ་བའི་ཕྱོགས་ལ་ལྟོས་པའི་ཕྱིར་ཡིན་གྱི། འདོད་པའི་ཁམས་སུ་གཏོགས་པ་མ་ཡིན་པས་སློང་ལ་སྦྱིན་པར་མི་བྱེད་ན་ཡང་ཁ་ན་མ་ཐོ་བ་མེད་པ་ཁོ་ན་ཡིན་ནོ་ཞེས་སོ། །མཆན། མི་སྟེར་བ་སྟེ་གཉིས་དང༌། གཞན་གྱིས་འགལ་བ་བྱས་པ་བཤད་ཀྱིས་སྦྱངས་ཀྱང་ཁྲོ་བའི་བསམ་པ་ཞེ་ལ་བཟུང་སྟེ་མི་ཉན་པ་དང༌། ཁྲོས་པས་གཞན་ལ་བརྡེག་པ་སྟེ་གཉིས་དང༌། ཐེག་པ་ཆེན་པོ་སྤོང་བར་བྱེད་པ་དང༌། དམ་ཆོས་འདྲར་སྣང་སྟོན་པ་སྟེ་གཉིས་གཉིས་སུ་དབྱེའོ། །ཞེས་གསུངས་ཤིང༌། བྱང་ཆུབ་སེམས་དཔའི་ས་ལས་ཀྱང་དོན་དེ་ལྟར་གསལ་ཙམ་སྣང་ངོ༌། །ཁ་ཅིག་ན་རེ་རྩ་ལྟུང་བརྒྱད་དུ་མི་འགྱུར་ཏེ། སེར་སྣས་ཆོས་ནོར་གཉིས་ཀ་མི་སྟེར་ན་རྩ་ལྟུང་ཡིན་གྱི། རེ་རེ་མི་སྟེར་ན་ཉེས་བྱས་སོ། །དེ་བཞིན་དུ་བཤད་ཀྱང་མི་ཉན་པ་དང༌། ཁྲོས་པས་གཞན་ལ་བརྡེག་པ་གཉིས་ཀ་བྱས་ན་རྩ་ལྟུང་ཡིན་གྱི། གང་རུང་རེ་རེ་བྱས་ན་ཉེས་བྱས་སོ། །ཐེག་ཆེན་སྤོང་བ་དང་དམ་ཆོས་འདྲར་སྣང་སྟོན་པ་གཉིས་ཀ་བྱས་ན་རྩ་ལྟུང་ཡིན་གྱི། གང་རུང་རེ་རེ་བྱས་ན་ཉེས་བྱས་ཞེས་ཟེར་ཏེ། འོན་ཀྱང་སྔ་མ་ལྟར་བཟུང་ངོ༌། །

 གསུམ་པ་ལུགས་དེ་གཉིས་ཀྱི་དགོངས་པ་གཏན་ལ་དབབ་པ་ནི། འོ་ན་བྱང་ཆུབ་སེམས་དཔའི་རྩ་ལྟུང་བཞི་བཅུ་ཞེ་བརྒྱད་གསུངས་པ་དང༌། བཅུ་དགུར་གསུངས་པ་གཉིས་འགལ་བར་མི་འགྱུར་རམ་ཞེ་ན། འདི་ལ་པཎྜི་ཏ་རྣམས་ཀྱི་བཞེད་ལུགས་མི་འདྲ་བ་གསུམ་སྟེ། རྩ་ལྟུང་བཞི་པོ་ལས་གཞན་རྣམས་བཏགས་པ་བར་བཞེད་པ་དང༌། རྩ་ལྟུང་བཞི་པོར་གཞན་རྣམས་འདུས་པར་བཞེད་པ་དང༌། བཞི་པོར་མ་འདུས་པའི་རྩ་ལྟུང་མང་པོར་བཞེད་པའོ། །དང་པོ་ནི། བྱང་ཆུབ་སེམས་དཔའི་འདུལ་བ་འཛིན་པ་ཆེན་པོ་སློབ་དཔོན་བྱང་ཆུབ་བཟང་པོའི་བཞེད་པ་སྟེ། དེ་ཡང་རྩ་ལྟུང་བཞིར་གསུངས་པ་ངེས་དོན་ཡིན་གྱི། ནམ་མཁའི་སྙིང་པོའི་མདོ་ལས་གསུངས་པ་བཅོ་བརྒྱད་ནི་རྩ་ལྟུང་ཉིད་མ་ཡིན་ཡང༌། རྩ་ལྟུང་དུ་བཏགས་པར་བཞེད་དེ། སྡོམ་པ་ཉི་ཤུ་པའི་འགྲེལ་པ། སློབ་དཔོན་དེ་ཉིད་ཀྱིས་མཛད་པ་ལས། དེ་ལྟར་ཕམ་པར་འགྱུར་བའི་ལྟུང་བ་བཞི་པོ་ཁོ་ན་སྟོན་ལ། འཕགས་པ་ནམ་མཁའི་སྙིང་པོའི་མདོ་ལས་ནི། ཕམ་པར་འགྱུར་བའི་ལྟུང་བ་གཞན་མང་དུ་ཡང་གསུངས་པ་ཇི་ལྟར་ཡིན་ཞེ་ན། དེ་ནི་སྡོམ་པ་ཐོབ་པ་འཇིག་པའི་རྒྱུ་ནི་མ་ཡིན་ནོ། །དེ་ལྟ་མོད་ཀྱི་སྡོམ་པ་མ་བླངས་པའི་སྔར་བསྐྲུན་པའི་དགེ་བའི་རྩ་བ་ལྷ་དང་མིའི་བདེ་བ་ཕུན་སུམ་ཚོགས་པ་རྣམ་པར་གཅོད་པའི་རྒྱུ་ཡིན་ཏེ། མདོ་སྡེ་དེ་ཉིད་ལས། རྒྱལ་རིགས་སྤྱི་བོ་ནས་དབང་བསྐུར་བའི་རྩ་བའི་ལྟུང་བ་ནི་ལྔ་སྟེ། རྩ་བའི་ལྟུང་བ་དེ་དག་དང་ལྡན་ན། རྒྱལ་རིགས་སྤྱི་བོ་ནས་དབང་བསྐུར་བའི་སྔོན་བསྐྲུན་པའི་དགེ་བའི་རྩ་བ་ཐམས་ཅད་འཇིག་པར་བྱེད་ཅིང༌། ལྷ་དང་མི་བདེ་བ་རྣམས་ལས་ཕམ་པར་འགྱུར་ངན་སོང་དུ་འགྲོ་བར་འགྱུར་ཞེས་གསུངས་སོ། །ཞེས་འཆད་དོ། །

 གཉིས་པ་ནི། པཎྜི་ཏ་ཆེན་པོ་འཇིགས་མེད་འབྱུང་གནས་སྦས་པའི་བཞེད་པ་སྟེ། དེ་ཡང་བྱང་ཆུབ་སེམས་དཔའི་རྩ་ལྟུང་ནི་བཞི་པོ་ཁོ་ན་ཡིན་ལ། མདོ་སྡེ་ནམ་མཁའི་སྙིང་པོ་ལ་སོགས་པ་ནས་གསུངས་པའི་བཅུ་དགུ་པོ་དེ་ཡང་རྩ་ལྟུང་མཚན་ཉིད་པ་ཡིན་མོད་ཀྱི། དེ་རྣམས་ནི་བཞི་པོའི་ཁོངས་སུ་འདུས་པ་ཡིན་ནོ་ཞེས་བཞེད་དེ། དེ་ཉིད་ཀྱིས་མཛད་པའི་ཐུབ་པའི་དགོངས་པའི་རྒྱན་⁽1763⁾སྡེ་སྣོད་ལས་གསུངས་པའི་བཞི་པོ་ཉིད་ཀྱིས་གཞན་འདི་རྣམས་ཡང་དག་པར་བསྡུས་པའོ། །ཞེས་བཤད་དོ་ལས། རྒྱལ་བློན་གྱི་རྩ་ལྟུང་གཉིས་པ་ཐེག་པ་ཆེན་⁽1763⁾དམ་པའི་ཆོས་སྤོང་བའི་ནང་ནས་པོའི་ཆོས་སྤོང་བ་དང༌། ལས་དང་པོ་པའི་རྩ་ལྟུང་དང་⁽1763⁾བློ་མ་སྦྱངས་པ་ལ་སྟོང་ཉིད་བསྟན་པས་ཉན་པ་པོའི་བྱང་ཆུབ་ཀྱི་སེམས་ཉམས་པར་བྱེད་པ་པོ་དང༌། བྱང་ཆུབ་⁽1763⁾ཐབས་མཁས་པའི་མདོ་ལས་གསུངས་པ་འདི་ཀྱི་སེམས་འདོར་བ་གསུམ་ནི་ཐེག་པ་ཆེན་པོ་སྤོང་བ་ཡིན་ལ། རྒྱལ་པོའི་རྩ་ལྟུང་ལྔ་⁽1763⁾ལོག་ལྟས་ཀུན་ནས་བླངས་ཏེ་གཞན་མི་དགེ་བ་བཅུ་ལ་འགོད་པ་པ་དང༌། ལས་དང་པོ་པའི་རྩ་ལྟུང་གཉིས་པ་ནི་དམ་ཆོས་འདྲར་སྣང་སྟོན་པ་ཡིན་པས་⁽1763⁾སངས་རྒྱས་སྒྲུབ་པའི་བསམ་སྦྱོར་ལས་བཟློག་སྟེ་ཐེག་པ་དམན་པ་ལ་སྦྱོར་བ། དེ་ལྟར་ལྔ་⁽1763⁾རྩ་ལྟུང་དང་དགེ་འདུན་གྱི་དབྱེན་⁽1763⁾མཚམས་མེད་བྱེད་པའི་ནང་ནས་བྱེད་པ་དང་དྲུག་⁽1763⁾རྩ་ལྟུང་ནི། བྱང་ཆུབ་སེམས་དཔའི་སྡེ་⁽1763⁾བྱང་ས་ཐེག་པ་ཆེན་པོ་སྤོང་བྱེད་ཅིང་སྣོད་ལས་གསུངས་པའི་རྩ་ལྟུང་བཞི་⁽1763⁾དམ་ཆོས་འདྲར་སྣང་སྟོན་པའོ་ཞེས་དང་པར་འདུའོ། །ལས་དང་པོ་པའི་རྩ་ལྟུང་གསུམ་⁽1763⁾སོ་སོ་ཐར་པ་སྤངས་ཏེ་ཐེག་ཆེན་ལ་སྦྱོར་བ་པ་དང༌། དེའི་རྩ་ལྟུང་བཞི་པ་⁽1763⁾ཉན་ཐོས་ཀྱི་སྡེ་སྣོད་བཤད་ཉན་འགོག་པ་ནི་གཞན་ལ་སྨོད་པ་ཡིན་ལ་ལས་དང་པོ་པའི་རྩ་ལྟུང་དྲུག་⁽1763⁾སྟོང་ཉིད་མ་རྟོགས་པར་རྟོགས་སོ་ཞེས་རྫུན་སྨྲ་བ་པ་ནི་བདག་ལ་བསྟོད་པ་ཡིན་ཅིང༌། ལས་དང་པོ་པའི་རྩ་ལྟུང་ལྔ་པ་⁽1763⁾རྙེད་པ་དང་བཀུར་བསྟིའི་ཆེད་དུ་བདག་བསྟོད་གཞན་སྨོད་པ་ནི་བདག་བསྟོད་གཞན་སྨོད་གཉིས་ཡིན་པས། དེ་ལྟར་རྩ་ལྟུང་བཞི་ནི་བྱང་ཆུབ་སེམས་དཔའི་སྡེ་སྣོད་ལས་གསུངས་པའི་རྩ་ལྟུང་དང་པོར་འདུའོ། །⁽1763⁾བསྟོད་དང་བཀུར་སྟི་ཆགས་པ་ཡིས། །བདག་བསྟོད་གཞན་ལ་སྨོད་པའོ། །རྒྱལ་བློན་གྱི་རྩ་ལྟུང་གསུམ་པ་རབ་ཏུ་བྱུང་བ་ལ་བརྡེག་པ་ལ་སོགས་བྱེད་པ་དང༌། ཕ་དང་མ་དང་དགྲ་བཅོམ་པ་གསོད་པ་དང༌། དེ་བཞིན་གཤེགས་པ་ལ་ངན་སེམས་ཀྱིས་ཁྲག་འབྱིན་པ་སྟེ་མཚམས་མེད་བཞི་སྟེ་གཞན་ལ་འཚོག་པ་ཡིན་པས། བྱང་ཆུབ་སེམས་དཔའི་སྡེ་སྣོད་ལས་གསུངས་པའི་རྩ་ལྟུང་གསུམ་པར་འདུའོ། །⁽1763⁾ཁྲོས་པས་གཞན་ལ་འཚོག་པ་དང༌། ཞེས་པ། རྒྱལ་བློན་གྱི་རྩ་ལྟུང་དང་པོ་⁽1763⁾དཀོན་མཆོག་གསུམ་གྱི་ནོར་བརྐུ་བ་དང༌། རྩ་ལྟུང་གསུམ་པ་ཆོས་⁽1763⁾རབ་ཏུ་བྱུང་བའི་གོས་འཕྲོག་པ་དང༌། ལས་དང་པོ་པའི་རྩ་ལྟུང་བདུན་པ་⁽1763⁾བློན་པོ་ལ་སོགས་པས་དཀོན་མཆོག་གསུམ་གྱི་ནོར་⁽1763⁾དགེ་སྦྱོང་རྣམས་རྐུར་འཇུག་པ་དང༌། རྐུ་⁽1763⁾བློན་པོ་ལ་སོགས་པ་དཀོན་མཆོག་གསུམ་གྱི་ནོར་འཕྲོག་པའམ་བ་གཉིས་དང༌། ལས་དང་པོ་པའི་རྩ་ལྟུང་བརྒྱད་པ་ནང་དུ་ཡང་དག་འཇོག་གི་འཚོ་བ་ཁ་ཏོན་བྱེད་པ་ལ་སྟེར་བ་དང་དེ་⁽1763⁾འཚོ་བ་ཁ་དོན་པས་ལེན་པ་གཉིས་ཏེ་དྲུག་⁽1763⁾པོའི་ཐ་མ་ནི་པཎྜི་ཏ་ཆེན་པོ་འཇིགས་མེད་འབྱུང་གནས་སྦས་པས་ཀྱང་དེ་ལྟར་རྩ་ལྟུང་དུ་བགྲངས་ཤིང༌། བོད་ཀྱི་དགེ་བའི་བཤེས་གཉེན་སྔ་མ་དག་ཀྱང་ཡང་དག་འཇོག་གི་ལོངས་སྤྱོད་རྣམས། །ཁ་ཏོན་བྱེད་ལ་སྦྱིན་ལེན་དང༌། །ཞེས་རྣམ་པ་གཞན་དུ་སྒྱུར་ན་ཁ་ཏོན་པའི་ལྟུང་བའོ། །ཞེས་འཆད་མོད་ཀྱི་དེ་ནི་མདོ་དང་བསླབ་བཏུས་ལས་དངོས་སུ་མ་བྱུང་བས་དཔྱད་དགོས་པར་སེམས་སོ། །མཆན། ནི་ནོར་གྱི་སེར་སྣ་ཡིན་ལ། ཞི་གནས་འདོར་དུ་འཇུག་པ་ནི་ཆོས་ཀྱི་སེར་སྣ་ཡིན་པས་རྩ་ལྟུང་བདུན་པོ་དེ་དག་ནི་བྱང་ཆུབ་སེམས་དཔའི་སྡེ་སྣོད་ལས་གསུངས་པའི་རྩ་ལྟུང་གཉིས་པར་འདུ་སྟེ། རྩ་བའི་ལྟུང་བ་བཞི་པོ་ལས་གཞན་མེད་དོ་ཞེས་དེ་ལྟར་བཤད་དོ། །དེ་ལྟར་པཎྜི་ཏའི་བཞེད་ལུགས་དེ་གཉིས་ནི་འདིར་བཏང་སྙོམས་སུ་བྱའོ། །

 གསུམ་པ་ནི། འཕགས་པ་འཇམ་པའི་དབྱངས་ཀྱི་རྗེས་སུ་བཟུང་བའི་སློབ་དཔོན་ཆེན་པོ་ཞི་བ་ལྷའི་བཞེད་པ་སྟེ། དེའང་དེ་དག་ཐམས་ཅད་རྩ་ལྟུང་མཚན་ཉིད་པ་ཡིན་ཞིང་བདག་བསྟོད་གཞན་སྨོད་དང་ཐེག་ཆེན་སྤོང་བ་མ་གཏོགས་པའི་ལྟུང་བ་དེ་རྣམས་ནི། ཕན་ཚུན་གཅིག་གིས་གཅིག་མ་བསྡུས་པར་བཞེད་དེ། དེ་ཡང་བསླབ་བཏུས་ལས་རྩ་ལྟུང་བཅོ་བརྒྱད་གསུངས་ཏེ། སྔར་གྱི་རྩ་ལྟུང་བཅུ་དགུ་པོ་རྣམས་ལས་བློན་པོའི་རྩ་ལྟུང་དང་པོ་བཞི་ནི་རྒྱལ་པོའི་ལྟུང་བ་དང་པོ་བཞི་དང་དོན་གཅིག་པས་བཞི་པོ་ཐ་དད་དུ་མ་བྱས་པར་རྩ་ལྟུང་བཅོ་ལྔ་བཤད་ནས། ཡང་དེ་ཉིད་ལས། ཆགས་དང་སེར་སྣ་མི་ཟད་པས། །སློང་ལ་སྦྱིན་པར་མི་བྱེད་དང༌། །བསྒྲིམས་ཏེ་དགའ་བར་བྱེད་པས་ན། །སེམས་ཅན་ལ་ནི་མི་བཟོད་པར། །ཁྲོས་པས་སེམས་ཅན་བརྡེག་པ་དང༌། །ཉོན་མོངས་པ་དང་གཞན་མཐུན་པས། །ཆོས་ལྟར་བཅོས་པ་བརྗོད་པའོ། །ཞེས་གསུམ་པོ་དེ་རྣམས་བཅོ་ལྔ་པོ་ལས་ཐ་དད་དུ་བགྲངས་ཏེ་དེ་ལྟར་ན་བཅོ་བརྒྱད་དོ། །དེ་ཡང་བྱང་ས་ལས་བཤད་པའི་རྩ་ལྟུང་རྣམས་ལས། བདག་བསྟོད་གཞན་སྨོད་དང༌། ཐེག་ཆེན་སྤོང་བ་ནི་བསླབ་བཏུས་སུ་གཞུང་ལོགས་སུ་མ་སྨོས་ཏེ། བདག་བསྟོད་གཞན་སྨོད་ནི་ལས་དང་པོ་པའི་རྩ་ལྟུང་ལྔ་རང་གི་ཡོན་ཏན་བརྗོད་པ་དང༌། །རྙེད་པ་དང་ནི་བཀུར་བསྟི་དང༌། །ཚིགས་བཅད་སྒྱུ་ཡིས་གཞན་སྨོད་དང༌། །ཞེས་པའི་ལྟུང་བ་པ་དང་ཁྱད་པར་མེད་ཅིང༌། ཐེག་ཆེན་སྤོང་བ་ནི་རྒྱལ་བློན་གྱི་རྩ་ལྟུང་དམ་ཆོས་སྤོང་བར་འདུས་པའི་ཕྱིར་རོ། །གལ་ཏེ་ནམ་མཁའི་སྙིང་པོའི་མདོ་ལས་གསུངས་པའི་ལྟུང་བ་དེ་དག་ཐམས་ཅད་རྩ་ལྟུང་བཏགས་པ་བ་ཡིན་པར་བཞེད་པ། སློབ་དཔོན་བྱང་ཆུབ་བཟང་པོ་ལྟར་འཐད་ལ། དེ་དག་བྱང་ཆུབ་སེམས་དཔའི་རྩ་ལྟུང་མཚན་ཉིད་པ་ཡིན་པར་ནི་མི་འཐད་དེ། གལ་ཏེ་ཡིན་ན་དེ་དག་གིས་བྱང་ཆུབ་སེམས་དཔའི་སྡོམ་པ་གཏོང་བར་འགྱུར་བ་ལས། དེ་དག་གིས་སྡོམ་པ་མི་གཏོང་བའི་ཕྱིར་རོ། །གལ་ཏེ་སྡོམ་པ་བཏང་ན་ནི་ཕྱིར་འཆོས་པའི་ཚེ་སྡོམ་པ་བླངས་དགོས་པར་འགྱུར་ན། འདིར་ནི་སྡོམ་པ་བླང་བར་མ་གསུངས་ཀྱི། བྱང་ཆུབ་སེམས་དཔའ་ནམ་མཁའི་སྙིང་པོ་ལ་བརྟེན་ནས་ལྟུང་བ་སྦྱངས་པས་སོར་ཆུད་པར་གསུངས་པས་སོ་ཞེ་ན། དེ་ནི་སྔར་ལྟུང་བ་སྦྱངས་ནས་རྒྱུད་དག་པར་གྱུར་པ་ན་སྡོམ་པ་བླང་བར་དགོངས་པ་ཡིན་གྱི། དེ་དག་གིས་སྡོམ་པ་མ་བཏང་བ་ནི་མ་ཡིན་ཏེ། དེ་ཡང་མདོ་དེ་ཉིད་ལས། རྩ་བའི་ལྟུང་བ་དེ་དག་གིས་དགེ་བའི་རྩ་བ་སྔོན་སྐྱེས་པ་ཐམས་ཅད་ཐལ་བར་རློག་སྟེ། ཞེས་གསུངས་པས། དེ་དག་སྡོམ་པ་གཏོང་བའི་རྒྱུ་མིན་པར་མངོན་ཏེ། སྤྱིར་དགེ་བ་ཐམས་ཅད་ཐལ་བར་རློག་ན་བྱེ་བྲག་སྡོམ་པ་ཡང་ཐལ་བར་རློག་པར་འགྱུར་བས་སོ། །ཞེས་འཆད་དོ། །གཞན་ཡང་དེ་རྣམས་རྩ་ལྟུང་མ་ཡིན་ན། མདོ་སྡེ་དེ་ཉིད་ལས་རྩ་བའི་ལྟུང་བ་ཞེས་གསུངས་པ་དང༌། ཕམ་པར་གྱུར་ཅིང་ཞེས་རྣམ་གྲངས་ཀྱིས་གསུངས་པ་དང་འགལ་ལོ། །

 འདིར་ནི་སློབ་དཔོན་བྱང་ཆུབ་བཟང་པོ་ན་རེ། མདོ་ལས་ཕམ་པའི་ལྟུང་བར་གསུངས་པ་དེ་ནི་རྒྱལ་བློན་སྡོམ་པ་མ་བླངས་པས་སྡིག་ཤིན་ཏུ་ལྕི་བའི་ལས་བྱས་པ་ལ་དགོངས་སོ་གསུང་ཡང༌། རྒྱལ་པོ་རྒྱལ་རིགས་སྤྱི་བོ་ནས་དབང་བསྐུར་བའི་རྩ་བའི་ལྟུང་བ་ལྔ་སྟེ། ཞེས་གསུངས་པས། རྒྱལ་པོ་དེ་སྡོམ་པ་དང་ལྡན་པར་མངོན་ཏེ། སྡོམ་མེད་ལ་ལྟུང་བ་མི་བསྐྱེད་པའི་ཕྱིར་རོ། །དེས་ན་བདག་ཉིད་ཆེན་པོ་ཞི་བ་ལྷས་བསླབ་པ་ཀུན་ལས་བཏུས་པར། རྩ་བའི་ལྟུང་བ་བསྡུ་བའི་ཚིག་ལེའུར་བྱས་པ་ལས། རྩ་ལྟུང་བཅོ་བརྒྱད་དུ་གསུངས་པའི་རྗེས་སུ་འབྲང་བར་བྱའོ། །གལ་ཏེ་བྱང་ཆུབ་སེམས་དཔའ་དགེ་སློང་ཡིན་ན་ནི། མི་ཚངས་པར་སྤྱོད་པ་ལ་སོགས་པ་ཉན་ཐོས་དང་ཐུན་མོང་བའི་ཕམ་པ་བཞི་ཡང་བྱང་ཆུབ་སེམས་དཔའི་སྡོམ་པའི་ཚུལ་ཁྲིམས་དང་འགལ་བའི་རྩ་བའི་ལྟུང་བ་ཡིན་ཏེ། བྱང་ཆུབ་སེམས་དཔའི་ས་ལས། བྱང་ཆུབ་སེམས་དཔའི་སྡོམ་པའི་ཚུལ་ཁྲིམས་ནི་སོ་སོ་ཐར་པའི་སྡོམ་པ་རིས་བདུན་པོ་གང་ཡིན་པ་སྟེ། ཞེས་གསུངས་པས་ཤེས་སོ། །འོན་ཀྱང་དེ་དག་ནི་འཁོར་ལོ་བསྒྱུར་བ་ལ་སོགས་པ་བྱང་ཆུབ་སེམས་དཔའ་འགའ་ཞིག་ལ་ལྟུང་བར་མ་ངེས་པའི་ཕྱིར། བསླབ་བཏུས་སུ་རྩ་ལྟུང་ཉིད་དུ་མ་བགྲངས་སོ། །

 དེང་སང་ཁ་ཅིག་ན་རེ། དབུ་མ་ལུགས་ཀྱི་སེམས་བསྐྱེད་ལ་རྩ་ལྟུང་བཅུ་དགུ་ཡིན་ཅིང༌། སེམས་ཙམ་ལུགས་ལ་རྩ་ལྟུང་བཞི་ཡིན་ནོ། །ཞེས་ཟེར་ཡང༌། དབུ་མ་དང་སེམས་ཙམ་གཉིས་ལྟ་བ་ལ་ཁྱད་པར་ཡོད་ཀྱང༌། སྤྱོད་པ་ལ་ཁྱད་པར་མེད་དོ་ཞེས་མཁས་པ་དག་འཆད་དོ། །དེས་ན་རྩ་ལྟུང་བཅུ་དགུར་བཤད་པ་དང༌། བཞིར་བཤད་པ་ནི་སངས་རྒྱས་ཀྱི་གདུལ་བྱ་ཐ་དད་ལ་ལྟོས་ཏེ་མདོ་སྡེ་ཐ་དད་དུ་ལྟུང་བ་གཞན་དང་གཞན་དུ་གསུངས་པ་ལ་འགལ་བ་མེད་པར་ཤེས་པར་བྱའོ། །རྩ་ལྟུང་དེ་དག་ལ་ནམ་མཁའི་སྙིང་པོའི་མདོ་དང་བསླབ་བཏུས་ལས་ཕམ་པ་ཡིན་པར་བཤད་ཀྱང༌། བྱང་ས་ལས། ཕམ་པའི་གནས་ལྟ་བུའི་ཆོས་བཞི་ཞེས་བཤད་ཅིང༌། ཡང་དེ་ཉིད་ལས། བྱང་ཆུབ་སེམས་དཔའི་ཉེས་པ་འདི་དག་ཐམས་ཅད་ནི་ཉེས་བྱས་སུ་བསྡུ་བར་བྱ་རིག་པར་བྱ་ཞེས་གསུངས་པས་ཕམ་པ་ལྟ་བུའི་ཉེས་བྱས་སོ། །རྩ་ལྟུང་གི་དབྱེ་བ་རྣམས་བཤད་ཟིན་ཏོ། །ཞེས་བཤད་པ་ཡང་ལེགས་པར་བཤད་པ་ཆེས་མཆོག་ཏུ་གོར་མ་ཆག་པ་ཉིད་དུ་དད་པ་བསམ་གྱིས་མི་ཁྱབ་པས་ལྷུར་བྱེད་པ་བརྗོད་ཟིན་ཏོ། །

 མདོར་ན་སྨོན་འཇུག་གི་སེམས་བསྐྱེད་པ་དང༌། དེའི་སྡོམ་མཆོག་ལེན་ཚུལ། བསླབ་བྱ་སློབ་ཚུལ། ཕྱིར་བཅོས་ཚུལ་འདི་དག་ལ། རྒྱལ་པོ་ཨིནྡྲ་བྷོ་ཏི། འཕགས་པ་ཀླུ་སྒྲུབ། སློབ་དཔོན་ཞི་བ་ལྷ། འཕགས་པ་ཐོགས་མེད། ཙཎྜ་གོ་མི། སློབ་དཔོན་མཆེ་བའི་སྡེ། སློབ་དཔོན་དཔའ་བོ། སློབ་དཔོན་ཞི་བ་འཚོ་རྣམས་ཀྱི་ལུགས་མི་འདྲ་བས་ལག་ལེན་སྟབས་གཅིག་ཏུ་བྱས་ན། མཐུན་པར་སྒྲུབ་མི་ནུས་པ་ཤ་སྟག་ཏུ་སྣང་བས་ཇི་ལྟར་བྱ་སྙམ་ན། འདི་ལ་བོད་ཕྱི་མའི་མཁས་པ་ཙོང་ཁ་པ་དང༌། དགེ་ལེགས་དཔལ་ལ་སོགས་པ་ཁ་ཅིག །སློབ་དཔོན་དེ་དག་ཆོས་ཚུལ་དང་མཐུན་པར་བསྒྲུབ་པའི་ལག་ལེན་བྱ་དགོས་ཏེ། མ་བྱས་ན་ཤིང་རྟ་ཆེན་པོ་རྣམས་ཀྱི་དགོངས་པ་མི་མཐུན་པར་འགྱུར་ཞིང༌། དེ་ལྟ་ན་ཆོས་ཀྱི་གནས་ལུགས་མི་མཐུན་པ་དུ་མ་ཡོད་པར་འགྱུར་བའི་ཕྱིར། །ཉེས་པ་ཆེན་པོ་ཡོད་དོ་ཞེས་སྨྲ་བ་དེས་ནི། སངས་རྒྱས་ཀྱི་བསྟན་པའི་སྙིང་པོ་བྱང་ཆུབ་ཀྱི་སེམས་ཀྱི་ཤིང་རྟའི་སྲོལ་འཛུམ་པར་བྱེད་པའི་གཏམ་དུ་གོ་སྟེ། དེ་ལྟར་ན་ཉན་ཐོས་སྡེ་པ་བཅོ་བརྒྱད་ཀྱི་འདུལ་བའི་དགག་སྒྲུབ་ཀྱི་བསླབ་བྱ་ཐམས་ཅད་ཀྱང་མཐུན་པར་སྒྲུབ་པའི་ལག་ལེན་དེ་ཡང་བྱར་རིགས་ཏེ། རྟགས་ཁྱབ་མཚུངས་པའི་ཕྱིར། འདོད་ན་སྡེ་པ་སོ་སོའི་ལག་ལེན་ལྟར་བྱས་ན་གྲོལ་བ་ཐོབ་ཀྱི། ལག་ལེན་བསྲེས་ནས་ཉམས་སུ་བླངས་པས་རྣམ་གྲོལ་ལ་གེགས་བྱེད་པར་གསུངས་པ་དེ་འདིར་ཡང་མཚུངས་པ་ཡིན་ཏེ། སངས་རྒྱས་དང་ས་ལ་གནས་པའི་བྱང་སེམས་རྣམས་རང་གང་འདུལ་གྱི་སློབ་མ་ཁམས་དབང་ཐ་དད་པའི་རྗེས་འཇུག་སོ་སོ་བ་འདུལ་ཚུལ་མི་འདྲ་བ་མཐའ་ཡས་པ་ལ་གདམས་པ་དང་རྗེས་བསྟན་མཐའ་ཡས་པར་འབྱུང་བ་དེ་ཐམས་ཅད་སོ་སོར་མ་འདྲེས་པར་བྱས་ནས། སློབ་མ་ལ་བསགས་སྦྱང་བྱེད་པའི་ཕྲིན་ལས་ཟབ་མོ་དེ་རང་ཅག་སོ་སྐྱེས་དེའི་ལག་ལེན་ཐམས་ཅད་མི་མཐུན་པ་མེད་པར་གཅིག་ཏུ་མཐུན་པར་སྒྲུབ་པའི་ཉམས་ལེན་ཉི་ཚེ་བ་གཅིག་ཏུ་བྱས་པའི་ཕྱིར། དེ་ལྟར་བྱེད་པར་མི་རུང་བ་ཡང༌། མགོན་པོ་ཨ་ཏི་ཤ་ཉིད་ཀྱིས་གསུངས་ཏེ་ལམ་སྒྲོན་རང་འགྲེལ་དུ། དེ་དག་ནི་མཚོན་པ་ཙམ་སྟེ། འདི་ལྟར་སྔོན་གྱི་མཁས་པ་ཆེན་པོ་དེ་དག་གི་ལུགས་འདིར་བཀོད་པར་གྱུར་ན་ནི་གཞུང་མང་བར་འགྱུར་རོ། །སློབ་དཔོན་ཆེན་པོ་དེ་རྣམས་ནི་ཐེག་པ་ཆེན་པོའི་ལམ་ལ་ཚད་མའི་སྐྱེས་བུར་གྱུར་པ། བྱམས་པ་དང་སྙིང་རྗེ་ཆེན་པོ་ལ་གོམས་པ། བྱང་ཆུབ་ཀྱི་སེམས་རྣམ་པ་གཉིས་ལ་ཐུགས་བརྟན་པ། དེ་ལ་སློབ་དཔོན་ཁ་ཅིག་གིས་ཕྱག་རྒྱ་ཆེན་པོའི་དངོས་གྲུབ་བརྙེས་པའོ། །ལ་ལས་ནི་བདེན་པ་གཟིགས་པའོ། །ལ་ལས་ནི་འཇིག་རྟེན་ཆོས་མཆོག་ཆེན་པོ་བརྙེས་ནས་སྤྲུལ་པའི་སྐུ་ལས་གནང་བ་ཐོབ་པ་དག་ཡིན་པ་དང༌། མདོ་ལས་ཀྱང་དེ་དག་ཇི་ལྟར་བཞེད་པ་བཞིན་དུ་བཅོམ་ལྡན་འདས་ཀྱིས་གསུངས་པས། དེ་དག་ནི་ལམ་ཆེན་པོ་ཉིད་ཡིན་ནོ་ཞེས་ཁོང་དུ་ཆུད་པར་བྱའོ། །འོན་ཀྱང་རང་རང་གི་བླ་མ་དག་ཅི་ལྟར་གནང་བའི་ལུགས་དེ་བཟུང་བར་བྱའོ་ཞེས་བདག་གི་བླ་མ་གསུང་ངོ༌། །ཞེས་འབྱུང་བའི་བླ་མ་ཡང་རྗེ་གསེར་གླིང་པ་དང༌། བྱང་ཆུབ་བཟང་པོ་གཉིས་ལ་མཛད་གདའ་བས། ཆོས་ཚུལ་འདི་ལྟ་བུ་ལ་ཆོས་འདི་ཉིད་ཐུགས་ཉམས་སུ་བཞེས་པ་ཉིད་དཔང་པོ་དང་ཚད་མར་རིགས་སོ། །བྱང་སེམས་ཀྱི་ཚུལ་ལ་སློབ་ཚུལ་མི་འདྲ་བ་དུ་མ་ཡོད་པས་ཆོས་ཀྱི་གནས་ལུགས་མི་མཐུན་པ་དུ་མ་ཡོད་པར་འགྱུར་སྙམ་པ་ནི་རང་ཉིད་མ་རིག་པ་ཆེན་པོར་གསལ་བའི་མངོན་རྟོགས་ཡང་དག་པ་ཡིན་ཏེ། ཆོས་ཀྱི་གནས་ལུགས་མི་མཐུན་པ་དུ་མ་ཡོད་པ་དེ་ཀུན་རྫོབ་ཏུ་ཡིན་ན་མེ་ཆུ་སོགས་མི་མཐུན་པ་དུ་མ་ཡོད་པ་མི་འགལ་ཞིང༌། དོན་དམ་ལ་བསམས་ན་ཆོས་ཀྱི་གནས་ལུགས་མི་མཐུན་པ་དུ་མ་ཡོད་པ་ལས་ལོག་ནས་མཐུན་པའི་གཅིག་ཡོད་པར་ཡང་མི་འགྲུབ་ན། མི་མཐུན་པ་དུ་མ་ཡོད་པ་ཁོ་བོ་ཅག་གི་རྨི་ལམ་དུའང་མི་འོང༌།

 སྐབས་འདིར་ཟི་ལུང་ཆོས་རྗེས། སེམས་ཙམ་པའི་ལྟ་བ་རྒྱུད་ལྡན་རང་དོན་ཡིད་བྱེད་ཤས་ཆེ་བས། དེའི་གཉེན་པོར་སྨོན་སེམས་སྦྱངས་ནས་འཇུག་སྡོམ་ལེན་པ་ཡིན་ལ། དབུ་མའི་ལྟ་བ་རྒྱུད་ལྡན་རང་དོན་ཡིད་བྱེད་ཤས་ཆུང་བས་སྨོན་སེམས་སྦྱོང་མི་དགོས་པས་སྨོན་འཇུག་གཉིས་ཀའི་སྡོམ་པ་སྟབས་སུ་ལེན་ཆོག་པ་ཡིན་ཟེར་བ་དང༌། ཡང་སེམས་ཙམ་པ་མཐར་ཐུག་ཐེག་པ་གསུམ་དུ་འདོད་པས་སྨོན་སྡོམ་མི་བཞེད་པར་སྨོན་པ་ལོག་པས་ཉན་རང་དུ་འགྱུར་ལ། སྨོན་སྡོམ་བཞག་ན་དེ་གཏོང་བའི་ཉེས་པས་རིགས་ཆད་དུ་འགྲོ་ལ། དབུ་མ་པས་ཉན་ཐོས་ཀྱི་མྱང་འདས་ལ་ཐར་པ་གོ་ཆོད་མེད་པས། ཉན་རང་ལ་སྨོན་པའི་ཕན་ཡོན་ལས་སྨོན་སེམས་གཏོང་བའི་ཉེས་པ་ཆེ་བས། སྨོན་པ་ལ་སྡོམ་པ་བཞག་པ་ཡིན་ཟེར་རོ། །འདི་ནི་རྟོག་བཏགས་མ་གཏོགས་ཁུངས་ཅི་ཡང་ཡོད་པར་མ་མཐོང་སྟེ། ཁྱེད་ཀྱི་ཞེན་དོན་ལ་བསྙེགས་ན། སྨོན་སེམས་སྔོན་དུ་སྦྱང་དགོས་ན་སྨོན་པ་ལ་སྡོམ་པ་མི་འཇོག་པའི་རྗེས་ཁྱབ་དང༌། སྨོན་སེམས་སྔོན་དུ་སྦྱང་མི་དགོས་ན་སྨོན་པ་ལ་སྡོམ་པ་འཇོག་པའི་ལྡོག་ཁྱབ་འདི་ཅིས་སྒྲུབ། འདི་འདྲ་ལ་ཁྱབ་པ་ཞིག་སྲིད་ན། སྔགས་ཀྱི་སྡོམ་པའི་སྐབས་སུ་རིགས་ལྔའི་སྡོམ་པ་སྔར་བསྒྲགས་ནས་བློ་སྦྱོང་བར་བྱས་ནས། ཕྱིས་དེས་རིགས་ལྔའི་སྡོམ་པ་བཟུང་བར་རྒྱུད་སྡེ་ནས་བཤད་འདུག་པ་ལ། དེའི་ཚེ་རྒྱལ་བ་རིགས་ལྔ་པོ་ལ་སྡོམ་པ་མི་འཇོག་པའི་ཁྱབ་པ་བཅས་ན། ཁྱེད་ལ་འགོག་བྱེད་ཀྱི་རིགས་པ་ཅི་ཞིག་ཡོད། ཁྱབ་པ་དེ་ལྟ་ན་ངེས་འབྱུང་གི་བློ་སྔོན་དུ་མི་དགོས་ན་ངེས་པར་འབྱུང་བ་སོ་སོ་ཐར་པ་ལ་སྡོམ་པར་འཇོག་པའི་ཁྱབ་པ་ཡང་ཁས་ལེན་རིགས་པར་གྱུར་ཏེ། སྨོན་སེམས་སྔོན་དུ་སྦྱང་མི་དགོས་ན་སྨོན་པ་ལ་སྡོམ་པ་འཇོག་པའི་ཁྱབ་པ་མཚུངས་པའི་ཕྱིར། འདོད་ན་རང་ཚིག་འགལ་བའི་ཞེན་དོན་གྱི་ངེས་འབྱུང་གི་སྡོམ་པ་ངེས་འབྱུང་གི་སྡོམ་པ་ཡིན་པར་བསལ་སོང་སྟེ། དེ་འདྲ་སྡོམ་པ་དེ་ལ་ངེས་འབྱུང་གི་བློ་སྔོན་དུ་མ་སོང་དགོས་ཤིང༌། བློ་དེ་སྔོན་དུ་མ་སོང་པའི་ཁྱབ་པ་ཡང་བཅས་པའི་ཕྱིར། ཡང་ཁྱེད་ཀྱི་ཞེན་དོན་གྱིས་སྨོན་པ་སྡོམ་པའི་རྣམ་བཞག་བྱས་ན། རིགས་ཆད་ཀྱི་གང་ཟག་འབྱུང་བའི་ཁྱབ་པ་ཞིག་བཅས་པ་འདུག་པ་དེ་ནི་སེམས་ཙམ་ལུགས་མིན་ཏེ། སེམས་ཙམ་པས་རིགས་ཆད་ཀྱི་རིགས་སེམས་ཅན་གྱི་ཁམས་ན་ཡོད་པ་དེའང་དང་པོ་ནས་རིགས་ཆད་ཀྱི་རིགས་ཡོད་པར་ཁས་ལེན་པ་ཡིན་གྱི། སྔར་རིགས་ཡོད་པ་ཕྱིས་རྐྱེན་གྱིས་ཆད་པར་མི་འདོད་པའི་ཕྱིར། ཞར་ལ་སྨོན་པ་ལ་སྡོམ་པའི་རྣམ་བཞག་བྱས་ན་མཐར་ཐུག་ཐེག་པ་གསུམ་དུ་འཇོག་པ་ལ་ཉམས་པར་ཁྱབ་པ་ཞིག་ཀྱང་ཐོན་སྣང་བས། དེ་ལྟ་ན་མདོ་བསྟན་བཅོས་དུ་མ་ནས་མཐར་ཐུག་ཐེག་པ་གསུམ་དུ་ཡང་གྲུབ།⁽1763⁾དཔེར་ན་ཐེག་པ་ཆེན་པོ་མདོ་སྡེ་རྒྱན་ལས། མཐར་ཐུག་ཐེག་པ་གསུམ་དུའང་གསུངས་པ་དང་སྨོན་པ་ལ་སྡོམ་པའི་རྣམ་བཞག་དོན་གྱིས་བསྟན་པར་ཐལ། དེར་སྨོན་པའི་སེམས་བསྐྱེད་པའི་མི་མཐུན་ཕྱོགས་གཞི་དང་བཅས་པ་སྤོང་བའི་སེམས་བསྐྱེད་པ་བསྟན་པའི་ཕྱིར་མ་གྲུབ་ན། གྲུབ་པར་ཐལ། དེར་ཐེག་པ་ཆེན་པོའི་སེམས་བསྐྱེད་ཀྱི་རྣམ་བཞག་གི་ལུས་ཡོངས་རྫོགས་བསྟན་པ་གང་ཞིག །དེ་བསྟན་པས་ཡན་ལག་སྨོན་འཇུག་གི་སྡོམ་པ་ཡང་བསྟན་པར་གྲུབ་པའི་ཕྱིར། ཕྱི་མ་ལ་མ་ཁྱབ་བོ་ཞེ་ན། ཁྱབ་པར་ཐལ། བྱང་ཆུབ་ཏུ་སེམས་བསྐྱེད་དང་དེའི་སྡོམ་པ་ཡིན་ན་ཡན་ལག་དེ་གཉིས་སུ་མ་འདུས་པ་མེད་པའི་ཕྱིར། བསླབ་བཏུས་ལས། བྱང་ཆུབ་ཀྱི་སེམས་དེ་ནི་རྣམ་པ་གཉིས་ཏེ། བྱང་ཆུབ་ཏུ་སྨོན་པའི་སེམས་དང༌། བྱང་ཆུབ་ཏུ་ཆས་པའི་སེམས་སོ། །ཞེས་འབྱུང་ངོ༌། །རྩ་བ་ལ་ཁྱབ་པ་མེད་སྙམ་ན། ས་པཎ་གྱིས་བདག་གི་བླ་མ་ས་སྐྱ་པའི་ཞལ་ནས། སྨོན་སེམས་སྨོན་པའི་སེམས་བསྐྱེད་པ། སྨོན་པ་མི་ཉམས་པར་བསྲུང་བ་དང་གསུམ། འཇུག་པའི་སེམས་འཇུག་པའི་སེམས་བསྐྱེད་དོ། །འཇུག་པ་མི་ཉམས་པར་བསྲུང་བ་ནི་མདོ་རྒྱུད་ཀྱི་དགོངས་པ་ཕྱིན་ཅི་མ་ལོག་པར་ངེས་སོ། །དེའི་རྗེས་སུ་འབྲངས་ནས་སྨོན་འཇུག་གི་སེམས་ཀྱང་སྡོམ་པ་མིན་ལ། །སྨོན་འཇུག་གི་སེམས་བསྐྱེད་པ་ལ་མི་མཐུན་པའི་ཕྱོགས་གཞི་དང་བཅས་པ་སྤོང་སེམས་ཡོད་ན་གཉིས་ཀའང་སྡོམ་པར་འགྱུར་སྟེ། མཚན་ཉིད་དང་ལྡན་པའི་ཕྱིར། སྡོམ་པའི་མཚན་ཉིད་དང་ལྡན་ཡང་སྡོམ་པར་མི་འགྱུར་ན་སྡོམ་པ་གཞན་ཐམས་ཅད་ཀྱང་སྡོམ་པར་མི་འགྱུར་རོ། །ཞེས་གསུངས་གདའ་བ་ལས་འགལ་བ་ཉིད་དུ་སྨྲས་པ་ཁྱེད་ཅག་ས་སྐྱ་པའི་བསྟན་འཛིན་དུ་ཁས་འཆེས་པ་དེ་ཐུགས་ལས་ཆུང་ངུར་བགྱིད་ན་ཅིས་མི་འཐད་སྙམ་མོ། །མཆན། སྨོན་པ་ལ་སྡོམ་པ་ཡོད་པར་ཡང་དངོས་ཤུགས་ཀྱིས་བཤད་པ་དུ་མ་མཐོང་བས། གཞུང་རེ་རེ་ལ་ཡང་གཞུང་དོན་ཚད་ལྡན་རྩོམ་པ་པོས་ནང་འགལ་ཁས་ལེན་པར་རིགས་སམ། རིགས་ན་དམ་པའི་གཞུང་ལུགས་སུ་འགྱུར་རམ། ཡང་ཁྱེད་ཀྱི་ཞེན་དོན་ལ་ཉན་རང་གི་མྱང་འདས་ལ་ཐར་པ་གོ་ཆོད་པོ་མེད་པས། སྨོན་པ་ལ་སྡོམ་པའི་རྣམ་བཞག་རིགས་པའི་ཁྱབ་པ་ཞིག་བཅས་འདུག་པ། དེ་ལྟ་ན་འཇུག་པ་སེམས་བསྐྱེད་ལའང་སྡོམ་པའི་རྣམ་བཞག་འཐད་པའི་རྟགས་ལ་རྟགས་དེ་སྦྱོར་བ་ཡང་མི་འཐད་པ་མེད་པར་མཚུངས་པས། སྨོན་པ་ལ་སྡོམ་པ་ཡོད་པ་ཁོ་ནའི་སྒྲུབ་བྱེད་དུ་འདྲེན་པ་ལ་རྒྱུ་མཚན་དང་དགོས་པ་ཅི་ཡོད། དེས་ན་ཁྱེད་ཀྱི་གཞན་ལ་མ་གྲགས་པའི་ཁྱད་ཆོས་རེ་འཇོག་པར་འདོད་ནས། ཚིག་གིས་འཕོངས་པའི་ངལ་བ་དུ་མས་རང་ཉིད་ཉམས་པར་ཡང་ནས་ཡང་དུ་བྱས་པའི་རྗེས་སུ་ཡང་ངལ་བ་དེ་ཉིད་སྐྱབས་པའི་ཕྱིར། ངལ་བ་ཤ་ཐང་དུ་བྱས་པ་ནི་རྟག་ཏུ་དུབ་པ་ཐམས་ཅད་ཀྱིས་དུབ་པར་ཟད་དོ། །

 འདིར་འདི་ཡང་ཤེས་པར་བྱ་དགོས་ཏེ། ཤར་ཙོང་ཁ་པ་ཆེན་པོའི་གསུང་གིས། བྱང་ཆུབ་སེམས་དཔའི་རྒྱུད་ཀྱི་སོ་ཐར་གྱི་སྡོམ་པ་ལ་རྩ་ལྟུང་བྱུང་ཡང་ཐུན་ཚོད་ལས་སྨོན་སེམས་མ་བཏང་ན་སོ་ཐར་གྱི་སྡོམ་པ་དེ་སླར་གསོ་བར་རུང་སྟེ། དེ་ནི་བྱང་སེམས་ཀྱི་ཁྱད་ཆོས་ཡིན་པའི་ཕྱིར། ཞེས་གསུངས་ལ། དེའི་ཤེས་བྱེད་དུ་ཉེ་བ་འཁོར་གྱི་མདོ་ལས། བྱང་སེམས་ཀྱི་རྩ་ལྟུང་གཉེན་པོས་ཟིན་ཏེ་ཐུན་ཚོད་ལས་མ་འདས་ན་རྩ་ལྟུང་དུ་མི་འགྱུར་བར། རྒྱ་བོད་ཀྱི་མཁས་གྲུབ་ཇི་སྙེད་པ་ཞིག་གིས་འདྲེན་པ་དེ་འདྲེན་པར་མཛད་མོད། དེ་ནི་ལུང་ཚིག་ལ་དངོས་སུ་བསྙེན་པར་ཟད་དེ། མདོ་དེར། ཉེ་བ་འཁོར་ཇི་ལྟར་ན། ཐེག་པ་ཆེན་པོ་ལ་ཡང་དག་པར་ཞུགས་པ་རྣམས་ཀྱི་བསླབ་པ་བཅོས་སུ་ཡོད་པ་ཡིན་ལ། ཉན་ཐོས་ཀྱི་ཐེག་པ་རྣམས་ཀྱི་བསླབ་པ་བཅོས་སུ་མེད་པ་ཡིན་ཞེ་ན། ཉེ་བ་འཁོར་འདི་ལ་ཐེག་པ་ཆེན་པོ་ལ་ཡང་དག་པར་ཞུགས་པའི་བྱང་ཆུབ་སེམས་དཔའ་ནི་གལ་ཏེ་སྔ་དྲོའི་དུས་ཀྱི་ཚེ་ཉེས་པ་བྱུང་ལ། གུང་ཚིགས་ཀྱི་དུས་ཀྱི་ཚེ་ཐམས་ཅད་མཁྱེན་པ་ཉིད་ཀྱི་སེམས་དང་མ་བྲལ་བར་གནས་པར་བྱེད་ན། ཐེག་པ་ཆེན་པོ་ལ་ཡང་དག་པར་ཞུགས་པའི་བྱང་ཆུབ་སེམས་དཔའི་ཚུལ་ཁྲིམས་ཀྱི་ཕུང་པོ་ཡོངས་སུ་མ་གཏུགས་པ་དེ་ཁོ་ན་ཡིན་ཞེས་འབྱུང་བས་ཐུན་ཚད་ལས་མ་འདས་ན་བྱང་སེམས་ཀྱི་རྒྱུད་ཀྱི་བྱང་སྡོམ་མི་ཉམས་པར་གསུངས་ལ། དེ་ལྟ་མིན་ན་བྱང་ཆུབ་སེམས་དཔའི་ཚུལ་ཁྲིམས་ཀྱི་ཕུང་པོ་ཡོངས་སུ་མ་གཏུགས་པ་ཁོ་ན་ཡིན་ཞེས་མི་སྨོན་པར་ཉན་ཐོས་ཀྱི་ཚུལ་ཁྲིམས་ཡོངས་སུ་མ་གཏུགས་པ་ཁོ་ན་ཡིན་ཞེས་འདོན་པར་ཡང་འགྱུར་ལ། ཐུན་ཚོད་དྲུག་བཤད་ནས། བྱང་སྡོམ་ལ་ཕྱིར་བཅོས་བཏུབ་པ་དང༌། ཉན་ཐོས་ཀྱི་སོ་ཐར་སྡོམ་པ་ལ། ཕྱིར་བཅོས་མི་བཏུབ་པའི་རྒྱུ་མཚན་ནི། ལུང་དེའི་མཇུག་བསྡུད་དུ། ཉེ་བ་འཁོར་དེ་ལྟ་ན་ཐེག་པ་ཆེན་པོ་ལ་ཡང་དག་པར་ཞུགས་པའི་བྱང་ཆུབ་སེམས་དཔའ་རྣམས་ཀྱི་བསླབ་པ་ནི་བཅོས་སུ་ཡོད་པ་ཡིན་ཏེ། དེ་ལ་ནི་བྱང་ཆུབ་སེམས་དཔའ་འགྱོད་པའི་ཀུན་ནས་ལྡང་བ་ཧ་ཅང་བསྐྱེད་པར་མི་བྱ་ཞིང༌། ཧ་ཅང་ཡིད་ལ་གཅགས་པར་མི་བྱའོ། །ཉེ་བ་འཁོར་དེ་ལ་ཉན་ཐོས་ཀྱི་ཐེག་པ་པ་ཡང་དང་ཡང་དུ་ཉེས་པ་བྱུང་ན་ནི། ཉན་ཐོས་ཀྱི་ཐེག་པའི་ཚུལ་ཁྲིམས་ཀྱི་ཕུང་པོ་ཉམས་པ་དང་རབ་ཏུ་ཉམས་པ་དང་ཡོངས་སུ་གཏུགས་པ་ཡིན་པར་རིག་པར་བྱའོ། །དེ་ཅིའི་ཕྱིར་ཞེ་ན། ཉན་ཐོས་ཀྱི་ཐེག་པ་པས་ནི་ཉོན་མོངས་པ་ཐམས་ཅད་སྤང་བའི་ཕྱིར། མགོ་དང་གོས་ལ་མེ་འབར་བ་ལྟར་བྱ་དགོས་པའི་ཕྱིར་ཏེ། དེ་ལྟར་ན་ཉན་ཐོས་ཀྱི་ཐེག་པ་ལ་ལྷག་པའི་བསམ་པས་ཡོངས་སུ་མྱ་ངན་ལས་འདའ་བར་འདོད་པ་རྣམས་ཀྱི་བསླབ་པ་ནི་བཅོས་སུ་མེད་པ་ཡིན་ནོ་ཞེས་པས། ཉན་ཐོས་ཀྱི་སོ་ཐར་ནི་རྩ་ལྟུང་བྱུང་ན་ཕྱིར་བཅོས་མེད་དེ། ཉན་ཐོས་ཀྱི་ཐེག་པ་ཉིད་ཀྱི་ལུགས་དབང་བཙན་པར་ལུགས་འདིར་ཡང་མཛད་པ་ལ། ཁྱེད་ཀྱི་བཤད་སྲོལ་འདི་ནི་ཐེག་ཆེན་གྱི་ལུགས་སུ་བསྙད་ནས། ཉན་ཐོས་སོ་ཐར་གྱི་ཕམ་པ་གཞན་དོན་གྱི་དགོས་ཆེད་དང་མི་ལྡན་ཀྱང༌། བག་ཡངས་སུ་གློད་དུ་འཇུག་པའི་གཏམ་སྔོན་ཆད་འཛམ་བུའི་གླིང་དུ་མ་བྱུང་པ་ཞིག་སྟེ། འདི་ལྟ་བུ་ནི་སྔོན་ཡངས་པ་ཅན་པའི་དགེ་སློང་རྣམས་མི་རུང་བའི་གཞི་བག་ཡངས་སུ་སྤྱོད་པ་ལྟ་བུའོ། །ཞེས་བསྟན་པ་ལ་བཅོས་པ་དག་ཟེར་ལ། ཡང་ཐབས་ལ་མཁས་པའི་མདོར། ཇི་ལྟ་ཇི་ལྟར་འཁོར་བར་འགྱུར་བ་དེ་ལྟར་སེམས་ཅན་ཡོངས་སུ་སྨིན་པར་བྱེད་དོ། །ལྟུང་བ་འདི་ཡང་ཆོས་བཞིན་དུ་གསོ་བར་བྱའོ། །ཕྱིས་ཉེས་པར་མི་བྱའོ་སྙམ་དུ་སེམས་སོ། །རིགས་ཀྱི་བུ་ཡོངས་སུ་བརྟག་པ་བཟུང་ན་གལ་ཏེ་རབ་ཏུ་བྱུང་བའི་བྱང་ཆུབ་སེམས་དཔའ་རྩ་བའི་ལྟུང་བ་བཞི་པོ་ཐམས་ཅད་ཞིག་པར་གྱུར་ཀྱང༌། ཐབས་ལ་མཁས་པ་འདིས་སེལ་བར་བྱེད་པ་ལྟ་ན་བྱང་ཆུབ་སེམས་དཔའ་ལ་ལྟུང་བར་མི་འགྱུར་བ་ང་སྨྲའོ་ཞེས། ཐེག་པ་ཆེན་པོའི་དགེ་སློང་གཞན་དོན་དུ་ཕམ་པ་སྤྱད་པས་ཐབས་མཁས་ཀྱིས་ཟིན་པས་ཉེས་པར་མི་འགྱུར་བར་བཤད་པའི་ལུང་དེ། ཐེག་ཆེན་གྱི་རྒྱུད་ཀྱི་ཐེག་དམན་སོ་སོ་ཐར་པའི་དགེ་སློང་གི་སྡོམ་པ་ལ་རྩ་ལྟུང་བྱུང་བ་ཕྱིར་བཅོས་བྱེད་ཆོག་པའི་ལུང་དུ་འདྲེན་པ་ནི་སྔོན་ཆད་ཤིང་རྟ་ཆེན་པོ་ཀླུ་སྒྲུབ་ཐོགས་མེད་ནས་ད་ལྟའི་བར་གཅིག་ཀྱང་མ་བྱུང་བས། ཁྱོད་ཀྱི་ལེགས་བཤད་གསར་པ་འདི་ནི་ཐར་པ་དང་ཐམས་ཅད་མཁྱེན་པའི་ཐབས་ལ་བླང་དོར་དུ་བྱེད་པ་རྣམས་ལ་ཆོག་གོ་ཞེས་བསྟན་པ་ལ་གཅེས་སྤྲས་སུ་བྱེད་པ་དག་ཟེར་རོ།། །།

༈ རྡོ་རྗེའི་གསུང༌། **སོ་སོ་སྐྱེ་བོ་ལ་ཡང་འཇུག་པ་སེམས་བསྐྱེད་པའི་སྡོམ་པ་སྐྱེ**་ཞེས་བྱ་བ་འདི་ལ། སྐབས་དོན་དང་འཕྲོས་དོན་ལ། བྱང་ཆུབ་ཀྱི་སེམས་བསྐྱེད་པའི་རང་བཞིན་ཅུང་ཟད་ཙམ་ཞིག་ཀྱང་བཀའ་སྩལ་པ་ལས། དང་པོ་ནི། རྒྱ་གར་ན་སློན་དཔོན་ཛེ་ཏཱ་རི་སོགས་ཁ་ཅིག །བྱང་ཆུབ་རང་གིས་མ་ཐོབ་པ་ན་ཡང་དག་པར་བླངས་པ་བརྡ་ལས་བྱུང་བའི་སེམས་བསྐྱེད་ནི་སྨོན་པ་སེམས་བསྐྱེད་པ་ཡིན་ལ། བྱང་ཆུབ་རང་གིས་ཐོབ་པ་ན་ཆོས་ཉིད་ཀྱིས་ཐོབ་པ་ནི་འཇུག་པ་སེམས་བསྐྱེད་པ་སྐྱེས་པ་ཡིན་ཟེར་བ་ལས། ཞལ་སྔ་ནས་དེ་ནི་དོན་དམ་བྱང་ཆུབ་ཀྱི་སེམས་མཚན་ཉིད་པ་སྐྱེས་མཚམས་ལ་བསམས་ནས། དོན་དམ་པའི་བྱང་ཆུབ་ཀྱི་སེམས་རང་ཉམས་སུ་དང་པོར་མྱོང་བ་ལ་འཇུག་པ་ལ་དགོངས་ཏེ་གསུངས་ན་མི་རིགས་པ་མེད་ཀྱང༌། ཀུན་རྫོབ་བྱང་ཆུབ་སེམས་ཀྱི་དབང་དུ་བྱས་པའི་འཇུག་པ་སེམས་བསྐྱེད་པ་དང་དེའི་སྡོམ་པ་སོ་སོ་སྐྱེ་བོ་ལ་མེད་པར་འཆད་ན་བདེ་བར་གཤེགས་པའི་དགོངས་པར་འགྲོ་བ་མ་ཡིན་ཏེ། དེ་ལྟ་ན་མོས་སྤྱོད་ཀྱི་སར། བྱང་ཆུབ་ཀྱི་བར་དུ་དགེ་རྩ་གོང་འཕེལ་དུ་འགྱུར་བའི་རྟེན་གྱི་སྡོམ་པ་མེད་པའི་ཕྱིར། གྲུབ་སྟེ། དེར་སྨོན་སེམས་ཀྱི་སྡོམ་པ་ཙམ་ལས་འཇུག་སེམས་བསྐྱེད་པའི་སྡོམ་པ་ཡོད་པ་མ་ཡིན་པའི་ཕྱིར། ཁྱབ་པ་ནི། དཔལ་མར་མེ་མཛད་ཡེ་ཤེས་ཀྱིས། འཇུག་སེམས་བདག་ཉིད་སྡོམ་པ་མ་གཏོགས་པ། །ཡང་དག་སྨོན་པ་བླངས་ཀྱང་འཕེལ་བ་མེད། །ཅེས་སོ། །འཇུག་སྡོམ་སོ་སོ་སྐྱེ་བོའི་དབང་དུ་བྱས་ནས་དེའི་རྩ་ལྟུང་དང་བསླབ་བྱ་སོགས་བསྟན་གྱི། འཕགས་པའི་དབང་དུ་བྱས་པ་མ་ཡིན་པ་ནི། དཔལ་ལྡན་བློ་སེམས་མཚོས། སྡོམ་པ་ཉི་ཤུ་པའི་འགྲེལ་པར། འདི་ནི་བྱང་ཆུབ་སེམས་དཔའ་སོ་སོ་སྐྱེ་བོའི་དབང་དུ་བྱས་པ་ཡིན་གྱི། ས་ལ་གནས་པ་ལ་ནི་ལྟུང་བ་ཡང་མེད་ལ། བསླབ་པར་བྱ་བ་ཡང་བསམ་གྱིས་མི་ཁྱབ་པའི་ཕྱིར། ཞེས་དང༌། འཇུག་སྡོམ་གྱི་དབང་དུ་བྱས་ནས་བསླབ་བཏུས་ལས། འདི་བརྗོད་པར་བྱ་སྟེ། ཅི་སར་མ་ཆུད་པ་ལ་ཡང་བྱང་ཆུབ་སེམས་དཔའི་སྡོམ་པ་ཡོད་དམ་མེད་ཅེ་ན། ཡོད་པར་རིག་པར་བྱ་སྟེ། ནམ་མཁའི་སྙིང་པོའི་མདོ་ལས། རྙེད་པ་དང་བཀུར་བསྟིའི་ཕྱིར་ན་ལྟུང་བའི་རྩ་བར་བརྗོད་ལ། ས་བཅུ་པའི་མདོ་ལས། ས་དང་པོ་ལ་བདག་གིས་སེམས་འདི་དག་ལ་ཡོ་བྱད་མང་པོ་ཐམས་ཅད་ཉེ་བར་སྦྱིན་ནོ་སྙམ་ནས། སུ་ལས་ཀྱང་བཀུར་བསྟི་ཅི་ཡང་མི་འདོད་ཞེས་འབྱུང་ངོ༌། །ཞེས་སོ། །འོ་ན་སོ་སྐྱེ་ལ་འཇུག་སྡོམ་ཡོད་ན་འཕགས་པ་དང་གཉིས་བསླབ་པ་གཅིག་གམ་ཐ་དད། གཅིག་ན་སོ་སོ་སྐྱེ་བོས་མི་ནུས་ལ། འཕགས་པ་ལ་མི་དགོས། ཐ་དད་ན་བསླབ་པ་ཐ་དད་དུ་འགྱུར་རོ་ཞེ་ན། དཔལ་མར་མེ་མཛད་ཀྱིས། གཅིག་ཀྱང་མི་ནུས་པ་དང་མི་དགོས་པ་ལ་བསླབ་འདས་ཀྱི་ཉེས་པ་ཡོད་པ་མ་ཡིན། ཞེས་དང༌། ཡང་ཉན་ཐོས་ལུགས་ཀྱི་སྡོམ་པ་དང༌། ཐེག་ཆེན་ལུགས་ཀྱི་སྡོམ་པ་དང་གཅིག་གམ་ཐ་དད་ཞེ་ན། སྡོམ་པའི་ཚུལ་ཁྲིམས་དང་གཅིག་ལ། སེམས་ཅན་དོན་བྱེད་དང་དགེ་བ་ཆོས་བསྡུད་དང་ཐ་དད་དོ་ཞེས་གསུངས་པས་ཀྱང༌། ཐེག་ཆེན་པ་ལྟར་ན་ལྷ་དང་བྱིས་པའི་དགེ་སློང་མེད་པ་ལ་གནོད་བྱེད་རྙེད་པར་དཀའོ། །

 གཉིས་པ་ལ། བྱང་ཆུབ་ཏུ་སེམས་བསྐྱེད་པའི་མཚན་ཉིད། དམིགས་ཡུལ། གྲོགས། དབྱེ་བ་དང་བཞི་ལས། དང་པོ་ནི། བྱང་ཆུབ་ཏུ་སེམས་བསྐྱེད་པ་སྤྱིའི་མཚན་ཉིད་གཞན་དོན་དང་བྱང་ཆུབ་ཀྱི་དོན་ཙམ་འཛིན་པ་དེ་གཉིས་དོན་གཉེར་དང་མཚུངས་ལྡན་ནོ། །དེ་ཡང་དོན་ཙམ་གྱི་སེམས་མིན་པ་བཅད་ལ། ཡུལ་དང་གྲོགས་ཀྱིས་སེམས་ཙམ་བཅད་ནས་བྱང་ཆུབ་ཀྱི་སེམས་སུ་གྲུབ་བོ། །བྱེ་བྲག་སྨོན་སེམས་ཀྱི་མཚན་ཉིད་ནི། གཞན་དོན་དང་བྱང་ཆུབ་ཀྱི་དོན་ཙམ་འཛིན་པ་ལས་གཞན་དོན་བྱེད་པར་གྱུར་ཅིག །བྱང་ཆུབ་ཐོབ་པར་གྱུར་ཅིག་པའི་སྨོན་ལམ་ཙམ་དང་ལྡན་པའོ། །འཇུག་སེམས་ཀྱི་མཚན་ཉིད་ནི། ཡུལ་གྲོགས་གོང་བཞིན་ལས་དེ་དག་དོན་དུ་གཉེར་བས་དེའི་སྤྱོད་པ་ལ་སློབ་ཆེད་ཀྱི་བྱང་སྡོམ་བླངས་ནས་དེའི་ལམ་དུ་ཞུགས་པའོ། །སྨོན་འཇུག་འདི་གཉིས་ལ་ཕྱི་མ་ལ་སྡོམ་པའི་ཟུར་སྦྱར་ལ། སྔ་མ་ལ་མ་སྦྱར་བ་ནི་སྨོན་སེམས་སྐྱེས་པ་ལ་སྨོན་སྡོམ་སྐྱེས་པ་ཤས་ཆུང་ལ། འཇུག་སེམས་སྐྱེས་པ་ན་འཇུག་སྡོམ་མི་ལེན་པ་ཤས་ཆུང་བའི་དབང་དུ་བྱས་སོ། །དེས་ན། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་འབྱུང་ལ། སངས་རྒྱས་ཀྱི་སར་ཀུན་རྫོབ་སེམས་བསྐྱེད་དུ་གྱུར་པའི་འཇུག་སེམས་དང་དེའི་སྡོམ་པ་ཡོད་པར་འདོད་པ་ལྟར་ན། འདོད་པའི་བྱེད་པ་མེད་ཀྱང་བྱ་བ་ཡོད་པ་ལ་འཆད་དགོས་ཞེས་སྐྱོབ་པ་འབྲི་ཁུང་པ་བཞེད་དོ། །

 གཉིས་པ་ནི། ཡུལ་ཐོབ་བྱའི་དམིགས་པ་བྱང་ཆུབ་དང༌། ཆེད་དུ་བྱ་བའི་དམིགས་པ་གཞན་དོན་ནོ། །

 གསུམ་པ་ནི། དེའི་གྲོགས་གཞན་དོན་དུ་བྱང་ཆུབ་དོན་གཉེར་གྱི་སེམས་བྱུང་འདུན་པ་ཡིན་ཏེ། དྲངས་མ་ཐག་པའི་ལུང་གི་འདོད་སྒྲས་བསྟན་ལ། དེར་མ་ཟད་གཞན་དོན་དུ་བྱང་ཆུབ་ལ་སེམས་མངོན་པར་འདུ་བྱེད་པའི་སེམས་བྱུང་སེམས་པའང་ཡིན་ཏེ། ཇི་སྐད་དུ། བྱང་ཆུབ་སེམས་དཔའི་སེམས་པ་དེ། །དོན་གཉིས་ལྡན་པའི་སེམས་བྱུང་བ། །ཅེས་དང༌། ཡང་བདག་བླ་ན་མེད་པའི་བྱང་ཆུབ་ཐོབ་པ་དང་གཞན་དོན་བྱེད་པའི་སྨོན་ལམ་ཡང་ཡིན་ཏེ། བྱང་ཆུབ་སེམས་དཔའི་ས་ལས། དེ་ལྟ་བས་ན་དེ་ནི་ཡང་དག་པའི་སྨོན་ལམ་གྱི་དངོས་པོའི་ངོ་བོ་ཉིད་ཡིན་ནོ། །ཞེས་བཤད་ལ། གཞན་ཡང་མཚུངས་ལྡན་གྱི་དབང་དུ་བྱས་ན་མི་ཟད་པ་བརྒྱད་ཅུ་དང༌། འདུན་སོགས་ཉེར་གཉིས་ཀྱི་མཚུངས་ལྡན་ལས་སེམས་བསྐྱེད་པ་ཉེར་གཉིས་སུ་བཞག་པའང་ཡོད་དོ། །འོ་ན་འདུན་པ་སེམས་པ་སྨོན་ལམ་སོགས་སེམས་བསྐྱེད་ཀྱི་གྲོགས་ཡིན་ཡང་ངོ་བོར་མི་རུང་སྟེ། སེམས་བྱུང་ཡིན་པའི་ཕྱིར་ཞེས་པ་ལ། སྔ་རབས་པ་ཁ་ཅིག །སེམས་དེ་དང་མཚུངས་ལྡན་གྱི་སེམས་སེམས་བྱུང་རྫས་གཅིག་པའི་ཕྱིར། སེམས་བསྐྱེད་ཀྱི་ངོ་བོར་མ་ཁྱབ་པ་མེད་དེ། དངོས་པོ་མངོན་གྱུར་འདི་སྐད་ཅིག་མ་ལྐོག་གྱུར་གྱི་ངོ་བོར་མ་ཁྱབ་པ་མེད་པ་བཞིན་ནོ། །ཞེས་ཟེར་རོ། །

 བཞི་པ་ལ། ས་མཚམས་ཀྱི་དབྱེ་བ། སྨོན་འཇུག་གི་དབྱེ་བ། རགས་ཕྲའི་དབྱེ་བའོ། །དང་པོ་ནི། སྔར་སྨོན་པའི་སེམས་བསྐྱེད་པ་དེ་སོ་སོ་སྐྱེ་བོའི་ས་ནས་བདག་གཞན་མཉམ་པར་མོས་པ་ཙམ་ལས་བྱུང་བས་མོས་པས་སྤྱོད་པ་དང༌། ས་དང་པོ་ནས་བདུན་པའི་བར་བདག་གཞན་མཉམ་པའི་ཕན་བདེའི་ལྷག་པའི་བསམ་པ་ཐོབ་ཅིང༌། མཐོང་སྤང་ལས་གྲོལ་བའི་ལྷག་བསམ་རྣམ་པར་དག་པ་དང༌། ས་བརྒྱད་པ་ཡན་ཆད་ན་རྣམ་པར་སྨིན་པས་རྣམ་པར་སྨིན་པ་དང༌། སངས་རྒྱས་ཀྱི་ས་ན་སྒྲིབ་པ་སྤངས་པས་སྒྲིབ་པ་སྤངས་པའི་སེམས་བསྐྱེད་དེ། ས་མཚམས་དེ་དང་དེའི་བར་ནི་སེམས་བསྐྱེད་དེ་དང་དེ་བཞག་པ་ཡིན་ཏེ། ཇི་སྐད་དུ། སེམས་བསྐྱེད་དེ་ནི་ས་རྣམས་ལ། །མོས་དང་ལྷག་བསམ་དག་པ་དང༌། །རྣམ་པར་སྨིན་པ་གཞན་དུ་འདོད། །དེ་བཞིན་སྒྲིབ་པ་སྤངས་བའོ། །ཞེས་སོ། །

 གཉིས་པ་ནི། ཇི་སྐད་དུ། འགྲོ་བར་འདོད་དང་འགྲོ་བ་ཡི། །བྱེ་བྲག་ཇི་ལྟར་ཤེས་པ་ལྟར། །དེ་བཞིན་མཁས་པས་འདི་གཉིས་ཀྱི། །བྱེ་བྲག་རིམ་བཞིན་ཤེས་པར་བྱ། །ཞེས་འབྱུང་ལ། བྱང་ཆུབ་ཀྱི་ལམ་དུ་ཞུགས་པ་དང་མ་ཞུགས་པ་ནི། དབུ་མའི་པའི་ལུགས་ལྟར་ན། སྨོན་སྡོམ་བླང་བ་ནས་ཞུགས་པ་དང༌། སེམས་ཙམ་པའི་ལུགས་ལྟར་ན་བྱང་སར་བཤད་པའི་སྨོན་པ་སེམས་བསྐྱེད་པའི་ཆོ་གས་སྨོན་པ་སེམས་བསྐྱེད་པ་ཙམ་ནས་ཞུགས་པ་ཡིན་གྱི། དེ་ལྟར་མ་ཡིན་པའི་སྨོན་སེམས་ཙམ་པོ་བ་དང༌། ཆོ་གས་མ་བསྐྱེད་པའི་སྨོན་པ་སེམས་བསྐྱེད་པས་ནི་བྱང་ཆུབ་ཀྱི་ལམ་དུ་ཞུགས་པ་མ་ཡིན་ཞེས་བཀའ་གདམས་ཀྱི་ཡིག་རྙིང་ལ་ལར་བྲིས་འདུག་ཅིང༌། ལམ་ཞུགས་ལ་ཐེག་ཆེན་སེམས་བསྐྱེད་གོ་ཆོད་པོ་ཡོད་མེད་ཀྱང་གནད་འདིས་ཤེས་པར་འགྱུར་རོ། །

 གསུམ་པ་ནི། རགས་པ་བརྡ་ལས་བྱུང་བ་ཀུན་རྫོབ་བྱང་ཆུབ་ཀྱི་སེམས་ཀྱི་བདག་ཉིད་སྨོན་པ་དང་འཇུག་པའི་སྡོམ་པ། ཕྲ་བ་ཆོས་ཉིད་ཀྱིས་ཐོབ་པ་དོན་དམ་བྱང་ཆུབ་ཀྱི་སེམས་སོ། །རགས་ཕྲ་ཡང་རྐྱེན་གཞན་གྱི་ཆོ་ག་ལས་བྱང་ཆུབ་ཀྱི་སེམས་སྐྱེས་པ་ནི་ཀུན་རྫོབ་ཀྱི་དེ་དང༌། དེ་གོམས་པ་ལས་ཚོགས་རྫོགས་པའི་མཐུས། སོ་སོ་རང་རིག་གི་ཡེ་ཤེས་ཀྱི་སྟོང་ཉིད་རྟོགས་པའི་རྐྱེན་ནམ། ཆོས་ཉིད་ལས་བྱང་ཆུབ་ཀྱི་སེམས་སྐྱེས་པ་ནི་དོམ་དམ་སེམས་བསྐྱེད་རྒྱུད་ལ་སྐྱེས་སོ་ཞེས་བྱ་བར་འཇོག་ལ། བོད་ཁ་ཅིག་མཐོང་ལམ་གྱི་མཉམ་བཞག་སྟོང་པ་ཉིད་མེད་པར་དགག་པ་ཞིག་ཡུལ་དུ་བྱས་པ་ན། དོན་དམ་སེམས་བསྐྱེད་སྔོན་དུ་བྱས་པ་དང༌། དོན་དམ་སེམས་བསྐྱེད་རྒྱུད་ལ་ཤར་ཞེས་བརྗོད་པ་ཡང་ཞིབ་པར་འཆད་མ་ཤེས་སོ་ཞེས་ཟེར་བའང་སྣང་ངོ༌། །དེས་ན་སེམས་བསྐྱེད་དང་པོ་དེ་སྐྱེ་བའི་རྒྱུ་ཚོགས་ཀྱང༌། ཇི་སྐད་དུ། གྲོགས་སྟོབས་རྒྱུ་སྟོབས་རྩ་བའི་སྟོབས། །ཐོས་སྟོབས་དགེ་བ་གོམས་པ་ལས། །མི་བརྟན་པ་དང་བརྟན་འབྱུང་བ། །གཞན་གྱིས་བསྟན་པའི་སེམས་བསྐྱེད་བཤད། །ཅེས་སོ། །སེམས་བསྐྱེད་པ་གཉིས་པ་སྐྱེ་བའི་རྒྱུ་ཚོགས་ནི། སངས་རྒྱས་བརྒྱ་ལས་མི་ཉུང་བའི་ཞལ་མཐོང་ནས་ལུང་གི་ཆོས་ཐོབ་པ་ཡོངས་སུ་འཛིན་པ་དམ་པ་དང༌། བསྐལ་པ་བརྒྱ་ལས་མི་ཉུང་བར་བསོད་ནམས་དང་ཡེ་ཤེས་ཀྱི་ཚོགས་བསགས་པས་སྒྲུབ་པའི་ཆོས་འཛིན་པས་སྒྲུབ་པ་དམ་པ་དང༌། མཉམ་བཞག་ན་རྣམ་པར་མི་རྟོག་པའི་ཤེས་རབ་སྐྱེས་པས། རྟོགས་པའི་ཆོས་འཛིན་པས་རྟོགས་པ་དམ་པ་སྟེ། དམ་པ་གསུམ་གྱིས་ཟིན་པའི་དགེ་བའི་ཚོགས་རྒྱ་ཆེར་བསགས་པ་ན་དོན་དམ་པའི་སེམས་བསྐྱེད་རྒྱུད་ལ་སྐྱེ་བ་ཡིན་ཏེ། ཇི་སྐད་དུ། རྫོགས་པའི་སངས་རྒྱས་རབ་མཉེས་བྱས། །བསོད་ནམས་ཡེ་ཤེས་ཚོགས་རབ་བསགས། །ཆོས་ལ་མི་རྟོག་ཡེ་ཤེས་ནི། །སྐྱེ་ཕྱིར་དེ་ནི་དམ་པར་འདོད། །ཅེས་འབྱུང་བས། དེང་སང་བོད་གངས་ཅན་འདིར་དོན་དམ་བྱང་སེམས་རྒྱུད་ལ་སྐྱེས་པ་ཡིན་གསུང་བ་པོ་རྣམས་ཚེ་རབས་སྔ་མ་རྣམས་སུ་འདི་ལྟ་བུའི་རྒྱུ་ཚོགས་ལ་ལེགས་པར་བསླབས་པ་དང་མ་བསླབས་པའི་ཐུགས་མྱོང་གི་ཐོག་ནས་དགོངས་ཏེ་གསུང་དགོས་ཀྱི་གཞན་དུ་མི་ཟད་པ་ངན་འགྲོའི་གཡང་ས་ཆེན་པོར་འཕྱན་པའི་ལུས་སུ་འགྱུར་ཉེན་ཆེའོ། །

༈ རྡོ་རྗེའི་གསུང༌། **ཅི་རིགས་ཀྱི་ཚུལ་ཁྲིམས་ཀྱི་སྡོམ་པར་འགྱུར།** ཞེས་ཟེར་བ་ནི་འདོན་པ་མ་དག་སྟེ། བསླབ་པའི་སྣ་གཅིག་གམ་གཉིས་ལ་སོགས་པ་ཅི་རིགས་པར་ནོད་པས་སེམས་བསྐྱེད་པའི་སྡོམ་པ་འཛིན་པ་ཡོད་ཅེས་བཏོན་ན། སྐྱོབ་པའི་དགོངས་པར་འགྲོ་བ་ཡིན།

 འདི་ལ་ཁ་ཅིག་བསླབ་བཏུས་དང༌། བྱང་ས་ལྟ་བུ་ནས་བཤད་པའི་བསླབ་གཞི་ཚང་བ་ཞིག་འཛིན་ནུས་མ་གཏོགས་པར་བྱང་སེམས་ཡེ་མི་སྐྱེ་ཟེར་བ་ལ།

 ཞལ་སྔ་ནས། བསླབ་པའི་སྣ་ཅི་རིགས་བཟུང་སྟེ། བྱང་ཆུབ་ཀྱི་སེམས་བསྐྱེད་པའི་སྡོམ་པ་འཛིན་པ་ཡོད་དེ། བསླབ་བཏུས་ལས། དེ་བས་ན་བྱང་ཆུབ་སེམས་དཔའ་རྣམས་དེ་བཞིན་གཤེགས་པའི་སྤྱན་སྔར་བསླབ་པ་འདིའི་ནང་ནས་བསླབ་པ་གང་ཡང་རུང་བ་སྒྲུབ་པར་འདོད་པ་ཡང་དག་པར་ལེན་པར་བྱེད་དོ། །ཅེས་དང༌། ཡང་དེར། དེ་བས་ན་བསླབ་པ་གཅིག་སྒྲུབ་པ་དང༌། བསླབ་པ་གཞན་སྒྲུབ་པར་མ་ནུས་ཀྱང་ལྟུང་བར་མི་འགྱུར་ཏེ། འཕགས་པ་སློབ་དཔོན་མི་ཟད་པས་བསྟན་པའི་མདོ་ལས་གསུངས་པ། སྦྱིན་པའི་དུས་ན་ཚུལ་ཁྲིམས་བརྟུལ་བའི་བཏང་སྙོམས་ལ་སོགས་པ་རྒྱ་ཆེར་གསུངས་པ་ཡིན། ཞེས་པས་ཀྱང་ཕྱིན་དྲུག་གང་རུང་རེ་སྒྲུབ་པ་གཙོར་བྱས་པའི་བྱང་སྡོམ་ཡོད་པའི་དབང་དུ་བྱས་ཏེ་གསུངས་པ་ལ། ཡང་དེ་ཉིད་ལས། སྡོམ་པ་བདག་ཉིད་ཀྱི་སྟོབས་དང་སྦྱར་ཏེ་བླངས་ནས་བཟུང་བར་བྱའོ་ཞེས་འབྱུང་བའི་ཕྱིར། ཞེས་གསུངས་སོ། །བྱང་ཆུབ་སེམས་དཔའ་བློ་དང་སྦྱངས་པ་བརྩོན་པ་ཆེ་བའི་དབང་རྣོན་ལ་ནི། གཉེན་པོ་དང་བསླབ་གཞི་དང༌། དུས་ལ་སྦྱར་ནས་སྡོམ་པ་ལེན་པ་ཡིན་ཏེ། སྤྱོད་པ་དཔག་ཡས་ཀྱི་བསླབ་པ་དང༌། དུས་ཀྱང་བྱང་ཆུབ་བར་གྱི་སྡོམ་པ་འཛིན་པ་ཡིན་ཏེ། ཇི་སྐད་དུ། འཁོར་བ་ཐོག་མ་མེད་པ་ཡི། །སྔོན་གྱི་ཐ་མ་ཇི་སྲིད་པར། །དེ་སྲིད་སེམས་ཅན་ཕན་དོན་དུ། །སྤྱོད་པ་དཔག་ཡས་སྤྱད་པར་བྱ། །འཇིག་རྟེན་མགོན་པོའི་སྤྱན་སྔར་འདིར། །བྱང་ཆུབ་མཆོག་ཏུ་སེམས་བསྐྱེད་དོ། །ཞེས་འབྱུང་བས། འདི་ལྟ་བུའི་སྡོམ་པ་སོ་སྐྱེ་ལས་དང་པོ་ལ་དཀའ་བས་གོང་དུ་བཤད་པའི་བསླབ་པའི་སྣ་ཅི་རིགས་བསྲུང་བའི་བྱང་སྡོམ་རྒྱུད་ལ་བསྐྱེད་ཅིང་སྦྱངས་ནས་ཕྱིས་དབང་རྣོན་དུ་གྱུར་པ་ན་བཤད་མ་ཐག་པའི་སྡོམ་པ་དེ་ལེན་པ་ཡིན་ནོ། །

 དེ་ལྟར་བྱང་ཆུབ་ཏུ་སེམས་བསྐྱེད་ཚུལ་གྱི་རྣམ་གྲངས་དུ་མ་གསུངས་པ་ལ། བོད་འདིར་དུས་ཕྱི་མར་ས་དགེ་སོགས་ཀྱིས་ད་ལྟ་རང་རེས་བྱང་ཆུབ་ཏུ་སེམས་བསྐྱེད་པ་ན། ཆོ་གའི་ཡན་ལག་སོགས་མདོ་སྡེ་སོགས་ནས་རྒྱས་པར་བཤད་པ་རྣམས་ཡེ་མ་ཚང་ན། བྱང་ཆུབ་ཀྱི་སེམས་བསྐྱེད་ཀྱང་བྱང་སྡོམ་མི་སྐྱེ་ཟེར་བ་ལ། བཀའ་བརྒྱུད་རིན་པོ་ཆེའི་ཞལ་ནས། ཆོ་གའི་ཚིག་རིགས་ཚང་མ་ཚང་ལ་མ་ལྟོས། བྱང་ཆུབ་ཀྱི་སེམས་ཐུགས་ལ་མངའ་བ་གཞན་རྒྱུད་ལ་བྱང་སེམས་བསྐྱེད་ནུས་པ་ཞིག་ལ། སློབ་མ་བྱང་ཆུབ་ཀྱི་སེམས་སྐྱེ་རུང་ཞིག་ལ་སྒོ་གསུམ་གྱི་ཐབས་གང་བྱས་ཀྱང་བྱང་སྡོམ་སྐྱེ་བས། དེ་ཀས་བྱང་སྡོམ་སྐྱེས་པའི་གོ་ཆོད། དེ་ལྟར་མིན་པའི་ཚིག་ཚོགས་ཀྱི་ཆོ་ག་བརྒྱ་སྟོང་བྱས་ཀྱང་བྱང་སྡོམ་མི་སྐྱེ་ཞེས་གསུངས་པ་དེ་ཉིད་དཔལ་ལྡན་ཨ་ཏི་ཤའི་དགོངས་པ་ཡིན་ཏེ། པོ་ཏོ་བའི་དཔེ་བུམ་སྔོན་པོར། ཇི་སྐད་དུ། དེ་ཡང་པོ་ཏོ་བ་ཡབ་སྲས་ཀྱི་ཉན་པོ་བྱ་བ་གནས་ཆུང་ཞིག་ཡོད་པ་དེ་ན་བཞུགས་པའི་དུས་སུ། དགེ་འདུན་ཐག་མ་བས་ལྷ་མོ་ཆེའི་རབ་གནས་བྱས་ནས་གཏང་རག་མཆོད་པའི་ནུབ་མོ་སེམས་བསྐྱེད་ཞུས་པའི་དུས་སུ། པོ་ཏོ་བའི་ཞལ་ནས། བྱམས་པ་དང་སྙིང་རྗེ་རྣལ་མར་སྐྱེ་དགོས་བྱ་བ་དེ་ཡང་བྱང་ས་ལ་འཇུག་པར་འདོད་པའི་ཆེད་ཡིན་པས། ད་བྱང་ཆུབ་ཏུ་སེམས་བསྐྱེད་ནས་བསླབ་བྱ་ལ་སློབ་དགོས་པས། དེ་ལ་ཁ་ཅིག་ན་རེ། སྨོན་པའི་བསླབ་བྱ་ལྔ་ལ་ཡང་ཡང་དུ་བྱང་ཆུབ་ཀྱི་སེམས་སྦྱོང་བ་ལེགས་སམ། ཐུང་བ་འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་བྱ་བ་དེ་མདོར་བསྡུས་ཏེ་ལེགས་ཟེར་ནས་འདྲི་བ་བྱུང་སྟེ། གཡོག་གཅིག་གིས་དཔོན་ཅིག་ལ་ཟན་དྲོན་པོ་གཅིག་བྱའམ་གྲང་མོ་ཞིག་གང་བྱ་འདྲིར་བྱུང་ནས་འདྲ་ཡིས་བྱས་པས་གྲང་མོ་ཞིག་བྱུང་བའི་གཏམ་རྒྱུད་བཞིན། ཚིག་གིས་དོན་འདྲེན་པར་བྱེད་པ་ཡིན་པས་དོན་གཅིག་རྒྱུད་ལ་སྐྱེར་བཏུབ་ན་ཚིག་རིང་ཐུང་འདྲ་སྟེ། དོན་རང་སྐྱེ་བ་ལ་དཀའ་ཉེན་ཡོད་གསུང༌།

 གཞན་ཡང་པོ་ཏོ་བ་ལ་ཞང་ཚ་ཆུང་པས། བྱང་ཆུབ་ཀྱི་ཉིན་ལན་གསུམ་མཚན་གསུམ་སྦྱང་བ་ལ་ནམ་གུང་གི་དེ་བག་དཀའ་བར་གདའ་ཞུས་པས། ཡེ་ཙམ་རང་བྱང་སེམས་མཉམ་རྗེས་གཉིས་སུ་སྲིལ་གྱིས་འབྱོངས་ན་ནམ་གུང་གིས་མ་གྲུབ་ཀྱང་བཟོད་དེ། བྱ་བ་གསུང་སྐད། དགེ་བཤེས་སྟོན་པ་ལ་དགེ་བཤེས་སྤྱན་སྔས། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཐོབ་པར་འདོད་པའི་བློ་རྣལ་མ་ཞིག་སྐྱེས་ན་ཚིག་མེད་ཀྱང་ཆོག་གམ། ཚིག་ཀྱང་གལ་ཆེ་བ་ལགས་ཞུས་པས། དོན་དེ་སྐྱེར་བཏུབ་ན་ཚིག་མེད་ཀྱང་ཆོག །བྱང་སེམས་སྐྱེ་བ་དེ་ཉིད་དྲན་པར་བྱ་བའི་ཆེད་དུ་ཚིག་མདོར་བསྡུས་པ་ཡང་དང་ཡང་དུ་བྱ་བར་གསུངས་པ་ཡིན། རྣལ་མར་བྱང་སེམས་མེད་པའི་ཚིག་གིས་ཅི་ཞིག་བྱ་གསུང་སྐད། དེ་བས་ན་སེམས་ཅན་ལ་ཕན་བདེ་འདོད་པའི་བྱམས་པ་དང་སྡུག་བསྔལ་དང་བྲལ་བར་འདོད་པའི་སྙིང་རྗེ་དང༌། དེའི་ཆེད་དུ་རྫོགས་པའི་སངས་རྒྱས་ཐོབ་པར་འདོད་པའི་བྱང་ཆུབ་ཀྱི་སེམས་གསུམ་པོ་དེ་སྙིང་ནས་མ་ཡེངས་པར་སྤྱོད་ན་ཚིག་དེ་མེད་ཀྱང་དེ་བྱང་ཆུབ་ཀྱི་སེམས་སྦྱངས་པ་ཡིན་ཏེ། སེམས་སྐྱེ་མི་ཐུབ་པའི་ཚིག་རྐྱང་པ་ཁྲམ་པས་ཀྱང་ཤེས་ཏེ། དེས་བྱང་ཆུབ་ཀྱི་སེམས་སྦྱོང་བའི་གོ་མི་ཆོད་གསུང༌། ཞེས་འབྱུང་བས། འཇུག་སྡོམ་བསྐྱེད་པའི་ཆོ་ག་དཔེ་ཁྱེར་མས་མི་ཆོག་ཞེས་མཐའ་ཅིག་ཏུ་སྨྲ་བ་ཡང་ལེགས་པར་གསལ་བ་ཡིན་ཏེ། སེམས་བསྐྱེད་སྐྱེ་བའི་རྒྱུ་ཚོགས་སེམས་ཅན་ཐམས་ཅད་སངས་རྒྱས་སུ་འགོད་ཆེད། སངས་རྒྱས་ཐོབ་འདོད་ཀྱི་ཆེད་དུ་དམྱལ་མེར་བསྐལ་པར་གནས་ཀྱང་བཟོད་པའི་བློ་སྐྱེ་བ་ཞིག་ཡོད་ན། དེ་ཉིད་བླ་མ་ལ་མ་ལྟོས་པར་རང་གི་བློ་ཉིད་ཀྱིས་ཡི་དམ་ཙམ་གྱིས་ཀྱང་བྱང་སྡོམ་སྐྱེ་བ་ལ་དེ་ལྟར་རོ། །བྱང་སྡོམ་འབོག་ཆོག་གི་རྒྱུན་བཙུགས་ཀྱང་སེམས་བྱང་ཆུབ་ཏུ་མ་གྱུར་ན་བྱང་སྡོམ་སྐྱེ་བ་མི་སྲིད་པའི་ཕྱིར། དཔེར་ན་དེང་སང་སློབ་མའི་རྒྱུད་རྡོ་རྗེ་བཞིའི་བྱ་བ་ལ་དབང་བའི་ཉམས་རྟོགས་འཆར་བའི་དབང་ཐོབ་མི་ཐོབ་ཀྱི་དབང་བསྐུར་ཐོབ་མི་ཐོབ་ལ་མི་འཇོག་པར། བླ་མས་དབང་བསྐུར་ན། དེའི་ཆོ་ག་བློ་ལ་ཐོན་མི་ཐོན་གྱིས་དབང་བསྐུར་ཐོབ་མ་ཐོབ་པར་འཇོག་པས། དེ་འདྲའི་དབང་སྐུར་སྟོང་ཕྲག་ཐོབ་པ་རློམས་པ་རྣམས་ཀྱང༌། སྒོ་གསུམ་ཐ་མལ་དུ་ལུས་པ་མ་གཏོགས་སྒོ་གསུམ་ལ་རྡོ་རྗེ་བཞིའི་ཉམས་མྱོང་ཅུང་ཟད་ཀྱང་མི་འཆར་བ་ལྟ་བུར་འདུག་པས་དེ་འདྲར་ཉེན་ཆེན་པོར་མ་སོང་བ་གལ་ཆེའོ།། །།

༈ རྡོ་རྗེའི་གསུང༌། **ཉོན་མོངས་པ་ཅན་མིན་པའི་ལྟུང་མེད་**བྱ་བ་ནི་ཤིན་ཏུ་འདོན་པ་མ་དག་སྟེ། བཅས་ལྟུང་གི་ཀུན་ནས་སློང་བྱེད་ལ་ཉོན་མོངས་ཅན་ཁོ་ནར་མ་ངེས་ཞེས་འདོན་པ་ཡིན་ལ།

 དེ་ཡང་དགེ་བ་དང་ལུང་མ་བསྟན་གྱི་ཀུན་སློང་གིས་བྱང་ཆུབ་སེམས་དཔའི་བཅས་འགལ་ལས་འདས་པ་ན་ངན་སོང་དུ་ལྟུང་བ་དེ་དོན་གྱིས་ཉོན་མོངས་པ་ཅན་གྱིས་བསླངས་པར་སོང་བས་ངན་སོང་དུ་ལྟུང་བ་ཡིན་གྱི། མ་ཡིན་ན་དེར་མི་ལྟུང་ཞེས་ཟེར་རོ། །

 འདིར་ཞལ་སྔ་ནས་བཅས་འགལ་དེ་འདྲ་བ་དེའི་དབང་གིས་དེ་ངན་སོང་དུ་ལྟུང་བ་དེའི་ཚེ་ན། བཅས་འགལ་དེའི་ཀུན་སློང་དགེ་བ་དང་ལུང་མ་བསྟན་གྱི་ལས་ཀྱི་ཆ་ནས་ངན་སོང་འཕེན་བྱེད་དུ་གྱུར་པ་མིན་ཡང༌། བཅས་འགལ་གྱི་ཉེས་པའི་ཆ་ནས་ངན་སོང་དུ་འཕེན་པར་བྱེད་པའི་དོན་ཡིན་པས་ཁྱད་པར་འབྱེད་པར་བྱའོ་ཞེས་བཀའ་སྩལ་ཏོ། །

 གཞུང་དུ་བརྗེད་ངས་ཉོན་མོངས་པ་ཁོ་ན་ཡིན་ཟེར་བ་དང༌། ཉེ་ཉོན་ཡིན་ཟེར་བ་ཡང་སྐྱོབ་པའི་དགོངས་པ་མིན་ཏེ། དེ་ལྟར་ན་མི་དགེ་བ་བརྗེད་ངས་པའང་ཉོན་མོངས་ཡིན་པར་འགྱུར་བ་དང༌། མངོན་པ་འོག་མར་བརྗེད་ངས་ཉེ་ཉོན་གྱི་གྲངས་སུ་མི་འོང་ངོ༌། །སྐྱོབ་པའི་དགོངས་པ་ནི། དགེ་བའི་དྲན་པ་ཉམས་ཏེ་བརྗེད་ངས་པས་རྨོངས་པ་སོགས་ཉོན་མོངས་པ་ཅན་གྱི་སེམས་བྱུང་ས་མང་པོ་སར་འཆད་པ་ཞིག་འབྱུང་ངོ་ཞེས་དགོངས་པ་ཡིན་ཏེ། མཛོད་ལས། རྨོངས་དང་བག་མེད་ལེ་ལོ་དང༌། །མ་དད་པ་དང་རྨུགས་དང་རྒོད། །ཉོན་མོངས་ཅན་ལ་རྟག་ཏུ་འབྱུང༌། ཞེས་སོ། །

 གཞུང་དུ་རྒྱུད་ལུང་གཉིས་དྲངས་འདུག་པའི། ཁམས་གསུམ་སེམས་ཅན་བསད་པ་བས། །དྲན་པ་ཉམས་པ་སྡིག་པ་ཆེ། །ཟེར་བ་སོགས་ནི་རྙིང་མ་བའི་ལུང་ཚིག་འདྲ་མོ་ཞིག་འདུག་པས་ཇི་ལྟར་ཡིན་མི་ཤེས་གསུངས་སོ།། །།

༈ རྡོ་རྗེའི་གསུང༌། **ཉེས་པར་མི་འགྱུར་བས་མི་དགེ་བ་གནང་བ་མེད།** ཅེས་པའང༌། གསལ་བར་བཏོན་ན་འདི་ལྟ་སྟེ། མི་དགེ་བ་རང་རྒྱུད་པའི་རང་ལྡོག་ཐབས་ཀྱིས་མ་ཟིན་ན་ཉེས་པར་མི་འགྱུར་བའམ་ཡེ་གནང་གི་སྐབས་མེད་ཅེས་བྱའོ། །

 འདི་ལ་ཁ་ཅིག །སོ་སོའི་སྐྱེ་བོས་ཀྱང་སེམས་ཅན་ལ་བརྩེ་བས་མ་བཟོད་པར་ཕན་ཐོགས་ན་མི་དགེ་བ་ལ་སྤྱད་ཀྱང་རྣམ་སྨིན་གྱི་འབྲས་བུ་མི་མྱོང་སྟེ། བརྩེ་བས་བསླངས་པའི་མི་དགེ་བའི་ལས་ཡིན་པའི་ཕྱིར་ཞེས་ཟེར་བ་ལ།

 ཞལ་སྔ་ནས་སེམས་ཅན་ལ་བརྩེ་བའི་ཀུན་སློང་གི་ཕན་འདོགས་ཀྱི་ཆ་ནས་བསགས་སྦྱངས་ཡར་འཕེལ་དུ་འགྱུར་ཡང༌། དེའི་ཆེད་དུ་རང་གི་སྡིག་པ་དང་མི་དགེ་བ་བསྐྱེད་ན་བཤགས་སོགས་ཀྱིས་མ་སྦྱངས་ན་དེའི་འབྲས་བུས་ངན་སོང་གི་རྣམ་སྨིན་མྱོང་དགོས་ཏེ། མགོན་པོ་འབྲི་ཁུང་པའི་བཞེད་ཀྱིས་དཀར་ནག་ཟང་ཐལ་ཡིན་པའི་ཕྱིར། འོ་ན་འདི་འདྲ་བའི་ལས་སོ་སོ་སྐྱེ་བོ་ལ་གནང་བ་ཡོད་དམ། ཡོད་ན་ཅི་འདྲ་ཞིག་གི་སྒོ་ནས་གནང་བ་ཡིན་ཅེ་ན། བྱང་ཆུབ་སེམས་དཔའི་རྫོགས་པའི་སངས་རྒྱས་ཀྱི་སར་མྱུར་བར་འགྲོ་བའི་ཐབས་མཁས་ཀྱིས་སོ་སྐྱེ་ལའང་རང་དོན་ཡལ་དོར་གྱི་བརྩེ་བས་ཁ་ན་མ་ཐོ་བའི་སྦྱོར་བ་གནང་བ་ནི། ལས་དེ་སྤྱད་ན་ངན་སོང་གི་རྣམ་སྨིན་མི་མྱོང་བའི་ཆ་ནས་གནང་བ་མིན་ལ། དེ་མྱོང་ཀྱང་རང་དོན་ཡལ་དོར་གྱི་བརྩེ་བས་དྲངས་པའི་བྱང་ཆུབ་ཀྱི་སེམས་གོང་དུ་འཕེལ་བར་འགྱུར་བ་ཞིག་ཡོད་པའི་ཆ་ནས་གནང་བ་ཡིན་ཏེ། བྱང་སེམས་སོ་སྐྱེ་དེ་འདྲ་བས་སེམས་ཅན་གྱི་དོན་དུ་སྲོག་ལྟ་བུ་བཅད་པས་གནས་སྐབས་དམྱལ་བ་ལ་སོགས་པར་སྐྱེས་ཀྱང་དེ་སངས་རྒྱས་པ་ལ་བསྐལ་པ་མང་པོའི་ཚོགས་བཟླུམས་པས་འཕྲལ་གྱི་ཉེས་པ་ཅུང་ཟད་ལས་ཕུགས་ཀྱི་ཕན་ཡོན་ཆེ་བའི་ཕྱིར་ཏེ། དཔེར་ན་ཚོང་པ་གཡོ་ཅན་དེད་དཔོན་སྙིང་རྗེ་ཆེན་པོས་བསད་པ་ན། གཡོ་ཅན་དེ་རང་གི་མ་རྒན་ཡིན་པས། མ་བསད་ན་རང་དམྱལ་བར་སྐྱེ་བ་ཤེས་པ་དེ་གཏི་མུག་མེད་པའི་དགེ་རྩ་ཡིན། གཡོ་ཅན་དེས་ཚོང་པ་ལྔ་བརྒྱ་པོ་བསད་⁽1763⁾དེ་བསྐལ་བཟང་ཀྱི་བྱང་ཆུབ་སེམས་དཔར་འགྱུར་རྒྱུའི་བྱང་སེམས་ཡིན་པས་དེ་དང་བྱང་ཆུབ་ཀྱི་ཁྱད་པར་དུ་འགྱུར་ན། སེམས་ཅན་དེ་དག་གི་སྲོག་⁽1763⁾དེ་དང་བྱང་ཆུབ་ཀྱི་བར་ཆད་དུ་འགྱུར་བའི་སྡུག་བསྔལ་དང༌། བསད་པ་པོ་དམྱལ་བར་སྐྱེ་བ་ལ་མི་བཟོད་པའི་སྙིང་རྗེ་སྐྱེ་བ་དེ་ཞེ་སྡང་མེད་པའི་དགེ་རྩ་ཡིན། མ་བསད་ནས་རང་དམྱལ་བར་སྐྱེ་ཡང་འཛེམས་པ་མེད་པར་སེམས་ཅན་དེ་དག་གི་འདི་དང་ཕྱི་མའི་དོན་གྲུབ་ན་ཅི་མ་རུང་སྙམ་པ་དེ་འདོད་ཆགས་མེད་པའི་དགེ་བའི་རྩ་བ་ཡིན། དེ་གསུམ་གྱི་བསམ་པས་ཀུན་ནས་སླངས་སྟེ་དགེ་བ་དེས་སེམས་ཅན་ཐམས་ཅད་མྱུར་དུ་རྫོགས་བྱང་ཆུབ་པའི་སེམས་བསྐྱེད་བསྔོ་བས་ཟིན་པས་དེའི་འབྲས་བུ་དེད་དཔོན་སྙིང་རྗེ་ཆེན་པོ་རྫོགས་པའི་བྱང་ཆུབ་ལ་བསྐལ་པ་མང་པོས་ཉེར་སོང་ཡང་སྦྱར་བ་སྲོག་གཅོད་ཀྱི་ལས་འབྲས་དེས་རེ་ཞིག་ངན་སོང་⁽1763⁾འདི་ལ་ཁ་ཅིག་རྒྱུའི་ཀུན་སློང་ཞེ་སྡང་མེད་པའི་དགེ་བའི་རྩ་བ་ཡིན་ཀྱང་དུས་ཀྱི་ཀུན་སློང་ཞེ་སྡང་སྟེ། ཉོན་མོངས་པ་མེད་ན་སྦྱོར་རྐྱང་བུ་སུས་མི་དགེ་བའི་ལས་སུ་འཇོག་བྱེད་ཀྱི་ཆོས་མ་ཚང་བས་ལས་དེ་ངན་སོང་གྱི་རྣམ་སྨིན་འབྱིན་མི་ནུས་ཟེར་བའང་ཡོད། མཆན། དུ་སྐྱེས་པ་བཞིན། དེ་ལྟར་སྐྱེས་ནའང་བྱང་སེམས་ཀྱི་བློས་ཟིན་པའི་འབྲེལ་བའི་ཆ་ནས་རྣམ་སྨིན་ཡང་བ་དང་རྒྱུན་རིང་པོར་མྱོང་རྒྱུ་ལས་ཐུང་ངུ་ཙམ་ལས་མི་མྱོང་བར་ཡང་འགྱུར་རོ། །སོ་སྐྱེ་ལ་མི་དགེ་བ་རང་རྒྱུད་ཀྱི་རང་ལྡོག་ཐབས་མཁས་ཀྱིས་ཟིན་པའི་ཆ་ནས་ཉེས་པ་ཆུང་ཡང་ཉེས་པ་གཏན་མི་འབྱུང་བ་མིན་པ་འདི་ནི་རྒྱུ་ལམ་བྱེད་པའི་ལུགས་མིན་ལ། གསང་སྔགས་སུ་ནི་སོ་སྐྱེ་ལ་མི་དགེ་བ་རང་རྒྱུད་ཀྱི་རང་ལྡོག་ཐབས་མཁས་ཀྱིས་ཟིན་པའམ་ཐབས་མཁས་ཀྱི་དགེ་བའི་ངོ་བོར་བསྐྱེད་པ་ན་ཉེས་པ་གཏན་མི་འབྱུང་བ་ཞིག་ཀྱང་གསུངས་ལ། དེ་ལྟའི་ཚེ་ན། ཡེ་བཀག་ཡེ་གནང་དང་འགལ་བར་སེམས་པར་ནི་མི་བྱ་སྟེ་ཡེ་བཀག་ཡེ་གནང་གི་གནད་ལ་གོང་དུ་གནས་དང་ཡུལ་དང་དུས་དང་ཁམས་རྒྱུད་དང་དབང་པོ་ལ་སོགས་པ་རྩི་དགོས་པར་བཤད་པ་དྲན་པར་བྱ་དགོས་སོ། །

 དགོངས་གཅིག་རྙིང་པར། འདི་ཐད་དུ་ས་ཐོབ་ཀྱི་དགེ་བ་ལྟར་སྣང་སྤྱད་པས་ངན་སོང་དུ་ལྷུང་བ་ཡོད་པར་བཤད་གདའ་བ་ནི། དཔལ་མགོན་འབྲི་ཁུང་པའི་དགོངས་པ་ཡིན་པ་རྨི་ལམ་དུའང་ལྟ་མི་འཚལ་ལོ།། །།

༈ རྡོ་རྗེའི་གསུང༌། **ཐབས་ལ་མཁས་པ་ལ་མི་དགེ་བ་ཡོད་ན་དེའི་འབྲས་བུ་འབྱུང་**བྱ་བ་ལེགས་པར་བཏོན་ན་འདིར་སྣང་སྟེ། ས་ཐོབ་པའི་འཕགས་པས་མི་ཚངས་སྤྱོད་ལྟར་ཐབས་མཁས་ཀྱིས་བསྟེན་པ་དེ་མི་དགེ་བ་མ་ཡིན་ལ་ཡིན་ན་འབྲས་བུ་ངན་སོང་ལ་སོགས་པ་ཡང་སྐྱེད་པར་བྱེད་ལ། དེ་ལྟ་ན་དེ་ཐབས་མཁས་ཀྱི་ཕ་རོལ་ཏུ་ཕྱིན་པས་ཟིན་པར་ཡང་མ་སོང་ངོ༌། །ཞེས་བཀའ་སྩལ་ཏོ། །

 འདི་ལ་སྐབས་དོན་དང་འཕྲོས་དོན་བརྗོད་པ་གཉིས་ལས། ཁ་ཅིག །ས་ཐོབ་པས་དབང་པོ་གཉིས་སྤྲོད་ལྟ་བུ་དང༌། སེམས་ཅན་གྱི་སྲོག་འགག་པར་བྱེད་པ་ལྟ་བུ་མི་དགེ་བ་ཡིན་ཏེ། ལས་དེ་ལྟ་བུ་དེ་མཐའ་གཅིག་ཏུ་མི་དགེ་བ་ཡིན་པའི་ཕྱིར། ཞེས་ཟེར་བ་ལ།

 ཞལ་སྔ་ནས་ལས་དེ་ལྟ་བུ་མཐའ་གཅིག་ཏུ་མི་དགེ་བ་ཡིན་པ་རྟགས་མ་གྲུབ་སྟེ། དེ་ལྟ་ན་སངས་རྒྱས་ཁ་སྦྱོར་ཡན་ལག་བདུན་ལྡན་དུ་བཞུགས་པ་དང༌། ཧེ་རུ་ཀ་རྣམས་ཀྱིས་དྲག་པོ་སོགས་ཀྱི་སྲོག་འཕྲོག་པར་བྱས་པ་སོགས་ལའང་ཧ་ཅང་ཐལ་ཆེས་པའི་ཕྱིར་རོ། །ཞེས་གསུངས་པ་ཡིན་ལ། འདིར་ས་ཐོབ་པ་འཁོར་ལོ་བསྒྱུར་བའི་རྒྱལ་པོས་བཙུན་མོ་སྟོང་གི་མངལ་བདེ་བར་བཙའ་བ་ལྟ་བུ་ནི། འཕགས་པ་ལ་བཙུན་མོ་བཙུན་མོ་རང་རྒྱུད་པ་མ་ཡིན་པར་སྒྱུ་མ་ལྟ་བུར་འཆར་བས་ཆགས་པ་སོགས་བསྐྱེད་པའི་གཞིར་ཡང་མ་གྲུབ་ལ། བཙུན་མོ་དེ་དག་བདེ་བར་མངལ་དང་ལྡན་པའི་བསམ་པ་ནི་མཁའ་ཁྱབ་ཀྱི་སེམས་ཅན་ཐམས་ཅད་དང༌། ཁྱད་པར་བཙུན་མོའི་ཚོགས་རབ་ཏུ་སྨིན་པའི་ཆེད་དང༌། སྦྱོར་བ་སྤྲུལ་པ་ལ་སོགས་ཀྱི་སྒོ་ནས་བཙུན་མོའི་ལུས་སེམས་ཆགས་སོགས་ཀྱི་གདུང་མེད་དུ་བྱེད་པར་མ་ཟད། ཚུལ་ཁྲིམས་དང་བསམ་གཏན་དང་ཤེས་རབ་ཀྱི་བདེ་དགས་ཚིམ་པར་བྱེད་པ་ཡིན་ལ། དེ་ལྟར་བྱེད་ནུས་པ་ཡང་འཕགས་པ་ས་ཐོབ་པའི་ཐབས་མཁས་ཤེས་རབ་ཟབ་རྒྱས་ཀྱི་མཐུ་ལས་འགྲུབ་པ་ནི། འཁོར་ལོ་བསྒྱུར་རྒྱལ་དེ་ལྟ་བུ་འདོད་ཡོན་ལ་སྤྱད་ཀྱང༌། དེའི་ཆགས་སོགས་ཀྱི་དབང་དུ་འགྲོ་བ་ལྟ་ཅི་སྨོས་རང་གི་གདུལ་བྱ་དག་ཀྱང་འདོད་ཡོན་ལ་སྤྱད་ཀྱང་དེའི་ཆགས་སོགས་ཉེས་པ་མི་བསྐྱེད་པར་དེ་ལ་བརྟེན་ནས་བླ་མེད་བྱང་ཆེན་གྱི་དགེ་རྩ་གོང་འཕེལ་དུ་འགྱུར་ཏེ། འདི་ལྟར་སེམས་ཅན་ཡིད་འོང་དུ་མཐོང་བའི་བྱམས་ཤུགས་དྲག་ཀྱང་འདོད་ཆགས་ཅུང་ཟད་ཀྱང་མི་འདྲེ་བ་དང༌། སེམས་ཅན་གྱི་སྡུག་བསྔལ་ལ་མི་བཟོད་པའི་སྙིང་རྗེ་ཤུགས་དྲག་རྒྱུན་རིང་བ་ཡོད་ཀྱང་མྱ་ངན་གྱིས་ནོན་ནས་དགེ་བ་ལ་མི་སྤྲོ་བའི་ལེ་ལོ་མེད་པ་དང༌། དགའ་བའི་ཚད་མེད་པ་དང་ལྡན་ཡང་དམིགས་པ་ལས་གཡེང་བའི་ཡ་ཡོ་མེད་པ་དང༌། བཏང་སྙོམས་ཆེན་པོ་དང་ལྡན་ཡང་འགྲོ་བའི་དོན་ལ་སྐད་ཅིག་ཀྱང་མི་གཡེལ་བ་སྟེ། སྟོབས་མཚུངས་སྒྲུབ་པའི་གེགས་ཐམས་ཅད་ཤེས་རབ་ཀྱིས་འགོག་པའི་ཕྱིར། དེའི་ཚེ་མཐར་ཐུག་བཙུན་མོ་དང་གཉིས་སྤྲོད་ཀྱི་རེག་པའི་བདེ་བ་བདག་གིར་བྱེད་པ་ཡང་མ་ཡིན་ཏེ། བྱང་འཕགས་ཀྱིས་འདོད་ཁམས་པའི་ལུས་རང་རྒྱུད་པ་འཛིན་པ་མ་ཡིན་པའི་ཕྱིར། དེ་མི་འཛིན་ན་སྐྱེ་རྒ་ན་འཆིའི་རྟེན་བྱེད་པའི་ལུས་རང་རྒྱུད་པ་ཡོད་པ་མ་ཡིན་ཞིང༌། དེ་མེད་ན་འཛག་བདེའི་རེག་པ་ཆེད་གཉེར་གྱི་ལུས་ཁམས་དང་པས་བསྡུས་ཀྱང་ཡོད་པ་མིན་པས་དེ་མེད་ན་རྟེན་དེ་ལ་དེའི་རེག་བདེའང་འབྱུང་བའི་སྐབས་ཡོད་པ་མ་ཡིན་པའི་ཕྱིར། འཕགས་པས་མི་ཚངས་པར་སྤྱོད་པ་ལྟར་སྣང་བ་ནི་རྒྱུ་འབྲས་ངོ་བོ་ཉིད་ག་ནས་བསམས་ཀྱང་མི་དགེ་བར་འགྱུར་བ་མ་ཡིན་ལ་སྲོག་གཅོད་མ་བྱིན་ལེན་སོགས་ལའང་འདིའི་རིགས་ཀྱིས་ཤེས་སོ། །

 གཉིས་པ་ནི། སྤྱིར་བྱང་སེམས་ལ་ལུས་ངག་གི་མི་དགེ་བ་བདུན་གནང་བྱ་བ་ནི། བྱང་འཕགས་ཁོ་ནའི་དབང་དུ་བྱས་པ་མ་ཡིན་ཏེ།⁽1763⁾དེས་ན་བཅས་པ་དང་རང་བཞིན་གྱི་ཁ་ན་མ་ཐོ་བ་ཞེས་པའི་ཉེས་ལྟུང་རྣམས་འདིའི་རྣམ་བཞག་མ་འཁྲུལ་ཞེས་པ་ལའང་མགོན་པོ་འབྲི་ཁུང་པའི་ལུགས་ཀྱི་རྒྱུ་འབྲས་དཀར་ནག་ཟང་ཐལ་ཞེས་བྱ་བའི་ཆོས་ཚུལ་གྱི་ཕྲ་གསང་འདི་མ་ཤེས་པར་གཞན་དུ་རྟོག་མི་ནུས་ཏེ། ཐར་པ་དང་ཐམས་ཅད་མཁྱེན་པ་ཐོབ་པ་ལ་སྐབས་ཐོབ་རྐྱེན་གྱི་ཁྱད་པར་གྱིས་གེགས་སུ་འགྱུར་ན་དགེ་བར་གྲགས་པ་ཞིག་གི་རྒྱུ་ཡིན་ཀྱང་མི་དགེ་བའི་རྒྱུ་འབྲས་སུ་ཟང་ཐལ་ལེ་དང༌། ཡང་དེ་ཐོབ་པ་ལ་སྐབས་ཐོབ་རྐྱེན་གྱི་ཁྱད་པར་གྱིས་དེ་ཐོབ་བྱེད་ཀྱི་རྒྱུར་སོང་ན་མི་དགེ་བར་གྲགས་པ་ཞིག་གི་རྒྱུ་ཡིན་ཀྱང༌། དགེ་བའི་རྒྱུ་འབྲས་སུ་ཟང་ཐལ་ལེར་གྱུར་པ་ཉིད་དུ་སྨྲ་དགོས་པའི་ཕྱིར། དེ་ཡང་སྤྱིར་ལུས་ངག་གི་མི་དགེ་བ་བདུན་པོ་ཉན་ཐོས་ཀྱི་ལུགས་ཀྱི་སོ་ཐར་གྱི་སྡོམ་ལྡན་ཡིན་མིན་གང་གིས་དཔྱད་ཀྱང་རྣམ་སྨིན་ངན་སོང་དུ་སྐྱེ་བའི་ཉེས་ལྟུང་གི་རང་བཞིན་གྱིས་ཁ་ན་མ་ཐོ་བ་ཡིན་པ་ལ་ཉན་ཐོས་ལུགས་ཀྱི་སོ་ཐར་གྱི་སྡོམ་པ་དངོས་ཕམ་བྱེད་མིན་པའི་ཡིད་ཀྱི་ཉེས་པ་གསུམ་པོ་རང་བཞིན་གྱི་ཁ་ན་མ་ཐོ་བ་ཡིན་པར་(མིན་པར་ཟེར་དགོས་པའི་དཔྱད།)བཅས་པའི་ཁ་ན་མ་ཐོ་བ་ཉིད་ཡིན་ཏེ། རང་བཞིན་གྱི་ཁ་ན་མ་ཐོ་བ་ལ་ཉན་ཐོས་ལུགས་ཀྱི་སོ་ཐར་གྱི་སྡོམ་ལྡན་ལ་གནང་བ་མེད་ཅིང༌། དེའི་ལས་འབྲས་ཡིན་ན་ངེས་པར་རྣམ་སྨིན་གྱི་འབྲས་བུ་ངན་སོང་ལ་སོགས་པར་སྐྱེ་ངེས་ཀྱི་ལས་ཡིན་པའི་ཕྱིར། ལུགས་དེར་དེ་ལྟ་ཡིན་དུ་ཆུག་ཀྱང་ཐེག་ཆེན་བྱང་སེམས་གྱི་སྡོམ་པར་བཅས་རང་གི་ཁ་ན་མ་ཐོ་བ་དེ་དེ་ལྟར་མཐའ་གཅིག་ཏུ་ངེས་པར་མི་འཇོག་སྟེ། ཐེག་ཆེན་བྱང་སེམས་ཀྱི་སྡོམ་པ་དེ་ལུས་ངག་གི་སྤོང་བ་བདུན་ནམ་བཞི་པོ་གང་རུང་གི་རིག་བྱེད། རིག་བྱེད་ཡིན་མིན་གྱིས་བསྡུས་པའི་གཟུགས་ཅན་མ་ཡིན་པར་ཡིད་ཀྱི་གསུམ་པོ་སྤྱི་སྒོས་གཙོ་བོར་སྤོང་བའི་སེམས་དཔའ་མངོན་འགྱུར་དང་དབང་ལྡན་རྒྱུན་ཆགས་པ་གང་རུང་གི་སྡོམ་པ་ཡིན་ལ། དེའི་ཚེ་བྱང་སྡོམ་དེ་ལྡན་གྱི་བྱང་ཆུབ་སེམས་དཔའ་དེ་ལ་སྔར་ཉན་ཐོས་ལུགས་ཀྱི་སོ་ཐར་གྱི་སྡོམ་ལྡན་ལ་རང་བཞིན་གྱི་ཁ་ན་མ་ཐོ་བར་བཤད་པའི་ལུས་ངག་གི་མི་དགེ་བ་བདུན་ནི་འདིར་བཅས་པའི་རང་བཞིན་གྱི་ཁ་ན་མ་ཐོ་བ་ཉིད་དུ་འགྱུར་བ་དང༌། དེར་ཡིད་ཀྱི་ཉེས་པའི་བཅས་འགལ་རྣམས་འདིར་ནི་རང་བཞིན་གྱི་ཁ་ན་མ་ཐོ་བ་ཉིད་དུ་འགྱུར་བ་ཉིད་ཀྱི་ཕྱིར། བྱང་སེམས་སྡོམ་ལྡན་ལ། སྙིང་རྗེར་བཅས་ན་མི་དགེ་མེད། །ཅེས་སྣང་བ་ཡོད་པའི་ཕྱིར། བྱང་སྡོམ་རྒྱུད་ལྡན་ལ་ལུས་ངག་གི་མི་དགེ་བ་དག་བཅས་ལྟུང་དུ་གྲུབ་བོ། །འོ་ན་ཉེ་བ་འཁོར་གྱིས་ཞུས་པའི་མདོ་དང་བྱང་ས་སོགས་ནས་ལུས་ངག་གི་སྤོང་བ་བདུན། བྱང་སྡོམ་གྱི་ཉེས་སྤྱོད་སྡོམ་པའི་ཚུལ་ཁྲིམས་ཀྱི་མི་མཐུན་ཕྱོགས་ཀྱི་དགག་བྱར་བཤད་པ་ཉིད་ཀྱི་ལུགས་འདིར་ཡང་རང་བཞིན་གྱི་ཁ་ན་མ་ཐོ་བ་ཁོ་ནར་ངེས་སོ་སྙམ་ན་མ་ཡིན་ཏེ། ཉན་ཐོས་ཀྱི་རྩ་ལྟུང་བཞི་བྱང་སྡོམ་གྱི་རྩ་ལྟུང་དུ་མདོ་སྡེ་ལ་ལར་གསུངས་པ་དང་དོན་གྱིས་འཕངས་ཏེ་བཞག་པ་ནི་གཞན་ངོར་དགག་དགོས་ཁྱད་པར་བ་དང་མ་འདོམས་ན་བསྲུང་བྱའི་གཙོ་བོར་བསྔགས་ཤིང་ཉན་ཐོས་ཀྱིས་རྩ་ལྟུང་འབྱུང་བའི་ཉེས་པ་སོ་ན་གནས་ན་དེ་དག་རང་བཞིན་གྱི་ཁ་ན་མ་ཐོ་བར་ཡང་འགྱུར་སྟེ། སྔགས་ཀྱི་སྡོམ་པར་ཡང༌། ཕྱི་རུ་ཉན་ཐོས་སྤྱོད་པ་སྐྱོང༌། །ཞེས་དང༌། ཁྱོད་ཀྱི་སྲོག་གཅོད་མི་བྱ་ཞིང༌། །ཞེས་འབྱུང་བ་ལྟ་བུ་ཡིན་ལ། དགག་སྒྲུབ་ཁྱད་པར་ཅན་གྱི་དབང་དུ་ན་ཉན་ཐོས་ཀྱི་སྡོམ་པ་ལ་རྩ་ལྟུང་དུ་གྱུར་པའི་རང་བཞིན་གྱི་ཁ་ན་མ་ཐོ་བར་གྲགས་པ་ནི་ཞིབ་མོར་དཔྱད་ན་ཉན་ཐོས་རང་ལུགས་ཀྱི་རྩ་ལྟུང་འབྱུང་བའི་ཉེས་པ་སོ་ན་གནས་པའི་དགག་བྱའི་ཉེས་པའང་མི་འབྱུང་བ་ཉིད་ཀྱི་ལུགས་འདིར་བཅས་པའི་ཁ་ན་མ་ཐོ་བར་ཡང་འགྱུར་བས་གནང་བཀག་གི་དཀར་ནག་ཟང་ཐལ་འདི་ལ་ཆེས་དཔྱོད་ལྡན་དག་དཔྱོད་ཅིག །མཆན། བྱང་འཕགས་ལ་མི་དགེ་བའི་ལས་མེད་པའི་ཕྱིར། བྱང་སེམས་སོ་སྐྱེ་ལའང་ཐེག་དམན་ལུགས་ཀྱི་སོ་ཐར་གྱི་སྡོམ་ལྡན་ཡིན་ན་བྱང་སེམས་ལ་མི་དགེ་བ་བདུན་གནང་བའི་ཚེ། བསླབ་བཏུས་སུ། སོ་ཐར་གྱི་སྡོམ་པ་འབུལ་དགོས་པར་གསུངས་པ་ནི་འཇིག་རྟེན་པའི་སྨོད་པ་སྤོང་བའི་ཕྱིར། ཐེག་དམན་ནས་བཤད་ཚོད་ཀྱི་སོ་ཐར་སྡོམ་པ་ཉམས་བྱེད་ཀྱིས་མ་ཉམས་སོ་ཞེས་པ་ཙམ་ཞིག་ཉན་ཐོས་ཀྱི་བསྟན་པ་དང་མཐུན་པར་སྒོ་བསྟུན་པའི་ཕྱིར་དགོངས་ཏེ་གསུངས་ལ། དེ་ལྟ་མིན་ན་བྱང་སྡོམ་སྐྱེ་བ་དང་གནས་པའི་རྟེན་ལ་ཉེས་སྤྱོད་སྡོམ་བྱེད་ཀྱི་དོན་གྱི་སོ་ཐར་གྱི་ཚུལ་ཁྲིམས་དང་སྡོམ་པ་དགོས་པར་བཤད་པ་དོན་མེད་དུ་འགྱུར་བས་སོ། །དེ་ལ་ལོག་གཡེམ་གནས་པའི་ཡུལ་ལྟ་བུ་ལ་མཚོན་ན། ཡུལ་ནི་འདོད་པ་མ་བརྟེན་ན་དེ་འཆི་བར་འགྱུར་ལ། དེ་ལ་འཁོན་གྱིས་བསམ་པ་འཛིན་ཅིང་དེ་མི་ཚངས་སྤྱོད་འདོད་ཀྱིས་གཟེར་བའོ། །མནར་སེམས་ལ་བརྟེན་ནས་སྡིག་པ་མང་དུ་འཕེལ་བ་ལ་སྤྱོད་པ་དང༌། འདོད་པ་ལ་བསྟེན་ན་དགེ་བ་ལ་འཛུད་ཅིང་མི་དགེ་བ་འདོར་བའི་བརྩེ་བས་འཁྲིག་ན་ཉེས་པར་ཡང་མི་འགྱུར་ལ། བསོད་ནམས་མང་དུ་འཕེལ་ལོ། །སྤྱིར་སེམས་ཅན་གྱི་དོན་རླབས་པོ་ཆེ་དང་འབྲེལ་ན་བྱང་སེམས་ཀྱི་འདོད་ཆགས་ནི། བྱམས་པ་ཆེན་པོའི་བདག་ཉིད་ཀྱིས་ཉེས་མེད་ཀྱི་སྐབས་སྲིད་དེ། བུ་མོ་དཔལ་ཡོན་ཅན་བྱང་སེམས་དགའ་བྱེད་ལ་ཆགས་པའི་དབང་གིས་ཤི་འཕོས་པས་ལྷར་སྐྱེས་ལ་བྱང་སེམས་ལ་ཞེ་སྡང་གི་དབང་གིས་ནི་དེ་ལྟ་མ་ཡིན་ཏེ། སྟོང་གསུམ་གྱི་སེམས་ཅན་བསད་པ་བས་བྱང་སེམས་ལ་ཞེ་སྡང་བའི་རྣམ་འགྱུར་བསྟན་པས་ངན་སོང་གི་སྡུག་བསྔལ་མྱོང་ཚབས་ཆེར་བསྟན་པ་ཡིན་ནོ། །དེ་ཡང་ཇི་སྐད་དུ། བྱང་ཆུབ་སེམས་དཔའ་རྣམས་ཀྱིས་ནི། །རང་གི་བྱ་ལ་ཆགས་ཟད་བྱ། །གཞན་གྱི་བྱ་ལ་ཆགས་འཕེལ་བྱ། །ཤེས་རབ་སྙིང་རྗེ་འཕེལ་བའི་རྒྱུ། །དེ་ཕྱིར་བྱང་ཆུབ་རྩ་བ་གཉིས། །ཞེས་གསུངས་སོ། །

 དེ་ཡང་ཅུང་ཟད་རྒྱས་པར་བཤད་ན། ཐབས་ལ་མཁས་པའི་མདོར། བྲམ་ཟེའི་ཁྱེའུ་སྐར་མ་ལོ་བཞི་ཁྲི་ཉིས་སྟོང་གི་བར་དུ་ཚངས་པར་སྤྱོད་པའི་དབང་དུ་བྱས་ནས། དེ་གོམས་པ་བདུན་པ་ལ་གནས་ཏེ། སྙིང་རྗེ་སྐྱེས་ནས་བདག་གི་བརྟུལ་ཞུགས་འདི་བཤིག་སྟེ་སེམས་ཅན་དམྱལ་བར་སོང་ཡང༌། སེམས་ཅན་དམྱལ་བའི་སྡུག་བསྔལ་དེ་མྱོང་བར་བཟོད་ཀྱི་བུད་མེད་འདི་ཤིར་འོང་གིས་བདེ་བར་གྱུར་ཅིག་ཅེས་རིགས་ཀྱི་བུ་བྲམ་ཟེའི་ཁྱེའུ་སྐར་མ་དེ་སླར་ལོག་སྟེ། བུད་མེད་དེའི་ལག་པ་གཡས་པ་ནས་བཟུང་སྟེ། སྲུ་མོ་ཁྱོད་ཅི་འདོད་པ་བྱའི་ལོངས་ཤིག་ཅེས་དེ་སྐད་སྨྲས་སོ། །རིགས་ཀྱི་བུ་ང་འདོད་པ་ངན་པ་དང་ལྡན་པའི་སྙིང་རྗེ་ཆེན་པོའི་སེམས་བསྐྱེད་པས་ཀྱང་བསྐལ་པ་ཁྲིར་འཁོར་བ་ཕྱིར་བསྙིལ་ཏེ་སྤོང་བར་གྱུར་ཏོ། །རིགས་ཀྱི་བུ་སེམས་ཅན་གང་དག་སེམས་ཅན་དམྱལ་བར་སྐྱེ་བར་འགྱུར་བ་དེ་བྱང་ཆུབ་སེམས་དཔའ་ཐབས་མཁས་པ་ཚངས་པའི་འཇིག་རྟེན་དུ་སྐྱེ་བར་འགྱུར་བ་ལ་ལྟོས་ཤིག་ཅེས་འབྱུང་ངོ༌། །ཞེས་དང༌། ཡང་དེ་ཉིད་ལས། བྱང་ཆུབ་སེམས་དཔའ་དགའ་བྱེད་ལ་བུ་མོ་དཔལ་གྱི་མཆོག་ཆགས་པར་གྱུར་པའི་དབང་དུ་བྱས་ནས། དགའ་བྱེད་སྨོན་ལམ་ཕྱི་ཕྱིར་འདེབས་པ་ནི། བུད་མེད་གང་དག་ཆགས་སེམས་ཀྱིས་ལྟ་བར། །དེ་ནི་བུད་མེད་ལུས་ཀྱང་ཡོངས་སྤངས་ཏེ། །སྐྱེས་བུ་ཡངས་པའི་སེམས་ཅན་འགྱུར་བར་ཤོག །གང་གི་སེམས་ཅན་གཞན་དག་དམྱལ་འགྲོ་དང༌། །དེ་ཉིད་དཔའ་བོ་དག་ལ་ཆགས་བསྐྱེད་ན། །མཐོ་རིས་འགྲོ་ཞིང་སྐྱེས་པ་ཉིད་འགྱུར་བ། །དེ་ཡི་ཡོན་ཏན་འདི་འདྲ་ཀུན་དགའ་ལྟོས། །སུ་ཞིག་རྩི་རྒྱལ་གྲགས་པ་ཆེན་པོ་ཡིས། །བྱང་ཆུབ་སེམས་དཔའ་རྣམས་ལ་ཞེ་སྡང་བསྐྱེད། །དེ་དག་ཉོན་མོངས་ལས་ཀྱང་བདེ་སྦྱིན་ན། །དེ་ལ་བཀུར་བསྟི་བྱེད་པ་སྨོས་ཅི་དགོས། །ཞེས་འབྱུང་ངོ༌། །དེ་ལྟར་ཐབས་གཞན་གྱིས་སེམས་ཅན་ཕན་བདེ་ལ་བཀོད་ན་འདོད་ཆགས་ལས་བྱུང་བའི་ཉེས་པ་ཡང་ཉེས་པ་མ་ཡིན་པར་བཤད་དོ། །ཡང་དེ་ལས། སྨད་འཚོང་མ་ལྟར་དོན་བྱས་ནས་བྱང་ཆུབ་སེམས་དཔའི་བཏང་སྙོམས་བྱེད་དེ། སེམས་ཅན་དེ་འདོར་རོ་ཞེས་རྒྱས་པར་གསུངས་པས་འདོད་ཆགས་ཀྱི་སྒོ་ནས་སེམས་ཅན་དེ་སྨིན་པར་བྱས་ན་ནི། སེམས་ཅན་དེ་ལ་བཏང་སྙོམས་ཀྱིས་འདོར་བར་གསུངས་ཏེ། དེ་ཡང་སེམས་དཔས་སེམས་ཅན་འདོད་ཆགས་ཀྱི་སྡུག་བསྔལ་གྱིས་གདུངས་པ་དེ་ལ་སྙིང་རྗེས་ཆགས་ནས་འཁྲིག་པ་བསྟེན་པ་ཡིན་གྱི། དེའི་ཉོན་མོངས་པ་དང་འདོད་པའི་ཡོན་ཏན་ལ་ནི་ཆགས་པ་མ་ཡིན་ཏེ། དེ་ལ་ནི་མགོ་ལ་མེ་ཤོར་བའམ། དུག་སྦྲུལ་གྱི་སོས་བཏབ་པ་ཙམ་གྱི་སེམས་ཀྱིས་ངེས་པར་འབྱུང་བའི་ཕྱིར། རང་ཆགས་པ་ལས་མ་གྲོལ་ན་གཞན་ཆགས་པ་ལས་སྒྲོལ་མི་ནུས་པའི་ཕྱིར། མདོ་སྡེ་རྒྱན་ལས། མགོ་ལ་སེམས་ཅན་ཁུར་ཆེན་ཁྱེར་བ་ཡིས། །སེམས་དཔའ་མཆོག་ནི་དལ་གྱིས་འགྲོ་མི་མཛེས། །བདག་གཞན་སྣ་ཚོགས་འཆིང་བས་རབ་བཅིངས་པས། །བརྩོན་པ་བརྒྱ་འགྱུར་དུ་ནི་བྱ་བའི་རིགས། །ཞེས་འབྱུང་ངོ༌།། །།

༈ རྡོ་རྗེའི་གསུང༌། **རང་གཞན་བརྗེས་པས་ཉེས་པར་འགྱུར་བའི་སྐབས་ཡོད་**ཅེས་པ་འདི་ལ་ཕྱོགས་སྔ་ནི། ད་ལྟ་ཁ་ཅིག །སོ་སྐྱེ་ལས་དང་པོ་པ་བྱང་ཆུབ་ཏུ་སེམས་བསྐྱེད་མ་ཐག་པ་ཞིག་གིས་ཀྱང་གཞན་གྱི་སྲོག་འཚོ་བའི་ཆེད་དུ་རང་གི་ཤ་བཅད་དེ་སྦྱིན་པ་ལ་སོགས་པ་ནི་མཆོག་ཏུ་བསྔགས་པའོ། །ཞེས་ཟེར་བ་ལ།

 ཞལ་སྔ་ནས། ལས་དང་པོ་པས་དང་པོར་བདག་གཞན་མཉམ་པའི་བློ་ཡང་སྐྱེ་བར་དཀའ་བའི་སྐབས་སུ་རང་གི་ལུས་གྱ་ཚོམ་དུ་སྟེར་བ་སོགས་བྱས་ན། བྱང་སེམས་བསྐྱེད་པ་ལས་ཉམས་པའི་ཉེན་ཡོད་པས། དང་པོར་བདག་གཞན་མཉམ་པའི་བློ་སྦྱོངས་དེ་རྒྱུད་ལ་སྐྱེས་པ་ན། དང་པོར་བསམ་པའི་ཆ་ནས་བདག་གཞན་བརྗེ་བའི་བློ་སྦྱོང༌། དེ་འབྱོངས་པ་ན། སྦྱོར་བས་ས་གཞིས་ཡོ་བྱད་སོགས་གཏོང་བ་དང༌། བུ་ཆུང་མ་སོགས་གཏོང་བ་ཆེན་པོ་དང༌། དེ་ནས་ཡན་ལག་ཉིང་ལག་སོགས་ཤིན་ཏུ་གཏོང་བ་རྣམས་རིམ་གྱིས་སྦྱང་དགོས་ཀྱི། དང་པོར་བློ་དང་སྦྱོར་བ་མ་འབྱོངས་པ་ནས་དེ་ལྟར་བྱར་མི་རུང་སྟེ། བསླབ་བཏུས་ལས། གང་གིས་སྐྱོ་བར་འགྱུར་བའི་བརྩོན་འགྲུས་དེ་ཇི་འདྲ་བ་ཞིག་ཡིན་ཞེ་ན། གང་འདི་སྟོབས་ཆུང་བ་ལས་ལྕི་བའམ་ཡུལ་རིང་པོར་རྩོམ་པའམ། མོས་པ་ཡོངས་སུ་མ་སྨིན་པ་རྣམས་བྱ་དཀའ་བའི་ལས་རྣམས་རྩོམ་པ་སྟེ། དཔེར་ན་རང་གི་ཤ་སྦྱིན་པ་ལ་སོགས་པ་ལྟ་བུའོ། །འདིས་སེམས་ཅན་རྣམས་ལ་ལུས་སྦྱིན་ཟིན་མོད་ཀྱི། འོན་ཀྱང་དུས་མ་ཡིན་པར་ཡོངས་སུ་སྤྱད་པ་ལས་བཟློག་པར་ཟད་དེ། གཞན་དུ་ན་སེམས་ཅན་དེ་དག་ལ་བྱང་ཆུབ་སེམས་དཔའ་སྐྱོ་བར་གྱུར་པས་བྱང་ཆུབ་ཀྱི་སེམས་ཀྱི་ས་བོན་ཆུད་ཟ་བའི་ཕྱིར་འབྲས་བུ་ཆེན་པོ་ཆུད་ཟ་བར་འགྱུར་རོ། །དེའི་ཕྱིར་འཕགས་པ་ནམ་མཁའ་མཛོད་ཀྱི་མདོ་ལས། དུས་མ་ཡིན་པར་འདོད་པ་ནི་བདུད་ཀྱི་ལས་སོ། །ཞེས་གསུངས་སོ། །ཞེས་འབྱུང་བའི་ཕྱིར། དེས་ན་སེར་སྣ་སོགས་སྦྱིན་པའི་གེགས་དང་བྲལ་ཡང་གཞན་དོན་དུ་ལུས་བཏང་ན། དོན་ཆེན་མི་འགྲུབ་པའི་དུས་དང༌། རང་གཞན་གྱི་སྲོག་གཅོད་པའི་སླད་དུ་སློང་བ་དང༌། བདུད་རིགས་ཀྱི་ལྷས་བརླབས་པ་ཐོ་འཚམ་པའི་བསམ་པས་སློང་བ་དང༌། སྨྱོན་པ་དང་སེམས་འཁྲུག་པའི་བླ་རྡོལ་གྱི་ཕྱིར་ལུས་སློང་བ་ནི་སྦྱིན་པར་བྱ་བ་མ་ཡིན་ནོ། །འོ་ན་ལུས་ཀྱི་སྦྱིན་པ་དེ་ནི། ལུས་གཏོང་བ་བློ་ལ་བྱ་དཀའ་བའི་རིགས་ལ་མི་གཏོང་བར། བྱ་སླ་ཞིང༌། དེས་དོན་གཉིས་ཕུན་སུམ་ཚོགས་པ་འགྲུབ་པའི་དུས་ན་སྦྱིན་ཏེ། ཇི་སྐད་དུ། གང་ཚེ་རང་གི་ལུས་ལ་ནི། །ཚོད་སོགས་ལྟ་བུའི་བློ་སྐྱེས་པ། །དེ་ཚེ་ཤ་ལ་སོགས་གཏོང་བ། །དེ་ཚེ་དཀའ་བ་ཅི་ཞིག་ཡོད། །ཅེས་འབྱུང་བའི་ཕྱིར། སྐབས་དེ་ཙ་ན་སོ་སྐྱེའི་དུས་ཡིན་ཀྱང་ལུས་སོགས་གཏོང་བར་རིགས་ཏེ། དེས་བྱང་ཆུབ་ཆེན་པོ་ལ་བར་གཅོད་མི་བྱ་བར་བྱང་ཆེན་མྱུར་དུ་འགྲུབ་བྱེད་ཀྱི་རྒྱུར་སྟོབས་སུ་སོང་བའི་ཕྱིར།

 གཞུང་དུ་རྗེ་འཕགས་གྲུས་སེམས་ཅན་གྱི་སྡུག་བསྔལ་བླངས་པས་ཞབས་སྙུང་ཟེར་བ་བྲིས་གདའ་བ། དེ་ལ་དགོངས་གཅིག་འགྲེལ་བྱེད་སྔ་མས། དགོངས་པ་ཅན་མ་ཡིན་པར་སྒྲ་ཇི་བཞིན་པར་འཆད་འདུག་ཀྱང༌། ཁོ་བོས་ནི་དེ་སྒྲ་ཇི་བཞིན་པ་མིན་པའི་དགོངས་པ་ཅན་གྱི་གསུང་དུ་གོ་སྟེ། གསུངས་པའི་དགོངས་གཞི་སེམས་ཅན་གྱི་སྡུག་བསྔལ་བསལ་བའི་ཕྲིན་ལས་ལ་མངའ་བརྙེས་པས། ཐུགས་རྗེ་ནུས་མཐུ་བྱིས་རླབས་དང་ལྡན་པ་ལ་དགོངས་སོ། །དགོས་པ་ནི། སེམས་ཅན་གྱི་སྡུག་བསྔལ་སེལ་བའི་ཆེད་དུ་སྟེ། གདུལ་བྱ་ལས་དང་པོ་འགའ་ཞིག་བདག་གཞན་བརྗེས་པའི་སྦྱོར་བས་བྱང་སེམས་ཀྱི་བསམ་པ་གཏོང་བ་ནི་གནས་སྐབས་དང་མཐར་ཐུག་གི་སྡུག་བསྔལ་དུ་འགྱུར་བས་དེ་སེལ་བའི་དགོས་པའོ། །དངོས་ལ་གནོད་བྱེད་ནི། བདག་གཞན་བརྗེ་བའི་བསམ་སྦྱོར་སྐད་ཅིག་རེས་ཀྱང་རང་གི་སྡུག་བསྔལ་མི་ཟད་པ་མྱོང་གྱུར་དག་པར་བཤད་པའོ། །དེད་དཔོན་མཛའ་བོའི་བུ་མོའི་བྱུང་བ་དང༌། བདག་གཞན་བརྗེ་བའི་བསམ་སྦྱོར་བྱས་པས་གཞན་གྱི་སྡུག་བསྔལ་བདག་གིས་མྱོང་ན་རང་གིས་མ་བྱས་པའི་ལས་འབྲས་རང་ཉིད་ཀྱིས་ཉམས་སུ་མྱོང་བར་འགྱུར་བ་ལ་སོགས་པས་གནོད་དོ། །

 གཞུང་དུ་ལས་དང་པོ་པས་བདག་གཞན་བརྗེ་བ་ནི་མི་རུང༌། དེ་ལྟ་ནའང་ལམ་གཏོང་ཙམ་ནི་རུང་ཟེར་བ་བྲིས་གདའ་ཞིང༌། ལམ་གཏོང་གི་དོན་ཡང༌། དགོངས་གཅིག་འགྲེལ་བྱེད་སྔ་རབས་པས། བདག་གི་བདེ་དགེ་འདིས་སེམས་ཅན་ཐམས་ཅད་ཀྱི་བདེ་དགེའི་གོ་ཆོད་པར་གྱུར་ཅིག །བདག་གི་སྡུག་བསྔལ་འདིས་སེམས་ཅན་ཐམས་ཅད་ཀྱི་སྡུག་བསྔལ་གྱི་གོ་ཆོད་པར་གྱུར་ཅིག་པའི་བློ་སྦྱོང་བ་ཡིན་ཞེས་འཆད་གདའ་བ། འདི་ཡང་ཐབས་མཁས་ཀྱི་བློ་སྦྱོང་བའི་སྨོན་ལམ་དུ་མི་རུང་བ་མིན་ཀྱང༌། བདག་གཞན་བརྗེ་མི་རུང་བའི་སྒྲུབ་བྱེད་དུ་བཀོད་ན་ནི་འབྲེལ་ཅི་ཡང་ཡོད་པ་མ་ཡིན་ནོ། །འོ་ན་གཞན་གྱི་སྡུག་བསྔལ་བདག་གིས་ལེན་པར་མི་རུང་ན་སྐྱེས་བུ་དམ་པ་ལ་ལའི་⁽1763⁾ཇོ་བོ་བླ་མ་བྱམས་པའི་རྣལ་འབྱོར་པ་ལ་རྣམ་ཐར་ལས། ཁྱིའི་སྒལ་པར་དབྱུག་པ་རྒྱབ་པ་གསན་པས་སྐྱེས་བུ་དམ་པ་དེའི་སྐུ་རྒྱབ་ཏུ་སྐྲངས་འབུར་བྱུང་བྱ་བ་དེ་ཅི་ཡིན་ཞེ་ན། དེ་ནི་དེ་ལ་མི་བཟོད་པའི་བརྩེ་ཤས་འཁྲུངས་པའི་མཐུ་ལས་ཏེ། བརྩེ་ཤས་ཀྱིས་ལུས་སེམས་གཉིས་ཀ་ལ་གདུང་བ་མི་བཟོད་པ་འབར་བའི་ཤུགས་ཆེ་བས་སྐུ་སྒལ་རྒྱབ་ཏུ་རླུང་སེམས་འདུས་པས་སྐྲངས་འབུར་བྱུང་བ་མངོན་པ་སྟེ། གཞན་ལུས་མཚོན་གྱིས་བཅེར་བ་ན་རང་ལུས་བ་སྤུ་ལྡང་ཞིང་ཚ་ཞུམ་བྱེད་པ་ལྟ་བུ་དང༌། སྐྱུར་པོ་མཐོང་ན་ཁ་ཆུ་འཛག་པ་ལྟར་ཤེས་པར་བྱ་དགོས་ཀྱི། དེའི་ཚེ་ཁྱིའི་སྐྲངས་འབུར་མི་ལ་འབྱུང་བ་དང་ཁྱིའི་ན་ཚ་རང་ལ་འཕོས་པའང་ག་ལ་ཡིན། དེ་ལྟ་ནའང་དམ་པ་དེའི་རྒྱུད་ལ་རྐྱེན་དེས་ཁྱིའི་ཟུག་ཟེར་ལས་ཆེ་བའི་ཁྱིའི་སྡུག་བསྔལ་བའི་སྡུག་བསྔལ་ཞིག་ནི་དེ་སྐབས་སུ་ཉམས་སུ་བཞེས་པ་ཡིན་ནོ། །

 འོ་ན་བྱང་ཆུབ་སེམས་དཔའ་སོ་སོ་སྐྱེ་བོས་བྱང་ཆུབ་ཀྱི་རྒྱུར་གོང་འཕེལ་དུ་འགྲོ་བཞིན་པར་གཞན་དོན་དུ་ལུས་གཏོང་བར་བསམ་སྦྱོར་ལ་ནུས་པ་ཐོབ་ན་དེ་ལྟར་བྱ་ཡི། དེ་ལྟར་མི་ནུས་ན་ནི། སྐབས་དེར་ལུས་མ་བཏང་ན་ཉེས་པ་མེད་དེ། བསླབ་བཏུས་ལས། མདོར་ན་རང་གི་ནུས་པ་མ་ཡིན་པའི་སྤྱོད་ཡུལ་རྣམས་ལྟུང་བ་མེད་དེ། དེ་དོན་དུ་མི་འགྲུབ་པས་བསླབ་པ་བཅས་པ་མེད་པའི་ཕྱིར། གཞན་ནི་རང་བཞིན་གྱི་ཁ་ན་མ་ཐོ་བ་དང་བཅས་པ་ཡིན་པར་བཟུང་བ་ཉིད་དོ། །རང་གི་ནུས་པའི་སྤྱོད་ཡུལ་མིན་པ་གང་ལ་བརྩོན་པར་བྱེད་ན་ལྟུང་བར་འགྱུར་ཏེ། དེ་བསམ་མི་དགོས་པར། སྤྱིར་སྡིག་པ་བཤགས་པའི་ནང་དུ་འདུས་པས། དེ་ལས་གྲོལ་བར་འགྱུར་རོ། །ཞེས་གསུངས་སོ། །འདིར་ལུས་གཏོང་བའི་དུས་དང་དུས་མ་ཡིན་པ་ལས། ལྟུང་བ་དང་ལྟུང་མེད་དེའི་གཟུགས་བརྙན་དུ་འགྱུར་ཚུལ་ལ། བསླབ་བཏུས་ཀྱི་མཆན་རྙིང༌། ཡོངས་ཀྱི་དགེ་བའི་བཤེས་གཉེན་པོ་ཏོ་བས་མཛད་པར་འདི་ལྟར་སྣང་སྟེ། སར་ཆུད་པས་ལུས་མི་གཏོང་ན་ལྟུང་བ་དངོས། དེར་མ་ཆུད་པས་ལུས་མི་གཏོང་བ་ལྟུང་བརྙན། ཆུད་པས་གཏོང་ན་ལྟུང་མེད་དངོས་སར་མ་ཆུད་པས་ལུས་གཏོང་ན་ལྟུང་བ་མིན་པའི་གཟུགས་བརྙན་ནོ། །འདི་བཞིན་ཕྱིན་དྲུག་གི་སྤྱོད་པ་དང༌། ཚུལ་ཁྲིམས་གསུམ་ལའང་སྦྱར་ན། ལོངས་སྤྱོད་ལ་ཆོས་གོས་ལྷག་མི་གཏོང་བ་ལྟུང་བ་དངོས། རེ་རེ་མི་གཏོང་ན་ལྟུང་བའི་གཟུགས་བརྙན། ལྷག་མ་གཏོང་ན་ལྟུང་མེད། རེ་རེ་བ་དེ་གཏོང་ན་ལྟུང་མེད་ཀྱི་གཟུགས་བརྙན་ནོ། །དེ་བཞིན་དུ་ཆོས་སྣོད་དུ་མི་རུང་བ་ལ་སྟོན་ན་ལྟུང་བ་དངོས། སྣོད་མི་རུང་ལ་མི་སྟོན་ན་ལྟུང་བའི་གཟུགས་བརྙན། སྣོད་རུང་ལ་སྟོན་ན་ལྟུང་མེད། སྣོད་རུང་ལ་ཆོས་མི་སྟོན་ན་ལྟུང་མེད་ཀྱི་གཟུགས་བརྙན་ཏེ། ཚུལ་ཁྲིམས་སོགས་ལ་དེ་ལྟར་སྦྱར་རོ། །དེ་ལྟར་སྡོམ་པའི་ཚུལ་ཁྲིམས་ལ་སྲོག་གཅོད་པ་ལྟུང་བ། དེ་སྤངས་པ་ལྟུང་མེད། གཞན་དོན་དུ་གཅོད་པ་ལྟུང་བའི་གཟུགས་བརྙན། གཞན་དོན་དུ་མ་བཅད་པ་ལྟུང་མིན་གྱི་གཟུགས་བརྙན། ཆང་འཐུང་བ་སོགས་ལའང་དེས་འདྲེའོ། །དགེ་བ་ཆོས་སྡུད་ལ། སྦྱིན་པ་ལ་སེར་སྣ་བྱས་པ་ལྟུང་བ་དངོས། མ་བྱས་པ་ལྟུང་མེད། ཕན་པའི་ཆེད་དུ་མ་བྱིན་པ་ལྟུང་བའི་གཟུགས་བརྙན། གནོད་པའི་ཕྱིར་སྦྱིན་པ་ལྟུང་མེད་ཀྱི་གཟུགས་བརྙན་ནོ། །སེམས་ཅན་དོན་བྱེད་ལ། ནད་པའི་རིམ་གྲོ་མ་བྱས་པ་ལྟུང་བ། དེ་བྱས་པ་ལྟུང་མེད། དེའི་གཡོག་ལས་དོན་ཆེ་བ་ཡོད་དེ། མ་བྱས་ན་ལྟུང་བའི་གཟུགས་བརྙན། རང་གི་ཐོས་བསམ་སོགས་གལ་ཆེན་བཞག །ནད་གཡོག་ཡོད་བཞིན་རང་གིས་དེ་བྱས་ན་ལྟུང་མེད་ཀྱི་གཟུགས་བརྙན་ཏོ་ཞེས་གསལ་བར་བྲིས་གདའོ། །

 དེས་ན་མགོ་དང་རྐང་ལག་སོགས་གཏོང་བ་ནི་གཙོ་ཆེར་ས་ཐོབ་ནས་བཞག་ལ། དེའང་བསླབ་བཏུས་ལས། བྱང་ཆུབ་སེམས་དཔའ་ལུས་ལོངས་སྤྱོད་དགེ་བའི་རྩ་བ་གསུམ་གཏོང་སྲུང་དག་པ་སྤེལ་བ་བཞི་བཤད་པའི་སྐབས་ལས། ལས་དང་པོ་པ་ནི་སྲུང་བ་གཙོ་བོར་སྒྲུབ་པར་བྱ་ལ། མོས་པས་སྤྱོད་པ་ནི་དག་པ་གཙོ་བོར་སྒྲུབ་པའོ། །ས་དང་པོ་ནས་བདུན་པའི་བར་ལ་གནས་པས་ནི་གཏོང་བ་གཙོ་བོར་སྒྲུབ་བོ། །དག་པ་ས་གསུམ་ལ་གནས་པས་ནི་སྤེལ་བ་གཙོ་བོར་བསྒྲུབ་པར་བྱའོ། །ཞེས་འཆད་ལ། དེ་ཡང་ལས་དང་པོ་པས་ལུས་བསྲུང་བ་ལ་དགོས་པ་ཅི་ཞེ་ན། བསླབ་བཏུས་ལས། དེ་བས་སེམས་ཅན་ལོངས་སྤྱོད་ཕྱིར། །ལུས་ལ་སོགས་པ་བསྲུང་བར་བྱ། །ཞེས་དཔེར་ན་སྨན་གྱི་ལྗོན་ཤིང་ཆེན་པོའི་མྱུ་གུ་མ་བསྲུང་ན། སེམས་ཅན་མང་པོ་ལ་ཕན་མི་ཐོགས་ཤིང༌། བསྲུངས་ན་སེམས་ཅན་མང་པོ་ལ་ཕན་ཐོགས་པ་ལྟར། ལས་དང་པོ་པའི་བྱང་ཆུབ་སེམས་དཔའ་ལུས་དང་ལོངས་སྤྱོད་ལ་སོགས་པ་རྣམས་མ་བསྲུངས་ཤིང་དུས་མིན་པར་སྤྱད་ན། སེམས་ཅན་དཔག་ཏུ་མེད་པ་ལ་ཕན་པ་རྒྱ་ཆེན་པོ་མི་འགྲུབ་ཅིང་བསྲུངས་ན་འགྲུབ་པར་འགྱུར་བས། དེའི་ཕྱིར་སེམས་ཅན་ལ་ཕན་པ་རྒྱ་ཆེན་པོ་བསྒྲུབ་པར་འདོད་པས། བདག་གི་ལུས་དང་ལོངས་སྤྱོད་ལ་སོགས་པ་དུས་མིན་པར་སྤྱོད་པ་དང༌། ཆུད་ཟོས་པར་འགྱུར་བ་ལས་བསྲུང་བར་བྱ་སྟེ། དེ་ཉིད་ལས། དཔེར་ན་སྨན་ཤིང་ལྗོན་པ་བལྟ་སྡུག་པ། །རྩ་བ་ལ་སོགས་སྤྱད་འོས་ས་བོན་ནི། །བྱིན་ཡང་དུས་མིན་སྤྱད་ལས་བསྲུང་བྱ་བ། །རྫོགས་པའི་སངས་རྒྱས་སྨན་ཤིང་དེ་བཞིན་ནོ། །ཞེས་སོ། །

 འོ་ན་བྱང་སེམས་སོ་སོ་སྐྱེ་བོ་ལུས་གཏོང་བ་ཙམ་གྱིས་བྱང་ཆེན་ལས་བསམ་པ་བཟློག་སྲིད་ན་དེ་གཞན་དོན་དུ་དམྱལ་མེ་ལའང་འཇུག་ནུས་པར་བཤད་གདའ་བ་ཅི་ཞེ་ན། དེ་ནི་བྱང་སེམས་དབང་རྣོན་གྱི་དབང་དུ་བྱས་པ་སྟེ། བྱང་སེམས་དེ་ལྟ་བུ་ལ་གཞན་དོན་དུ་རང་གི་ལུས་སེམས་ལ་ཚོར་བ་སྡུག་བསྔལ་མྱོང་བ་དེ་གཞན་དོན་དུ་གྱུར་པའི་དགའ་བདེས་ཐུགས་རྒྱུད་ལེགས་པར་སིམ་པས་ཟིལ་གྱིས་ནོན་ནས། སྡུག་བསྔལ་དེའི་རོ་ཆེར་མི་མྱོང་བས་བྱང་ཆུབ་ཀྱི་སེམས་རྒྱུད་ལ་སྐྱེས་པའི་དགའ་བདེའི་རོ་བདའ་བ་དེ་ཉིད་ཇི་ཆེར་ཉམས་སུ་མྱོང་བ་ཡིན་ནོ། །བྱང་ཆུབ་ཀྱི་སེམས་རྒྱུད་ལ་སྐྱེས་པའི་ལུས་སེམས་ཀྱི་དགའ་བདེ་ནི། འཁོར་འདས་ཀྱི་དགའ་བདེ་གང་གིས་ཀྱང་བསྒྲུན་དུ་ཡོད་པ་མིན་ཏེ། སངས་རྒྱས་ཀྱི་ཆོས་སྐུའི་ཡོན་ཏན་གཙང་རྟག་བདག་བདེ་བཞིའི་བདེ་བའི་ཉེར་ལེན་གྱི་རྒྱུའི་དགའ་བ་དང་བདེ་བ་ཡིན་པའི་ཕྱིར། འདི་ཉིད་ལ་གསང་སྔགས་ནས་དཔལ་རྡོ་རྗེ་སེམས་དཔའི་དགའ་བ་དང་བདེ་བ་དང༌། འདོད་ཆགས་ཆེན་པོ་དང་མགུ་བ་ཆེན་པོ་ཞེས་བྱ་ལ། དེ་ལའང་རྒྱུའི་ཐེག་པར་ནི་བརྟེན་པ་བྱང་ཆུབ་ཀྱི་སེམས་རྒྱུད་ལ་སྐྱེས་པའི་བདེ་དགའི་ཆ་ནས་དགའ་བ་དང་བདེ་བར་བཞག་ལ། འབྲས་བུའི་ཐེག་པར་ནི་བྱང་ཆུབ་ཀྱི་སེམས་དེ་སྐྱེ་བའི་རྟེན་ལྷན་ཅིག་སྐྱེས་པའི་རིགས་ལ་གནས་པའི་ཆོས་དབྱིངས་ཡེ་ཤེས་ཀྱི་ངོ་བོའི་ཁམས་དཀར་དམར་ཞུ་བའི་དགའ་བདེའི་ཆ་ནས་དགའ་བདེར་བཞག་སྟེ། དེ་ཡང་རྟེན་གྱི་སྟོབས་ཀྱི་དགའ་བདེའི་དབང་གིས། བརྟེན་པའི་དགའ་བདེ་གོང་འཕེལ་དུ་འགྱུར་བ་ནི་སྔགས་བླ་མེད་ཀྱི་རྡོ་རྗེའི་རྣལ་འབྱོར་སྒོམ་ནས་འབྱུང་བ་ལྟ་བུ་ནི་རྒྱུ་ལམ་བྱེད་པའི་རྣལ་འབྱོར་པ་ལས་འབྱུང་བ་མ་ཡིན་ཏེ། བརྟེན་པའི་དགའ་བདེ་ལས། རྟེན་གྱི་སྟོབས་ཀྱི་ཁྱད་པར་དུ་བྱས་པའི་དགའ་བདེ་ཡོད་པ་མ་ཡིན་པའི་ཕྱིར། དེས་ན་རྟེན་བརྟེན་པའི་འབྲེལ་བ་མཆོག་གི་དགའ་བ་དང་བདེ་བ་ཆེན་པོ་འདི་ལ་བླ་ན་མེད་པའི་རྒྱུད་དུ་ཕྱག་རྒྱ་ཆེན་པོ་མཆོག་གི་དངོས་གྲུབ་བྱ་བ་ཡང་འདི་ཉིད་ལ་ངོས་འཛིན་པ་ཡིན་ཏེ། ཇི་སྐད་དུ། ལྷ་དང་མི་ཡི་བདེ་བ་ནི། །བསྡུ་བྱས་རྡོ་རྗེ་འཛིན་པ་ཡི། །བཅུ་དྲུག་ཆར་ཡང་མི་ཕོད་དོ། །ཞེས་འབྱུང་སྟེ། དེ་ཡང་ཁ་ཅིག་གིས་འཁྲིག་པའི་རེག་ཚོར་གྱི་དགའ་བདེ་ཁོ་ན་ལ་ངོས་འཛིན་གིན་འདུག་པ་ནི་འཐད་པ་མིན་ཏེ། འཁྲིག་པའི་ཚོར་བདེ་ནི་མིའི་བདེ་བ་ལས་མ་འདས་པས། དེས་དེའི་བདེ་བ་ལ་ཆར་མི་ཕོད་པའི་ཕྱིར། དེ་ལྟ་ནའང་དེའི་བདེ་བ་དེ་རྒྱུད་ལ་བསྐྱེད་པའི་ཐབས་སུ་ནི་ལས་དང་ཡེ་ཤེས་དང་ཕྱག་རྒྱ་ཆེན་པོ་དང༌། ཆོས་དང་དམ་ཚིག་གི་ཕྱག་རྒྱ་སོགས་མ་བསྟེན་པར་ཡོད་པ་ནི་མ་ཡིན་ནོ། །

 འདིར་དགོངས་གཅིག་འགྲེལ་བྱེད་སྔ་རབས་པས་བདག་གཞན་བརྗེ་བའི་སྨོན་ལམ་ཡང་འདེབས་མི་རུང་སྟེ་མཐའ་བཙན་པས། རང་ཐོག་ན་དེའི་སྡུག་བསྔལ་བྱུང་ན་བྱང་ཆུབ་ཏུ་འགྲོ་བའི་ལམ་གྱི་གེགས་བྱེད་པའི་ཕྱིར། ཇི་སྐད་དུ། ཆོས་རྣམས་ཐམས་ཅད་རྐྱེན་བཞིན་དུ། །འདུན་པའི་རྩེ་ལ་རབ་ཏུ་གནས། །གང་གིས་སྨོན་ལམ་ཅི་བཏབ་པ། །དེ་འདྲའི་འབྲས་བུ་སྨིན་པར་འགྱུར། །ཞེས་ཟེར་བ་ནི། འཇིག་རྟེན་གསུམ་གྱི་མགོན་པོ་འབྲི་ཁུང་པའི་དགོངས་པར་འཆད་པ་ནི། སེམས་ཅན་དམྱལ་བ་ཆེན་པོར་སྐྱེ་བའི་ལས་ཡིན་ཏེ། ཐེག་པ་ཆེན་པོའི་ཆོས་ཀྱི་གནད་བཅོས་པ་དེ་ལྟ་བུའི་ཆོས་ཚུལ་དེ་ནི་འཕགས་པས་གསུངས་སོ་ཞེས་སྐུར་པ་ཆེན་པོ་བཏབ་པའི་ཕྱིར་རོ། །འོ་ན་སྐྱོབ་པ་དེའི་དགོངས་པ་དེ་ཇི་ལྟར་ཞེ་ན། སྨོན་ལམ་བཏབ་པ་ལས་འགྲུབ་པའི་སྨོན་ལམ་ཞིག་དང༌། མི་འགྲུབ་ཀྱང་འདེབས་དགོས་པའི་སྨོན་ལམ་ཞིག་དང་གཉིས་ཡོད་པ་ལས། དང་པོ་ལ་དགོངས་ཏེ། སྨོན་ལམ་མཐའ་བཙན་པ་ཡིན་ཏེ། བདག་གཞན་རྒྱུད་བསྡུས་ཀྱི་དགེ་བའི་རྩ་བ་བསྔོ་རྒྱུར་བྱས་པའི་སྨོན་ལམ་ཡིན་མིན་ཅི་ཡིན་ཀྱང༌། མཁའ་ཁྱབ་ཀྱི་སེམས་ཅན་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཐོབ་པར་གྱུར་ཅིག །ཅེས་པ་ལྟ་བུའོ། །གཉིས་པ་ནི་མི་འགྲུབ་ཀྱང༌། བྱང་སེམས་ཐབས་མཁས་ཀྱི་བློ་སྦྱོང་བའི་ཆེད་དུ། སེམས་ཅན་ཐམས་ཅད་ཀྱི་སྡུག་བསྔལ་བདག་ལ་སྨིན་པར་གྱུར་ཅིག །ཅེས་མཛའ་བོའི་བུ་མོའི་སྨོན་ལམ་ལྟ་བུ་དང༌། སེམས་ཅན་མ་ལུས་ཤིང་ལུས་པ་མེད་པ་ཐམས་ཅད་སྔོན་ལ་སངས་རྒྱས་ནས་བདག་རྗེས་ལ་འཚང་རྒྱ་བའི་སྨོན་ལམ་རྫི་བོ་ལྟ་བུའི་སེམས་བསྐྱེད་པས་ཁྱད་པར་དུ་བྱས་པའི་སྨོན་ལམ་ལྟ་བུའོ། །གནས་མིན་སྨོན་ཀྱང་མི་འགྲུབ་པ་ནི། དྲི་མེད་བྱིན་གྱིས་ཞུས་པའི་མདོར། བུ་མོས་སྨྲས་པ། ཆོས་རྣམས་ཀྱི་ཆོས་ཉིད་སྨོན་ལམ་གྱི་དབང་གིས་བསྒྱུར་མི་ནུས་སོ། །གལ་ཏེ་ནུས་པར་གྱུར་ན་སེམས་ཅན་ཐམས་ཅད་མྱ་ངན་ལས་འདའོ། །ཞེས་དེ་བཞིན་གཤེགས་པ་རེ་རེའི་དགོངས་པ་དེ་སྨོན་ལམ་གྱི་དབང་གིས་ཇི་ལྟར་མི་འགྲུབ། རྣམ་གྲངས་འདིས་ན་ཆོས་རྣམས་ཀྱི་ཆོས་ཉིད་ནི་སྨོན་ལམ་གྱི་དབང་གིས་བསྒྱུར་བར་མི་ནུས་པར་རིག་པར་བྱའོ། །ཞེས་གསུངས་སོ། །

 འོ་ན་བདག་གཞན་བརྗེ་བའི་སྨོན་ལམ་ལས་དང་པོ་པས་གདབ་རུང་ན། ལག་ལེན་ནམ་བྱར་རུང་བ་ནི་མི་སྐྱེ་བའི་ཆོས་ལ་བཟོད་པ་ཐོབ་ཙམ་ནས་ཡིན་ཏེ། བཟོད་པ་མ་ཐོབ་པས་མི་རུང་བ་ཡང་མིན་པས་བརྟན་པ་ཐོབ་པ་ཞིག་ནི་ངེས་པར་བཟུང་བས། ཇི་སྐད་དུ། དམ་པའི་ཆོས་ནི་སྤྱོད་པའི་ལུས། །ཕྲན་ཚེགས་ཆེད་དུ་བཏང་མི་བྱ། །དེ་ལྟར་བྱས་ན་སེམས་ཅན་གྱི། །བསམ་པ་མྱུར་དུ་རྫོགས་མི་འགྱུར། །སྙིང་རྗེའི་བསམ་པ་མ་དག་པར། །ལུས་འདི་བཏང་བར་མི་བྱ་སྟེ། །ཅི་ནས་འདི་དང་གཞན་དག་ཏུ། །དོན་ཆེན་འགྲུབ་པའི་རྒྱུར་གཏོང་ངོ༌། །ཞེས་འབྱུང་བས་དོན་ཆེན་འགྲུབ་པའི་ཆེད་དུ་བློ་ཇི་ལྟར་སྦྱངས་ནས་གཏོང་ཞེ་ན། ཇི་སྐད་དུ། ཚོད་མ་ལ་སོགས་སྦྱིན་པ་ལ། །འདྲེན་པས་ཐོག་མར་སྦྱོར་པར་མཛད། །དེ་གོམས་གྱུར་པས་ཕྱི་ནས་ནི། །རིམ་གྱིས་རང་གི་ཤ་ཡང་གཏོང༌། །གང་ཚེ་རང་གི་ལུས་ལ་ནི། །ཚོད་སོགས་ལྟ་བུའི་བློ་སྐྱེས་ན། །དེ་ཚེ་ཤ་ལ་སོགས་གཏོང་བ། །དེ་ཚེ་དཀའ་བ་ཅི་ཞིག་ཡོད། །ཅེས་འབྱུང་བས། ཁྱད་པར་བསམ་པ་དག་པ་ནི་ལུས་གཏོང་བ་ལ་དཀའ་ཚེགས་ཅི་ཡང་ཡོད་པ་མིན་ཏེ། ཇི་སྐད་དུ། ལུས་བཅད་སྟེར་ཞིང་བདག་གི་སྡུག་བསྔལ་གྱིས། །གཞན་དག་རྣམས་ཀྱི་དམྱལ་བ་ལ་སོགས་པའི། །སྡུག་བསྔལ་རང་རིག་ཉིད་དུ་མཐོང་ནས་ནི། །དེ་བཅད་བྱ་ཕྱིར་མྱུར་དུ་བརྩོན་འགྲུས་རྩོམ། །ཞེས་སོ། །ལས་དང་པོ་པའི་རབ་བྱུང་ལོངས་སྤྱོད་ཡོངས་སུ་མི་འཛིན་པས་ཆོས་ཀྱི་སྦྱིན་པའི་ཡན་ལག་ཏུ་ཉེ་བར་མཁོ་བའི་སྣག་སྨྱུག་ཤོག་བུ་ལྟ་བུ་ལས་ལྷག་པའི་འབྲུ་དབྱིག་སོགས་ཀྱང་སྦྱིན་པར་མ་གསུངས་སོ། །

 སྤྱིར་ལུས་གཏོང་བ་ལ་ལུས་རིལ་པོ་བྲན་གཡོག་ལྟ་བུར་གཏོང་བ་ན། ཆོས་བཞི་དང་ལྡན་དགོས་ཏེ་བསམ་པ་བྱམས་སྙིང་རྗེས་བསླང་བ་དང༌། གང་ལ་བཏང་བའི་སེམས་ཅན་དེ་ལ་ཕན་པ་དང་བདེ་བར་འགྱུར་བ་དང༌། བཏང་བ་ལ་གཞན་མ་དད་པ་མེད་པ་དང༌། བཏང་བ་དེས་རང་གཞན་གྱི་དགེ་བ་རྒྱ་ཆེན་པོའི་བར་ཆད་དུ་མི་འགྱུར་བའོ། །ལུས་ཀྱི་ཆ་ཤས་ནས་གཏོང་བ་ན། ཆོས་བདུན་དང་ལྡན་དགོས་ཏེ། སྔ་མ་བཞི་དང༌། སྙིང་རྗེ་དག་པ་དང༌། བདེ་བར་འགྲོ་བའི་ཏིང་ངེ་འཛིན་ཐོབ་པ་དང༌། བདེན་པ་བརྗོད་པ་འགྲུབ་པའོ་ཞེས་འཆད་ལ། ལོངས་སྤྱོད་གཏོང་བ་ན་སེམས་ཅན་མིན་པའི་ལོངས་སྤྱོད་གཏོང་ན་ཆོས་བཞི་དང་ལྡན་དགོས་ཏེ། ལུས་རིལ་པོ་གཏོང་བ་ལ་སྔར་བཤད་པ་བཞིན་ནོ། །སེམས་ཅན་གྱི་ལོངས་སྤྱོད་བཏང་ན་ཆོས་ལྔ་དང་ལྡན་དགོས་ཏེ། སྔ་མ་བཞི་དང་གང་བཏང་བའི་སེམས་ཅན་དེ་ལ་མི་གནོད་པ་སྟེ། དེ་ཡང་བྱང་ཆུབ་སེམས་དཔའི་ས་ལས། བྱང་ཆུབ་སེམས་དཔས་རང་གི་བུ་དང་ཆུང་མ་ལ་སོགས་པ་གང་སྦྱིན་པའི་སེམས་ཅན་དེ་ཡིད་མི་དགའ་བཞིན་དུ་གཞན་ལ་སྦྱིན་དུ་མི་རུང་བཞིན། དགའ་ཡང་སེམས་ཅན་དེ་ལ་གནོད་པར་གྱུར་ན་སེམས་ཅན་སྦྱིན་དུ་མི་རུང་བར་བཤད་དོ། །འོ་ན་ཐམས་ཅད་སྒྲོལ་གྱིས་བུ་དང་བུ་མོ་སྡུག་བསྔལ་བའི་གནས་སུ་བྲམ་ཟེ་ལ་སྦྱིན་པ་དང་འགལ་ལོ་ཞེ་ན། ཐེག་བསྡུས་ལས། སྤྲུལ་པའི་སྐྱེས་རབས་སྣ་ཚོགས་བསྟན་པས། སེམས་ཅན་གཞན་ལ་གནོད་པ་བྱ་བས། དེ་ལས་གཞན་པའི་སེམས་ཅན་ལ་ཕན་འདོགས་པ་ཀུན་ཏུ་སྟོན། ཞེས་གསུངས་ཤིང༌། ཐེག་པ་ཆེན་པོའི་བཤད་སྦྱར་ལས། ཐམས་ཅད་སྒྲོལ་ལ་སོགས་པའི་སྐྱེས་པའི་རབས་ལས། བྲམ་ཟེ་ལ་བུ་གཉིས་པ་ལ་སོགས་པ་སྤྲུལ་ཏེ། དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་ནི་སེམས་ཅན་གཞན་ལ་གནོད་པས། སེམས་ཅན་གཞན་ལ་ཕན་འདོགས་པ་མི་མཛད་པའི་ཕྱིར། གལ་ཏེ་དེ་ལྟར་ན་སྤྲུལ་པའི་སྦྱིན་པ་ལ་སོགས་ཕ་རོལ་ཏུ་ཕྱིན་པ་རྣམས་ཇི་ལྟར་རྫོགས་པར་འགྱུར་ཞེ་ན། ལེན་པ་པོ་ལ་སྤྲུལ་པ་དང་མ་སྤྲུལ་པ་ཕན་བཏགས་པར་མཚུངས་པའི་ཕྱིར། ཞེས་འབྱུང་ངོ༌། །གཞུང་དུ་ཇོ་བོའི་སྙན་རྒྱུད་ཤ་རིའི་བུ་ས་དྲུག་པ་ནས་ཕྱིར་ལོག་ཟེར་བ་ནི། སྐྱོབ་པའི་དགོངས་པར་ལྟ་ག་ལ་འཚལ་ཏེ། བྱང་སེམས་དབང་རྣོན་ཐེག་དམན་དུ་སྦྱོར་ལམ་ནས་མི་ལྡོག་དབང་བརྟུལ་ས་ཐོབ་ནས་མི་ལྡོག་པར་གསུང་རབ་ནས་བཤད་འབྱུང་པའི་ཕྱིར།

 ཞར་ལ་འདི་ཤེས་པར་བྱ་དགོས་ཏེ། སྔགས་རྙིང་མ་བས། དཔེ་དཀར་དང་མ་མོ་སོགས་བྱང་སེམས་ས་བརྒྱད་པ་བ་སོ་སོ་སྐྱེ་བོའི་ལྷ་དང་འདྲེར་ལྟུང་བར་འདོད་པ་ལ་རྒྱ་བོད་ཀྱི་མཁས་གྲུབ་གྲགས་ལྡན་དག་གིས། ལུགས་འདི་སངས་རྒྱས་ཀྱི་དགོངས་པ་མིན་པར་འཆད་ཀྱང༌། དཔལ་དབྱངས་ཅན་དགའ་བར་མིང་པའི་བོ་དོང་པས། རྙིང་མའི་ལུགས་འདི་འདྲ་བ་མི་སྲིད་པ་ནི་མ་ཡིན་ཏེ། རྒྱུའི་ཐེག་པ་ནས་བཤད་པའི་ས་བཅུ་གཅིག་དེས། ཚོགས་ལམ་ལ་བཞི་གསུམ་བཅུ་གཉིས་ཡོད་པའི་བཅུ་གཅིག་བར་བགྲོད་ལ། བཅུ་གཉིས་པ་དེ་ནས་ངེས་པར་སྔགས་ལམ་ལ་འཇུག་པས། དེའི་ཚེ་ན་རྒྱུའི་ཐེག་པར་བགྲོད་ཚོད་ཀྱི་ས་བརྒྱད་པ་བ་ཡང་ཡིན། འབྲས་བུའི་ཐེག་པ་ལ་ལྟོས་ན་ཚོགས་ལམ་གསུམ་པ་སྐོར་གསུམ་པའི་བར་པ་ལ་གནས་པ། དོན་ལ་སོ་སྐྱེ་ཡིན་པའི་ལམ་ཞུགས་ཤིག་ལམ་ལས་ཉམས་པ་ཡོད་པས། དཔེ་དཀར་ཡང་དེ་འདྲ་བ་ཞིག་ཡིན་བྱས་ན་མི་འགལ་ལོ་ཞེས། ཁོ་བའི་རྗེས་འཇུག་དག་ཟེར་གྱིན་སྣང་ངོ༌། །

 ཡང་རང་སངས་རྒྱས་མང་པོ་ཐེག་ཆེན་ལ་ཞུགས་ནས་འགའ་ཞིག་འདི་ལ་བརྒྱད་པ་ཐོབ་ནས་ཕྱིར་ལྡོག་པར་གསུངས་པ་འདི་ལ། བོད་ཁ་ཅིག །རང་སངས་རྒྱས་ཐེག་ཆེན་ལ་ཞུགས་ནས་མ་དག་པ་སྟེ། ས་བརྒྱད་པ་ཕྱིན་གྱི་དཀའ་སྤྱད་ལ་ཡིད་སྐྲག་ནས་བློ་ཕྱིར་ལྡོག་པ་ཡིན་གྱི། ས་བརྒྱད་པ་ཐོབ་ནས་སའི་གོ་འཕང་ལས་ཉམས་པ་ནི་མ་ཡིན་ནོ་ཞེས་ཟེར་རོ། །དེ་ལ་ཁོ་བོའི་བླ་མ་ཕ་རས་པ་ཆེན་པོའི་ཞལ་ནས་དེ་ལྟར་གསུངས་པ་ནི། རང་རྒྱལ་ཐེག་ཆེན་དུ་འཇུག་པ་དམན་པའི་ས་བརྒྱད་པ་རང་རྒྱལ་གྱི་ས་ཉིད་ལས་ཕྱིར་ལྡོག་སྟེ། ཐེག་ཆེན་གྱི་ཚོགས་ལམ་ནས་འཇུག་པ་ཡིན་ལ། རང་རྒྱལ་གྱི་ས་ལས་ཕྱིར་ལྡོག་པའང་སྤངས་རྟོགས་ལས་ཕྱིར་བཟློག་པ་མིན་གྱི། རང་དོན་ཡིད་བྱེད་ཀྱི་བསམ་པ་ལས་ལོག་པའི་ཆ་ནས་ས་བརྒྱད་པ་ལས་ལོག་པར་བཏགས་པའོ་ཞེས་གསུངས་པ་ནི་ནོར་བ་ཐམས་ཅད་དང་བྲལ་བའོ།། །།

༈ རྡོ་རྗེའི་གསུང༌། **བྱང་ཆུབ་སེམས་དཔའ་ལ་གནོད་པ་བྱས་པའི་གནོད་པའི་ལས་ཀྱི་ཆ་ནས། གནོད་བསྐྱལ་བ་པོ་ལ་བདེ་བ་འབྱུང་མི་སྲིད་**ཅེས་པ་ཡིན་ལ། ཕྱོགས་སྔ་ནི། བྱང་སེམས་ལ་གནོད་པ་བྱས་པས་འབྲས་བུ་བདེ་བ་བསྐྱེད་དེ། བྱང་སེམས་ལ་བཟང་ངན་ལུང་མ་བསྟན་གྱི་ལས་འབྲེལ་ཐོགས་ཚད་འབགས་འཚེངས་ཡིན་པའི་ཕྱིར། ཞེས་ཟེར་ལ།

 ཞལ་སྔ་ནས། དེ་ག་ལ་འཐད་དེ། སློབ་དཔོན་ཟླ་བས། གང་ཕྱིར་རྒྱལ་སྲས་རྣམས་ལ་ཁྲོས་པ་ཡིས། །སྦྱིན་དང་ཁྲིམས་གྱུར་དགེ་བ་བསྐལ་པ་བརྒྱར། །བསགས་པ་སྐད་ཅིག་གཅིག་གིས་འཇོམས། །ཞེས་འབྱུང་བས། དགེ་བའི་འབྲས་བུ་བྱང་སེམས་ལ་ཁྲོས་པས་འཇོམས་པར་གསུངས་པའི་ཕྱིར། འཇོམས་ཚུལ་ཡང་ལས་མི་དགེ་བ་ཆེན་པོས། ལས་དགེ་བ་ཆུང་ངུ་འཇོམས་ནུས་པ་དེ་ལྟ་ཡིན་ཡང༌། མི་དགེ་བ་ཆེན་པོས་དགེ་བ་ཆེན་པོ་འཇོམས་མི་ནུས་པས། འཇོམས་པར་གསུངས་པ་ནི། མི་དགེ་བའི་ལས་དེས་དགེ་བའི་ལས་འབྲས་རྒྱང་སྲིང་བ་ཙམ་དུ་བྱེད་པ་ལ་དགོངས་ཀྱི། མ་འོངས་པ་ན་རྐྱེན་དང་འཕྲད་ན་འབྲས་བུ་མི་འབྱིན་པ་ནི་མིན་ནོ། །དེ་ལྟ་ན་འཇིག་རྟེན་པའི་དགེ་བས་སྤང་བྱ་མི་དགེ་བའི་ས་བོན་སྤོང་མི་ནུས་པ་ཡང་མ་ཡིན་ནོ། །ཁྱད་པར་བྱང་སེམས་ལ་གནོད་པ་བསྐྱལ་ནས་ངན་སོང་ལ་སོགས་པར་འགྲོ་བ་ནི། སྤྱོད་འཇུག་ལས། གལ་ཏེ་དེ་འདྲའི་རྒྱལ་སྲས་སྦྱིན་བདག་ལ། །ངན་སེམས་ཅུང་ཟད་བསྐྱེད་པར་བྱེད་ནའང་དེས། །ངན་སེམས་བསྐྱེད་པའི་གྲངས་བཞིན་བསྐལ་པར་ནི། །དམྱལ་བར་གནས་པར་འགྱུར་ཞེས་ཐུབ་པས་གསུངས། །ཞེས་འབྱུང་བ་ཡིན་ཞེས་བཀའ་སྩལ་ཏོ། །

 ཁ་ཅིག་བྱང་སེམས་ལ་ཁྲོས་པས་དགེ་རྩ་སྟོབས་ཆེན་པ་ཡིན་ཡང་འཇོམས་པ་ཡོད་དེ། ཆོས་སྤོང་བའི་ལས་འབྲས་མྱོང་དགོས་ཀྱང་གཉེན་པོ་སྟོབས་བཞིའི་སྒོ་ནས་བཤགས་པའི་ནུས་པས། དེའི་ལས་འབྲས་སྦྱོང་ནུས་པ་འདིར་མཚུངས་པའི་ཕྱིར་ཞེས་ཟེར་རོ། །

 འདིར་འདི་ཤེས་དགོས་ཏེ། ལོག་ལྟ་དང་ངན་འགྲོའི་རྒྱུར་གྱུར་པའི་མི་དགེ་བའི་ས་བོན་མ་སྤངས་ཀྱང༌། རྐྱེན་དང་འཕྲད་ན་ལོག་ལྟ་སོགས་ངན་འགྲོའི་རྒྱུས་ངན་འགྲོར་མི་སྐྱེ་བ་ཡོད་དེ། སྦྱོར་ལམ་རྩེ་མོ་དང་བཟོད་པ་ཐོབ་པ་ལྟ་བུའོ། །འོ་ན་གང་ལ་གནོད་པ་བྱས་ཀྱང་བདེ་འབྲེལ་བ། །བདེ་བའི་འབྱུང་གནས་དེ་ལ་སྐྱབས་སུ་མཆི། །ཞེས་བྱང་ཆུབ་སེམས་དཔའ་ལ་གནོད་པ་བྱས་པས་འབྲས་བུ་ཡིད་འོང་འབྱིན་པར་བཤད་པ་དང་འགལ་ཞེ་ན། འདིའི་འགལ་སྤོང་དུ། སྔ་རབས་པ་ཁ་ཅིག་བྱང་ཆུབ་སེམས་དཔའ་ལ་ངན་སེམས་སྐྱེས་གྲངས་ཀྱི་དམྱལ་བར་འགྲོ་བར་བཤད་པ་ནི། སེམས་དཔའ་ལ་མི་གནོད་ཀྱང༌། གནོད་སེམས་སྐྱེས་པས་ངན་འགྲོར་འགྲོ་ལ། འདི་ནི་བྱང་ཆུབ་སེམས་དཔའ་ལ་གནོད་པར་སོང་ཡང༌། གནོད་སེམས་མེད་པའི་དབང་དུ་བྱས་ཏེ་ཕན་སེམས་ཀྱི་ཟས་བྱིན་པས་ཤི་བ་ལྟ་བུའོ་ཟེར། ཁ་ཅིག་ན་རེ། སྔ་མ་ནི་སེམས་དཔས་གནོད་སྐྱེལ་བ་པོ་ལ་འདི་ལས་འདི་སྤྱད་པས་དུ་ཁ་མྱོང་བར་མ་གྱུར་ཅིག་ཅེས་སྨོན་ལམ་མ་བཏབ་པས་ངན་སོང་དུ་སོང་བ་ཡིན་ལ། འདི་ནི་སྨོན་ལམ་བཏབ་པས་དེར་མ་སོང་བའི་དབང་དུ་བྱས་སོ། །ཞེས་ཟེར་བ་ལ། ཁ་ཅིག་དེ་མི་རིགས་ཏེ། སེམས་དཔས་སྨོན་ལམ་བཏབ་མ་བཏབ་ཀྱི་སེམས་ཅན་ལ་སྡུག་བསྔལ་འབྱུང་མི་འབྱུང་གི་རྗེས་སུ་འགྲོ་ལྡོག་བྱེད་ན། སེམས་དཔས་སེམས་ཅན་སྡུག་བསྔལ་ཅན་ལ་སྡུག་བསྔལ་མི་འབྱུང་བའི་སྨོན་ལམ་འདེབས་སམ་མི་འདེབས། མི་འདེབས་ན་གཞན་གྱི་སྡུག་བསྔལ་བསལ་ནུས་བཞིན་དུ་མ་བསལ་བས་སེམས་དཔར་མི་འགྱུར། འདེབས་ན་སེམས་ཅན་ཐམས་ཅད་སྡུག་བསྔལ་མི་འབྱུང་བར་འགྱུར། དེ་འདོད་ན་སེམས་ཅན་ལ་བདེ་སྡུག་འབྱུང་བ་སེམས་ཅན་གྱིས་ལས་སྤྱད་པ་ལས་སངས་རྒྱས་བྱང་སེམས་ཀྱི་ཕྲིན་ལས་གཙོ་བར་ཐལ། འདོད་པ་དེའི་ཕྱིར། འདོད་ན། མདོ་ལས། གཟུངས་བརྗོད་པ་ལ་སོགས་ཀྱིས་ཚེ་འདི་དང་ཕྱི་མའི་སྡུག་བསྔལ་ཞི་བ་ལ་སོགས་དུ་མ་ཞིག་བརྗོད་ནས། ལས་ཀྱི་རྣམ་སྨིན་དམིགས་ཀྱིས་བསལ་བས་གནོད་དོ་ཞེས་ཟེར་རོ། །འོ་ན་ཅི་ལྟར་རིགས་སྙམ་ན། སྡིག་པ་ལ་བྱང་ཆུབ་ཀྱི་སེམས་དང་སེམས་དཔའ་ལ་གནོད་སེམས་དང༌། གནོད་བསྐྱལ་བ་ལས་སྡིག་ཆེ་བ་མེད་པའི་ཆ་ནས་དངོས་ཀྱི་འབྲས་བུ་དམྱལ་བར་སྐྱེ་བ་ལ་དགོངས་ནས་སྔར་གྱི་དེ་གསུངས་ལ། དགེ་བ་ལ་བྱང་ཆུབ་ཀྱི་སེམས་དང་སེམས་དཔའ་ལ་འབྲེལ་པར་གྱུར་པའི་དགེ་བ་ལས་ཆེ་བ་མེད་པས། སེམས་དཔའ་དང་འབྲེལ་བའི་ལས་ཀྱི་ཆ་ནས་བརྒྱུད་དེ་གདུལ་བྱར་གྱུར་ནས་མ་འོངས་པའམ། དང་པོར་གནོད་བསྐྱལ་ཡང་རྐྱེན་དེས་ད་ལྟ་ཉིད་དུའང་རིགས་སད་ནས་སེམས་བསྐྱེད་པ་སོགས་ཀྱི་ཕན་བདེར་འབྲེལ་བ་ལ་དགོངས་ནས། གསུང་ཕྱི་མ་དེ་གསུངས་པས་འགལ་བ་མ་ཡིན་ཏེ། ཇི་སྐད་དུ། མི་བླུན་པོ་དེ་དག་ཆོས་འདུལ་བ་དེ་ཉིད་ཀྱིས་ངེས་པར་འབྱུང་བར་འགྱུར་རོ། །ཞེས་སོགས་གསུངས་པའི་ཕྱིར། དཔེར་ན་བྱང་སེམས་རྒྱལ་བ་བློ་གྲོས་ཀྱིས་བྱང་སེམས་རབ་ཏུ་དབང་པོ་ལ་ངན་སེམས་སྐྱེས་པ་དང༌། རྒྱལ་པོ་དཔའ་བས་བྱིན་གྱིས་མེ་ཏོག་ཟླ་མཛེས་བཀྲོངས་པས་དངོས་ཀྱི་འབྲས་བུ་ངན་སོང་དུ་ཡུན་རིང་པོར་དུ་ཁ་མྱོང་ཡང༌། ཕྱིས་བྱང་སེམས་དེ་དག་གི་གདུལ་བྱར་གྱུར་ཏེ། འཇམ་དཔལ་དང༌། ཤཱཀ་ཐུབ་ཏུ་གྱུར་པ་ལྟ་བུའོ། །འདི་འདྲ་ལ་དགོངས་ནས་ཞང་བཀའ་རྒྱ་ལས། ཁོ་བོ་ལ་དད་ན་གསོལ་བ་ཐོབ། མ་དད་ན་ལོག་ལྟ་སྒོམས། བཏང་སྙོམས་ཀྱི་ཡུལ་དུ་མ་བཞོག་ཅིག་བྱ་བ་དང༌། གྲུབ་ཆེན་རིན་པོ་ཆེ་ཀརྨ་པཀྴིས། ཁོ་བོ་ལ་བཟང་འབྲེལ་ངན་འབྲེལ་ལུང་མ་བསྟན་གྱི་འབྲེལ་ཐོགས་ཚད་ཁོ་བོ་རང་གིས་འདྲེན་པས་འབྲེལ་པ་ཞོག །ཁོ་བོ་དང་ཐུགས་རྗེ་ཆེན་པོ་ཐ་དད་མིན་པའི་ཕྱིར་ཐུགས་རྗེ་ཆེན་པོར་སྒོམས། མ་ཎི་བཟློས། སྐུ་བཞི་ངོ་སྤྲོད་ཀྱི་གནད་ལ་མཉམ་པར་ཞོག །ཅེས་གསུངས་སོ།། །།

༈ རྡོ་རྗེའི་གསུང༌། **དགེ་མི་དགེའི་འབྲས་བུ་ངེས་པར་སོ་སོར་སྨིན་**བྱ་བའི་ཕྱོགས་སྔར། དགོངས་གཅིག་པ་སྔ་མས། ལས་ཀྱི་འཕེན་རྫོགས་མུ་བཞིར་བཤད་པ་དེ་བཞག་འདུག་པ་ནི། ནོར་བ་བླ་ན་མེད་པ་ཡིན་པས་མ་སྨོས་ལ། འདིའི་ཕྱོགས་སྔ་ནི་མི་དགེ་བ་ལས་འབྲས་བུ་བདེ་བ་འབྱུང་སྟེ། ལྟ་བར་⁽1763⁾དོན་ལ་སྤྱོད་པ་ར་རོག་ཕད་རོག་ལ་སོང་ར་རོག་ཕད་རོག་ཡིན་པའི་ཕྱིར་དང༌། ཀུན་བཟང་ཀློང་ཡངས་ཀྱི་རྒྱས་མ་སྨིན་པའི་དགེ་བ་ཐམས་ཅད་དམྱལ་བར་སྐྱེ་བའི་རྒྱུ་ཡིན་ཏེ། རིག་པ་ཁྱི་ཆུང་གི་དབྱིངས་བརྡལ་བ་ཆེན་པོའི་ཐིག་ལེ་ངོ་མ་ཤེས་པར་བྱས་པའི་ལས་ཡིན་པའི་ཕྱིར། ཞེས་རྫོགས་ཆེན་པ་སྔ་རབས་པ་ཁ་ཅིག་ཟེར།

 ཞལ་སྔ་ནས་འདི་ལྟ་བུ་ནི་སངས་རྒྱས་བཅོམ་ལྡན་འདས་ཀྱི་ཐེག་པ་གསུམ་དང༌། མདོ་སྔགས་གང་གིའང་དགོངས་པ་མིན་ཏེ། དེ་ལྟར་སྨྲ་བ་ནི་མུ་སྟེགས་པའི་གཞུང་ཉིད་གསལ་བས། ཐར་པ་འདོད་པ་རྣམས་གཡང་ས་ལྟར་བལྟ་བར་བྱའོ་ཞེས་བཀའ་སྩལ་ཏོ། །

 འདིར་ཞར་ལ་འདི་ཤེས་པར་བྱ་སྟེ། དགེ་མི་དགེའི་ལས་འབྲས་སོ་སོར་ངེས་པ་དེ་ལྟ་ན་འདྲེས་པའི་ལས་དེའི་འབྲས་བུ་ཇི་ལྟར་འགྱུར་ཞེ་ན། འདྲེས་པའི་ལས་ཞེས་བཤད་པའི་ལས་དེ་ནི་དགེ་སྡིག་གི་ལས་འདྲེས་ནས་རང་ངོ་གཅིག་ཏུ་གྱུར་ཏེ། འབྲས་བུ་བདེ་བའམ་སྡུག་བསྔལ་གང་རུང་རེ་བསྐྱེད་པ་དང༌། ཡང་ན་ལས་དེས་འབྲས་བུ་བདེ་སྡུག་སོ་སོར་བསྐྱེད་པའང་མ་ཡིན་ལ། འོ་ན་ཇི་ལྟར་ཡིན་ཞེ་ན། ལས་ལམ་ཅིག་གི་སྦྱོར་དངོས་ཀྱི་ནང་ན། རྣམ་སྨིན་དཀར་ནག་གཉིས་འབྱིན་ནུས་ཀྱི་ལས་ཞིག་ལ་འཆད་པ་ཡིན་ཏེ། དེའང་མངོན་པ་གོང་མར། རྒྱུ་དུས་ཀྱི་ཀུན་སློང་གནག་ལ། དེའི་དུས་ཀྱི་ཀུན་སློང་དཀར་པོ་ཞིག་ཡོད་པ་དེ་རང་ངོ་དཀར་པོ་ཡིན་ཡང༌། རང་གི་རྒྱུའི་ཀུན་སློང་དེ་རྣམ་སྨིན་ནག་པོ་འབྱིན་བྱེད་ཡིན་ལ། དེའི་དུས་ཀྱི་ཀུན་སློང་དཀར་པོའི་ཆ་ནས་རྣམ་སྨིན་དཀར་པོ་འབྱིན་པ་ཞིག་ཀྱང་མེད་པ་མིན་ཏེ། དཔེར་ན་རྒྱུའི་ཀུན་སློང་ཞེ་སྡང་གིས་བསླངས་ཏེ་བསད་པའི་ཆེད་དུ་ནོར་མང་པོ་སྦྱིན་གཏོང་གི་ཚེ་ན་ལས་ལམ་ཚར་ཅིག་ཡིན་ཡང༌། རྒྱུའི་ཀུན་སློང་ཞེ་སྡང་དེ་ནི་རྣམ་སྨིན་ནག་པོ་འཕེན་བྱེད་དང༌། དུས་ཀྱི་ཀུན་སློང་མ་ཆགས་པའི་དགེ་བ་དེས་རྣམ་སྨིན་ནག་པོ་དོན་ལ་བསྐྱེད་མི་སྲིད་ཅིང༌། མ་ཆགས་པ་དགེ་བའི་ཆ་ནས་རྣམ་སྨིན་དཀར་པོ་ཞིག་ཀྱང་འབྱུང་མོད་ཀྱི། ལས་ལམ་ཚར་ཅིག་པོ་དེའི་དབང་དུ་ནི་ནག་པོ་དེ་འགྲུབ་བྱེད་ཀྱི་རྒྱུར་འགྱུར་ཏེ། སྔར་ཞེ་སྡང་གིས་བྱས་པའི་ལས་དེ་ཚར་ཕྱིན་བྱེད་དུ་བྱས་པའི་ཕྱིར། དེས་ན་རྒྱུའི་ཀུན་སློང་དཀར་ལ་དུས་ཀྱི་ཀུན་སློང་གནག་པའི་ལས་དང་དེའི་འབྲས་བུ་ལའང་དེ་ལྟར་རིགས་འདྲེ་བས་འདྲེས་མའི་ལས་དང་འབྲས་བུ་ལ་དེ་ལྟར་ཤེས་པར་བྱའོ། །

 ཡང་འདྲེས་མའི་ལས་ཀྱི་འཆད་ཚུལ་ལ། མངོན་པ་འོག་མར། འདྲེས་མའི་ལས་ནི་སྤེལ་མའི་དོན་ཏེ། དཔེར་ན་སོ་ཐར་སྡོམ་ལྡན་ཞིག་གི་རྒྱུད་ལ་ཞེ་སྡང་དྲག་པོ་སྐྱེས་པའི་ཚེ་ན། ཞེ་སྡང་དེ་དང་ཞེ་སྡང་མེད་པའི་དགེ་བས་ཀུན་ནས་བསླངས་པའི་སྡོམ་གཟུགས་ཅན་དུ་གྱུར་པ་གཉིས་ཅིག་ཆར་བྱུང་བ་དེའི་ཚེ་ན། ཕན་ཚུན་རྣམ་སྨིན་འབྱིན་པའི་ནུས་པ་འཇོམས་པར་མི་ནུས་པ་དེ་ལ་ནི། རྒྱུད་ཀྱི་སྒོ་ནས་འདྲེས་མའི་ལས་ཞེས་བརྗོད་ལ། གཉིས་པ་དེའི་རྣམ་སྨིན་ཡང་ཐོག་མར་མཐོ་རིས་སུ་སྨིན་ནས། རྗེས་ངན་སོང་དུ་སྡོམ་པ་བསྲུང་བའི་ལས་འབྲས་བདེ་བའི་དཔལ་སྤྱོད་པའང་འབྱུང་བས་རྣམ་སྨིན་འདྲེས་མར་མྱོང་བས་འདྲེས་མའི་ལས་དང་ལས་འབྲས་ནི་དེ་ལྟར་རོ། །

 སྤྱིར་དགེ་བ་དང་མི་དགེ་བའི་ལས་གཉིས་དགེ་ལས་སྟོབས་ཆེ་སྟེ། དགེ་བའི་ལས་ཀྱིས་མི་དགེ་བའི་ལས་རྒྱུ་འབྲས་ཀྱི་ནུས་པ་འཇོམས་པའི་གཉེན་པོ་བྱེད་པའི་ཕྱིར། དགེ་བ་དང་མི་དགེ་བའི་འབྲས་བུ་གཉིས་ཀྱང་དགེ་འབྲས་སྟོབས་ཆེ་བ་ནི། འཁོར་བ་ན་སྲིད་རྩེའི་སྙོམས་འཇུག་ལས་ལྷག་པའི་དགེ་བ་མེད་པས་དེའི་འབྲས་བུ་སྲིད་རྩེ་བ་བསྐལ་པ་བརྒྱད་ཁྲི་ཐུབ་ཅིང༌། འཁོར་བ་ན་མཚམས་མེད་ལས་ཆེ་བའི་མི་དགེ་བ་མེད་པས་དེའི་འབྲས་བུ་མནར་མེད་དུ་བར་བསྐལ་གཅིག་ལས་མི་སྐྱེ་བ་ལྟ་བུའོ། །དེ་ལྟ་ནའང་འདོད་ཁམས་ཀྱི་དགེ་མི་དགེ་གཉིས་ནི་མི་དགེ་བ་སྟོབས་ཆེ་སྟེ། འདོད་ཁམས་ཀྱི་མི་དགེ་བའི་འབྲས་བུ་བར་བསྐལ་ཅིག་ཏུ་མནར་མེད་དུ་སྐྱེ་ལ། འདོད་པའི་དགེ་བ་མཆོག་གིས། གཞན་འཕྲུལ་དབང་བྱེད་རང་ལོ་ཁྲི་དྲུག་སྟོང་ལས་གནས་སུ་མེད་དོ། །སྤྱིར་འཁོར་བ་དང་མྱ་ངན་ལས་འདས་པ་ཆེན་པོ་ཐོབ་བྱེད་ཀྱི་ལས་གཉིས་ཀྱང༌། མྱང་འདས་ཆེན་པོ་ཐོབ་བྱེད་ཀྱི་ལས་སྟོབས་ཆེ་སྟེ། མྱང་འདས་ཆེན་པོ་ཐོབ་བྱེད་ཀྱི་ལས་དེས་མྱང་འདས་དེ་ལས་གཏན་དུ་བར་ཉམས་པ་མེད་པར་བྱེད་ནུས་ལ། འཁོར་བ་ཐོབ་བྱེད་ཀྱི་ལས་དེས་འཁོར་བ་ལས་གཏན་དུ་བར་གནས་པ་ལ་ཉམས་པ་མེད་པར་བྱེད་མི་ནུས་པའི་ཕྱིར་རོ། །གཅིག་ཏུ་དཀར་བ་ལས་བདེ་བ་དང༌། གཅིག་ཏུ་གནག་པ་སྡུག་བསྔལ་དང༌། རྒྱུ་དུས་ཀྱི་ཀུན་སློང་ལྟ་བུ་དཀར་ནག་འདྲེས་མའི་ལས་བསགས་པའི་དབང་གིས་ལས་འབྲས་ལ་འཕེན་⁽1763⁾འདིའི་འཕེན་རྫོགས་ཀྱི་དོན་ནི་རྫོགས་མུ་བཞིར་⁽1763⁾སྐྱེ་བ་ཕྱི་མའི་ནང་གི་སྐྱེ་མཆེད་དྲུག་གི་ངོ་བོ་རྣམ་སྨིན་བསྐྱེད་བྱེད་ནི་འཕེན་བྱེད་ཀྱི་ལས་དང༌། རྒྱུ་མཐུན་དང་བདག་པོ་དང་སྐྱེས་བུ་བྱེད་པའི་འབྲས་བུ་འགྲུབ་པ་ཤས་ཆེ་བ་རྫོགས་བྱེད་ཀྱི་ལས་གཉིས་ལས། དཔེར་ན་མཐོ་རིས་ཡོན་ཏན་བདུན་འབྱོར་ལྟ་བུ་ནི་རྫོགས་བྱེད་ཀྱང་དགེ་ལས་ཀྱི་རྫོགས་པ་སྟེ། ཇི་སྐད་དུ། ཚེ་རིང་དེ་བཞིན་ནད་མེད་དང༌། །གཟུགས་དང་བསྐལ་པ་བཟང་དང་རིགས། །ནོར་དང་ཤེས་རབ་དག་དང་བདུན། །ཡོན་ཏན་མདོ་སྡེ་དག་ལས་གསུངས། །ཞེས་སོ། །འཕེན་རྫོགས་ཀྱི་ཁྱད་པར་ཡང༌། དཔེར་ན་ལྷའི་སྐྱ་རིས་དང་མཚན་རྫོགས་ལྟ་བུའོ། །མཆན། འགྱུར་ཏེ། དགེ་བའི་ལས་ཀྱིས་མཐོ་རིས་གསུམ་པོར་འཕེན་ཞིང་དེར་ཡང་བདོ་བས་ཚེ་རྫོགས་པ་དགེ་བའི་འཕེན་རྫོགས་ཀྱི་མུ་དང༌། མི་དགེ་བའི་ལས་ཀྱི་ངན་སོང་དུ་འཕེན་ཞིང་སྡུག་བསྔལ་གྱི་ཚེ་རྫོགས་པས་མི་དགེ་བའི་འཕེན་རྫོགས་ཀྱི་མུ་དང༌། དགེ་བས་མཐོ་རིས་སུ་འཕངས་ཀྱང༌། མི་དགེ་བའི་ལས་འབྲས་ཀྱིས་དེར་ནད་སོགས་སྡུག་བསྔལ་གྱི་ཚེ་རྫོགས་པས་མི་དགེ་བའི་འཕེན་རྫོགས་ཀྱི་མུ་དང༌། འཕེན་བྱེད་དགེ་བ་དང༌། རྫོགས་བྱེད་མི་དགེ་བའི་མུ་དང༌། མི་དགེ་བས་ངན་སོང་དུ་འཕངས་ཀྱང་དགེ་བའི་ལས་འབྲས་ཀྱིས་དེར་བདེ་སྐྱིད་ཀྱི་ཚེ་རྫོགས་པས། འཕེན་བྱེད་མི་དགེ་བ་དང༌། རྫོགས་བྱེད་དགེ་བའི་མུ་སྟེ། དཔེར་ན་ཡི་དྭགས་ཀྱི་རྒྱལ་པོ་གཤིན་རྗེ་ཆོས་རྒྱལ་དང༌། ཀླུའི་⁽1763⁾ཆོས་རྒྱལ་དང་ཀླུ་རྒྱ་མཚོ་གཉིས་ནི་ཡར་གནས་ཡིན་པས་ལས་དབང་གིས་དེར་སྐྱེས་པ་མིན་ཀྱང་གྲགས་ཆེ་བས་དཔེར་བཀོད་པ་ཡིན་གྱི་གཞན་དེ་འདྲའི་རིགས་ཀྱི་ཀླུ་དང་ཡི་དྭགས་ཡོད་པ་བསམ་པའོ། །མཆན། རྒྱལ་པོ་རྒྱ་མཚོ་ལྟ་བུའོ། །དེས་ན་འཕེན་རྫོགས་མུ་བཞིར་ཡོད་པ་ལས། བྱེ་སྨྲས་ལས་གཅིག་གིས་ལུས་གཅིག་འཕེན་ལ། རྫོགས་བྱེད་དུ་མ་ཡོད་པར་འདོད་དེ། མཛོད་ལས། གཅིག་གིས་སྐྱེ་བ་གཅིག་འཕེན་ནོ། །ཡོངས་རྫོགས་བྱེད་པ་དུ་མ་ཡིན། །ཞེས་འབྱུང་ལ། ཀུན་ལས་བཏུས་ལས་ནི། ལས་གཅིག་གིས་ལུས་གཅིག་འཕེན་པའི་ལས་ཀྱང་ཡོད། ལས་གཅིག་གིས་ལུས་དུ་མ་འཕེན་པའི་ལས་ཀྱང་ཡོད། ལས་དུ་མས་ལུས་ཅིག་འཕེན་པའི་ལས་ཀྱང་ཡོད། ལས་དུ་མས་ལུས་དུ་མ་འཕེན་པའི་ལས་ཀྱང་ཡོད་གསུངས་ཏེ། འགྲེལ་པ་ལས། ལས་ཀྱི་སྐད་ཅིག་གིས་ཚེ་གཅིག་ཁོ་ནའི་རྣམ་སྨིན་གྱི་ས་བོན་གསོ་བ་དང༌། ལས་དེས་ཚེ་རབས་དུ་མའི་རྣམ་སྨིན་གྱི་ས་བོན་གསོ་བ་དང༌། ལས་ཀྱི་སྐད་ཅིག་མང་པོས་གཅིག་པོ་དེ་ཉིད་ཀྱི་ས་བོན་ཡང་ཡང་གསོ་བ་དང༌། མང་པོ་ཕན་ཚུན་ལྟོས་ནས་ཚེ་རབས་གཅིག་ནས་གཅིག་ཏུ་བརྒྱུད་པའི་ས་བོན་གསོ་བ་ལ་བཤད་⁽1763⁾བཤད་པ་འདི་ཐམས་ཅད་ལས་ཚུལ་ཐ་དད་པས་སོ་སོར་བདེན་ཏེ། བུད་མེད་རང་གི་བུ་ལ་སྙིང་རྗེ་སྐྱེས་པའི་ལས་གཅིག་གིས་ཚངས་པར་སྐྱེས་པ་ལྟ་བུ་ལས་གཅིག་གིས་ལུས་གཅིག་འཕེན་པ་དང༌། འཕགས་པ་མ་འགགས་པས་བདག་ནི་བསོད་ནམས་གཅིག་པུ་དེའི་རྣམ་པར་སྨིན་པས་སུམ་ཅུ་རྩ་གསུམ་གྱི་ལྷར་ལན་བདུན་སྐྱེས་ཤིང༌། ད་ལྟར་ཡང་ཡང་ཤཱཀྱ་ཕྱུག་པོར་སྐྱེས་སོ་ཞེས་གསུངས་པ་དང༌། འཕགས་པ་འོད་སྲུངས་ཀྱི་རང་སངས་རྒྱས་ལ་མུ་གེའི་ཚེ་ཁྲེ་རྒོད་བྲེ་ཆུང་གང་ཕུལ་བས་བྱང་སྒྲ་མི་སྙན་དང་སུམ་ཅུ་རྩ་གསུམ་དུ་ལན་སྟོང་རེ་སྐྱེས་ནས་བྲམ་ཟེ་ཕྱུག་པོར་སྐྱེས་པ་ལྟ་བུ་ལས་གཅིག་གིས་ལས་དུ་མ་འཕེན་པ་དང༌། ལྷ་བྱིན་ལྟ་བུ་ཚེ་རབས་དུ་མར་བསགས་པའི་ལས་ཀྱིས་ལུས་གཅིག་འགྲུབ་པ་དང༌། འཕགས་པ་ཉེ་སྡེ་ལྟ་བུ་ལས་དུ་མའི་ས་བོན་རྐྱེན་གྱིས་གསོས་ནས་ལུས་དུ་མ་འགྲུབ་པ་སོགས། མདོ་སྡེ་དག་ནས་དུ་མ་ཞིག་གསུངས་པའི་ཡིད་ཆེས་པར་ཟུང་ཞིག་དོ། །མྱོང་བར་ངེས་པ་དང་མ་ངེས་པའི་ལས་ལའང༌། སའི་དངོས་གཞི་ལས། མྱོང་བར་འགྱུར་བར་ངེས་པའི་ལས་ནི། བསམ་བཞིན་དུ་བྱས་པ་དང༌། བསགས་པ་གང་ཡིན་པའོ། །མྱོང་བར་འགྱུར་བར་མ་ངེས་པའི་ལས་ནི། བསམ་བཞིན་དུ་བྱས་ལ། མ་བསགས་པ་གང་ཡིན་པའོ། །ཞེས་མི་དགེ་བ་བཅུ་དང༌། མཚམས་མེད་ལྔ་དང༌། བསླབ་པ་ལས་ཉམས་པ་ལྟ་བུ་ལ་འགྱོད་ཅིང་བཤགས་ན་མ་བསགས་པའི་ལས་ཞེས་བྱ་བ་རྣམ་སྨིན་གྱི་འབྲས་བུ་འབྱིན་པ་བཟློག་ཐུབ་པར་བཤད་དེ། བརྒྱད་སྟོང་འགྲེལ་ཆེན་ལས། འདི་ལྟར་གང་དག་གཉེན་པོའི་ཕྱོགས་ཉེ་བ་ན་འགྲིབ་པའི་ཆོས་ཅན་ཡིན་པས་དེ་དག་ནི་སྟོབས་དང་ལྡན་པའི་གཉེན་པོས་གཏན་ཟད་པར་སྲིད་པ་ཡིན་ཏེ། དཔེར་ན་གསེར་གྱི་གཡའ་ལ་སོགས་པ་བཞིན་ནོ། །དམ་པའི་ཆོས་ཀྱི་སྒྲིབ་པ་ལ་སོགས་ཀྱང་ཇི་སྐད་བཤད་པའི་ཆོས་ཅན་ཡིན་ནོ་ཞེས་བྱ་བའི་རིགས་ཀྱི་ལྟུང་བའི་གནས་ནི་མ་ལུས་པར་ཟད་པར་འགྱུར་བ་ཡིན་ནོ། །གང་ཡང་ལས་རྣམས་བསྐལ་པ་བརྒྱར་ཡང་ནི་ཞེས་བྱ་བ་ལ་སོགས་པ་གསུངས་པ་དེ་ནི། གཉེན་པོའི་ཕྱོགས་སྒོམ་པ་མེད་ན་ཞེས་ཤེས་པར་བྱ་སྟེ། དེ་ལྟ་མ་ཡིན་ན་རིགས་པ་དང་འགལ་བ་དང་མདོ་སྡེ་མང་པོ་དང་འགལ་བར་ཡང་འགྱུར་རོ། །ངེས་པར་མྱོང་བར་གསུངས་པ་ཡང་འདི་ཉིད་ཀྱིས་བཤད་པ་ཡིན་ནོ། །མ་ངེས་པར་གསུངས་པ་ནི་གཉེན་པོའི་ཕྱོགས་མ་སྒོམས་སུ་ཟིན་ཀྱང་འབྲས་བུ་རེས་འགའ་བ་ཉིད་ལས་ཡིན་པར་ངེས་པར་བྱའོ། །ཞེས་གསུངས་སོ། །དགེ་མི་དགེའི་ལས་མང་པོ་རྒྱུད་ལ་ཡོད་པ་རྣམས་ཀྱི་སྨིན་ཚུལ་ནི། ལས་གང་ལྕི་བ་དེ་ཐོག་མར་སྨིན་ནོ། །ལྕི་ཡང་མཉམ་ན་འཆི་བའི་དུས་ན་གང་མངོན་དུ་གྱུར་པ་དེ་ཐོག་མར་སྨིན་ནོ། །དེ་ཡང་འདྲ་ན་གང་གོམས་པ་ཤས་ཆེ་བ་དེས་སོ། །དེ་ཡང་འདྲ་ན་ཐོག་མར་བྱས་པ་དེ་སྔོན་ལ་སྨིན་ཏེ། མཛོད་འགྲེལ་དུ། ལས་ཀྱི་འཁོར་བར་ལྕི་གང་དང༌། །ཉེ་བ་གང་དང་གོམས་པ་གང༌། །སྔོན་བྱས་གང་ཡིན་དེ་ལས་ནི། །སྔ་མ་སྔ་མ་རྣམ་སྨིན་འགྱུར། །ཞེས་སོ། །ཡང་ལས་ལ་བསམ་གྱིས་མི་ཁྱབ་པའི་ལས་དང༌། ཁྱབ་པའི་ལས་དང༌། དང་པོ་ནི་རང་ཅག་ཚུར་མཐོང་གིས་བསམ་པར་མི་བྱ་སྟེ། རྨ་བྱའི་མདོངས་འགྲུབ་པའི་ལས་བཞིན་ཏེ། རྒྱང་འཕེན་པས་ལས་ཚུལ་འདིའི་རྒྱུ་འབྲས་བསམས་པས་ཆད་ལྟ་དང༌། ངོ་བོ་ཉིད་རྒྱུར་སྨྲ་བས་ལས་ཚུལ་འདིའི་རྒྱུ་འབྲས་བསམས་པས་རྟག་ལྟ་ལ་སོགས་པ་འབྱུང་ངོ༌། །དེས་ན་སངས་རྒྱས་ཀྱི་ཀུན་རྫོབ་གཟིགས་པའི་ལས་ཚུལ་ཡང་བསམ་གྱིས་མི་ཁྱབ་པའི་ལས་ཚུལ་ཡང་བསམ་གྱིས་མི་ཁྱབ་པའི་ལས་ཚུལ་ཡིན་ཏེ། སངས་རྒྱས་ཀྱི་ཀུན་རྫོབ་གཟིགས་ཚུལ་ནི། རང་ཅག་ཚུར་མཐོང་གི་བློ་ལ་འགལ་འདུ་ཅན་ཞིག་མ་གཏོགས་བདེ་བར་འཆར་མི་ནུས་པའི་ཕྱིར། བོད་གང་དག་ཀུན་རྫོབ་ཀྱི་བདེན་པ་ཡིན་ན་རང་ཅག་ཚུར་མཐོང་གིས་བསམ་པར་ནུས་ལ། དོན་དམ་གྱི་བདེན་པ་ཡིན་ན་རང་ཅག་ཚུར་མཐོང་གིས་བསམ་པར་མི་ནུས་པར་འཆད་པ་ནི་མང་དུ་མ་ཐོས་པ་སྟེ་ཚུར་མཐོང་གི་ཀུན་རྫོབ་པའི་བསམ་མི་ཁྱབ་པའི་ལས་ཚུལ་རྣམས་བསལ་བྱར་མེད་པ་དང༌། སོ་སྐྱེ་ངེས་འབྱེད་ཀྱི་སྐབས་སུ་དོན་དམ་བདེན་པ་ལ་བསལ་བྱར་བྱས་ནས་མི་སྐྲག་པའི་བཟོད་པ་ཐོབ་པར་ཡང་གསུངས་པའི་ཕྱིར་རོ།། །།

༈ རྡོ་རྗེའི་གསུང༌། **བརྗེད་པའི་རྒྱུས་བྱང་སྡོམ་མི་གཏོང་བ་ཡོད་**ཅེས་འདོན་དགོས་ཀྱི། བརྗེད་པའི་རྒྱུ་ལས་བྱང་སེམས་འཆོར་མི་སྲིད་ཅེས་འདོན་པ་ནི་ཧ་ཅང་ཐལ་ཆེས་པར་བཏོན་པས་འཐད་པར་མི་སེམས་སོ། །འདིའི་ཕྱོགས་སྔ་གཞུང་དུ་བཀོད་འདུག་པ་དེ་ལ་ནི་བདག་གིས་གོ་བ་ཆེར་མ་རྙེད་ལ། ཕྱོགས་སྔ་ནི་ཁ་ཅིག །གདོན་གྱིས་བསླབས་པ་དང༌། ཚེ་བརྗེས་པས་བྱང་ཆུབ་ཀྱི་སེམས་བརྗེད་པས་ཀྱང་བྱང་སྡོམ་གཏོང་ངོ་ཞེས་སྨྲ་བ་དེའོ། །

 འདིར་ཞལ་སྔ་ནས། བརྗེད་པས་གཏོང་རྒྱུར་མི་རུང་སྟེ། བྱང་ས་ལས། བྱང་ཆུབ་སེམས་དཔའ་གང་གིས་སྨོན་ལམ་ཡང་བཏང་ལ་ཕམ་པའི་གནས་ལྟ་བུའི་ཆོས་རྣམས་ཀྱིས་ཀུན་ནས་དཀྲིས་པ་ཆེན་པོ་ཡང་ཀུན་ཏུ་མ་སྤྱད་ན་ཚེ་བརྗེས་སུ་ཟིན་ཀྱང་འོག་དང་སྟེང་དང་ཐད་ཀ་ཐམས་ཅད་དུ་སྐྱེས་པ་ན། བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླངས་པས་སྤངས་པར་མི་འགྱུར་རོ། །བྱང་ཆུབ་སེམས་དཔའ་ཚེ་བརྗེས་ཏེ་བརྗེད་ན་ཡང་དགེ་བའི་བཤེས་གཉེན་བསྟེན་པ་ལ་བརྟེན་ནས་དྲན་པ་གསོ་བའི་ཕྱིར་ཡང་དང་ཡང་དུ་ནོད་པར་ཟད་ཀྱི། གསར་དུ་ཡང་དག་པར་ལེན་པ་ནི་མ་ཡིན་ནོ། །ཞེས་དང༌། སློབ་དཔོན་ཆེན་པོ་ཞི་བ་འཚོས་སྡོམ་པ་ཉི་ཤུ་པའི་འགྲེལ་པར་ཡང་བརྗེད་ངས་ཀྱིས་སྡོམ་པ་གཏོང་རྒྱུར་མ་གསུངས་ཏེ། ཇི་སྐད་དུ། གལ་ཏེ་མ་གུས་པ་དང་སྙོམས་ལས་དང་ལེ་ལོས་ཉེས་པ་བྱུང་ན་ཉོན་མོངས་པ་ཅན་གྱིས་ཉེས་པར་འགྱུར་རོ། །གལ་ཏེ་བརྗེད་པས་ཉེས་པ་བྱུང་ན་ནི་ཉོན་མོངས་པ་ཅན་མིན་པའི་ཉེས་པར་འགྱུར་རོ། །སེམས་འཁྲུགས་པ་ལ་ནི་ཉེས་པ་མེད་དོ། །ཞེས་པ་ལ་སོགས་ཀྱི་ཤེས་པར་བྱའོ།། །།

༈ རྡོ་རྗེའི་གསུང༌། **སྒྲིབ་པ་གསུམ་ཉོན་མོངས་པའི་སྒྲིབ་པར་གཅིག** །ཡི་གེ་ཉམས་པ་ཡིན་ཏེ། སྒྲིབ་པ་གསུམ་གར་རྣམ་རྟོག་གི་བདག་ཉིད་ཀྱི་སྒྲིབ་པར་གཅིག །ཅེས་བྱ་བར་བཏོན་ན་ལེགས་པར་གསུངས་པ་ཉིད་དྲི་མ་ཐམས་ཅད་དང་བྲལ་བར་འགྱུར་རོ། །

 དེ་ཡང་ཕྱོགས་སྔ་ནི། ཁ་ཅིག་རྣམ་རྟོག་ཡིན་ན་སྒྲིབ་པར་མ་ངེས་ཏེ། ཡང་དག་པའི་རྟོག་པ་འཕགས་ལམ་གྱི་ཡན་ལག་ཏུ་གྱུར་པའང་ཡོད་པའི་ཕྱིར་ཞེ་ན།

 ཞལ་སྔ་ནས་ཡང་དག་པའི་རྟོག་པ་དེ་རྟོག་པའི་ཆ་ནས་ནི་སྒྲིབ་པ་ཡིན་ཏེ། ཡུལ་དང་ཡུལ་ཅན་གཉིས་སུ་སྣང་བའི་ཆ་ནས་དམིགས་པ་དང་རྣམ་པའི་སྤྲོས་རྟོག་དེ་ནི་སྒྲིབ་པ་ཡིན་པའི་ཕྱིར། དེ་ལྟར་ནའང་འཕགས་ལམ་གྱི་ཡན་ལག་ཏུ་འཇོག་པ་ནི་གནས་ལུགས་ཀྱི་དོན་ལ་རྟོག་པའི་ཆ་ནས་སྒྲིབ་པ་སེལ་བའི་བྱ་བ་བྱེད་པས་དེར་འཇོག་པ་ཡིན་ཏེ། ལས་དང་པས་དཀོན་མཆོག་གསུམ་ལ་དངོས་པོ་རང་རྒྱུད་པར་འཛིན་ནས་དད་པ་བྱས་པ་དེ་སྒྲིབ་པ་ཡིན་ཀྱང༌། ལས་དང་པས་དེ་ལྟར་བྱས་པ་ལ་བརྟེན་བསོད་ནམས་ཀྱི་ཚོགས་རྫོགས་པ་དང༌། སྒྲིབ་པ་བྱང་བའི་བྱ་བ་བྱེད་པ་བཞིན་ནོ། །སྤྱིར་སྒྲིབ་པ་གསུམ་ཆར་ལ་རྟོག་པར་འཇོག་ཚུལ་ལ། སློབ་དཔོན་སེང་གེ་བཟང་པོས་ཉོན་སྒྲིབ་ས་ཐོབ་ནས་ཕལ་ཆེར་སྤངས་ཟིན་ཀྱང༌། སྒོམ་ལམ་ས་དགུར་ཤེས་སྒྲིབ་ཀྱི་རྣམ་རྟོག་སྤོང་བྱར་ཡོད་པས། དེ་ལ་ཉོན་སྒྲིབ་ཏུ་བཏགས་པའམ། ཡང་ན་སྒོམ་ལམ་དུའང་ཉོན་སྒྲིབ་རྟོག་པ་ཡོད་པའི་དབང་དུ་བྱས་ནས་སྒྲིབ་པ་གཉིས་ཅིག་ཅར་རྟོག་པའི་བདག་ཉིད་ཅན་དུ་བཤད་པ་ཡིན་ཏེ། ཇི་སྐད་དུ། བྱང་ཆུབ་སེམས་དཔའ་རྣམས་ཀྱི་ཉོན་མོངས་པ་ནི་རྣམ་པར་རྟོག་པའོ་ཞེས་འབྱུང་བའི་ཕྱིར། མུན་པ་ཤིན་ཏུ་ཆེན་པོ་ནི་སྣང་བ་ཆུང་ངུས་སེལ་ལ། ཆུང་ངུ་ནི་ཆེན་པོས་སེལ་ཏོ་ཞེས་བྱ་བའི་དཔེས། རྣམ་རྟོག་ཆེན་པོ་དང་འབྲིང་དང་ཆུང་ངུ་རྣམས་རེ་རེ་བཞིན་དུ་ཆུང་ངུ་འབྲིང་དང་ཆེན་པོའི་བྱེ་བྲག་གི་ཐ་དད་པའི་ཕྱིར། ཞེས་གསུངས་ལ། དེར་མ་ཟད་སྒྲིབ་པ་གསུམ་གའང་ཡང་དག་མིན་རྟོག་གི་ངོ་བོ་ལས་གཞན་མ་ཡིན་ཏེ། དབུ་མཐའ་ལས། ཡང་དག་མ་ཡིན་ཀུན་རྟོག་ནི། །སེམས་དང་སེམས་བྱུང་ཁམས་གསུམ་པ། །ཞེས་སེམས་ཅན་གྱི་རྒྱུད་ལ་ཡོད་པའི་ཉོན་མོངས་པ་དང་ཤེས་བྱའི་སྒྲིབ་གྱུར་གྱི་སེམས་སེམས་བྱུང་ཁམས་གསུམ་པའི་སྣང་ཆ་དང་བཅས་པའང་ཡང་དག་མིན་རྟོག་གི་བདག་ཉིད་དུ་བཤད་པའི་ཕྱིར། ཡང་དག་མིན་རྟོག་དེའི་ཡོངས་གྲུབ་ཀྱི་གནས་ལུགས་ལ་སྒྲིབ་པས་གློ་བུར་གྱི་དྲི་མ་སྟེ། ཀུན་ནས་ཉོན་མོངས་པ་དང་ལས་ལ་སོགས་པའི་རྐྱེན་ལས་བྱུང་བར་ཡང་བཤད་པའི་ཕྱིར། ཇི་སྐད་དུ། གཞན་གྱི་དབང་གི་ངོ་བོ་ནི། །རྣམ་རྟོག་ཡིན་ཏེ་རྐྱེན་ལས་བྱུང༌། །ཞེས་སོ། །འོ་ན་གཞན་དབང་དེ་རྟོག་པ་སྒྲིབ་པའི་ངོ་བོར་སྐྱེས་པ་དེ་ལ་བག་ཆགས་ཀྱི་གཞན་དབང་དང༌། ཀུན་བྱང་གི་ངོ་བོར་མ་གྲུབ་པའི་གཞན་དབང་སྟེ། དང་པོ་ཀུན་གཞིའི་སྟེང་གི་བག་ཆགས། གཉིས་པ་དེས་བསྐྱེད་པའི་ཡང་དག་ཡིན་པའི་ཀུན་རྟོག་ཐམས་ཅད་དེ། ཐེག་བསྡུས་ལས། གཞན་གྱི་དབང་གི་ངོ་བོ་ཉིད་ལ་རྣམ་པ་དུ་ཡོད་ཅེ་ན། མདོར་བསྡུ་ན་གཉིས་ཏེ། བག་ཆགས་ཀྱི་ས་བོན་གྱི་གཞན་དབང་དང༌། ཀུན་ནས་ཉོན་མོངས་པ་དང་རྣམ་པར་བྱང་བའི་ངོ་བོར་མ་གྲུབ་པའི་གཞན་དབང་སྟེ། གཞན་དབང་རྣམ་པ་འདི་གཉིས་གཞན་གྱི་དབང་ངོ༌། །ཞེས་གསུངས་སོ། །ཡང་དག་མིན་རྟོག་གིས་བསྡུས་པའི་གཞན་དབང་ཡིན་ན། འཁྲུལ་ཤེས་ཡིན་ཏེ། མདོ་སྡེ་རྒྱན་ལས། རྣམ་གསུམ་རྣམ་གསུམ་སྣང་བ་ཅན། །གཟུང་དང་འཛིན་པའི་མཚན་ཉིད་དོ། །ཞེས་པའི་འགྲེལ་པར། དབྱིག་གཉེན་གྱིས། རྣམ་གསུམ་དང་པོ་གནས་དོན་ལུས་སུ་སྣང་བའོ། །རྣམ་གསུམ་གཉིས་པ་ནི་ཡིད་དང་འཛིན་པ་དང་རྣམ་པར་རྟོག་པའོ། །ཞེས་གསུངས་སོ། །

 དགོངས་གཅིག་རྙིང་མར། འདིའི་སྐབས་སུ། བྱང་སེམས་ནོར་བཟང་ས་བཅུ་པ་ཡིན་ཀྱང༌། ཡིད་འཕྲོག་མ་ལ་ཆགས་པའི་གདུང་བ་སྐྱེས་པ་དང༌། དེའི་སྒྲུབ་བྱེད་ལ་དུད་འགྲོའི་བྱང་སེམས་ཡོད་ཅེས་བྲིས་གདའ་བ་འདི་ལ་གོ་རྒྱུ་ཆེར་མི་འདུག་ནའང༌། རྒྱལ་པོ་ནོར་བཟང་ས་བཅུ་པ་ཡིན་མིན་དཔྱད་པ་དང༌། བྱང་སེམས་ས་བཅུ་པ་ལ་གཉིས་སྤྲོད་འདོད་པའི་ཆགས་པ་ཡོད་མེད་དཔྱད་པ་གཉིས་ལས། བྱང་ཆུབ་སེམས་དཔའ་ནོར་བཟང་ནི་སྟོན་པ་འདི་ཉིད་ཡིན་ལ། སྟོན་པ་འདི་ནི་སྔོན་མར་མེ་མཛད་ལ་མི་སྐྱེ་བའི་ཆོས་ལ་བཟོད་པ་ཐོབ་པར་ཡང་གསུངས་ཤིང༌། མར་མེ་མཛད་ནི་འདི་ནས་བསྐལ་པ་གྲངས་མེད་གཅིག་གི་སྔ་རོལ་ཏུ་བྱུང་བར་བཤད་པས། མི་སྐྱེ་བའི་ཆོས་བཟོད་ནི་ས་བརྒྱད་པ་ལྟ་བུ་ལ་བྱས་ནས། ནོར་བཟང་གི་སྐབས་སུ་ས་བཅུ་པར་དོན་གྱིས་གྲུབ་སྟེ། དེའི་བྱུང་བ་ལ། བསྐལ་པ་འདི་ཉིད་ཀྱི་དབང་དུ་བྱས་པར་གསལ་བས། ནོར་བཟང་ལ་ཡིད་འཕྲོག་མས་ལམ་བསྟན་པའི་སྐབས་སུ། འདི་ནས་བྱང་ཕྱོགས་ན་རི་ནག་པོ་གསུམ་མཆིས་སོ། །དེའི་ཕ་རོལ་ན་ཡང་གསུམ་མོ། །དེའི་ཕ་རོལ་ན་ཡང་གསུམ་མོ། །དེ་ནས་རི་བོ་གངས་ཅན་མཆིས་སོ། །དེ་ནས་རི་བོ་ཕུར་པའི་རྩེ་མོ་མཆིས་སོ། །ཞེས་འབྱུང་བ་དང༌། མཛོད་དུ། འདི་ནས་བྱང་དུ་རི་ནག་པོ། །དགུ་འདས་དེ་ནི་གངས་རི་བོ། །ཞེས་པ་དང་གནད་གཅིག་པ་དང༌། མིའམ་ཅིའི་སྡོང་པོས་ཞུས་པའི་མདོར། གངས་ཅན་དེའི་བྱང་ཕྱོགས་སུ་རི་བོ་སྤོས་ངད་ལྡང་བའི་འགྲམ་དུ་མིའམ་ཅིའི་གྲོང་ཁྱེར་ཡོད་པར་གསུངས་པའི་ཕྱིར། བསྐལ་པ་བཟང་པོ་འདི་ཉིད་ཀྱི་སྐྱེས་རབས་སུ་གྲུབ་པའི་ཕྱིར། ཁྱབ་སྟེ། བསྐལ་བཟང་འདི་ཙམ་པའི་དུས་ན་ནི་སྟོན་པ་འདི་དག་ས་ལ་གནས་པར་འཇོག་ན་ས་བཅུ་པ་ས་མ་ཡིན་པར་བརྗོད་མི་ནུས་པའི་ཕྱིར་རོ། །མཐའ་གཅིག་ཏུ་རྒྱལ་པོ་ནོར་བཟང་ས་བཅུ་པར་ཡང་འཇོག་དཀའ་སྟེ་ཡབ་སྲས་མཇལ་བའི་མདོར་སྟོན་པ་འདི་བསྐལ་པ་དཔག་ཏུ་མེད་པའི་གོང་རོལ་དུ་སངས་རྒྱས་དབང་པོའི་ཏོག་བྱ་བར་སངས་རྒྱས་པར་ཡང་བཤད་པའི་ཕྱིར་རོ། །

 གཉིས་པ་ལ། ཉན་ཐོས་སློབ་པ་འཕགས་པ་རིམ་གྱིས་སའི་རྒྱུན་ཞུགས་དང་ཕྱིར་འོང་ལ། མཐོང་སྤང་གི་ཆགས་སོགས་ནི་བདེན་པ་ལ་དམིགས་པ་ཡིན་པས་དེ་ནི་མེད་ཀྱང༌། སྒོམ་སྤང་གི་ཆགས་སོགས་ནི་ཤེས་བྱ་གཟུགས་སོགས་ཡུལ་ལ་ལོག་པར་ཞུགས་པ་ཡིན་པས་དེ་དེའི་རྒྱུད་ལ་ཡོད་པར་འདོད་པའོ། །དེ་ལྟ་ནའང་ཕྱིར་མི་འོང་དང་དགྲ་བཅོམ་པའི་རྒྱུད་ལ་ནི་དབང་པོ་གཉིས་སྦྱོར་གྱི་འདོད་ཆགས་ཡོད་པ་མིན་ཏེ། འདོད་པའི་འདོད་ཆགས་ཐམས་ཅད་དང་བྲལ་བའི་ཕྱིར། ཐེག་པ་ཆེན་པོའི་ཆོས་མངོན་པ་གོང་མར། བྱང་ཆུབ་སེམས་དཔའ་རྣམས་ནི་བདེན་པ་རྣམས་མངོན་པར་རྟོགས་པར་བྱས་ནས། ས་བཅུ་རྣམས་སུ་སྒོམ་པའི་ལམ་ལ་ཤེས་བྱའི་སྒྲིབ་པའི་གཉེན་པོའི་ལམ་སྒོམ་གྱི། ཉོན་མོངས་པའི་སྒྲིབ་པའི་གཉེན་པོའི་ལམ་སྒོམ་གྱིས་ཉོན་མོངས་པའི་སྒྲིབ་པའི་གཉེན་པོ་ནི་མ་ཡིན་ཏེ། དེ་བྱང་ཆུབ་ཐོབ་པ་ན་ཉོན་མོངས་པའི་སྒྲིབ་པ་དང༌། ཤེས་བྱའི་སྒྲིབ་པ་ཅིག་ཅར་སྤོང་ངོ༌། །ཅིག་ཅར་དགྲ་བཅོམ་པ་དང༌། དེ་བཞིན་གཤེགས་པར་འགྱུར་རོ། །དེ་ཉོན་མོངས་པ་མ་སྤངས་སུ་ཟིན་ཀྱང་སྔགས་དང་སྨན་གྱི་ཡོད་པའི་དུག་ལྟ་བུ་དང༌། དཔེར་ན་སྤངས་པའི་དགྲ་བཅོམ་པ་ལྟར་ས་ཐམས་ཅད་དུ་ཉོན་མོངས་པའི་ཉེས་པ་མི་བསྐྱེད་དོ། །ཞེས་པའི་ས་བཅུ་རྒྱུན་མཐའི་བར་དུ་འགྲོ་རྒྱུ་ཉོན་མོངས་དང༌། ཉོན་མོངས་དེས་ཉེས་པ་མི་བསྐྱེད་དེ། དེའི་མཐུ་མེད་པའི་ཕྱིར་ཡོད་པའི་དུག་ལྟར་བཤད་པའི་ཉོན་མོངས་ཤིག་ས་བཅུ་ལའང་ཡོད་པར་བཤད་པའི་ཉོན་མོངས་དེ་ཉོན་མོངས་པའི་རིས་ཅི་འདྲ་ཞིག་གོ་སྙམ་ན། དེ་ནི་སེམས་དཔའ་སྲིད་པར་བསམ་བཞིན་དུ་སྐྱེ་བ་ཡོངས་སུ་འཛིན་པའི་སེམས་བྱུང་ཆགས་པའི་རྣམ་པ་ཅན་ཞིག་ལ་བཤད་དེ། མདོ་ལས། བློ་གྲོས་རྒྱ་མཚོ་གང་གིས་བྱང་ཆུབ་སེམས་དཔའ་ཀུན་ཏུ་སྦྱོང་བ་བྱེད་ཀྱང་ཉོན་མོངས་པའི་སྐྱོན་གྱིས་མ་གོས་པ་དགེ་བ་དང་མཚུངས་པར་ལྡན་པའི་ཉོན་མོངས་པ་ནི་འདི་དག་གོ་ཞེས་དང༌། ཡང་དེར། བཅོམ་ལྡན་འདས་གང་གི་ཚེ་དགེ་བ་ལགས་ན། དེ་ཅི་སླད་དུ་ཉོན་མོངས་པ་ཞེས་བགྱི། བཀའ་སྩལ་པ། བློ་གྲོས་རྒྱ་མཚོ་འདི་ལྟ་སྟེ། དེ་ལྟ་བུའི་རང་བཞིན་གྱི་ཉོན་མོངས་པ་འདི་དག་གིས་བྱང་ཆུབ་སེམས་དཔའ་ཁམས་གསུམ་ལ་ཀུན་ཏུ་སྦྱོར་བ་ལ་ཁམས་གསུམ་པ་ཡང་ཉོན་མོངས་པ་ལས་བྱུང་བ་ཡིན་ནོ། །ཞེས་གསུངས་པའི་ཕྱིར་རོ། །དེ་ལྟར་ནའང་ས་བཅུ་པའི་རྒྱུད་ལ་འདོད་པའི་འཁྲིག་ཚོར་དོན་གཉེན་གྱི་ཆགས་པ་ཡོད་པར་ནི་ཕྱོགས་འདིར་མ་བཤད་དོ། །དེ་ནི་བསམ་གཏན་དང་པོ་ཙམ་ཐོབ་བྱེད་ལའང་སེམས་ལས་སུ་མི་རུང་བར་གེགས་བྱེད་ཀྱི་ཆ་ནས་སྤོང་དགོས་པའི་ཕྱིར། ཐེག་ཆེན་འཕགས་པའི་ཏིང་ངེ་འཛིན་གྱི་སྒོ་རྒྱ་མཚོ་ལྟ་བུ་ལ་མཉམ་པར་འཇོག་ཅིང་རྣལ་འབྱོར་དུ་བྱེད་པ་ལ་ནི་འཁྲིག་ཆགས་སྐྱེ་བའི་གོ་སྐབས་མེད་པར་གྲུབ་པས་ས་བཅུ་པ་ལ་འཁྲིག་ཆགས་ལྟ་ག་ལ་འཚལ།

 ཤར་ཙོང་ཁ་པ་ཆེན་པོའི་གསུང་གིས། ཕར་ཕྱིན་ཐེག་པའི་རང་ལམ་གྱི་ས་བཅུ་པ་དེ་སྔགས་ལམ་ལ་འཇུག་པ་ན་དབང་གསུམ་པ་བསྐུར་དགོས་པས་དེ་ལ་དབང་པོ་གཉིས་སྦྱོར་གྱི་ཚོར་བ་དོན་གཉེར་ཡོད་ཅིང༌། དེ་ལྟ་ནའང་འཁྲིག་ཆགས་ཡོད་དགོས་པ་མ་ཡིན་ཞེས་འདོད་པར་སྣང་སྟེ། དེས་བྱས་པའི་རིམ་ལྔ་སྒྲོན་གསལ་དུ། དགྲ་བཅོམ་པ་དང་ཕྱིར་མི་འོང་ཟས་གོས་ལ་ཆགས་པ་དང༌། ཟས་གོས་འདོད་པའི་དོན་གཉེར་ཡོད་པ་ལྟར། ས་བཅུ་པ་བ་ལྟ་བུ་ཉོན་མོངས་ཟད་པས་དབང་པོ་གཉིས་སྦྱོར་གྱི་བདེ་བ་སྲེད་པར་ཟད་ཀྱང༌། བདེ་བ་དོན་དུ་གཉེར་བའི་འདོད་པ་སྐྱེ་བ་མི་འགལ་ཏེ། དེ་ལྟ་མ་ཡིན་ན། ཕྱི་རོལ་པས་འདོད་པ་ཡོད་ན་ཆགས་པ་ཡོད་པར་བཟུང་ནས། ངག་སྨྲ་བས་ཆགས་ཅན་དུ་དཔོགས་པ་མི་ཁེགས་པར་འགྱུར་རོ། །ལུང་རྣམ་འབྱེད་ལས། འདོད་པ་ལ་ཆགས་པ་དང་བྲལ་མ་བྲལ་གྱི་དབང་པོ་ལས་སུ་རུང་བའི་རྒྱུ་སོ་སོར་གསུངས་པས་ན། འདོད་ཡོན་ལ་སྲེད་པ་ཟད་པས་ཕྱག་རྒྱ་བསྟེན་མི་རུང་ངོ་ཞེས་སྨྲ་བ་ནི་སྔགས་དང་ཕ་རོལ་ཏུ་ཕྱིན་པ་གཉིས་ཀ་ལ་མང་དུ་ཐོས་པ་དང་མི་ལྡན་པའི་གཏམ་མོ་ཞེས་བྲིས་གདའ་བ་ཡང་ལེགས་པར་མ་མཐོང་སྟེ། ཕར་ཕྱིན་པའི་ས་བཅུ་པ་དེ་སྔགས་ལམ་ལ་འཇུག་པ་ན་དབང་གསུམ་པ་བསྐུར་བ་དེའི་ཚེ། དེ་དབང་པོ་གཉིས་སྦྱོར་གྱི་ཚོར་བདེ་དོན་དུ་གཉེར་བ་ག་ལ་ཡིན་ཏེ། དེས་དངོས་ཀྱི་དོན་དུ་གཉེར་བྱ་འཛག་མེད་ཀྱི་བདེ་བ་དོན་དུ་གཉེར་བ་ཡིན་ལ། དབང་པོ་གཉིས་སྦྱོར་བ་ནི་དེའི་ཞར་བྱུང་ཙམ་དུ་ཟད་པའི་ཕྱིར། སྤྱིར་གསང་སྔགས་སུ་འདོད་པའི་སས་བསྡུས་ཀྱི་འཁྲིག་ཆགས་ཙམ་ཡིན་ན་ཆགས་སོགས་ལམ་གྱི་མི་མཐུན་པའི་ཕྱོགས་ཀྱི་ཉོན་སྒྲིབ་ཀྱི་ཆགས་པ་ཡིན་པས་ཀྱང་མ་ཁྱབ་སྟེ། རྗེས་དྲན་ལ་སོགས་པའི་སྐབས་སུ། ཕྱི་ནང་གི་ཕྱག་རྒྱ་ལ་ཉེ་བར་དམིགས་ནས་འཁྲིག་པའི་ཆགས་པ་ཆེན་པོ་ཡང་ནས་ཡང་དུ་བསྐྱེད་དགོས་པར་གསུངས་པའི་ཕྱིར། ཇི་སྐད་དུ། ཕྱག་རྡོར་སྟོད་འགྲེལ་ལས། དེ་ནས་ཏིང་ངེ་འཛིན་ཞེས་བྱ་བ་ནི། འདོད་པ་ལྷ་ལ་རྗེས་སུ་ཆགས་པའི་ལས་གང་ཞིག་འགྱུར་བ་མེད་པའི་བདེ་བ་ཐོབ་པ་སྟེ། དེ་ལ་གཅིག་ཏུ་གྱུར་པའི་སེམས་བཟུང་བ་དང་འཛིན་པ་དང་བྲལ་བ་ནི། དེ་བཞིན་གཤེགས་པ་རྣམས་ཀྱི་ཏིང་ངེ་འཛིན་གྱི་ཡན་ལག་གོ །ཞེས་དང༌། དྲི་མེད་འོད་དུ་ཤེས་རབ་ལ་སྤྲོས་བྲལ་ཟླ་བའི་ཐིག་ལེ་ཞེས་པ་ལ། འདིར་ཤེས་རབ་ལ་ཆགས་པས་སྤྲོས་པ་ནི་ཟླ་བའི་ཐིག་ལེ་ཡིན་པ་ནི་ཟླ་སྤྲོས་ཟླ་བའི་ཐིག་ལེ་སྟེ། རྡོ་རྗེ་ནོར་བུར་གནས་པ་དེའི་གསང་བ་དང་ལྟོ་བ་དང་སྙིང་གར་འགྱུར་མེད་གང་ཡིན་པ་ནི་སྒྲུབ་པ་ལ་ཞེས་པ་གསུམ་པ་སྒྲུབ་པའི་ཡན་ལག་འགྱུར་རོ། །དེ་ལྟར་སྒྲུབ་པའི་ཡན་ལག་བྱའོ། །བདེ་བ་མ་ཉམས་པ་གཅིག་པུ་ཞི་བ་ཞེས་པ་ལ། འདིར་བདེ་བ་མ་ཉམས་པས་བྱང་ཆུབ་ཀྱི་སེམས་སྐད་ཅིག་པུ་གང་ཡིན་པ་དེ་ནི་ཞི་བ་ཞེས་གསུངས་ཏེ་ལྷན་སྐྱེས་ཡེ་ཤེས་རྣལ་འབྱོར་འདིས་ནི་སྒྲུབ་པ་ཆེན་པོ་ལ་ཞེས་པ་ནི་སེམས་ཀྱི་འགྱུར་བ་མེད་པའི་བདེ་བ་དང༌། ལྷན་ཅིག་སྐྱེས་པ་ཉིད་སྒྲུབ་པ་ཆེན་པོའི་ཡན་ལག་བཞི་པའོ། །ཞེས་དང༌། ཡང་ཕྱག་རྡོར་སྟོད་འགྲེལ་ལས། ཕྱག་རྒྱ་ཆེན་མོའི་རྗེས་སུ་ཆགས་པ་དང་འགྱུར་བ་མེད་པའི་བདེ་བ་དེ་ནི་བཞི་པ་ཡང་དེ་བཞིན་གྱི་དབང་བསྐུར་བའོ། །ཞེས་དང༌། ཁྱད་པར་འཇིག་རྟེན་པའི་རྒྱུད་ཀྱི་ཆགས་པས་སྐྱེ་བོ་འཆིང་ལ། དཔའ་བོ་དང་རྣལ་འབྱོར་མ་སྟེ་བྱང་ཆུབ་སེམས་དཔའ་ཆེན་མོ་འཇིག་རྟེན་ལས་འདས་པ་རྣམས་ཀྱི་རྒྱུད་ཀྱི་ཆགས་པ་ནི་ཉོན་མོངས་པ་སྒྲིབ་འགྱུར་གྱི་ཆགས་སོགས་སྤོང་བྱེད་དུ་བཤད་ལ་འདི་ནི་ཕྱི་རོལ་པ་དང་ནང་པ་སངས་རྒྱས་པའི་ཕར་ཕྱིན་ཐེག་པར་མ་ཟད་རྣལ་འབྱོར་རྒྱུད་ཕྱིན་ཆད་ཉམས་སུ་ལེན་པའི་སངས་རྒྱས་པས་ཀྱང་མི་ཤེས་ཏེ། ཇི་སྐད་དུ། ཆགས་པས་འཇིག་རྟེན་འཆིང་འགྱུར་ལ། །འདོད་ཆགས་ཉིད་ཀྱིས་རྣམ་གྲོལ་འགྱུར། །བཟློག་པའི་སྒོམ་པ་འདི་ཉིད་ནི། །སངས་རྒྱས་མུ་སྟེགས་ཀྱིས་མི་ཤེས། །དབང་མདོར་བསྟན་ལས་ཀྱང༌། ཆགས་བྲལ་ལས་གཞན་སྡིག་པ་མེད། །བདེ་བ་ལས་གཞན་བསོད་ནམས་མེད། །དེ་ཕྱིར་འགྱུར་མེད་བདེ་བར་སེམས། །མི་བདག་རྟག་ཏུ་གནས་པར་བྱ། །གཞོན་ནུ་མ་ཡི་དགའ་བ་ནི། །མེད་པར་བདེ་བ་སྨྲ་མི་ནུས། །ལང་ཚོའི་དགའ་བ་ཐོབ་པས་ན། །བདེ་བ་ཆེན་པོ་རང་གིས་རིག །དེ་བཞིན་ཏིང་འཛིན་དང་བྲལ་བའི། །བདེ་བ་སྨྲ་བར་ནུས་མ་ཡིན། །འགྱུར་མེད་ཏིང་འཛིན་ཐོབ་པ་ན། །རྣལ་འབྱོར་པ་ཡིས་རང་རིག་འགྱུར། །འགྱུར་མེད་ལས་སྐྱེས་བདེ་རིག་པ། །ཐམས་ཅད་མཁྱེན་ལའང་ཐེ་ཚོམ་ཟད། །དེ་ལྟ་ནའང་ཡིད་བདེ་མིན། །ཆགས་བྲལ་ཉིད་དུ་མི་བྱའོ། །ཞེས་དང༌། དེས་ས་ཐོབ་པས་རྗེས་དྲན་གྱིས་ཡན་ལག་གཙོ་བོར་སྒོམ་པ་ན། གཏུམ་མོ་འབར་བས་བྱང་སེམས་དུས་མེར་བཞག་པའི་སྣང་བ་ལ། འདོད་པའི་ལྷའི་སྟོང་གཟུགས་འཆར་བ་ལ་རྗེས་སུ་ཆགས་ཤིང་བདེ་བ་དྲན་པས་རྗེས་དྲན་ཏེ། འདོད་པའི་གནས་སྐབས་བཅུ་ཉམས་སུ་མྱོང་བ་ལས་དེའི་བོགས་འབྱིན་དུ་ལས་ཀྱི་ཕྱག་རྒྱ་ལའང་ཇེ་ཆེར་ཆགས་པར་བྱ་དགོས་པར་གསུངས་ཏེ། དུས་ཞབས་སྙན་བརྒྱུད་ལས། རླུང་སེམས་དྲག་ཏུ་ཐིག་ལེར་འཛུད། །ཆགས་པས་ལས་རྒྱ་མང་ལ་སྦྱར། །བདེ་ཆེན་རོ་མཉམ་དག་ཏུ་བྱ། །འདི་མིན་མཆོག་ནི་མི་འགྲུབ་ཅེས། །གསུངས་པས་ངེས་པར་འདི་སྒྲུབ་བྱ། །ཞེས་འབྱུང་ངོ༌། །ཁྱད་པར་སྔགས་བླ་མེད་པའི་ཆགས་ལམ་པས། དབང་པོ་གཉིས་ཀྱིས་ཚོར་བ་བདེ་བ་དོན་དུ་གཉེར་ན་ཆགས་བྲལ་གྱི་ལམ་དུ་འགྲོ་བས་དེ་ནི་འདི་སྤང་བར་བྱ་བ་ཁོ་ན་ཏེ། དྲི་མེད་འོད་དུ། བཅོམ་ལྡན་འདས་ཀྱི་ངེས་པ་འདིའི་ཕྱིར། དབང་པོ་གཉིས་ཀྱི་སྙོམས་པར་འཇུག་པས་ཀྱང་ཕྱི་རོལ་གྱི་དབང་པོ་ལས་སྐྱེས་པའི་འགྱུར་བའི་བདེ་བ་རྣམ་པར་སྤང་ནས་བྱང་ཆུབ་ཀྱི་མཐར་ཐུག་པའི་བར་དུ་ཕྱག་རྒྱ་ཆེན་མོ་རང་གི་སེམས་ཀྱི་སྣང་བ་ཙམ་འདི་རྣལ་འབྱོར་པས་བསྒོམ་པར་བྱའོ། །ཞེས་དང༌། དབང་པོ་གཉིས་སྦྱོར་གྱི་ཚོར་བདེའི་ཆགས་བྲལ་ནི་ལྷག་པར་སྤང་བྱ་སྟེ། དབང་རྡོར་བསྟན་ལས། འཕོས་པ་ལས་ནི་ཆགས་བྲལ་འགྱུར། །ཆགས་བྲལ་ལ་ཡང་སྡུག་བསྔལ་འབྱུང༌། །སྡུག་བསྔལ་སྐྱེས་བུའི་ཁམས་ཟད་བྱེད། །ཟད་པ་ལས་ནི་འཆི་བར་འགྱུར། །ཤི་བས་སླར་ཡང་དེ་རྣམས་ཀྱིས། །སྲིད་པའོ་སྲིད་ལས་སླར་འཆི་འཕོ། །དེ་ལྟར་སེམས་ཅན་གྱི་སྲིད་པ། །ཆགས་བྲལ་ལས་བྱུང་གཞན་དུ་མིན། །དེ་ཕྱིར་འབད་པ་ཐམས་ཅད་ཀྱིས། །འཕོ་བའི་བག་ཆགས་རྣམ་པར་སྤངས། །ཞེས་འབྱུང་ལ། འདི་སྔགས་ཀྱི་ཐེག་པར་མ་ཟད། ཕར་ཕྱིན་ཐེག་པར་ཡང་ཆགས་པ་ཡིན་ན་ཉོན་སྒྲིབ་ཀྱི་ངོ་བོར་གྱུར་པའི་ཆགས་པ་ཡིན་དགོས་པར་མ་གསུངས་ཏེ། ཉོན་སྒྲིབ་ཀྱི་ངོ་བོའི་ཆགས་པ་ནི། ཀུན་ལས་བཏུས་པར། འདོད་ཆགས་གང་ཞེ་ན་ཁམས་གསུམ་པའི་རྗེས་སུ་ཆགས་པ་སྟེ། སྡུག་བསྔལ་བསྐྱེད་པའི་ལས་ཅན་ནོ། །ཞེས་འབྱུང་བའི་འགྲེལ་པར། ཉོན་མོངས་པར་གྱུར་པའི་དམིགས་པ་ནི་ཁམས་འོག་མ་གཉིས་ན་ཡིད་འོང་གི་ཉེར་ལེན་གྱི་ཕུང་ལྔ་དང༌། གཟུགས་མེད་ན་མིང་བཞིའོ། །རྣམ་པ་ནི། དེ་ལ་ཆགས་པ་སྐྱེ་བར་འགྱུར་བའི་ཆོས་སོ། །དབྱེ་ན་འདོད་གཟུགས་གཟུགས་མེད་ཀྱི་སྲེད་པ་གསུམ། ལས་ནི་སྡུག་བསྔལ་ཀུན་བསྐྱེད་པའི་ལས་ཅན་ནོ། །ཞེས་འབྱུང་བས་རང་གི་ཉེར་ལེན་གྱི་ཕུང་པོ་ལྔ་ལ་དམིགས་ཏེ། དེས་ཁམས་གསུམ་གྱི་འཁོར་བ་གང་རུང་ཐོབ་འདོད་ཀྱི་ཆགས་པ་ཞིག་ལ་ཉོན་མོངས་སུ་གྱུར་པའི་ཆགས་པར་འཇོག་གི །དེ་ལྟར་མིན་པར་ཟག་མེད་ཀྱི་ཕུང་ལྔ་དམིགས་ནས་འཛག་མེད་རྡོ་རྗེ་སེམས་དཔའ་བདེ་བ་ཐོབ་འདོད་ཀྱི་ཆགས་པ་ནི་ཉོན་སྒྲིབ་ཀྱི་ཉོན་མོངས་སུ་གྱུར་པའི་ཆགས་པར་འགར་ཡང་མི་འོང་བར་གྲུབ་བོ། །ཞེས་འབྱུང་བའི་ཟབ་མོའི་སྐལ་པ་ཅན་ནི་རྒྱ་ཆེན་ཆོས་ཀྱི་སྤྱན་ལྡན་དག་གི་རྗེས་སུ་འགྲོ་བ་ལ་འཁྲུལ་པའི་ཚིག་གིས་བསླད་པར་མི་ནུས་ཀྱང༌། བློ་གྲོས་ཀྱི་མཐུ་ཞན་པ་འགའ་ནི་ཚིག་གིས་ཟོལ་སྦྱོར་ཙམ་ལ་མཆོག་ཏུ་བཟུང་ནས་ཆོས་ཀྱི་གནད་མང་དུ་བཅོས་པ་དག་ལ་སྙིང་པོར་བྱེད་པའང་གངས་ཅན་གྱི་ལྗོངས་འདིར་ཕྱིས་རབ་འབྱམ་དུ་གྱུར་པ་ཞིག་གོ། །།

༈ རྡོ་རྗེའི་གསུང༌། **བདེན་པ་ནི་གྲུབ་མཐའ་ཇི་སྙེད་པས་བསྒྲིབ་**བྱ་བ་འདིའང༌། རྟོག་པའི་གྲུབ་མཐའ་ཐམས་ཅད་ནི་ཡུལ་གྱི་གནས་ལུགས་དོན་དམ་བདེན་པ་མངོན་དུ་བྱེད་པའི་ཤེས་པར་མི་རུང་ཞེས་བརྗོད་ན་མཛེས་པར་འགྱུར་རོ། །

 འདིར་ཕྱོགས་སྔ་ནི། འཕགས་པའི་མཉམ་བཞག་ཡེ་ཤེས་ཀྱི་ངོ་ན་གྲུབ་མཐས་དཔྱད་བཟོད་པའི་ལྟ་བ་རང་སྐྱ་ཐུབ་པ་ཡོད་ཟེར་བ་དང༌། འཕགས་པའི་མཉམ་བཞག་ཡེ་ཤེས་ཀྱི་ངོ་ན་གྲུབ་མཐའ་རྣམ་པ་བཞི་ཡོད་ཟེར་བ་དང༌། འཕགས་པའི་མཉམ་བཞག་ཡེ་ཤེས་དང་དེའི་ཡུལ་སྟོང་པ་ཉིད་ཀྱང་རྟོག་གེའི་གྲུབ་པའི་གྲུབ་མཐའ་དང་མཐུན་དགོས་ཏེ། རྟོག་གེའི་དུས་ཀྱང་འཇིག་རྟེན་པའི་ཐོས་བསམ་སྒོམ་བྱུང་གི་ཤེས་རབ་དེ་དང་རིགས་འདྲའི་རྒྱུན་ལས། རྣལ་འབྱོར་པ་འཇིག་རྟེན་ལས་འདས་པའི་ཐོས་བསམ་སྒོམ་པའི་ཤེས་རབ་དང་དེའི་ཡུལ་གྱི་སྟོང་པ་ཉིད་ལ་མཉམ་པར་འཇོག་རྒྱུར་བྱུང་བའི་ཕྱིར། ཁྱད་པར་རྗེ་རེ་མདའ་པས། དབུ་མ་རང་རྒྱུད་པའི་གྲུབ་མཐའི་ལྟ་བ་ནི། མཐོང་ལམ་མ་ཐོབ་ཀྱི་བར་དུ་འགྲོ་ལ། ཐོབ་ནས་ལྟ་བ་དེ་འདོར་ལ། དབུ་མ་ཐལ་འགྱུར་པའི་གྲུབ་མཐའི་ལྟ་བ་དེས་ནི་སངས་རྒྱས་མ་ཐོབ་ཀྱི་བར་གྱི་རྗེས་ཐོབ་ཐམས་ཅད་དུ་འགྲོ་ལ་སངས་རྒྱས་ཐོབ་ནས་འདོར་ཟེར་བ་ལྟ་བུའོ། །

 འདིར་ཞལ་སྔ་ནས། འཕགས་པའི་མཉམ་བཞག་ཡེ་ཤེས་ཀྱི་ངོ་ན་ཡོད་མེད་ཡིན་མིན་ལ་སོགས་སུ་གྲུབ་པ་དང་མ་གྲུབ་པའི་སྤྲོས་པ་ཐམས་ཅད་དང་བྲལ་བའི་ཕྱིར། དེ་ལ་གྲུབ་མཐའི་དཔྱད་པ་དང་རྟོག་པའང་ཡོད་པ་མིན་ལ། དེར་ལྟ་བ་རང་རྐྱ་ཐུབ་པ་ཞེས་བྱ་བར་འཇོག་ནུས་པ་མ་ཡིན་ཏེ། ཆོས་ཐམས་ཅད་ལ་ངོ་བོ་ཉིད་མེད་ན་རང་རྐྱ་ཐུབ་པའི་ཆོས་མི་སྲིད་ལ། ཆོས་ཐམས་ཅད་ལ་ངོ་བོ་ཉིད་མེད་པར་ཁོང་དུ་ཆུད་པའི་གནས་སྐབས་ནི་འཕགས་པའི་མཉམ་བཞག་གི་དུས་ན་ཡིན་པའི་ཕྱིར། ཡང་འཕགས་པའི་མཉམ་བཞག་ཡེ་ཤེས་སུ་གྱུར་པའི་བདེ་སྟོང་དབྱེར་མེད་ལྟ་བུ་ཞིག་ཡོད་དུ་ཟིན་ཀྱང༌། ཡེ་ཤེས་ལས་རྫས་གཞན་པའི་རྟོག་གེས་བཏགས་པ་ལྟ་བུའི་གྲུབ་མཐའ་འང་མ་ཡིན་ལ། འཕགས་པའི་མཉམ་བཞག་ཡེ་ཤེས་དང་དེའི་ཡུལ་གྱི་སྟོང་ཉིད་ཀྱང་སོ་སྐྱེའི་དུས་ཀྱི་ཐོས་སྒོམ་སོགས་སྦྱངས་པ་ལས་བྱུང་བ་ཡིན་ཀྱང༌། སོ་སྐྱེའི་རྟོག་གེས་དེ་ལྟར་བཏགས་པའི་གྲུབ་མཐའ་དང་མཐུན་མི་དགོས་པར་མ་ཟད། རྟོག་གེ་པའི་དུས་སུ་དེ་བཞིན་ཉིད་དང་དེ་ལ་རྟོག་ཚུལ་ངེས་པ་ཁོ་ན་ལས་འདས་དགོས་པར་བཤད་པ་ཡིན་ཏེ། རྗེ་བཙུན་གྱིས། ཕྲ་ཕྱིར་ཐོས་པའི་ཡུལ་མིན་ཏེ། །དོན་དམ་ཕྱིར་ན་བསམ་བྱ་མིན། །ཆོས་ཉིད་ཟབ་ཕྱིར་འཇིག་རྟེན་པས། །སྒོམ་པ་ལ་སོགས་ཡུལ་མ་ཡིན། །ཞེས་འབྱུང་བའི་ཕྱིར་རོ། །དབུ་མ་ཐལ་རང་གི་ལྟ་བ་ལའང་ལོག་རྟོག་བཟློག་ནས་བསྒྲུབ་བྱ་རྒྱུད་ལ་སྒྲུབ་ཚུལ་གྱི་ཁྱད་པར་ཙམ་མ་གཏོགས། ལྟ་བ་རང་གི་ངོ་བོ་ལ་ཟབ་ཁྱད་ཡོད་པ་མ་ཡིན་ཏེ། གཉིས་ཀྱང་ཡུལ་གྱི་གནས་ཚུལ་སྤྲོས་བྲལ་ཞིག་ལྟ་བར་བྱེད་པ་ལ་ཁྱད་པར་མེད་པའི་ཕྱིར། དེ་ལྟ་བུའི་ལྟ་བ་དེ་སངས་རྒྱས་ཀྱི་ས་ན་དོར་བ་ཡང་ཁྱེད་རང་རྣམས་ཀྱི་ལུགས་ལྟར་ནའང་མི་འཐད་དེ། དེང་སང་ལུང་ཆོས་པ་སྤྱི་ལ་རླུང་ལྟར་གྲགས་པའི་རང་བཞིན་རྣམ་དག་གི་ལྟ་བ་དང་གློ་བུར་རྣམ་དག་གི་ལྟ་བ་གཉིས་ལས། ཕྱི་མའི་དབང་དུ་བྱས་ནས་ས་རེ་འཕར་བ་ན་ལྟ་བ་གསར་རྟོགས་རེ་ཡོད་ཀྱང༌། དང་པོའི་དབང་དུ་བྱས་ན་གསར་རྟོགས་མེད་པས། རང་བཞིན་རྣམ་དག་གི་ལྟ་བ་ས་དང་པོར་བལྟ་བྱར་ཡོད་པ་དེ་སངས་རྒྱས་ཐོབ་པའི་ཚེ་བལྟ་བྱར་མེད་པ་ཡང་མ་ཡིན་པའི་ཕྱིར་རོ། །ཁོ་བོ་ཅག་ལ་ནི་འཕགས་པ་རྣམས་ལ་བློའི་བཏགས་པ་དང་ཡུལ་དང་ཡུལ་ཅན་དུ་བལྟ་བའི་གྲུབ་སྤྲོས་ཀྱི་ལྟ་བ་འདི་ཙམ་དུ་འདི་ཡོད། འདི་ཙམ་དུ་འདི་འདོར་ཐམས་ཅད་སྨྲ་བསམ་བརྗོད་པས་དབེན་པ་ལ་ནི་བལྟ་བ་རྣམ་དག་ལ་མཉམ་པར་བཞག་གོ །ཞེས་པའི་མིང་ཙམ་བརྗོད་ཀྱང་ཚིག་གི་དབུལ་བར་གྱུར་བ་ལས་བྱ་ཐབས་མ་རྙེད་དོ། །དེས་ན་རྟོག་པས་བརྟགས་ཤིང་དེའི་ངོར་ཡོད་མེད་ལ་སོགས་མཐའ་གཅིག་ཏུ་གྲུབ་པ་ལྟར་སྣང་བའི་མཐའ་ཐམས་ཅད་ནི་ཡང་དག་པ་མིན་ལ། དེ་ལྟར་གནས་ཚུལ་དུ་འཛིན་པའི་འཛིན་སྟངས་ཐམས་ཅད་ནི། རྟེན་འབྱུང་གི་རིགས་པ་ཉིད་ཀྱིས་འགོག་ཅིང་ཁེགས་པར་ཡང་ནུས་པ་ཡིན་ཏེ། དཔལ་ལྡན་ཟླ་བས། གང་ཕྱིར་དངོས་པོ་བརྟེན་ནས་རབ་བྱུང་བས། །རྟོག་པ་འདི་དག་བརྟགས་པར་མི་ནུས་ཏེ། །དེ་ཕྱིར་རྟེན་འབྱུང་རིགས་པ་འདི་ཡིས་ནི། །ལྟ་ངན་དྲྭ་བ་ཐམས་ཅད་གཅོད་པར་བྱེད། །ཅེས་འབྱུང་བའི་ཕྱིར། རྟོག་པས་བརྟགས་པའི་གྲུབ་པའི་དངོས་པོ་ཤིག་ཡོད་ན་གྲུབ་མཐའ་དབང་བཙན་པར་འགྱུར་ཞིང་གྲུབ་པའི་དངོས་པོ་དེ་འདྲ་བ་ཞིག་གིས་དོན་དམ་ཤེས་པས་དོན་དེ་བདེན་པ་མངོན་དུ་བྱེད་བཏུབ་ཏུ་ཆུག་ཀྱང༌། རྟོག་པས་བརྟགས་པའི་གྲུབ་པའི་དངོས་པོ་རང་རྒྱུད་པ་ནི་སྲིད་པ་མ་ཡིན་ཏེ། དཔལ་ལྡན་ཟླ་བས། རྟོག་རྣམས་དངོས་པོ་ཡོད་ན་འགྱུར་བ་སྟེ། །དངོས་པོ་ཇི་ལྟར་མེད་པར་ཡོངས་དཔྱད་ཟིན། །དངོས་པོ་མེད་པར་འདི་རྣམས་མི་འབྱུང་དཔེར། །བུད་ཤིང་མེད་པར་མེ་ཡོད་མིན་དེ་བཞིན། །ཞེས་འབྱུང་བའི་ཕྱིར། དེས་ན་ཟབ་མོ་སྟོང་པ་ཉིད་ཀྱི་རང་བཞིན་ཇི་ལྟ་བ་ཁོང་དུ་ཆུད་པ་ལ་ནི། རྟོག་གེས་བཏགས་པའི་གྲུབ་པ་དང་ལྟ་བ་ལས་ཀྱི་མཐའ་ཐམས་ཅད་མ་ཞིག་མ་གྲོལ་ན་མི་འབྱུང་ཞིང༌། དེ་དག་ཞིག་གྲོལ་གྱི་ཚེ་འབྱུང་བར་བསྟན་ཏེ། དཔལ་ལྡན་ཟླ་བས། སོ་སོ་སྐྱེ་བོ་རྣམས་ནི་རྟོག་པས་བཅིངས། །མི་རྟོག་རྣལ་འབྱོར་པ་ནི་གྲོལ་གྱུར་པས། །རྟོག་རྣམས་ལོག་པར་གྱུར་པ་གང་ཡིན་དེ། །རྣམ་པར་དཔྱད་པའི་འབྲས་བུར་མཁས་རྣམས་བཞེད། །ཅེས་དང༌། སློབ་དཔོན་ཆེན་པོ་འཕགས་པ་ལྷས་ཀྱང༌། དངོས་པོ་རང་བཞིན་གྱིས་ཡོད་ན། །སྟོང་མཐོང་ཡོན་ཏན་ཅི་ཞིག་ཡོད། །རྟོག་པ་མཐོང་བས་འཆིང་བ་སྟེ། །དེ་ཉིད་འདིར་ནི་འགོག་པ་ཡིན། །ཞེས་འབྱུང་བའི་ཕྱིར་རོ། །འོ་ན་གྲུབ་མཐའི་རྟགས་དཔྱད་ཀྱིས་གྲུབ་པའི་སྟོང་ཉིད་ཀྱི་ལྟ་བ་ཡང་མི་འདོད་དམ་ཞེ་ན། མི་སྟོང་པའི་ཆོས་གང་ཡང་གྲུབ་མཐས་མེད་པར་གཏན་ལ་ཕབ་རྗེས་སྟོང་ཉིད་དུ་བལྟ་རྒྱུའི་ཆོས་ཤིག་གྲུབ་མཐས་གྲུབ་རྒྱུར་བྱུང་ན་སྤྲོས་མཚན་ལས་མ་འདས་པའི་ཕྱིར། གྲུབ་མཐའི་བརྟགས་པས་གྲུབ་པའི་སྟོང་ཉིད་ཀྱི་ལྟ་བ་ཞེས་བྱ་བ་ནི་ཁོ་བོས་ཡང་དག་པར་མི་བརྗོད་དོ། །འོ་ན་ཁྱེད་ཅག་སྟོང་ཉིད་ཀྱི་ལྟ་བ་གོ་ཆོད་པོ་ཞིག་ཁས་ལེན་ནམ་མི་ལེན་ཞེ་ན། སྟོང་པ་ཉིད་ཀྱི་ལྟ་བ་ཞེས་པ་ཙམ་ཞིག་གིས་ཐ་སྙད་གཞན་གྱི་རྗེས་བརྗོད་ཙམ་ནི་བྱེད་ཀྱི། དེའང་གནས་སྐབས་གང་གི་ཚེ་ན། རྗེས་ཐོབ་བསོད་ནམས་ཚོགས་སོག་གཙོ་བོར་བྱེད་པ་ཡིན་ཏེ། སྦྱིན་ཚོགས་ཀྱི་བསོད་ནམས་ཡོངས་སུ་དག་བྱེད་ལ་འཁོར་གསུམ་རྣམ་དག་གི་སྟོང་ཉིད་ཀྱི་ལྟ་བས་ཟིན་དགོས་པའི་ཕྱིར་དང༌། དེ་ཡང་སོ་སྐྱེ་ལ་མོས་པ་དང༌། འཕགས་པ་ལ་དེ་ཁོ་ན་ཡིད་བྱེད་ཀྱིས་སོ། །དེར་མ་ཟད། སོ་སྐྱེའི་དུས་ཐོས་པ་དང་བསམ་པའི་ཤེས་རབ་ཀྱི་ཡུལ་དུའང་སྟོང་ཉིད་ཀྱི་ལྟ་བ་ཞེས་པའི་ཐ་སྙད་ཙམ་ཞིག་སྨྲ་བར་བྱེད་ཀྱང༌། དེ་ནི་སྟོང་པ་ཉིད་ཀྱི་ལྟ་བ་གོ་ཆོད་པར་འཇོག་པ་མ་ཡིན་ལ། འཕགས་པའི་མཉམ་བཞག་ཡེ་ཤེས་ཚོགས་སོག་གཙོ་བོར་གྱུར་པ་ནི། སྟོང་ཉིད་ཀྱི་ལྟ་བ་གོ་ཆོད་པོ་སོགས་ཁས་ལེན་བྱ་ལེན་བྱེད་ལེན་པ་ཐམས་ཅད་ཀྱི་དམིགས་པ་དང་རྣམ་པ་དང་མཚན་མ་ཐམས་ཅད་དང་བྲལ་བས་ཅི་ཡང་བྱེད་མི་ཤེས་པ་ཡིན་ཏེ། དཔལ་ལྡན་ཟླ་བས། འཕགས་པ་རྣམས་ཀྱི་དོན་དམ་ནི་ཅང་མི་གསུང་བ་ཡིན་ནོ་ཞེས་འབྱུང་བའི་ཕྱིར། འོ་ན་ཟབ་མོའི་དེ་བཞིན་ཉིད་ཁོང་དུ་ཆུབ་པ་ན་རྟོག་གེས་བཏགས་པའི་ལྟ་གྲུབ་ཐམས་ཅད་འཇིག་པར་འགྱུར་ན། ཉེས་པ་ཡོད་དམ་སྙམ་ན། ཉེས་པ་མེད་པར་མ་ཟད་ཕན་ཡོན་ལྷག་པར་ཆེ་བ་ཡིན་ཏེ། རྒྱན་སྟུག་པོ་བཀོད་པ་ལས། སྟོང་པ་ཉིད་ཀྱི་ལྟ་ཐོས་དང༌། །ལ་ལའི་ལྟ་བ་མ་ཞིག་ན། །གསོར་མི་རུང་བའི་ལྟ་ཅན་ཏེ། །སྨན་པས་བོར་བའི་ནད་པ་བཞིན། །ཞེས་དང༌། སློབ་དཔོན་འཕགས་པ་ལྷས། ཆོས་འདི་དེ་བཞིན་གཤེགས་རྣམས་ཀྱིས། །རྩོད་པ་མཛད་ཕྱིར་གསུངས་པ་མིན། །འོན་ཀྱང་མེ་ཡི་བུད་ཤིང་ལྟར། །འདི་ཡིས་ཕས་ཀྱིས་རྒོལ་བ་སྲེག །ཅེས་དང༌། དཔལ་ལྡན་ཟླ་བས། བསྟན་བཅོས་ལས་དཔྱད་རྩོད་ལ་ཆགས་པའི་ཕྱིར། །མ་མཛད་རྣམ་གྲོལ་ཕྱིར་ནི་དེ་ཉིད་བསྟན། །ཞེས་འབྱུང་ངོ༌། །དེ་ལྟར་ཆོས་ཐམས་ཅད་ཀྱི་བདག་མེད་པའི་དེ་བཞིན་ཉིད་ཡུལ་དང་ཡུལ་ཅན་གྱི་སྤྲོས་མཚན་གྱི་འཇུག་པ་ཐམས་ཅད་ནུབ་པ་ན། རྟོག་གེ་ལ་ཤར་བའི་ལྟ་གྲུབ་ཀྱི་འཆིང་བ་ཐམས་ཅད་ངང་གིས་འཇིག་པར་འགྱུར་བ་ནི་ཆོས་སླ་བ་ཡིན་ཏེ། དཔལ་ལྡན་ཟླ་བས། དངོས་རྣམས་མཐའ་དག་དངོས་པོ་མེད་པར་རྟོགས་སུ་གཞུག་པར་ནི། །ནུས་པ་ཆེ་སླ་ཇི་ལྟར་དེ་ལྟར་རང་བཞིན་གཞན་དག་ལ། །ཁོང་དུ་ཆུབ་པར་བདེ་བླག་ཏུ་ནི་ནུས་པ་མ་ཡིན་ནོ། །རྟོག་གེ་ངན་པའི་དྲ་བས་འཇིག་རྟེན་ཅི་སྟེ་འདིར་བཅོལ་བྱེད། །ཅེས་འབྱུང་བའི་ཕྱིར། ཁྱད་པར་རྟོག་པས་བཏགས་པའི་གཟུང་འཛིན་གྱི་གྲུབ་མཐའ་ཐམས་ཅད་ནི་མཐོང་བས་སྤང་བར་བྱ་བ་ཡིན་པ་དང༌། ཇི་སྲིད་རྟོག་པའི་སྲུང་སྡོམ་རང་རྒྱུད་པ་ཡོད་པ་དེའི་ཚེ་ཆོས་ཐམས་ཅད་སྒྱུ་མ་དང་རྨི་ལམ་དང་ནམ་མཁའ་ལྟར་རྟོག་པའི་ཆ་ནས་སྲུང་སྡོམ་སོགས་བསོད་ཚོགས་བླ་ན་མེད་པ་དཔག་ཏུ་ཡོད་པ་མ་ཡིན་པ་ནི། རྗེ་བཙུན་ཏཻ་ལོ་པས་གངྒཱ་མར། འདུལ་བ་མདོ་སྡེ་མངོན་པ་ལ་སོགས་པའི། །རང་རང་གཞུང་དང་གྲུབ་པའི་མཐའ་ཡིས་ནི། །འོད་གསལ་ཕྱག་རྒྱ་ཆེན་པོ་མཐོང་མི་འགྱུར། །ཞེས་འདོད་འབྱུང་བས་འོད་གསལ་མ་མཐོང་སྒྲིབ། །རྟོག་པའི་སྲུང་སྡོམ་དམ་ཚིག་དོན་ལ་འགལ། །ཞེས་འབྱུང་ངོ༌། །རྟོག་གེས་བཏགས་པའི་ལྟ་གྲུབ་ཐམས་ཅད་ཞིག་གྲོལ་གྱི་དུས་དེར་ནི། འགལ་བ་ཐམས་ཅད་འགལ་མེད་དུ་གྲོལ། སྤང་བྱ་ཐམས་ཅད་གཞི་མེད་དུ་དག །སྣང་སྲིད་ཀྱི་ཆོས་ཐམས་ཅད་ཆོས་དབྱིངས་ཡེ་ཤེས་ལས་གཞན་དུ་མ་རྙེད། རྣམ་པར་རྟོག་པ་ཆོས་སྐུར་ཤར་བྱ་བ་རྣམས་འབྱུང་བ་ཡིན་ཏེ། དཔལ་ཕག་མོ་གྲུབ་པས། གྲུབ་མཐའ་ཐ་དད་མང་གྱུར་ཀྱང༌། །རྟོག་པའི་འདོད་ལྕགས་མ་གཏོགས་པ། །ངོ་བོ་ཉིད་ཀྱིས་གྲུབ་པ་མེད། །རྟོག་པ་ཆོས་སྐུར་རྟོགས་ཙ་ན། །གྲུབ་མཐའ་ལ་ཞེན་པའི་འདོད་འདུན་ཞི། །ཞེས་པ་དང༌། རྗེ་ནེ་རིང་པས། བཀའ་བརྒྱུད་འདི་ལ་ལྟ་བ་མེད། །ལྟ་བ་བྱ་བ་གྲུབ་མཐའ་ལ་ཟེར་བ་ཡིན། །རྗེ་དམ་པ་རྒྱ་གར་གྱི་ཞལ་ནས། གྲུབ་མཐའ་ཞིག་པ་ལ་ལྟ་བ་གདའ་ཡེ་ཞེས་དང༌། ཁྱད་པར་རང་བྱུང་རྒྱལ་བ་མཆོག་གི་གསུང་གིས། ཕྱོགས་ལས་རྣམ་རྒྱལ་གྱི་སྤྱོད་པའི་རྣམ་རྒྱལ་དུ་འཇོག་བྱེད་ནི་གསུམ་སྟེ། ལྟ་བ་ཐམས་ཅད་ཞིག་པས་ལྟ་བ་ལས་རྒྱལ། འཆི་བ་དང་ཉོན་མོངས་པ་དང་གཟུགས་ལ་སོགས་པའི་ཕུང་ལྔ་དང་ཡོན་ཏན་ལ་མཆོག་ཏུ་འཛིན་པ་མེད་པས་བདུད་བཞི་ལས་རྒྱལ། ཐེག་པ་ཐམས་ཅད་གཅིག་ཏུ་རྟོགས་པས་ཐེག་དམན་ལས་རྒྱལ། དེ་ལྟར་ཞེན་པ་དང་ལྟ་བ་བཅད་པའི་ཕྱིར་རྣམ་པར་རྒྱལ་བ་ཞེས་བྱའོ། །ཞེས་གསུངས་པའི་ཕྱིར་རོ། །

 དེས་ན་སྤྲོས་འཛིན་གྱི་ལྟ་གྲུབ་ཐམས་ཅད་ཀྱི་ཞེན་པ་དང་མ་བྲལ་བར་ཟབ་མོ་དབུ་མའི་བདུད་རྩིའི་རོ་མཆོག་མྱོང་བ་མིན་པ་ནི། དཔལ་ལྡན་ཟླ་བ། ཇི་ལྟར་ཆོས་འདི་གཞན་དག་ལ། །མེད་པ་དེ་བཞིན་ལུགས་འདིར་ཡང༌། །གཞན་ལ་ཡོད་པ་མ་ཡིན་ཞེས། །མཁས་པ་རྣམས་ཀྱི་ཤེས་པར་གྱིས། །ཞེས་འབྱུང༌།།

༈ རྡོ་རྗེའི་གསུང༌། **ཉན་ཐོས་ཀྱིས་ཕྱོགས་གཅིག་བབས་ཀྱི་གནས་ལུགས་མཐོང་**བྱ་བ་ནི་གཞུང་བརླིང་བས། འདི་ལ་འདོན་ཚུལ་གཉིས་སུ་བྱ་སྟེ། ཉན་རང་གིའང་བདག་མེད་པའི་གནས་ཚུལ་ཕྱོགས་རེ་བ་མངོན་དུ་བྱེད་པ་ཡོད། ཅེས་པ་དང༌། ཉན་རང་གི་ཆོས་ཀྱི་བདག་མེད་ཉི་ཚེ་བ་རྟོགས་པ་ཡོད། ཅེས་གཉིས་སུ་འདོན་པ་ལས། འདི་ལ་ཕྱོགས་སྔའི་ཁྱད་པར་ནི་མ་མཛད་ཅིང༌། དེ་ཡང་དང་པོའི་དབང་དུ་བྱས་ན། འཕགས་པ་བྱམས་པའི་དགོངས་པ་ལྟར་ན། ཉན་ཐོས་འཕགས་པ་ལ་གང་ཟག་གི་བདག་མེད་པ་རྟོགས་པའམ་མངོན་དུ་བྱས་ལ། རང་རྒྱལ་དགྲ་བཅོམ་པས་ནི་བཟུང་བ་ཆོས་ཀྱི་བདག་མེད་པ་རྟོགས་པ་དང༌། མངོན་དུ་བྱེད་པ་ཡོད་ཀྱང༌། འཛིན་པ་ཆོས་ཀྱི་བདག་མེད་རྟོགས་པའམ་མངོན་དུ་བྱེད་པ་ནི་མ་ཡིན་པས་ཆོས་ཀྱི་བདག་མེད་པ་མཚན་ཉིད་པ་རྟོགས་པ་མེད་པར་བཞེད་ལ། སྤྱིར་ཉན་རང་གི་བདེན་པ་བཞིའི་གནས་ལུགས་མཐོང་བའི་ཚེ། བདེན་པ་བཞིའི་ཕྱོགས་གཅིག་ནི་སྡུག་བསྔལ་བདེན་པ་ཡིན་ལ། དེའི་བབས་ཀྱི་གནས་ལུགས་ལ། མི་རྟག་སྡུག་བསྔལ་སྟོང་བདག་མེད་བཞི་ཡོད་པས། དེ་ལྟར་འཕགས་པས་མངོན་སུམ་དུ་མཐོང་བ་ལ་དགོངས་ཏེ། ཉན་ཐོས་ཀྱི་ཕྱོགས་གཅིག་བབས་ཀྱི་གནས་ལུགས་མཐོང་ཞེས་རྡོ་རྗེའི་བཀའ་མདུད་དུ་མཛད་དོ། །

 གཉིས་པའི་དབང་དུ་བྱས་ནས་མགོན་པོ་ཀླུའི་དགོངས་དོན་ཟླ་གྲགས་ཞབས་ཀྱིས་འགྲེལ་ཚུལ་ལྟར་ན། ཉན་རང་ལ་ཆོས་ཀྱི་བདག་མེད་པ་མཚན་ཉིད་པ་རྟོགས་པ་ཡོད་ཀྱང༌། ཆོས་ཀྱི་བདག་མེད་རྒྱས་པའི་ཁྱབ་པའི་ཆོས་ཀྱི་བདག་མེད་རྟོགས་པས་མ་ཁྱབ་པས། ཉན་རང་གི་རྟོགས་པའི་ཆོས་ཀྱི་བདག་མེད་དེ་ལ་ནི་ཉི་ཚེ་བའི་ཆོས་ཀྱི་བདག་མེད་པའོ་ཞེས་བརྗོད་པར་མཛད་ལ། དེའི་ཚུལ་ཅུང་ཟད་བརྗོད་ན། འཕགས་པ་བྱམས་པའི་རྣམ་ཐར་དུ། བྱང་ཆུབ་ཏུ་སེམས་སྐྱེད་མ་ཐག་པ་དེས་ཀྱང༌། ཉན་རང་ཟིལ་གྱིས་གནོན་ཏེ། རྒྱལ་བུ་གཞོན་ནུས་བློན་པོ་རྒན་པོ་ཡང་ཟིལ་གྱིས་གནོན་པའི་དཔེས་གསུངས་ལ། ཟིལ་གྱིས་གནོན་བྱེད་གང་ཞེ་ན། བྱང་ཆུབ་ཀྱི་སེམས་ཏེ། དེ་ལ་ཀུན་རྫོབ་དང་དོན་དམ་པ་གཉིས་ཡོད་པའི་དང་པོའི་ཆ་ནས་ཡིན་གྱི། གཉིས་པའི་ཆ་ནས་མ་ཡིན་ཏེ། ཉན་རང་ལ་ཆོས་ཀྱི་བདག་མེད་རྟོགས་པ་ཡོད་པའི་ཕྱིར། འོན་ཀྱང་ཀུན་རྫོབ་བྱང་ཆུབ་ཏུ་སེམས་བསྐྱེད་པ་སྐྱེས་པའི་ཆ་ནས་ཟིལ་གྱིས་གནོན་ཞེས་བརྗོད་ཀྱང༌། མོས་སྤྱོད་ཀྱི་སེམས་ནི་ཉན་རང་ཟིལ་གྱིས་གནོན་མི་ནུས་ཏེ། དེར་ནི་བྱང་སེམས་མི་བརྟན་པའི་ཕྱིར་ཏེ། བདག་གཞན་མཉམ་ཉིད་དུ་རྟོགས་པ་མེད་པའི་ཕྱིར། རྒྱལ་བུ་མཚན་དང་མི་ལྡན་པའམ་རྒྱལ་སར་མ་ཕྱིན་པའི་ཆ་ནས་བློན་པོ་ཟིལ་གྱིས་མི་ནོན་པ་བཞིན་ནོ། །ས་ཐོབ་ནས་ནི་བསོད་ནམས་ཉན་རང་ཟིལ་གྱིས་གནོན་ནུས་ཏེ། བདག་གཞན་མཉམ་ཉིད་དུ་རྟོགས་པ་བརྟན་པའི་ཕྱིར། མཚན་ལྡན་གྱི་རྒྱལ་བུས་བློན་པོ་ཟིལ་གྱིས་གནོན་པ་བཞིན་ནོ། །འོ་ན་བློ་སྟོབས་ཀྱི་ཉན་རང་ཟིལ་གྱིས་ག་ནས་གནོན་ནུས་ཞེ་ན། འཇུག་པར། རིང་དུ་སོང་བར་བློ་ཡང་ལྷག་པར་འབྱུང༌། །ཞེས་འབྱུང་བས། ས་དྲུག་པར་ཤེས་རབ་ཀྱི་ཕ་རོལ་ཏུ་ཕྱིན་པ་ཡོངས་སུ་རྫོགས་པའི་མཐུ་ལས། ས་བདུན་པ་རིང་དུ་སོང་བ་དེར་ཉན་རང་བློའི་སྟོབས་ཀྱིས་ཟིལ་གྱིས་གནོན་ཏེ། དེར་ཐབས་ཀྱི་ཕར་ཕྱིན་རྫོགས་པས་སེམས་ཀྱི་སྐད་ཅིག་རེ་རེ་ཞིང་འགོག་སྙོམས་ལ་འཇུག་ལྡང་ནུས་ཤིང༌། ཉན་རང་གིས་དེ་ལྟར་མི་ནུས་པའི་ཕྱིར། ཉན་རང་གི་སེམས་ཀྱིས་སྐད་ཅིག་རེར་འགོག་སྙོམས་ལ་འཇུག་ལྡང་མི་ནུས་ཀྱང༌། ཆོས་ཀྱི་བདག་མེད་མཚན་ཉིད་པ་མ་རྟོགས་པ་མ་ཡིན་པར་སྒྲུབ་པའི་རིགས་པ་ནི། འདི་ལྟར། ཉན་རང་གི་ཆོས་ཀྱི་བདག་མེད་པ་རྟོགས་པ་མེད་ན་ཆོས་ཅན། ཉོན་མོངས་ཀྱི་བག་ཉལ་སྤང་བར་མི་འགྱུར་ཏེ། གནས་ལུགས་རྟོགས་པའི་ཤེས་རབ་མེད་པའི་ཕྱིར། ཕྱི་རོལ་པའི་ཆགས་བྲལ་བཞིན། ཁྱབ་པ་ཡོད་དེ། ཕུང་པོ་ལ་མི་རྟག་པ་དང་སྡུག་བསྔལ་བར་ལྟ་བ་ལ་སོགས་པས་ཆོས་ཅན། ཆགས་སོགས་དྲུངས་འབྱིན་པར་ནུས་པ་མ་ཡིན་ཏེ། མི་རྟག་པ་དང་སྡུག་བསྔལ་བ་སོགས་ཕུང་པོ་གནས་ལུགས་ལ་ཕྱིན་ཅི་ལོག་ཏུ་ཞུགས་པ་ནི་ཆགས་སོགས་སུ་ལྟ་བ་དང་མཚུངས་པའི་ཕྱིར། རྟགས་གྲུབ་པའི་ཚུལ་ནི། ཆགས་པ་དང་སྡང་བས་སྡུག་མི་སྡུག་ཏུ་ལྟ་བ་ཕུང་པོའི་གནས་ཚུལ་ལས་ཕྱིན་ཅི་ལོག་ཏུ་སོང་བ་ལྟར་མི་རྟག་སྡུག་བསྔལ་གྱི་ངོ་བོར་བལྟ་བ་ཡང་ཕུང་པོའི་གནས་ཚུལ་ཕྱིན་ཅི་ལོག་ཏུ་སོང་བར་ཐལ། ཕུང་པོ་དེ་མི་རྟག་པ་དང་སྡུག་བསྔལ་བའི་རང་བཞིན་གྱིས་གདོད་མ་ནས་སྟོང་པའི་ཕྱིར།

 ཡང་དེ་ལ་འདི་ལྟར་རྟོག་སྟེ། ཕུང་པོ་མི་རྟག་པ་ལ་སོགས་པར་བལྟས་པས། ཉོན་མོངས་ཀྱི་བག་ཉལ་མི་སྤང་ཡང༌། གང་ཟག་གི་བདག་མེད་རྟོགས་པའི་ཆ་དེས་སྤོང་ངོ་སྙམ་ན་ནི། ཕུང་པོ་ལ་མི་རྟག་པ་ལ་སོགས་པའི་བདག་གི་མཚན་མ་མ་སྤངས་པར་མཚོན། གང་ཟག་གི་བདག་མེད་རྟོགས་ནུས་པ་མ་ཡིན་ཏེ། གང་ཟག་གི་བདག་ཏུ་སྒྲོ་བཏགས་པའི་གཞི་ཕུང་པོ་ལ་བདག་ཏུ་ལྟ་བ་མ་ལྡོག་པའི་ཕྱིར། ཁྱབ་པ་ཡོད་དེ། མགོན་པོ་ཀླུ་སྒྲུབ་ཞབས་ཀྱིས། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་པ་ལས་ཡང་ལས་ཏེ། །དེ་ལྟར་ཡང་ནི་སྐྱེ་བ་ཡིན། །ལམ་གསུམ་ཐོག་མ་དབུས་མེད་པར། །འཁོར་བའི་དཀྱིལ་འཁོར་འགལ་མེ་ཡི། །འཁོར་ལོ་ལྟ་བུར་ཕན་ཚུན་གྱི། །རྒྱུ་ཅན་འདི་ནི་འཁོར་བར་འགྱུར། །ཞེས་འབྱུང་བའི་ཕྱིར། འཁོར་བ་འགྲུབ་པ་ལ་རིམ་གྱིས་འཇུག་པ་ན། དང་པོར་ཕུང་པོ་ལ་བདེན་པར་ཞེན་པའི་མ་རིག་པའམ་རྨོངས་པའི་བློ་སྐྱེ་བས། དེ་ཉིད་སྲིད་པའི་རྩ་བར་ཡང་བཤད་པས། ཆོས་ཀྱི་བདག་ཏུ་བལྟ་བ་ནི་ཉོན་མོངས་པའི་སྒྲིབ་པ་ཐམས་ཅད་བསྐྱེད་པར་ཡང་ལུགས་འདི་ལ་གྲགས་པ་ཡིན་ནོ། །འཇུག་འགྲེལ་ལས། དེ་ལྟར་ན་རེ་ཤིག་སྲིད་པའི་ཡན་ལག་གིས་ཡོངས་སུ་བསྡུས་པས་ཉོན་མོངས་པ་ཅན་གྱི་མ་རིག་པའི་དབང་གིས་ཀུན་རྫོབ་ཀྱི་བདེན་པ་རྣམ་པར་བཞག་གོ །ཞེས་འབྱུང་བའི་ཕྱིར་རོ། ལུགས་འདི་ལ་ཀུན་རྫོབ་ལ་བདག་བདེན་དུ་ལྟ་བ་ནི་སྲིད་རྩ་ཉོན་མོངས་པ་ཅན་གྱི་མ་རིག་པ་ཡིན་པ་བསྙོན་མེད་དུ་བཤད་སྣང་ལ། དེ་ལྟ་ནའང་བདེན་འཛིན་ལ་ཉོན་མོངས་ཅན་གྱིས་ཁྱབ་མ་ཁྱབ་ཅེས་དགོས་ན། ཁོ་བོ་ཅག་བདེན་འཛིན་ལ་ཉོན་མོངས་ཅན་གྱིས་མ་རིག་པ་ཡིན་ན་བདེན་བཞི་ལ་གང་ཟག་གི་བདག་ཏུ་ལྟ་བ་དང་མཚུངས་ལྡན་གྱི་སེམས་བྱུང་མ་རིག་པ་ཡིན་དགོས་ལ། ཡུལ་ལ་ལོག་པར་ཞུགས་པའི་བདེན་འཛིན་འཁོར་བར་སྐྱེ་བའི་རྒྱུ་མ་ཡིན་པ་ཉིད་ཀྱིས་ཉོན་མོངས་ཅན་གྱི་མ་རིག་པ་ལ་ཡིན་པ་ཉིད་ཀྱི་ཕྱིར། དེ་ལྟ་ནའང་ཆོས་ཀྱི་བདག་མེད་པ་ཞེས་པ་དེ་ཉན་རང་ངམ་བྱང་སེམས་དག་གིས་མངོན་སུམ་དུ་རྟོགས་པའི་རྗེས་ལ་བདེན་འཛིན་གྱིས་བསྡུས་པའི་ཉོན་མོངས་ཅན་ནམ་ཉོན་མོངས་པ་ཅན་མིན་པའི་བློ་རྨོངས་པའི་མ་རིག་པའི་སེམས་ལས་བྱུང་བའི་རྒྱུ་བ་ནི་ཡོད་པ་མིན་ཏེ། དེ་ལྟའི་འཕགས་པ་ལ་མཉམ་བཞག་ཏུ་ནི་བདེན་སྣང་མེད་ལ་རྗེས་ཐོབ་ཏུ་བདེན་སྣང་ཡོད་ཀྱང་བདེན་པར་འཛིན་པ་མེད་པའི་ཕྱིར། འཇུག་འགྲེལ་ལས། དེ་ཡང་ཉན་ཐོས་དང་རང་སངས་རྒྱས་དང་བྱང་ཆུབ་སེམས་དཔའ་ཉོན་མོངས་པ་ཅན་གྱི་མ་རིག་པ་སྤངས་པ་འདུ་བྱེད་གཟུགས་བརྙན་ལ་སོགས་པའི་ཡོད་པ་ཉིད་དང་འདྲ་བས་གཟིགས་པ་རྣམས་ལ་ནི་བཅོས་མའི་རང་བཞིན་ཡིན་གྱི་བདེན་པ་མ་ཡིན་ཏེ། བདེན་པར་མངོན་པར་རློམ་པ་མེད་པའི་ཕྱིར། །ཞེས་འབྱུང་ངོ༌། །

 བོད་དག་དཔལ་ལྡན་ཟླ་བའི་ལུགས་ལ། བདེན་འཛིན་ལ་ཉོན་མོངས་ཅན་གྱི་མ་རིག་པས་མ་ཁྱབ་སྟེ། འཕགས་པའི་རྒྱུད་ལ་བདེན་འཛིན་ཀུན་བརྟགས་དང་མངོན་འགྱུར་བ་མེད་ཀྱང་བདེན་འཛིན་ལྷན་སྐྱེས་དང་དབང་ལྡན་དང་བག་ཉལ་ཡོད་ལ། དེ་ནི་ཤེས་སྒྲིབ་ཏུ་འཇོག་དགོས་པའི་ཕྱིར། ཇི་སྐད་དུ། འཁོར་གསུམ་རྣམ་པར་རྟོག་པ་གང༌། །དེ་ནི་ཤེས་བྱའི་སྒྲིབ་པར་འདོད། །ཅེས་སོགས་དང༌། གཞན་ཡང་བྱམས་ཆོས་ཀྱི་ལུང་ཅི་རིགས་འདྲེན་ནས་འཆད་པར་སྣང་ཡང་འབྲེལ་ཡོད་པར་མ་གོ་སྟེ། ཁྱེད་ཅག་བདེན་འཛིན་ལྷན་སྐྱེས་སུ་གྱུར་པའི་དབང་ལྡན་བག་ཉལ་དེ་དག་དམིགས་རྣམ་འཛིན་པས་ལྡན་མིན་འདུ་བྱེད་ཡིན་པར་འཆད་པ་ཉིད་ཀྱི་ཕྱིར། དེ་ལྟ་བུ་ནི་བདག་འཛིན་དུ་བཤད་ན་རང་ཚིག་དང་འགལ་བར་འགྱུར་བ་དང༌། བདེན་འཛིན་གྱི་བག་ཉལ་བདེན་འཛིན་ཡིན་ན་ཧ་ཅང་ཐལ་བ་དང༌། མི་ཐལ་ན་དཔལ་ལྡན་ཟླ་བའི་ལུགས་ལ་ཉོན་སྒྲིབ་ཀྱི་བག་ཉལ་ཡིན་ན་ཉོན་སྒྲིབ་ཡིན་ཞེས་ཀྱང་སྨྲ་དགོས་པར་མཚུངས་ཤིང༌། ལུང་དེ་ནི་དམིགས་རྣམ་འཛིན་པའི་རྟོག་པ་ཤེས་སྒྲིབ་ཏུ་བཤད་པས་དམིགས་རྣམ་མི་འཛིན་པའི་བེམས་པོ་ཤེས་སྒྲིབ་ཡིན་པ་ལ་འབྲེལ་ཅི་ཡང་ཡོད་པ་མ་ཡིན་པའི་ཕྱིར་དང༌། ལུང་དེ་སྤྱིར་འཁོར་གསུམ་དུ་འཛིན་པ་ཤེས་སྒྲིབ་ཡིན་བྱས་པ་ཙམ་སྟོན་གྱི་བདེན་འཛིན་དང་སྦྱོར་བ་ཐོགས་མེད་འགྲེལ་ཆེན་དུ་དམིགས་གསལ་མེད་པའི་ཕྱིར་དང༌། དེར་མ་ཟད་བྱམས་ཆོས་ནས་ཉན་རང་གི་ཆོས་ཀྱི་བདག་མེད་ཉན་རང་གིས་མི་རྟོགས་པར་གསུངས་པའི་སྐབས་དང་འབྲེལ་བའི་ལུང་འདིར་དེ་རྟོགས་པར་གསུངས་པའི་སྐབས་དང་འབྲེལ་བའི་འཕྲོས་དོན་གྱི་སྒྲུབ་བྱེད་དུ་དྲངས་ན་ཕྱིན་ཅི་ལོག་ཏུ་འགྱུར་བའི་ཕྱིར། ཡང་ཟི་ལུང་མཆོག་ལྡན་པས་ཉན་རང་འཕགས་པས་ཆོས་ཀྱི་བདག་མེད་རྟོགས་ཀྱང་ཆོས་ལ་བདེན་པར་འཛིན་པ་མི་སྤོང་སྟེ། དེས་ཤེས་སྒྲིབ་ཏུ་གྱུར་པའི་བདེན་འཛིན་ཆེད་དུ་གཉེར་ནས་སྤོང་བའི་བར་ཆད་ལམ་མེད་པར་ཕྱིར་དང༌། དེས་ཆོས་ཐམས་ཅད་བདེན་པར་མེད་པ་དེ་དོན་དམ་པའི་བདེན་པར་འཛིན་པའི་བདེན་འཛིན་ཡོད་པའི་ཕྱིར། དེས་ན་བདེན་འཛིན་དེ་ལྟ་བུ་ཤེས་སྒྲིབ་ལས་འོས་མེད་དུ་སྨྲའོ། །ཅི་ཉན་རང་གིས་ཆོས་ཀྱི་བདག་མེད་དམ་བདེན་མེད་རྟོགས་ན་ཆོས་ཀྱི་བདག་མེད་དང་བདེན་མེད་དེའི་བཟློག་ཕྱོགས་དང་བདག་འཛིན་དང་བདེན་འཛིན་སྤོང་བའི་བར་ཆད་མེད་ལམ་བསྐྱེད་པ་ཡོད་དམ་མེད། མེད་ན་དེས་ཆོས་ཀྱི་བདག་མེད་ཅི་ལྟར་རྟོགས། ཡོད་ན་ཆོས་ལ་བདེན་འཛིན་སྤང་བའི་བར་ཆད་མེད་ལམ་ཡོད་པར་དོན་གྱིས་གྲུབ་པས་ཁྱེད་ཀྱི་ཚིག་གི་ཟོལ་གྱི་ཤེས་སྒྲིབ་ཏུ་གྱུར་པའི་བདེན་འཛིན་ཆེད་དུ་གཉེར་ནས་སྤོང་བའི་བར་ཆད་མེད་ལམ་མེད་དོ། །ཞེས་པ་དེའང་སྙིང་པོ་མེད་པའི་ཚིག་ཏུ་སོང༌། སྤྱིར་ཡང་ཤེས་སྒྲིབ་འཛིན་རང་ཤེས་སྒྲིབ་བདེན་མེད་དུ་འཛིན་པ་སོགས་ཀྱི་སྒྲིབ་པ་སྤོང་བའི་བར་ཆད་མེད་ལམ་ཟུར་ཁྱད་ཅན་དགོས་པ་ཐེག་པ་ཆེ་ཆུང་གི་གསུང་རབ་གང་ན་བཤད། ཉན་རང་གི་དོན་དམ་བདེན་པ་དོན་དམ་བདེན་པར་འཛིན་པའི་བདེན་འཛིན་ཡོད་ན་དེའི་ཕྱིར་ཉན་རང་གི་ཆོས་ཀྱི་བདེན་མེད་རྟོགས་པར་ཡང་འགྱུར་ལ། དོན་དམ་བདེན་པའང་ཆོས་ཡིན་པ་ཉིད་ཀྱི་ཕྱིར། དེར་མ་ཟད་ཉན་རང་གི་ཕུང་པོ་བདེན་མེད་དུ་རྟོགས་པ་མཚོན། ཕུང་པོ་བདེན་གྲུབ་པར་ལྟ་བ་ཡོད་པར་ཐལ། དེས་དེ་བདེན་པར་འཛིན་པའི་ཕྱིར། མ་ཁྱབ་ན། ཤེས་བྱ་མེད་པར་ཤེས་བྱ་བསལ་བ་ནི། །བདེ་བླག་རྙེད་ཅེས་བྱ་བ་ལ་སོགས་པའི་ཡུལ་ལ་སྒྲོ་སྐུར་དུ་ལྟ་བ་སུན་ཕྱུངས་པས་ཡུན་གྱི་སྒྲོ་སྐུར་གྱི་ལྟ་བ་སུན་འབྱིན་པར་འགྱུར་བ་ལའང་ཡིད་བརྟན་མེད་པར་འཛིན་པའོ། །ཇི་ལྟར་གཉེན་པོ་ཡིན་ཞེ་ན་ཇི་ལྟར་དེ་དག་མེད་པའོ། །ཞེས་དང༌། ཉི་ཁྲི་སྣང་བར། རྣམ་པ་མངོན་པར་ཞེན་པ་མེད་པ་ལ་སོགས་པ་ཡིན་ནོ། །ཞེས་གསུངས་པ་གང་ཡིན་པ་འདི་ལ་དཔྱད་པར་བྱ་སྟེ། གལ་ཏེ་རེ་ཞིག་མངོན་པར་ཞེན་པ་མེད་པ་ཙམ་མངོན་པར་ཞེན་པ་མེད་པ་ཡིན་ན། དེ་ལྟ་ན་ནི། མེད་པ་ཡིན་པའི་ཕྱིར་གཉེན་པོར་མི་རིགས་སོ། །འོན་ཏེ་གང་མངོན་པར་ཞེན་པ་མ་ཡིན་པ་ཡིན་ན་ནི་མིག་ལ་སོགས་པར་ཐལ་བར་འགྱུར་རོ་ཞེ་ན། ཇི་ལྟར་མི་མཐུན་པ་ཡིན་པ་དེ་ལྟར་ནི་མངོན་པར་ཞེན་པ་ཡིན་ལ་ཇི་ལྟར་ན་གཉེན་པོ་ཡིན་པ་དེ་ལྟར་ནི་མངོན་པར་ཞེན་པ་མ་ཡིན་ནོ། །ཞེས་བདག་མེད་དུ་ཞེན་པའི་ལྟ་སྒོམ་འགོག་པ་ན་དགག་སྒྲ་ལ་མེད་པ་དང་གཞན་པ་དང་མི་མཐུན་པའི་ཕྱོགས་གསུམ་ལས་རང་གར་གང་ལའང་ཞེན་པ་མེད་ཙམ་ནི་མ་ཡིན་ཅིང༌། ཞེན་པ་མེད་ཙམ་གྱི་དངོས་པོ་གཞན་གྱིས་ཀྱང་ཞེན་པ་དེ་འགོག་པ་མིན་གྱི། བདེན་པ་དང་བདེན་མེད་དུ་ཞེན་པ་དང་འཛིན་པ་དང་རློམ་པ་ནི་ཞེན་པ་དང་རློམ་པའི་ཕྱག་བྱ་བྱེ་བྲག་པ་ཡིན་ཏེ་དེ་དག་ནི་དགག་པ་དེ་དག་གིས་མི་མཐུན་པའི་ཕྱོགས་ཡིན་ལ་དགག་པ་དེའི་མི་མཐུན་ཕྱོགས་འཛིན་ཞེན་གྱི་ཁྱབ་བྱེད་འཇུག་པའི་དེར་རྟོགས་པ་འགོག་པའི་གཉེན་པོ་གང་ཡིན་པ་དེས་ནི་རྣམ་པ་མངོན་ཞེན་ལ་སོགས་འགོག་ནུས་ཞེས་སྟོན་པ་ཡིན་པས། དེ་ལྟར་ན་མཐར་ཐུག་ཡིད་བྱེད་ཀྱི་ཆའི་མཚན་མ་འགར་ཡང་དམིགས་པ་མེད་པ་ཉིད་ཀྱིས་འཛིན་པ་ཐམས་ཅད་འགོག་པར་ཡང་གྲུབ་བོ། །དེ་ལྟར་གྲུབ་པ་ན་མེད་འཛིན་ལ་སོགས་ལྟ་སྒོམ་འཁྲུལ་པ་ཅན་དུ་སྙིང་ནས་ངེས་པར་མི་འགྲོངས་ན་ནི་སྐྱེས་བུ་དེ་དག་ལུག་ལྟར་ལྐུག་པ་མ་ཡིན་ནམ། དེས་ན་སྤྲོས་བྲལ་གྱི་ལྟ་སྒོམ་འཆུགས་པ་མེད་པ་ནི་ཡིད་ལ་མི་བྱེད་པའི་ལྟ་སྒོམ་ཁོ་ན་ཡིན་ཏེ། རྒྱལ་བའི་ཡུམ་ལ་སོགས་པའི་ཟབ་མོའི་མདོ་རྒྱུད་ཐམས་ཅད་དུ་བཤད་པའི་ཕྱིར། དེ་ལྟར་ནའང་གངས་ཅན་གྱི་ལྗོངས་འདིར་ནི་ཡིད་ལ་མི་བྱེད་པའི་ལྟ་སྒོམ་ཐམས་ཅད་ཧ་ཤང་གི་ལུགས་ཡིན་ནོ། །ཞེས་སྨྲ་བ་དེ་དག་གིས་ནི་ཟབ་མོའི་མདོ་རྒྱུད་ཐམས་ཅད་སྤོང་བར་བྱེད་དོ། །ཞེས་དོན་གྱི་མནའ་ཆུ་འཐུང་བར་བྱས་པ་ཡིན་ནོ། །ཁྱད་པར་མེད་འཛིན་དང་བྲལ་བའི་ལྟ་སྒོམ་དབུ་མའི་བལྟ་སྒོམ་མ་ཡིན་ན་མེད་འཛིན་སོགས་ནི་རྟོག་དཔྱོད་ཀྱི་ས་པ་དག་ལ་ཡོད་ཀྱི། དེ་རྟོག་དཔྱོད་ཀྱི་ས་པ་མིན་པ་ལ་མེད་པ་ཉིད་ཀྱི་ཕྱིར། བསམ་གཏན་གཉིས་པ་ཡན་ཆད་ཀྱི་སྐྱེ་འཕགས་ཀྱི་རྒྱུད་ལ་དབུ་མའི་ལྟ་བ་ཡེ་འབྱུང་དུ་མི་རུང་བར་འགྱུར་བས། འདི་ལྟ་བུ་ཡིད་དུ་མི་འོང་བའི་མི་སྙན་པར་སྨྲ་བ་འདི་ལ་སུ་ཞིག་ཉན་པར་བྱེད།

༈ རྡོ་རྗེའི་གསུང༌། **རྟོགས་པ་གཅིག་གིས་ས་ལམ་མ་ལུས་བགྲོད་**ཅེས་པ་འདི་ལ་འདོན་ལུགས་གཉིས་ཡོད་པས། ས་ལམ་མ་ལུས་ཆོས་ཉིད་རྣམ་དག་རྟོགས་པ་གཅིག་གིས་བགྲོད་ཅེས་དང༌། ཡང་ན། ས་དང་ལམ་རྣམས་རྟོགས་པའི་སྐད་ཅིག་རྣམས་ཀྱིས་བགྲོད། ཅེས་གཉིས་སུ་འདོན་པའི་དང་པོ་ལྟར་ན། ཞང་རིན་པོ་ཆེས། ཕྱག་རྒྱ་ཆེན་པོ་གཅིག་ཆོད་ལ། །རྨོངས་པས་ས་ལམ་རྩི་བ་འཁྲུལ། །འོན་ཀྱང་རྨོངས་པ་དགའ་བྱའི་ཕྱིར། །མཚན་ཉིད་ཐེག་པའི་ས་ལམ་རྣམས། །འདིར་ཡང་དོད་པོ་རྩི་བར་བྱ། །ཞེས་གསུངས་པ་ནི། ས་རྣམས་རང་བཞིན་རྣམ་དག་གི་ཆོས་ཉིད་མངོན་སུམ་དུ་རྟོགས་པ་ཡིན་ཞིང༌། རང་བཞིན་རྣམ་དག་གི་ཆོས་ཉིད་ལ་དབྱེ་བ་མེད་པ་དང༌། དེ་རྟོགས་པའི་ཡེ་ཤེས་ཀྱི་ནི་མཐོང་སྒོམ་ཐམས་ཅད་དུ་ཁྱད་པར་མེད་པ་དང༌། དེ་རྟོགས་པའི་རིམ་པ་ལས་ས་ལམ་སོ་སོར་བརྩིས་པ་མིན་གྱིས་གློ་བུར་དྲི་བྲལ་གྱི་གསར་རྟོགས་ཀྱི་ཆ་ནས་ས་ལམ་སོ་སོར་བཞག་པ་ལ་དགོངས་ཏེ། སློབ་དཔོན་ཀླུ་སྒྲུབ་ཀྱིས། ཆོས་ཤེས་པ་ཡི་འོག་ཏུ་ནི། །ཤིན་ཏུ་ཕྲ་བའི་དངོས་ལ་ཡང༌། །འདི་ལ་བྱེ་བྲག་ཡོད་མ་ཡིན། །ཞེས་དང༌། འཇུག་འགྲེལ་ལས། དེ་ནི་ཤེས་པའི་རང་བཞིན་ཡིན་པ་ཉིད་ཀྱིས་རང་གི་ངོ་བོའི་སྒོ་ནས་དབྱེ་བར་བྱ་བར་མི་ནུས་ཏེ། ཇི་ལྟར་བར་སྣང་བྱ་རྗེས་མཁས་རྣམས་ཀྱིས། །བརྗོད་པར་ནུས་མ་ཡིན་ཞིང་མི་མཐོང་བ། །དེ་བཞིན་རྒྱལ་བའི་སྲས་ཀྱི་ས་ཀུན་ཡང༌། །བརྗོད་མི་ནུས་ན་མཉན་པར་ག་ལ་ནུས། །ཞེས་དང༌། སློབ་དཔོན་སེང་གེ་བཟང་པོས་ཀྱང༌། ཇི་སྐད་བཤད་པའི་མཐོང་བའི་ལམ་གྱིས་མངོན་སུམ་དུ་བྱས་པའི་དངོས་པོ་ལས་ཐ་མི་དད་པ་ལ་དམིགས་པའི་ཕྱིར། མཐོང་བ་དང་སྒོམ་པ་དག་ཐ་དད་དུ་གྱུར་པ་མེད་པས་སྒོམ་པའི་ལམ་མཚན་ཉིད་པ་རྣམ་པར་བཞག་པ་ནི་མེད་དོ་ཞེས་དང༌། སྤྱོད་བསྡུས་ལས། རིམ་གྱིས་འཇུག་པས་རྫོགས་པའི་རིམ་པ་ལ་བསླབས་པས། གཅིག་ཆར་རང་གི་སེམས་རྒྱུད་རྣམ་པར་དག་པར་འགྱུར་ཏེ། ཞེས་གསུངས་སོ། །

 གཉིས་པ་ལྟར་ན། སྦྱོར་མཐོང་སྒོམ་གསུམ་གྱི་ཡེ་ཤེས་རྣམས་ཀྱིས་རང་རང་གི་སྤང་བྱ་རྣམས་མགོ་གནོན་པ་དང༌། ས་བོན་འབྱིན་པར་བྱེད་པ་ན། ཡུལ་གང་ལ་རྟོགས་པའི་ཡེ་ཤེས་ཐམས་ཅད་སྐད་ཅིག་མའི་ངོ་བོར་སྐྱེ་བ་ཡིན་ཏེ། མཐོང་ལམ་ཤེས་བཟོད་སྐད་ཅིག་བཅུ་དྲུག་ལྟ་བུ་དང༌། སྔགས་སུ་མངོན་བྱང་ཉི་ཤུའི་སྐད་ཅིག་དང༌། དེ་ཉིད་བཅུ་དྲུག་དང༌། བདེན་དོན་བཅུ་གཉིས་དང༌། དགའ་བ་བཞིའི་སྐད་ཅིག་ལ་སོགས་པའི་ཚུལ་གྱིས་སྐྱེ་བའི་ཕྱིར། ཇི་སྐད་དུ། ཤེས་རབ་ཆེན་པོའི་སྐད་ཅིག་ལ། །ཆོས་ཀུན་ཁོང་དུ་ཆུད་པ་འཆང༌། །ཆོས་ཀུན་མངོན་པར་རྟོགས་པ་སྟེ། །ཐུབ་པ་བློ་མཆོག་འབྱུང་པོའི་བདག །ཅེས་གསུངས་སོ། །མདོ་དང་སྔགས་ཀྱི་ལམ་བསྒོམས་པ་ལས་སྐྱེས་པའི་ཡེ་ཤེས་སྐད་ཅིག་མ་ལའང་ཕྲ་བ་དང་ཆེས་ཕྲ་བ་མིན་པ་དང་ཡིན་པའི་ཁྱད་པར་ཡོད་དེ། མདོ་དང་སྔགས་ཀྱི་ལམ་ལ་མྱུར་བུལ་ཡོད་པའི་རིགས་པས་ཤེས་སོ་ཞེས། ཁོ་བོའི་རྗེ་བཙུན་བླ་མས་གསུང་ངོ༌། །

 དེས་ན་ས་དང་ལམ་གྱི་བགྲོད་ཚུལ་ནི་རིམ་འཇུག་ལས། ཧལ་ཆོད་དུ་བྱར་ཡོད་པ་ནི་མ་ཡིན་ཏེ། ལང་གཤེགས་ལས། དེ་ནས་བཅོམ་ལྡན་འདས་ལ་བྱང་ཆུབ་སེམས་དཔའ་སེམས་དཔའ་ཆེན་པོ་བློ་གྲོས་ཆེན་པོས་རང་གི་སེམས་སྣང་བའི་རྒྱུད་རྣམ་པར་དག་པར་བྱ་བའི་ཕྱིར་ཡང་གསོལ་བ་བཏབ་པ། བཅོམ་ལྡན་འདས་རང་གི་སེམས་སྣང་བའི་རྒྱུད་གཅིག་ཆར་རམ་རིམ་གྱིས་འཇུག་པས་སམ་ཇི་ལྟར་རྣམ་པར་དག་པར་འགྱུར། བཅོམ་ལྡན་འདས་ཀྱིས་བཀའ་སྩལ་པ། བློ་གྲོས་ཆེན་པོ་རང་གི་སེམས་སྣང་བའི་རྒྱུད་ནི་རིམ་གྱིས་འཇུག་པས་རྣམ་པར་དག་པར་འགྱུར་ཏེ་གཅིག་ཆར་ནི་མ་ཡིན་ནོ། །འདི་ལྟ་སྟེ། བློ་གྲོས་ཆེན་པོ་ཤིང་ཨ་མྲའི་འབྲས་བུ་ནི་རིམ་གྱིས་སྨིན་པར་འགྱུར་གྱི་གཅིག་ཆར་ནི་མ་ཡིན་ནོ། །བློ་གྲོས་ཆེན་པོ། དེ་བཞིན་སེམས་ཅན་རྣམས་ཀྱི་རང་གི་སེམས་སྣང་བའི་རྒྱུད་ཀྱང་རིམ་གྱིས་རྣམ་པར་འདག་སྟེ་གཅིག་ཆར་ནི་མ་ཡིན་ནོ། །བློ་གྲོས་ཆེན་པོ་འདི་ལྟ་སྟེ། རྫ་མཁན་གྱི་སྣོད་རྣམས་ནི་རིམ་གྱིས་བྱེད་ཀྱི་གཅིག་ཆར་ནི་མ་ཡིན་ནོ། །བློ་གྲོས་ཆེན་པོ་དེ་བཞིན་དུ། དེ་བཞིན་གཤེགས་པ་ཡང་སེམས་ཅན་རྣམས་ཀྱི་རང་གི་སེམས་སྣང་བའི་རྒྱུད་རིམ་གྱིས་རྣམ་པར་སྦྱོང་ཏེ། གཅིག་ཆར་ནི་མ་ཡིན་ནོ། །ཞེས་གསུངས་སོ། །

 ཞར་ལ་འདི་ཤེས་པར་བྱ་སྟེ། འདིར་བཀའ་གདམས་པའི་བླ་མ་ཁ་ཅིག་གི་གསུང་གིས། མདོ་ལས་སྔགས་ལམ་ཉེ་བར་བཤད་པ་དེ་དྲང་དོན་ཡིན་ཏེ་ཚེ་གཅིག་གིས་སངས་རྒྱས་སྒྲུབ་མི་ནུས་པའི་ཕྱིར། ཁྱབ་པ་ཡོད་དེ། རྒྱུན་ཐུང་ངུས་སྒྲུབས་ནས་འགྲུབ་པ་དེ་མཆོག་གི་འབྲས་བུ་མ་ཡིན་པའི་ཕྱིར། གྲུབ་སྟེ། ཉན་རང་གི་འབྲས་བུ་དམན་པས་ཚེ་གསུམ་ཙམ་གྱིས་འགྲུབ་ལ། རྫོགས་བྱང་གི་འབྲས་བུ་མཆོག་ཏུ་གྱུར་པས་བསྐལ་པ་གྲངས་མེད་གསུམ་ལ་སོགས་པར་ཡང་འགྲུབ་དཀའ་བའི་ཕྱིར། བྲ་བོ་ཞག་དྲུག་ཅུས་སྨིན་ལ། འབྲས་སཱ་ལུ་ཟླ་བ་དྲུག་གིས་སྨིན་པ་ལྟ་བུའོ། །ཞེས་གསུངས་ནས། ཚེ་གཅིག་གིས་འཚང་རྒྱ་བ་ལ་མཐོང་ལམ་ཙམ་ཐོབ་པ་ལ་དགོངས་ན་རུང་གི །ཚེ་གཅིག་གིས་སངས་རྒྱས་ཐོབ་པ་མི་སྲིད། མཐོང་ལམ་ཙམ་ལ་དགོངས་ན། མདོའི་ལམ་གྱི་དབང་དུ་ན་ཡང་དེ་འདྲ་ཡོད་དེ། འཕགས་པ་རྟག་ཏུ་ངུས་ཚེ་གཅིག་ལ་མཐོང་ལམ་ཐོབ་པ་བཞིན་ནོ། །ཞེས་གསུངས་པ་ནི། སྔགས་ཀྱི་ལམ་ལ་བསྙད་པའི་བསྟན་པ་ལ་རྨ་འབྱིན་པ་དགག་པའི་དགོངས་པ་ཅན་གྱི་གསུང་དུ་གསལ་ཏེ། དེ་ལྟ་མིན་ན། ཇོ་བོ་རང་གི་ལམ་ཡིག་ལ་སོགས་པར་ཡང༌། ཕྱག་རྒྱ་ཆེན་པོའི་དངོས་གྲུབ་ཐུགས་ལ་འཁྲུངས་པའི་བཀའ་དྲིན་ཅན་གྱི་བླ་མ་ཐམས་ཅད་ཚེ་གཅིག་གིས་ཕྱག་རྒྱ་ཆེན་པོ་མཆོག་གི་དངོས་གྲུབ་བརྙེས་པ་ཤ་སྟག་ཏུ་དངོས་ཤུགས་དུ་མ་ནས་བསྟན་འདུག་པ་དང་འགལ་བའི་ཕྱིར།།

༈ རྡོ་རྗེའི་གསུང༌། **ཡོན་ཏན་འབྱུང་བ་མུ་དྲུག་**བྱ་བ་འདི་ཡང་དག་པར་བཏོན་ན། ས་ཐོབ་པའི་རྟགས་གདུལ་བྱ་ལ་སྟོན་ཚུལ་མུ་དྲུག་ཏུ་ཡོད་པ་ཅེས་འདོན་རྒྱུ་ཡིན་ལ། དེ་ཡང་རྗེ་བཙུན་སྒམ་པོ་པ་ཡང་སློབ་ཉིད་སློབ་དང་བཅས་པ་དག་ལ་སྐལ་བ་མཆོག་ཚེ་གཅིག་སངས་རྒྱས་པ་དང༌། འབྲིང་ས་ཐོབ་པ་དང༌། ཐ་མའང་སྦྱོར་ལམ་ལ་སོགས་པ་ལ་འགོད་པ་ནི། ས་ཆེན་པོའི་རྡུལ་གྱི་གྲངས་ཀྱང་ཟད་དུ་མེད་པར་བྱོན་པ་ལ་གང་ཟག་ཆོས་བརྒྱད་ཀྱི་དྲི་མ་ཅན་ཁ་ཅིག་གིས་ལོག་པར་ལྟ་བ་དང༌། ཕྲག་དོག་གིས་ཀུན་ནས་དཀྲིས་པའི་མཐུ་ལས། ཚུལ་འདི་ནི་ཟོག་པོ་དང༌། འཇིག་རྟེན་བསླུ་བར་བྱེད་པ་ཡིན་པར་སྨྲ་སྟེ། དེ་ལྟར་ཡིན་ན་དེའི་རྟགས་དང་མཚན་མ་སྣང་དགོས་པ་ལས་མི་སྣང་བའི་ཕྱིར་དང༌། སྣང་བའི་ཚེ་ནའང་དེ་ནི་གཡོ་སྒྱུ་དང་བདུད་ཀྱིས་བརླབས་པས་དེ་ལྟར་སྣང་བའི་ཕྱིར་ཞེས་ཟེར་བ་ལ།

 ཞལ་སྔ་ནས། སྐལ་བ་དང་མི་ལྡན་པའི་བློ་ལ་དེ་ལྟར་འཆར་བ་བདེན་ཡང༌། སྐལ་བ་དང་ལྡན་མི་ལྡན་གྱི་ཁྱད་པར་ལས། ས་ཐོབ་པའི་རྟགས་སྟོན་ཚུལ་ནི། ལམ་རིམ་ཅན་དུ་བགྲོད་ནས་ས་ཐོབ་ཀྱི་རྟགས་སྟོན་པའི་མུ་དང༌། གཅིག་ཆར་བསྒྲོད་ནས་དེའི་རྟགས་སྟོན་པའི་མུ་དང༌། ས་ཐོབ་ཀྱི་རྟགས་སྐལ་མེད་ལ་སྣང་བར་མི་ནུས་པས་མི་སྟོན་པའི་མུ་དང༌། རེས་ས་ཐོབ་པའི་རྟགས་དང་རེས་མ་ཐོབ་པའི་རྟགས་ལྟར་སྟོན་པའི་མུ་དང༌། རྣལ་འབྱོར་ཅན་ལ་དེའི་རྟགས་སྟོན་ཅིང༌། རྣལ་འབྱོར་ཅན་མ་ཡིན་པས་དེའི་རྟགས་མི་མཐོང་བའི་མུ་དང༌། དངོས་སུ་ས་ཐོབ་པའི་རྟགས་མ་མཐོང་ཀྱང༌། ལུང་གི་རྟགས་ཀྱིས་ས་ཐོབ་པར་མཚོན་པའི་མུ་སྟེ་དྲུག་ལས། དང་པོ་ནི། རྗེ་ནཱ་རོ་པས་དཀའ་བ་བཅུ་གཉིས་སྤྱད་ཅིང་མོས་སྤྱོད་ཀྱི་སར་ནན་ཏན་དུ་མཛད། ཕྱིས་ཆུ་བོ་གངྒཱའི་འགྲམ་དུ་ཏཻ་ལོས། འདི་ནི་རང་རིག་ཡེ་ཤེས་ཏེ། །ཞེས་སོགས་ཀྱིས་ས་ཐོབ་པར་ངོ་སྤྲད་ནས། གླང་ཆེན་གྱི་རོ་མཁའ་ལ་བགྲོ་བ། སྤུ་གྲི་བཞུས་ཏེ་གསོལ་བ་ལ་སོགས་ཐུན་མོང་དང་མཆོག་གི་དངོས་གྲུབ་ས་ཐོབ་པའི་རྟགས་དང་མཚན་མའི་རྫུ་འཕྲུལ་བསྟན་པ་ལྟ་བུའོ། །གཉིས་པ་ནི། རྗེ་བཙུན་གླིང་རས། ཕག་གྲུའི་སྐུ་མདུན་དུ་ལོ་བཅུ་གཉིས་འདག་སྦྱར་ལ་བཞུགས་པ། ཞག་བདུན་ནས་ཆོས་ཉིད་ཀྱི་བདེན་པ་གཟིགས་ཏེ། གཅིག་ཆར་བར་གྲགས་ནས་དེའི་རྟགས་བསྟན་པ་ལྟ་བུའོ། །གསུམ་པ་ནི། རྒྱལ་བ་ཡང་དགོན་པ་རིགས་ལྔ་ལ་དབང་བསྐུར་བའི་རྡོ་རྗེ་སློབ་དཔོན་ཡིན་ཡང༌། རེས་སྤྲང་སྨྱོན་གྱིས་བཟི་བར་སྣང་བའམ་དེར་སྟོན་པ་དང༌། ཞང་རིན་པོ་ཆེ་འཁོར་ལོ་བདེ་མཆོག་དངོས་ཡིན་ཡང༌། རེས་སྡེ་འཁྲུག་མཛད་པར་སྣང་ཞིང་དེར་སྟོན་པ་ལྟ་བུའོ། །ཞང་གསུམ་ཐོག་པ་ལ། ཕག་གྲུ་པས། ཁྱོད་ཀྱིས་རྗེ་བཙུན་སྒམ་པོ་ལ་ཅི་ལྟར་མཐོང་བྱས་པས། མཐོང་རྒྱུ་ཅི་ཡོད། རྒད་པོ་མགོ་སེ་ཡེ་རེ་བ། རྣ་བ་བེར་ཐུལ་གྱིས་གཏུམས་པ་ཞིག་ཏུ་གདའ་ཟེར་བ་དང༌། རྗེ་དུས་མཁྱེན་ལ། མདོ་སྨད་དུ་སྡིག་ཅན་ཞིག་ལ་ཞལ་བསྟན་པས་ཅི་ཡང་མ་མཐོང་ལྟ་བུ་དང༌། སྔོན་རྗེ་བཙུན་བྱམས་མགོན་ཁྱི་རོར་མཐོང་བ་དང༌། ལྷ་སའི་ཇོ་བོ་སངས་རྒྱས་དངོས་ལྟ་བུའི་བྱིན་བརླབས་ཅན་གྱི་རྟེན་ཡིན་ཀྱང་སྐྱི་གཡོར་དགེ་འདུན་སྡེ་འཁྲུག་གི་དུས་ལ་དག་པའི་ལས་ཅན་གྱིས་མཆི་མ་འཛག་པར་སྣང་བ་ལྟ་བུའོ། །བཞི་པ་ནི། རྗེ་ཀརྨ་པཀྴི་ལྟ་བུ་ས་ཐོབ་པའི་རྫུ་འཕྲུལ་དང་རྟགས་སྟོན་ཅིང་ཀརྨ་པའི་སྤྲུལ་སྐུ་ཕྱི་མ་རྣམས་ཀྱིས་རེས་དེ་ལྟར་མི་སྟོན་པ་ལྟ་བུའོ། །ལྔ་པ་ནི། གདུལ་བྱ་དུས་ལ་བབ་ན་ཀརྨ་པའི་མཆོག་གི་སྤྲུལ་སྐུ་རྣམས་ཀྱིས། འཇམ་པའི་དབྱངས་ཀྱིས་བྱིན་གྱིས་བརླབས་པའི་རྒྱ་ཧོར་གྱི་རྒྱལ་པོ་ལ་སོགས་པའི་སྐལ་ལྡན་གྱི་ངོར་རྫུ་འཕྲུལ་གྱི་བཀོད་པ་བྱིས་འཕགས་ཐུན་མོང་བ་ཕལ་གྱི་བློར་མི་ཤོང་བ་བསྟན་པ་ལྟ་བུའོ། །འདི་ནི་དཔལ་དྭགས་བརྒྱུད་པའི་སར་གནས་ཐམས་ཅད་ཀྱི་རྣམ་ཐར་དུ་ཡོད་དོ། །སློབ་མ་ལས་ཅན་ལ་ཡེ་ཤེས་དབབ་པ། དབང་བསྐུར་བ། རྟོགས་པ་བསྐྱེད་པ། གེགས་སེལ་བ། ངོ་སྤྲད་པ་སོགས་ཀྱི་སྐབས་སུ་ཧེ་རུ་ཀ་ཡབ་ཡུམ་ལ་སོགས་པར་སྤྲུལ་ནས་རྒྱུད་དག་པར་མཛད་པ་ལྟ་བུའོ། །དྲུག་པ་ནི། སངས་རྒྱས་ཀྱི་ཤིང་རྟ་ཆེན་པོ་རྣམས་ལུང་བསྟན་པ་ལྟ་བུ་དང༌། མདོ་ཏིང་འཛིན་རྒྱལ་དང༌། སྙིང་རྗེ་པད་དཀར་ནས། རྗེ་སྒམ་པོ་པ་ས་ཐོབ་པར་ལུང་བསྟན་པ་དང༌། སྙིང་རྗེ་པད་དཀར་ནས་རྗེ་དུས་མཁྱེན་ས་ཐོབ་ཏུ་ལུང་བསྟན་པ་དང༌། འཇམ་དཔལ་རྩ་རྒྱུད་ནས་ཞང་རིན་པོ་ཆེ་འཕགས་པར་ལུང་བསྟན་པ་དང༌། མེས་སྲོང་བཙན་གྱིས་རྗེ་སྒོམ་ཚུལ་འཕགས་པར་ལུང་བསྟན་པས། དེ་དག་འཕགས་པར་གྲུབ་ལ། དེ་གྲུབ་པས། འཕགས་པ་ལ་རྫུན་མི་མངའ་བས། འཕགས་པ་ནང་ཕན་ཚུན་འདི་ལྟར་ཡིན་པར་ལུང་བསྟན་པའང་འཁྲུལ་པ་མེད་པས། ཞང་རིན་པོ་ཆེས། རྗེ་དུས་མཁྱེན་སངས་རྒྱས་སེང་གེ་སྒྲར་ལུང་བསྟན་པ་དང༌། རྗེ་དུས་མཁྱེན་གྱིས་རྗེ་འབྲི་ཁུང་པ། འཕགས་པ་ཀླུ་སྒྲུབ་ཡིན་པར་ལུང་བསྟན་པ་དང༌། རྗེ་ཀརྨ་པཀྴིས། བོད་དུ་ཀརྨ་པ་བཅུ་གཅིག་འབྱོན་ཞིང༌། བྱམས་པའི་དུས་སུ། རྒྱལ་པོ་དྲུང་དུ་སྐྱེ་བ་བཞེས་པ་དང༌། དགའ་ལྡན་དུ་བྱང་སེམས་བློ་གྲོས་རིན་ཆེན་དུ་སྤྲུལ་པ་དང༌། རྒྱ་གར་ནུབ་ཏུ་ཡེ་ཤེས་མཁའ་འགྲོར་སྤྲུལ་ནས་སྐལ་མཆོག་ཚེ་གཅིག་ཏུ་འཚང་རྒྱ་བའི་དངོས་གྲུབ་སྟེར་བར་མཛད་ཅེས་གསུངས་པ་ལྟ་བུའོ། །

 མདོར་ན་དཔལ་ལྡན་དྭགས་པོ་བཀའ་བརྒྱུད་ཚད་ལྡན་གྱི་ཡོན་ཏན་སྟོན་ཚུལ་གྱི་མུ་འདི་ལྟར་སྟོན་པའི་གང་ཟག་འདི་དག་ས་ཐོབ་རང་རྒྱུད་པར་བཞག་དཀའ་སྟེ། འདས་དུས་བསྐལ་པ་གྲངས་མེད་ནས་སངས་རྒྱས་པ་རྣམས་ཞིང་འདིར་ས་ཐོབ་ཚུལ་བསྟན་པའི་ཕྱིར་རོ། །འདི་ལྟ་བུ་ལ་ཟོག་པོར་མཐོང་བ་ཡང༌། ལས་ཀྱི་སྒྲིབ་པས་མཐོང་བ་ཕྱིན་ཅི་ལོག་ཏུ་གྱུར་པ་རྣམས་ལ་བདེན་ཏེ། རྗེ་འོད་ཟེར་ཞབས་ཀྱི་མགུར་ལས། སྔོན་སངས་རྒྱས་ལ་ལེགས་སྐར་ལོག་ལྟ་སྐྱེས། །དེ་སངས་རྒྱས་མ་ཉེས་ལེགས་སྐར་ཉེས། །སྔོན་རྗེ་བཙུན་ལ་དར་ལོས་ཟོག་པོར་མཐོང༌། །དེ་རྗེ་བཙུན་མ་ཉེས་དར་ལོ་ཉེས། །དུས་དེང་སང་དྭགས་པོ་བཀའ་བརྒྱུད་ལ། །སེར་གཟུགས་སུ་བཅོས་པ་ཁ་ཅིག་གིས། །བླུན་མཐོང་སྐུར་པ་དཔག་མེད་འདེབས། །དེ་བཀའ་བརྒྱུད་མ་ཉེས་སེར་གཟུགས་ཉེས། །རྗེ་ཆོས་གྲགས་རྒྱ་མཚོ་བྱ་བ་དེ། །འཕགས་མཆོག་སྤྱན་རས་གཟིགས་དབང་ཡིན། །ཁོང་ཐུགས་རྗེ་བཟོད་མེད་རྩལ་བསྐྱེད་ནས། །ལྷ་སར་བསྟན་པ་འཛུགས་བཞེད་ལ། །རྟགས་ཙམ་འཛིན་འགས་དམག་གིས་བཅོམ། །དེ་སྤྱན་རས་གཟིགས་དབང་ག་ལ་ཉེས། །རྟགས་ཙམ་གྱི་དགེ་བདུན་འདུས་པ་རྣམས། །རྗེ་སྤྱན་རས་གཟིགས་ལ་འབྲེལ་པ་ཐོགས། །འབྲེལ་དེས་ཀྱང་མཛད་པ་དོན་ལྡན་ཡིན། །ཞེས་གསུངས་པའི་ཕྱིར་རོ། །སྤྱིར་བྱང་ཆུབ་སེམས་དཔའ་ཡིན་ཡང་རང་གི་སྤང་རྟོགས་དེ་ས་ལམ་མཐོ་དམན་ཅི་ཙམ་ཡིན་པ་དང༌། ས་གང་ལ་གནས་པའང་མི་ཤེས་པའང་ཡོད་དེ། རྔ་བོ་ཆེའི་མདོ་ལས། དེ་བཞིན་གཤེགས་པའི་བྱིན་རླབས་ཀྱི་ཆེ་བ་བརྗོད་པའི་སྐབས་སུ། འོད་སྲུང་དཔེར་ན་རེ་ཞིག་ཀུན་དགའ་བོ་རང་ཉིད་ཀྱིས་འབྲས་བུ་ཐོབ་པར་མི་ཤེས་ཏེ། འདིས་ས་བཅུ་ཐོབ་པ་ཡིན་ཡང༌། བདག་གིས་ནི་འབྲས་བུ་མ་ཐོབ་བོ་སྙམ་དུ་བདག་ཉིད་ཀྱིས་ཤེས་སོ། །དེ་ཅིའི་ཕྱིར་ཞེ་ན། ངའི་བྱིན་རླབས་ཀྱིས་གྱུར་ན་ས་བདུན་པ་དང་བརྒྱད་པ་ལ་གནས་པ་ལྟ་ཅི་སྨོས་ཞེས། རང་ཉིད་ཀྱི་འབྲས་བུ་ཐོབ་པ་ཙམ་དུ་ཡང་མི་ཤེས་པར་དེ་བཞིན་གཤེགས་པས་བྱིན་གྱིས་བརླབས་པ་ན། དེ་གསང་སྔགས་ལ་སོགས་དང་རིགས་གནས་སོགས་མི་ཤེས་པར་བྱིན་གྱིས་བརླབས་པར་བྱེད་པའང་འདིས་མཚོན་ཏེ་ཤེས་པར་བྱ་ལ། དེར་མ་ཟད་རྗེ་སྒམ་པོ་པས། དེང་སང་གི་དགེ་བའི་བཤེས་གཉེན་ཕལ་ཆེ་བ་འདི་སངས་རྒྱས་བྱང་ཆུབ་སེམས་དཔའི་སྤྲུལ་པ་ཤ་སྟག་ཏུ་གདའ་བ་ལ། སོ་སོ་སྐྱེ་བོ་ལྟར་སྟོན་པ་ནི། སངས་རྒྱས་དང་བྱང་སེམས་རྣམས་ཀྱིས་རང་རེ་ཐ་མལ་པ་གདུལ་བའི་སླད་དུ་སོ་སྐྱེར་སྤྲུལ་བའི་སྟོབས་ཀྱིས་དགེ་བཤེས་པ་རྣམས་ཀྱང་རང་གིས་རང་ལ་སངས་རྒྱས་དང་བྱང་ཆུབ་སེམས་དཔའི་སྤྲུལ་པར་མི་ཤེས་པར་གདའ་ཞེས་གསུངས་སོ། །

 དགོངས་གཅིག་འགྲེལ་པ་རྙིང་མར། ད་ལྟ་ས་ཐོབ་པའི་རྟགས་ཚེ་ཕྱི་མར་འབྱུང་བ་དང༌། ས་ཐོབ་པ་ལ་དེའི་རྟགས་མེད་པའང་ཡོད་ཟེར་བར་བྲིས་གདའ་བ་ནི་སྐྱོབ་པའི་དགོངས་པ་མ་ཡིན་ཏེ། ལུང་དང་རིགས་པ་གང་གིས་ཀྱང་མི་འགྲུབ་པའི་ཕྱིར་རོ། །གྲུབ་སྟེ། དེ་ལྟ་ན་བླ་མེད་ཀྱི་བྱང་ཆུབ་ཐོབ་པ་ལའང་དེ་ལྟར་རིགས་པར་ཐལ་ཞིང༌། དེ་ནི་སུས་ཀྱང་འདོད་མི་ནུས་པའི་ཕྱིར། སེམས་ཀྱི་ངོ་བོའི་བདེན་པ་མཐོང་བ་ལ་དེ་མཐོང་བའི་ཡོན་ཏན་མི་འབྱུང་མི་སྲིད་ཀྱང༌། ཡོན་ཏན་བརྒྱ་ཕྲག་བཅུ་གཉིས་པོ་དེ་མ་ཐག་སྟོན་ངེས་པར་ནི་མཐའ་གཅིག་ཏུ་སྨྲ་མི་ནུས་ཏེ། རྗེ་འབྲི་ཁུང་པས། མཐོང་ལམ་ཐོབ་མ་ཐག་ཡོན་ཏན་བརྒྱ་ཕྲག་བཅུ་གཉིས་མ་བསྟན་ན། དེ་མཐོང་ལམ་ཐོབ་པ་མ་ཡིན་པའི་ལུང་ཞིག་རྙེད་ན། རྟ་ལ་དར་ཡུག་བཏགས་ཏེ་གནང་ངོ་ཞེས་གསུངས་པའི་ཕྱིར། དེ་ཡང་མདོ་སྡེ་རྒྱན་ལས། དབང་པོ་ལྔ་རྣམས་གཞན་གྱུར་ན། །དོན་ཀུན་འཇུག་དང་ཐམས་ཅད་ལ། །ཡོན་ཏན་བརྒྱ་ཕྲག་བཅུ་གཉིས་འབྱུང༌། །འབྱོར་པ་དམ་པ་ཐོབ་པར་འགྱུར། །ཞེས་འབྱུང་བའི་མདོ་ཁུངས་ས་བཅུ་པའི་མདོ་ལས། ས་དང་པོར་དེ་ལ་གནས་པའི་བྱང་ཆུབ་སེམས་དཔའ་ནི་ཕལ་ཆེར་འཛམ་བུའི་གླིང་གི་དབང་པོར་འགྱུར་ཞིང༌། དབང་ཕྱུག་ཆེན་པོ་ལ་དབང་རབ་ཏུ་ཐོབ་བྱ་བ་ནས་འདོད་ན་བརྩོན་འགྲུས་རྩོམ་པ་རྣམས་ཇི་ལྟ་བུས་ཁྱིམ་དང་ཆུང་མ་དང་ལོངས་སྤྱོད་ཐམས་ཅད་སྤངས་ཏེ། དེ་བཞིན་གཤེགས་པའི་བསྟན་པ་ལ་རབ་ཏུ་འབྱུང་བ་དང༌། རབ་ཏུ་བྱུང་ནས་ཀྱང་སྐད་ཅིག་ཐང་ཅིག་ཡུད་ཙམ་ཞིག་ལ་ཏིང་ངེ་འཛིན་བརྒྱ་རབ་ཏུ་ཐོབ། སྙོམས་པར་ཡང་དག་པར་འཇུག་པ་དང༌། སངས་རྒྱས་བརྒྱ་མཐོང་བ་དང་དེ་དག་གིས་བྱིན་གྱིས་བརླབས་ཀྱང་ཡང་དག་པར་ཤེས་པ་དང༌། འཇིག་རྟེན་གྱི་ཁམས་བརྒྱ་གཡོ་བར་བྱེད་པ་དང༌། ཞིང་བརྒྱར་འགྲོ་བ་དང༌། འཇིག་རྟེན་གྱི་ཁམས་བརྒྱ་སྣང་བར་བྱེད་པ་དང༌། སེམས་ཅན་བརྒྱ་ཡོངས་སུ་སྨིན་པར་བྱེད་པ་དང༌། བསྐལ་པ་བརྒྱར་གནས་པར་བྱེད་པ་དང༌། བསྐལ་པ་བརྒྱ་ལ་སྔོན་དང་ཕྱིར་མཐར་འཇུག་པ་དང༌། ཆོས་ཀྱི་སྒོ་བརྒྱ་རྣམ་པར་འབྱེད་པ་དང༌། ལུས་བརྒྱ་ཀུན་ཏུ་སྟོན་པ་དང༌། ལུས་རེ་རེ་ཡང་འཁོར་བྱང་ཆུབ་སེམས་དཔའ་བརྒྱ་བརྒྱ་དང་ལྡན་པར་ཀུན་ཏུ་བསྟན་པའི་བརྩོན་འགྲུས་རྣམ་པ་དེ་ལྟ་བུ་བརྩོམ་མོ། །ཞེས་གསུངས་པས། ས་དང་པོར་ཡོན་ཏན་བརྒྱ་ཕྲག་བཅུ་གཉིས་འབྱུང་བར་གསུངས་པ་དེ་གང་དུ་ས་དང་པོ་ཐོབ་པའི་ལུས་ཀྱི་རྟེན་འཁོར་ལོ་བསྒྱུར་བའི་རྒྱལ་པོར་གྱུར་ཏེ་ཚེ་སྟོད་ས་ཐོབ་ནས་ཚེ་སྨད་ལ་རབ་ཏུ་བྱུང་ཞིང་ནགས་སུ་སྒོམས་པས་ཡོན་ཏན་དེ་དག་སྐྱེ་བར་གསུངས་ཀྱི། ས་ཐོབ་མ་ཐག་ཡོན་ཏན་དེ་དག་བསྟན་པར་དེར་མ་གསུངས་པའི་ཕྱིར། ཡང་ན་ས་དང་པོ་ཚེ་དེར་ཐོབ་ཅིང་ས་གཉིས་པའི་རྟོགས་པ་མ་འཁྲུངས་པའི་བར་དུ་ས་དང་པོ་ཐོབ་པ་དེ་འཁོར་ལོ་སྒྱུར་རྒྱལ་གྱི་སྐྱེ་བ་བཟུང་ནས་ཡོན་ཏན་དེ་དག་སྒྲུབ་པར་ཡང་བཤད་དུ་ཡོད་དོ། །

 ཞར་ལ་འདི་ཤེས་པར་བྱ་དགོས་ཏེ། ཉན་རང་གི་ལྷག་བཅས་དགྲ་བཅོམ་གྱི་སྐབས་སུ་ན་རྒ་འཆི་བའི་སྡུག་བསྔལ་མ་འོངས་པ་ན་སྐྱེ་འགྱུར་བཅོམ་ཡང༌། ད་ལྟ་དེ་དང་མ་བྲལ་ལ། བྱང་འཕགས་ས་དང་པོར་ཉོན་མོངས་པ་དང་ཕུང་སོགས་གདོད་ནས་སྟོང་པར་རྟོགས་པས། དེའི་འབྲས་བུ་འགོག་བདེན་ཐོབ་པ་ན་སྐྱེ་སོགས་ཀྱི་སྡུག་བསྔལ་མ་འོངས་པ་ལྟ་ཞོག །ད་ལྟ་བ་དང་ཡང་བྲལ་བ་ཡིན། དེའི་ཚུལ་སྡུག་བསྔལ་ཆོས་བཟོད་སྐྱེས་པ་དང་མ་དག་པའི་ཕུང་པོ་བཙན་ཐབས་སུ་འགག་པ་ནི་མ་ཡིན་ལ། མོས་སྤྱོད་ཀྱི་ས་ནས་རིམ་གྱིས་འགག་པའི་ཕྱིར། ཇི་ལྟར་འགགས་ན་མོས་སྤྱོད་ཆེན་པོའི་ཚེ། བསྐལ་པ་ཕྱི་མའི་མཐར་ཐུག་པར་རྣམ་པར་མི་རྟོག་པའི་ཤུགས་ཀྱི་སྣང་བ་ཐོབ་ཅིང་ཏིང་ངེ་འཛིན་དང་བཟུང་དང་རིག་པ་གྲངས་མེད་པ་རྣམ་པར་རོལ་པ་དང༌། འདིའི་ལུས་ཀྱི་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གནོན་པར་དཀོན་མཆོག་སྤྲིན་ལས་གསུངས་པའི་ཕྱིར། སྡུག་བསྔལ་གྱི་བདེན་པར་གྱུར་པའི་ལུས་ལ་ནུས་པ་དེ་ལྟ་བུ་མེད་པར་ཡང་འགྲུབ་པས་འགགས་པའི་ཚུལ་ནི་དེ་ལྟའོ། །ཡང་ན་སེམས་ཙམ་པའི་ལུགས་ལྟར་ན། ལུས་སུ་སྣང་བའི་རྣམ་རིག་ཙམ་ལས་བེམ་པོར་གྱུར་པའི་ལུས་མེད་ལ། ལུས་ལ་བེམ་འཛིན་གྱི་འཁྲུལ་པ་དག་པ་ན། ལུས་དབང་ལ་སོགས་ལ་གནས་གྱུར་པའི་ཚེ། རྣམ་སྨིན་གྱི་ལུས་དང་བྲལ་བར་ཡང་འཇོག་ནུས་པ་ཡིན་ནོ། །སྤྱིར་ས་ལ་གནས་པའི་བྱང་སེམས་ཀྱི་སྐྱེ་སོགས་སྤངས་ཀྱང་གཞན་དོན་དུ་སྐྱེ་སོགས་མཚན་ཉིད་པའི་སྲིད་པ་འཛིན་པའི་ཚུལ་ཞིག་སྲིད་པ་ན། བྱང་ཆུབ་སེམས་དག་པའི་ལུས་ལ་དབང་ཐོབ་པའི་ལུས་དེ་ནི་སྤྲུལ་བསྒྱུར་སྣ་ཚོགས་བྱེད་པས། འཁོར་བའི་སྐྱེ་རྒ་སོགས་མཚན་ཉིད་པ་མིན་ལ། དེ་ལྟ་བུའི་ལུས་ལའང་སྤྲུལ་པ་དང་རང་རྒྱུད་ཀྱིས་སྡུག་བསྔལ་དུ་གྱུར་པ་གཉིས་ཡོད་ལ། གཞན་དོན་དུ་སྐྱེ་སོགས་མཚན་ཉིད་པའི་སྲིད་ཚུལ་འཛིན་པ་ལའང་བྱིས་པའི་སྣང་ངོ་ན་འབྱུང་བ་དང་འབྱུང་འགྱུར་གྱི་ལུས་རང་རྒྱུད་པ་དང་འཕགས་པ་རང་གི་གཟིགས་ངོ་ན་དེ་དང་བྲལ་བའི་སྒྱུ་མ་ཙམ་གྱི་ལུས་སུ་སྣང་བའི་ཁྱད་པར་ཀྱང་ཡོད་དོ།། །།

༈ རྡོ་རྗེའི་གསུང༌། **རྒྱུ་ལམ་འབྲས་བུ་ཐམས་ཅད་དུ་ཚོགས་གཉིས་ཟུང་འཇུག་ཏུ་བསག །**ཅེས་པ་འདིའང་འདོན་པ་མ་དག་སྟེ། ལམ་དུ་མ་ཞུགས་པ་རྒྱུ་དུས་ཙམ་ལ་ཚོགས་གཉིས་ཟུང་འཇུག་ཏུ་བསག་ཏུ་མེད་པའི་ཕྱིར་དང༌། སྤྱིར་ཡང་བྱེད་པ་གཅིག་གིས་བྱ་བ་ཚོགས་གཉིས་ཅར་དུས་གཅིག་ལ་བསྒྲུབ་པ་ཞིག་ལ་ཚོགས་གཉིས་ཟུང་འཇུག་ཏུ་བསག་ཅེས་ཐ་སྙད་བརྗོད་པ་ཡིན་ལ། དེ་ནི་ས་མ་ཐོབ་པར་མི་འབྱུང་ལ། བྱེད་པ་གཅིག་གིས་བྱ་བ་ཚོགས་གཉིས་རིམ་པར་སྒྲུབ་པ་ཞིག་ལ་ཚོགས་གཉིས་ཟུང་འབྲེལ་དུ་བསྒྲུབ་ཞེས་ཐ་སྙད་བྱེད་པ་ཡིན་ནོ། །འོ་ན་ཇི་ལྟར་བཏོན་པས་དག་པར་འགྱུར་ཞེ་ན། ཚོགས་གཉིས་པོ་བསོག་པ་ནི་གཞི་ལམ་འབྲས་གསུམ་ག་ལ་ལྟོས་ནས་བཞག་པའམ་བསོག་པ་ཡིན། ཅེས་བཏོན་པས་དག་པར་མཐོང་བས་སོ། །

 དེའང་གཞི་ལ་ཀུན་རྫོབ་དང་དོན་དམ་པའི་བདེན་པ་གཉིས་ལས་ཀུན་རྫོབ་བདེན་པ་ལ་བརྟེན་ནས་ལམ་སྦྱིན་སོགས་ཐབས་ཆའི་བསོད་རྣམས་ཀྱི་ཚོགས་རྫོགས་པར་བྱས་ནས། འབྲས་བུ་ཀུན་རྫོབ་གཟུགས་སྐུ་འབྱུང་བྱེད་ལ། དོན་དམ་བདེན་པ་ལ་བརྟེན་ནས་ལམ་སྟོང་ཉིད་སྒོམ་པ་སོགས་ཤེས་རབ་ཀྱི་ཆའི་ཡེ་ཤེས་ཀྱི་ཚོགས་རྫོགས་པར་བྱས་ནས། འབྲས་བུ་དོན་དམ་ཆོས་སྐུ་འབྱུང་བར་བྱེད་ལ། དེ་ལྟ་བུའི་ཚོགས་གཉིས་པོ་བསོག་པ་ནི་གཞི་ལམ་འབྲས་གསུམ་ལ་མ་ལྟོས་པར་བཞག་པ་འབྱུང་དུ་ཡོད་པ་མ་ཡིན་ནོ། །དེས་ན་གཞི་བདེན་པ་གཉིས་ཀྱི་གནས་ཚུལ་ལ་རྨོངས་ཏེ་ཕྱིན་ཅི་ལོག་ཏུ་ཞུགས་པའི་ཀུན་རྫོབ་རྒྱུ་འབྲས་ཐམས་ཅད་ནི་འཁོར་བ། དེ་གཉིས་ཀྱི་གནས་ལུགས་ལ་རྨོངས་པ་དང་བྲལ་བའི་ཤེས་རབ་ཀྱིས་ཕྱིན་ཅི་མ་ལོག་པར་ཞུགས་པའི་ཀུན་རྫོབ་པའི་རྒྱུ་ནི་མྱང་འདས་ཀྱི་རྒྱུ་དང་འབྲས་བུ་ནི་མྱ་ངན་ལས་འདས་པའོ། །འོ་ན་ཡེ་ཤེས་ཀྱི་ཚོགས་ཤེས་པར་གྱུར་པ་དང༌། ཆོས་ཀྱི་སྐུ་སྟོབས་སོགས་ཀྱི་བདག་ཉིད་དུ་གྱུར་པ་རྣམས་དོན་དམ་བདེན་པ་མཐར་ཐུག་པ་དེ་ཡིན་ནམ་མིན། ཡིན་ན་སྐྱེ་འགག་སོགས་བྱེད་པར་འགལ། མིན་ན་དེ་དག་དོན་དམ་བདེན་པར་བཞག་པ་འགལ་ཞེ་ན། དེ་གྱུར་གྱི་སྐྱེ་འགག་གི་ཆ་སོགས་ནས་དེ་དོན་དམ་བདེན་པར་བཞག་པ་མ་ཡིན་ཀྱང༌། དེ་ལ་དོན་དམ་བདེན་པར་བརྗོད་པའི་རྒྱུ་མཚན་ཡོད་དེ། ཡེ་ཤེས་ཀྱི་ཚོགས་སུ་གྱུར་པའི་ཤེས་རབ་དེའི་ངོ་ན་དོན་དམ་བདེན་པ་སྟོང་པ་ཉིད་བཞག་པས་ཡུལ་དེ་དང་ཆ་འདྲ་བར་ཡུལ་ཅན་ཡང་སྤྲོས་པ་ཐམས་ཅད་ཞི་བའི་ཆ་ནས་དེར་བརྗོད་པ་དང༌། སྟོང་ཉིད་དོན་དམ་བདེན་པ་དེའང་སྤྲོས་པ་ཐམས་ཅད་དང་བྲལ་བ་བཞིན་དུ། རྣམ་པ་ཐམས་ཅད་མཁྱེན་པའི་རྟོགས་པ་ཡེ་ཤེས་ཆོས་ཀྱི་སྐུ་དེ་ཡང་གཟུང་འཛིན་གྱི་སྤྲོས་པ་ཐམས་ཅད་ཞི་བའི་ཆ་ནས་དེར་བརྗོད་པའི་ཕྱིར། དེའང་ཀུན་རྫོབ་ཀྱི་བདེན་པ་ནི་མཐའ་གཅིག་ཏུ་བདེན་གྲུབ་པར་དོན་གང་ལའང་མི་གནས་པས། གནས་སྐབས་པའི་འཆིང་གྲོལ་ཐམས་ཅད་འཐད་ཅིང༌། དེ་ལྟར་རྟོགས་པའི་བསོད་ནམས་ཚོགས་སོག་གི་རྣམ་གྲོལ་གྱི་རྒྱུ་བྱེད་པ་དང༌། དོན་དམ་བདེན་པ་ནི་བདེན་གྲུབ་པའི་ཆོས་གང་གིའང་སྟོང་པ་ཉིད་ཙམ་ལས་གཞན་པའི་དོན་དམ་བདེན་པ་ཞེས་བཞག་ཏུ་མེད་པས། གནས་སྐབས་འཆིང་གྲོལ་བྱེད་པ་ཐམས་ཅད་ལ་གེགས་བྱེད་དང་བྲལ་བས། འཆིང་གྲོལ་ཐམས་ཅད་འཐད་ཅིང༌། དེ་ལྟར་རྟོགས་པའི་ཡེ་ཤེས་ཚོགས་སོག་གི་རྣམ་གྲོལ་གྱི་རྒྱུ་བྱེད་པར་གྲུབ་བོ། །

 དགོངས་གཅིག་རྙིང་པར། རྒྱུ་བསོད་ནམས་ཀྱི་ཚོགས་ལས་འབྲས་བུ་ཡེ་ཤེས་ཀྱི་ཚོགས་འབྱུང་བ་དེ་ཕྱོགས་སྔ་བྱེད་པ་དང༌། ལམ་མ་ཞུགས་ལ་ཚོགས་གཉིས་ཟུང་འཇུག་ཏུ་བསགས་པ་ཡོད་པར་འདོད་པ་ནི་འཁྲུལ་པ་འབའ་ཞིག་ཏུ་ཟད་དོ། །ཁ་ཅིག་བདེན་པ་གཉིས་ཀར་སྐུ་གཉིས་ཀྱི་རྒྱུར་སྨྲ་བའང་ཡོད་དེ། ཁྱབ་ཆེས་པར་འགྱུར་བའི་ཕྱིར། དེ་ན་ཀུན་འབྱུང་དང་སྡུག་བསྔལ་སོགས་སངས་རྒྱས་ཀྱི་རྒྱུར་འགྱུར་བ་དང༌། རྣམ་གྲངས་མིན་པའི་དོན་དམ་བདེན་པ་དེ་རྒྱུ་འབྲས་དང་ངོ་བོ་ཉིད་ཐམས་ཅད་སྟོང་པར་བཤད་པ་དང་འགལ་བའི་ཕྱིར། དེའང་བཀའ་བརྒྱུད་འདིའི་བླ་མ་གོང་མ་ཁ་ཅིག་གི་གསུང་གིས། སེམས་ཅན་གྱི་སེམས་གསལ་རིག་འདི་གདོད་ནས་གསལ་རིག་ཙམ་གྱི་ངོ་བོར་ཡང་སྐྱེ་འགག་གནས་པ་དང་བྲལ་བ་དེ་རང་བཞིན་དུ་གནས་པའི་རིགས་ཡིན་ལ། དེ་ཉིད་ཡེ་ཤེས་ཀྱི་ཚོགས་གཙོ་བོར་གྱུར་པའི་བསག་སྦྱང་གི་ཁྱད་པར་དུ་བྱེད་པ་ནི་ཆོས་སྐུའི་རྒྱུར་འཇོག་ལ་རང་བཞིན་དུ་གནས་པའི་རིགས་དེ་དང་འབྲལ་མི་ཤེས་པའི་བརྩེ་སོགས་ཐོགས་མེད་ཡོད་པ་དེ་རྒྱས་འགྱུར་གྱི་རིགས་ཡིན་ལ། དེ་ཉིད་བསོད་ནམས་ཚོགས་སོག་གི་གཙོ་བོར་གྱུར་པའི་བསག་སྦྱང་གིས་ཁྱད་པར་དུ་བྱེད་པ་ནི་འབྲས་བུ་གཟུགས་སྐུའི་རྒྱུར་འཇོག་ལ། སྐུ་དེ་གཉིས་མངོན་དུ་བྱས་པ་ན་ཆོས་སྐུ་ཉིད་ལ་རང་གཞན་གྱི་རྒྱུད་དང་དེའི་ཤེས་པ་སོགས་གང་གིའང་མཚན་མ་ཞི་བའི་ཆ་ནས་སངས་རྒྱས་ལ་ཡེ་ཤེས་མེད་ཟེར་བའི་གྲུབ་མཐའ་བྱུང་བའང་བདེན་ལ། ཡང་གཟུགས་ཀྱི་སྐུ་ཉིད་ལ་དག་པ་རྣམས་ཀྱི་ངོར། རང་གཞན་གྱི་རྒྱུད་གང་གིས་མ་བསྡུས་ཀྱང་གཟུང་འཛིན་གཉིས་སུ་མེད་པའི་སྒྱུ་མ་ལྟ་བུའི་ཡེ་ཤེས་ལ་ཡོད་པའི་གནང་བ་འཆར་བའི་ཆ་ནས་སངས་རྒྱས་ལ་ཡེ་ཤེས་ཡོད་ཟེར་བའི་གྲུབ་མཐའ་བྱུང་བའང་བདེན་ཏོ། །ཞེས་འཆད་པའང་སྣང་ངོ༌།། །།

༈ རྡོ་རྗེའི་གསུང༌། **མཐོ་དམན་གང་དུའང་ཞིང་བདམ་པ་གནད་ཟབ།** ཞེས་པའང་དག་པར་བཏོན་ན། ལས་དང་པོ་པས་ཚོགས་བསག་གི་ཞིང་མཐོ་སར་བདམ་པ་གནད་ཟབ་ཞེས་བཏོན་ན་དག་པར་འགྱུར་རོ། །

 འདིར་ཁ་ཅིག་གིས་སྡིག་པ་བཤགས་པ་སོགས་ཀྱི་ཡུལ་དཀོན་མཆོག་ཡིན་ཡང༌། ཚོགས་བསག་ཡུལ་ལ་ཞིང་བཟང་ངན་ཁྱད་པར་མེད་པས། དཀོན་མཆོག་དང་སེམས་ཅན་ཞིང་སར་མཆོག་གྱུར་དུ་མཉམ་པ་ཡིན་ཏེ། ཚོགས་བསག་པ་ནི་སངས་རྒྱས་ཐོབ་བྱེད་ཡིན་ལ། སངས་རྒྱས་ཀྱིས་ནི་སེམས་ཅན་གྱི་དོན་མཛད་པ་མ་གཏོགས། གཞན་རང་བདེ་འདོད་ཕྱིར་སངས་རྒྱས་པར་མཛད་པ་མིན་ལ། འཚང་རྒྱ་བར་བྱེད་པ་ལའང་རང་དོན་དུ་མ་ཆགས་པར་ལུས་ལོངས་སྤྱོད་དགེ་རྩ་དང་བཅས་པ་སེམས་ཅན་ལ་གཏོང་བ་ལས་ཐབས་མེད་པའི་ཕྱིར། སེམས་ཅན་རྣམས་ལ་ལས་དང་པོ་པས་ཀྱང་བསོད་ནམས་ཀྱི་ཚོགས་གྱུར་གྱི་ཟང་ཟིང་སོགས་དཀོན་མཆོག་དང་མཉམ་པར་དངོས་སུ་མཆོད་རིགས་སོ་ཞེས་ཟེར་རོ། །

 འདིར་ཞལ་སྔ་ནས། ཚོགས་བསག་ཡུལ་དཀོན་མཆོག་དང་སེམས་ཅན་ཕལ་པ་དངོས་སུ་ཞིང་ས་མཆོག་ཏུ་མཉམ་པར་རྟོགས་པའི་བློ་ཕྱིར་མི་ལྡོག་པ་འཕགས་པ་ལ་འབྱུང་ལ། དེ་ལྟ་བུའི་དབང་དུ་བྱས་ན་དེ་ལྟར་འཐད་དུ་ཆུག་ཀྱང༌། ལས་དང་པོ་པས་ནི་དེ་ལྟ་བུའི་གནད་རིག་པའི་བློ་ཕྱིར་མི་ལྡོག་ཀྱང་མེད་ལ་འཕགས་པ་ལྟར་སེམས་ཅན་ལ་ཟང་ཟིང་སོགས་ཀྱི་སྦྱིན་པ་ལྷུར་དུ་བྱས་ནས་བྱང་ཆེན་ལ་འགོད་པ་སངས་རྒྱས་མཆོད་པའི་ཕུལ་ཡིན་ཏེ། སེམས་ཅན་གྱི་ཕན་བདེ་སྒྲུབ་པ་ལས་ལྷག་པའི་སངས་རྒྱས་མཆོད་པའི་ཚོགས་ཀྱང་མི་སྲིད་པའི་ཕྱིར། དེ་ལྟ་བུའི་གནད་རྟོགས་པའང་མེད་ལ། སྤྱིར་འཕགས་པ་དེ་ཁོ་ན་ཉིད་ཡིད་བྱེད་ཀྱི་ཚོགས་སོག་ཏུ་ཡོད་པས། དཀོན་མཆོག་དང་སེམས་ཅན་ཕལ་པ་རང་བཞིན་རྣམ་དག་གི་ཆ་ནས་ཞིང་ལ་བཟང་ངན་གྱི་ཁྱད་པར་མེད་པ་མངོན་སུམ་དུ་རྟོགས་ནས་དེ་གཉིས་ཚོགས་བསག་གི་ཡུལ་མཉམ་པར་ཤེས་པའང་མེད་ཅིང༌། དེ་ནི་དཀོན་མཆོག་ཉིད་ཡོན་ཏན་གྱིས་ཆེ་བས་ཚོགས་བསག་ཡུལ་གྱི་ཞིང་དུ་མོས་པ་ཆེ་བའི་སྒོ་ནས་ཚོགས་དཔག་མེད་བསག་པ་ཡོད་ལ། ཕལ་པ་ལ་དམིགས་ནས་དེ་ལྟར་བྱེད་པ་ཤས་ཆུང་བའི་ཕྱིར། ལས་དང་པོ་པ་སྙིང་རྗེའི་མཐུ་བརྟན་པ་མ་ཡིན་པས། ཞིང་དཀོན་མཆོག་རང་ལ་བརྟེན་ནས་ཚོགས་བསགས་ན་ཚོགས་གོང་འཕེལ་དང༌། དེར་བསགས་པའི་སྤྲོས་བརྩོན་གྱི་གོམས་ཤུགས་ཇེ་ཆེར་འགྱུར་ལ། ཚོགས་བསགས་ཀྱི་ཞིང་མར་འདམས་ནས་ཚོགས་བསགས་ན། དགེ་ཚོགས་ཉམས་པའི་རྐྱེན་དུ་ཡང་འགྱུར་ཏེ། དེ་སྐད་དུ། འཇིག་རྟེན་མགོན་པོ་ཉིད་ཀྱི་ཞལ་སྔ་ནས། ཡུལ་དམན་པ་གསུམ་པོ་གཅེས་བྱ་ཞེས། །བླ་མ་གོང་མས་གསུངས་གྱུར་ཀྱང༌། །གནོད་པ་སྐྱེལ་བས་གཅེས་གྱུར་ན། །རང་ཉིད་ལ་གནོད་པ་རྒྱུན་མི་འཆད། །དམ་པ་མ་ཡིན་གཅེས་གྱུར་ན། །སངས་རྒྱས་བསྟན་ལ་གནོད་པར་འགྱུར། །སེམས་ཅན་གཅེས་པར་བཟུང་གྱུར་ན། །ཉོན་མོངས་དུག་ལྔའི་མངའ་ཐང་རྒྱས། །ཞེས་འབྱུང་བའི་ཕྱིར། དེའི་དོན་ཅུང་ཟད་བརྗོད་ན། དུག་གསུམ་རྒྱུད་ལྡན་གྱི་ངན་སོང་གསུམ་ཚོགས་བསགས་ཀྱི་ཞིང་དུ་ལྷག་པར་གཅེས་པ་བླ་མ་དཀོན་མཆོག་གིས་གསུངས་པ་ནི། དེ་དག་སངས་རྒྱས་ཐོབ་པར་བྱེད་པ་ལ་དེའི་རྒྱུད་ལ་བསོད་ནམས་དང་ཡེ་ཤེས་ཀྱི་ཚོགས་རླབས་ཆེན་བསྐྲུན་དགོས་པས། དེ་ལྟར་བསྐྱེད་པའི་ཞིང་དུ་སེམས་ཅན་དེ་དག་ལ་ལྷག་པར་གཅེས་པའི་སྙིང་རྗེ་ལས་དང་པོ་པའི་གནས་སྐབས་ནས་བསྐྱེད་ལ། ས་ཐོབ་པ་ན་ནམ་མཁའ་མཛོད་ཀྱི་སྦྱིན་པ་ལ་རང་དབང་ཐོབ་པ་ན། ཁ་ན་མ་ཐོ་བ་མེད་པའི་ཟང་ཟིང་གི་ཚོགས་རྒྱ་ཆེན་པོས་སེམས་ཅན་དེ་དག་གིས་དངོས་སུ་གནས་སྐབས་དང་བརྒྱུད་ནས་མཐར་ཐུག་གི་རེ་བ་བསྐོང་ནུས་པས་དུས་དེར་ཞིང་ཡར་མར་ཁྱད་མེད་དུ་བདམས་ཀྱང་དགེ་ཚོགས་གོང་འཕེལ་དུ་འགྲོ་བ་ཡིན་ཀྱང༌། ལས་དང་པོ་པས་མི་བསྲུན་པའི་སེམས་ཅན་དེ་དག་ལ་ད་ལྟ་ཚོགས་བསགས་ཡུལ་དུ་བྱས་ནས་ཟང་ཟིང་གིས་མཆོད་ན། ཡོ་བྱད་དེས་འཚོ་བཞིན་པར་གཞན་ལ་གནོད་པ་དཔག་མེད་སྐྱེལ་བའི་རྒྱུར་འགྱུར་ལ། དེ་ལྟ་ན་ཚོགས་མི་རྫོགས་པའི་ཁར་སྒྲིབ་པ་དཔག་མེད་བསག་པའི་རྐྱེན་དུ་འགྱུར་ཏེ། འཁོར་བ་ཐོག་མེད་ནས་ཁ་ན་མ་ཐོ་བའི་ཟང་ཟིང་གི་རང་ཞིང་སར་བྱས་ནས་རང་ལ་མཆོད་པས་འཚོ་བ་དེས་འཚོ་བཞིན་པར་རང་གཞན་ལ་གནོད་པ་རྒྱུན་མི་འཆད་དུ་བསྐྱལ་བས་སྒྲིབ་པ་འཕེལ་བ་ལྟར་འདིར་ཡང་འགྱུར་བའི་ཕྱིར་རོ། །ཁྱད་པར་སྐྱེས་བུ་དམ་པ་མ་ཡིན་པའི་ཞིང་དམན་པ་ལ་ཟང་ཟིང་གི་ཚོགས་ཀྱིས་མཆོད་ན། དམ་པ་མིན་པ་དེས་སེམས་ཅན་དང་བསྟན་པ་ལ་གནོད་སྐྱེལ་བའི་ཆེད་ཀྱི་འཚོ་བར་འགྱུར་བས། དེ་ལྟ་ན་ཚོགས་བསགས་དེས་ནི་སེམས་ཅན་དེ་དག་ལོག་འཚོ་ལ་ལོངས་སྤྱོད་པའི་ཁ་ན་མ་ཐོ་བ་ལ་སྦྱར་བའི་ཉེས་པ་དང༌། བདག་ཉིད་ཀྱང་སེམས་ཅན་ལོག་པར་སྤྱོད་པ་ལ་འཚོ་བ་སྦྱར་ནས་མི་དགེ་བའི་རྒྱུན་འཕེལ་བའི་རྐྱེན་གྱིས་ཁ་ན་མ་ཐོ་བ་བསགས་པས་རྒྱུད་རྨས་པར་འགྱུར་བས་སངས་རྒྱས་ཀྱི་བསྟན་པ་ལ་གནོད་པས་ན། དེ་ལྟ་བུའི་ཞིང་ལའང་མར་འདམས་པར་བྱས་ནས་ཚོགས་གསོག་པ་ནི་ཆེས་མི་རིགས་སོ། །ཡང་ན་སེམས་ཅན་ལ་གཅེས་འཛིན་བྱས་ནས་སེམས་ཅན་དེ་དག་འཁོར་བའི་བདེ་འབྲས་ཐོབ་པའི་ཆེད་དུ་དེ་ལ་ཟང་ཟིང་གི་ཚོགས་ཀྱིས་མཆོད་ཀྱང་བྱང་ཆུབ་ཆེན་པོའི་ཚོགས་སུ་མི་འགྲོ་བས་སེམས་ཅན་ལ་གཅེས་པར་འཛིན་པ་ཙམ་དུ་ཟད་དོ། །གཅེས་འཛིན་བྱས་ཀྱང་སེམས་ཅན་ལ་ཕན་འདོགས་ཐབས་བླ་མེད་མ་ཤེས་པས། སྦྱིན་ཚོགས་སོགས་དེའི་རྒྱུས་སེམས་ཅན་དེ་དག་འཁོར་བར་སྐྱེ་བ་ན། དེའི་ལས་ཉོན་རྒྱུན་མར་བསགས་ནས། སྡུག་བསྔལ་གསུམ་གྱི་ངོ་བོའི་འཁོར་བ་ལུ་གུ་རྒྱུད་དུ་འགྱུར་བའི་ཉེན་ཆེ་བའི་ཕྱིར། དེར་མ་ཟད་ཞིང་དམན་པ་མི་བསྲུན་པ་ལ་ཟང་ཟིང་དང་མི་འཇིགས་པ་སྦྱིན་པས་མཆོད་པའི་རྒྱུས་ཟང་ཟིང་གི་ཡོ་བྱད་དེ་ལ་བརྟེན་ནས་སྡིག་པ་དཔག་མེད་སྒྲུབ། མི་འཇིགས་པའི་དཔུང་སྟོབས་ཀྱིས་སེམས་ཅན་དང་དཀོན་མཆོག་ལ་གནོད་པ་ཚད་མེད་བྱེད། བྱང་ཆུབ་སེམས་དཔས་སྦྱིན་གཏོང་རྒྱ་ཆེར་མཛད་པས། སྦྱིན་པར་མ་ཤེས་པར་བྱང་སེམས་དེ་ལ་ཆོམ་རྐུན་དུ་བྱས་པར་རློམ་པས་ང་རྒྱལ་བ་དང༌། སེམས་ཅན་མི་བསྲུན་པ་དེ་ལྟ་བུའི་ལོག་སྒྲུབ་ཀྱིས་བྱང་ཆུབ་སེམས་དཔའི་ཐུགས་སུན་དབྱུང་ནས་བྱང་སེམས་གཏོང་བའི་རྐྱེན་བྱེད་པ་དང༌། ཡང་ཞིང་མར་བདམས་ཀྱི་ཚོགས་གསོག་བྱས་པས་བྱང་སེམས་ཀྱིས་ཁོ་བོས་ནི་ཞིང་མཆོག་ཏུ་གྱུར་པ་ལ་བསོད་ནམས་མ་བསགས་པར་འདི་ལྟ་བུ་ལ་ཞིང་སར་གྱུར་ཏོ། །འདི་ལྟ་བུ་ལས་ཞིང་མཆོག་ཏུ་གྱུར་པ་མ་རྙེད་པས། བདག་གིས་བྱང་ཆུབ་ཐོབ་པའང་ཇི་ལྟར་འགྱུར་སྙམ་དུ་བྱང་ཆུབ་སྒྲུབ་པ་ལ་སྤྲོ་ཤི་བར་བྱེད་པའི་ཉེས་པ་བསྐྱེད་པས། ལས་དང་པོ་པས་ཞིང་དམན་པ་ལ་ཚོགས་བསགས་ཀྱི་ཞིང་དུ་མི་བྱེད་པ་ནི་བྱང་ཆུབ་ཀྱི་སེམས་འཕེལ་བའི་ཐབས་ཀྱི་མན་ངག་གི་གནད་ཤིན་ཏུ་ཆེའོ། །

 ཁྱད་པར་སྦྱིན་པ་གཏོང་ཡུལ་ས་ཐོབ་ནས་སོ་སྐྱེ་ཕལ་པ་མི་བསྲུན་པ་ལ་ལུས་གཏོང་བ་གདུལ་བྱ་འདུལ་ཐབས་ཀྱི་སྦྱིན་སོགས་ཀྱི་ཕར་ཕྱིན་རྫོགས་པས་ཐབས་མཁས་ཀྱི་སྤྱོད་པ་རླབས་ཆེན་དུ་འགྱུར་ལ། སོ་སྐྱེ་མངོན་ཤེས་མེད་པས་གཞན་རྒྱུད་འདུལ་བའི་ཐབས་ཤེས་ཀྱི་བློ་གྲོས་དམན་པས་ནི་སེམས་ཅན་དམན་པ་ལ་ཞིང་མར་བདམས་ནས་ལུས་སོགས་གཏོང་བ་ནི་བྱང་སེམས་ཐབས་ལ་མི་མཁས་པའི་མཆོད་སྦྱིན་དུ་རྒྱལ་བ་སྲས་བཅས་ཀྱིས་གསུངས་པ་ལྟར། རྗེ་བཙུན་སྒམ་པོ་པའང་བཞེད་པར་གསལ་ཏེ། དྭགས་པོའི་ཆོས་བཞིའི་འགྲེལ་པར་ལྷོ་ལ་ཡག་པས་འོན་ཀྱང་ལུས་སྦྱིན་པ་ནི་ས་དང་པོ་ཡན་ཆད་ཀྱི་དབང་དུ་བྱས་པ་ཡིན་ལ། ལས་དང་པོ་པས་ནི་བསམ་པས་བཏང་ཞིང་རིག་པར་དགེ་བའི་གྲོགས་དང་དགེ་ལ་བསྐུལ་བར་བྱའོ། །བསོད་ནམས་བཏང་བ་ནི་འཕྲལ་དུ་བསགས་པས་རྐྱེན་བྱས་ནས་དུས་གསུམ་གྱི་དགེ་བའི་རྩ་བ་ཐམས་ཅད་སེམས་ཅན་ཐམས་ཅད་དང་ཐུན་མོང་དུ་བྱས་ཏེ་མཐར་ཐུག་རྫོགས་པའི་བྱང་ཆུབ་ཏུ་བསྔོ་ཞིང་གནས་སྐབས་སུ་ཇི་ལྟར་ཕན་བདེ་བཞིན་དུ་སྨོན་ལམ་འདེབས་པ་སྟེ། ལས་དང་པོ་པས་མཁས་པའི་རྗེས་སུ་འབྲང་ཞིང་གོང་དུ་འགྱུར་ནས་ཇི་ལྟར་ཕན་བདེ་བཞིན་དུ་སྨོན་ལམ་རྒྱ་ཆེར་འདེབས་པའོ། །ཞེས་འབྱུང་བས། བྱང་སེམས་ལས་དང་པོ་པས་ཉམས་འོག་ཏུ་མ་ཆུད་པར་བྱང་སེམས་ཀྱི་བྱ་དཀའ་བའི་སྤྱོད་པ་ལ་གྱ་ཚོམས་སུ་འཇུག་པར་མི་བྱ་སྟེ་བདག་ཉིད་ཉམས་ཀྱི་དྭོགས་པའི་ཕྱིར། རང་བློ་ལེགས་པར་སྦྱངས་ནས་རང་ཉམས་ཀྱི་ལྟ་བའི་གདེང་ཇི་ཙམ་ཡོད་པ་དང་མཐུན་པར་དེའི་སྤྱད་པ་སྤྱོད་པ་ལ་བསླབ་པ་སློབ་ཚུལ་འདི་ལ་ས་པཎ་པས། དྭགས་པོ་བཀའ་བརྒྱུད་པས་བདག་གཞན་བརྗེ་བ་དང༌། གཏོང་བ་ཆེན་པོ་དང༌། ཤིན་ཏུ་གཏོང་བ་སོགས་བྱང་ཆེན་གྱི་སྤྱོད་པ་བཀག་གོ་ཞེས་གསུངས་པ་འདི་དྭགས་པོ་བཀའ་བརྒྱུད་པ་དང་ལྷ་དང་བཅས་པའི་འཇིག་རྟེན་དག་གི་བར་དུ་སེལ་བཅུག་པའི་གསུང་དུ་སྣང་ནའང༌། བྱང་ཆུབ་སེམས་དཔའི་གསུང་ཡིན་པས་སེམས་ཅན་གྱི་དོན་དུ་མི་འགྱུར་བ་ནི་འགའ་ཡང་ཡོད་པ་མིན་ནོ།། །།

༈ རྡོ་རྗེའི་གསུང༌། **ཆེད་དུ་བདག་ཏུ་བཟུང་ནས་ཚོགས་བསགས་པའི་ཐབས་མཁས་**བྱ་བ་འདི་ཡང་དག་པར་བཏོན་ན། ལས་དང་པོ་པ་དངོས་པོར་འཛིན་པ་དང་མ་བྲལ་བའི་རིང་དངོས་འཛིན་དང་བཅས་པར་ཚོགས་བསགས་པ་ཐབས་མཁས་ཡིན་བྱ་བར་བཏོན་ན་དག་པར་འགྱུར་སྟེ། ཞལ་སྔ་ནས་སོ་སྐྱེ་ལས་དང་བས་དགེ་བའི་རྩ་བ་ཅི་དང་ཅི་བྱེད་པ་ཐམས་ཅད་ལ། ནམ་མཁའ་དང་སྒྱུ་མ་ལྟ་བུའི་བློས་བྱེད་པར་རློམ་ཀྱང་གོ་ཡུལ་ཉེས་ན་མཐར་དགེ་མེད་སྡིག་མེད་ཀྱི་ལྟ་སྤྱོད་སྐྱོང་བ་ཞིག་འབྱུང་ཤས་ཆེ་བས། རང་རེ་རྣམས་ཐོག་མེད་ནས་དངོས་འཛིན་དམ་པ་དཀོན་མཆོག་སོགས་ལའང་རང་བདེན་པར་བཟུང་ནས་སྐྱབས་ཞུས། ཚོགས་བསགས་བྱས་ན་དགེ་སྡིག་དང་རྒྱུ་འབྲས་ཀྱི་བླང་དོར་ལ་བརྩོན་དུ་འགྲོ་ཞིང༌། དེ་ལྟར་བརྩོན་པ་ཆེན་པོས་དགེ་ཚོགས་དཔག་མེད་བསགས་ན་དངོས་འཛིན་གྱི་སྒྲིབ་པ་ཤས་ཆུང་དུ་འགྲོ་ལ། དེ་ནས་རྒྱུད་སྨིན་པ་སྟོབས་ལྡན་དུ་སོང་བའི་ཚེ་ཆོས་ཐམས་ཅད་ལ་དངོས་འཛིན་དང་བྲལ་བའི་སྒྱུ་མ་དང་ནམ་མཁའ་ལྟ་བུའི་བློ་ཡིས་དགེ་རྩ་གསོག་ཏུ་ཡོད་པ་ཞིག་འབྱུང་བ་ཡིན་པས་དེ་ལྟར་བསླབ་པ་ནི་དགེ་རྩ་སོག་པའི་ཐབས་མཁས་པའི་ཁྱད་པར་དུ་ཤེས་པ་བྱའོ། །ཞེས་གསུངས་སོ། །

 འདི་དང་མཐུན་པར་དགེ་བའི་བཤེས་གཉེན་ཆེན་པོ་སྤོ་ཏོ་བའི་དཔེ་བུམ་རྩ་འགྲེལ་དུ། ཇི་སྲིད་དངོས་པོར་འཛིན་པ་བརྟན་རིང། །སྐྱབས་ལ་སྒྱུ་མ་ཙམ་དུའང་མི་བསམ། །ནམ་མཁའི་བདག་ཉིད་སྨོས་ཀྱང་ཅི་དགོས། །དངོས་པོར་ཞེན་པ་ཁོ་ནས་འཇུག་བྱ། །དེ་ལྟར་མིན་ན་རིང་ལ་མངོན་ཞེན། །སྐྱབས་དངོས་མེད་པར་གུས་པ་མི་འབྱུང༌། །དེ་བས་དེ་ནི་དོ་གལ་ཆེན་པོས། །གསུངས་ཕྱིར་དེ་ལ་དེ་ལྟར་གོམས་བྱ། །ཞེས་གསུངས་ཤིང༌། དེའི་འགྲེལ་པར་རྒྱུད་བླ་མའི་འགྲེལ་པར། སངས་རྒྱས་བལྟར་མེད། ཆོས་མཉན་དུ་མེད། དགེ་འདུན་སྒྲུབ་ཏུ་མེད་བྱ་བར་གསུངས་ཏེ། འོ་སྐོལ་ལ་སངས་རྒྱས་ཡོད་པ་ལྟར་བྱ། ཆོས་ཐམས་ཅད་མཉན་དུ་ཡོད་པ་ལྟར་བྱ། དགེ་འདུན་སྒྲུབ་ཏུ་ཡོད་པར་བྱ་གསུང་སྐད། དེ་ལྟར་མ་བྱས་པར་རང་བདག་ཏུ་མངོན་པར་ཞེན་པར་བྱས་ནས་སྐྱབས་གནས། སངས་རྒྱས་རྣམས་ནི་ཆོས་ཀྱི་སྐུ། །འདྲེན་པ་རྣམས་ནི་ཆོས་ཉིད་བལྟ། །ཆོས་ཉིད་ཤེས་པར་བྱ་མིན་ཏེ། །ཞེས་གསུངས་པ་ལྟ་བུར་བྱས་ནས་ཁ་སྟོང་དུ་སོང་ན་གུས་པ་མི་འབྱུང་བའི་སྐྱོན་ཡོད་པས་དེ་བས་ན། རང་བདག་གི་འཛིན་པ་དང་མ་བྲལ་བའི་རིང་ལ་ཨ་ཅང་ཆེས་ཏེ། རང་གི་རྒྱུད་ལ་སྒྱུ་མ་ལྟར་འཛིན་ཡང་སྐྱབས་དངོས་པོ་རང་དུ་སྒོམས། དེ་ནས་རང་གང་ཟག་གི་བདག་མེད་སྒོམ་ཡང་ཆོས་ཀྱི་བདག་མེད་མི་སྒོམ་བར་དུ་སྐྱབས་དངོས་པོར་སྒོམ། རང་མཁའ་ལྟར་ཆོས་ཀྱི་བདག་མེད་གོམས་ནས་ཆོས་ཀྱི་སྐུར་སྒོམ། དེ་ལྟར་མ་བྱས་ན། རྒྱལ་ལ་སོགས་ལ་ཆགས་པ་ཕྲ། །ཞེས་པའི་ཁར་འགྲོ་བས་སྔ་མ་ལྟར་བྱ་བ་མན་ངག་ཡིན་གསུངས་ཞེས་བྲིས་གདའ་བ་ལུང་དིའི་མགོ་བོར། ཇི་སྲིད་དངོས་པོར་འཛིན་པ་རྟན་རིང༌། །ཞེས་པ་རྩ་འགྲེལ་འདི་རི་བོ་དགེ་ལྡན་པའི་ཕྱོགས་འཛིན་ཕྱི་རབས་པ་ཁ་ཅིག །ཀུན་རྫོབ་ཚད་གྲུབ་ཏུ་སྟོན་ཏོ་ཞེས་བྱ་བ་ནི་འབྲེལ་ཅི་ཡང་ཡོད་པར་མ་གོ་སྟེ། ཆོས་ཐམས་ཅད་ལ་དངོས་པོར་སྣང་ཞིང་དེར་འཛིན་ཐོག་མེད་ཀྱི་མ་རིག་པས་བསླད་པའི་འཁྲུལ་པ་ཡིན་ལ་འཁྲུལ་པ་དེ་རྒྱུད་ལ་ཡོད་རིང་དངོས་འཛིན་དང་བཅས་པའི་དགེ་རྩ་བྱེད་པ་ན་ཇི་སྲིད་བསགས་སྦྱང་གི་ནུས་པ་སྨིན་པ་ན། དངོས་འཛིན་ཐམས་ཅད་ཀྱི་འཁྲུལ་པ་ཚད་མས་མ་གྲུབ་པ་རང་སར་དག་པ་ན། སྒྱུ་མ་དང་ནམ་མཁའ་ལྟ་བུའི་དགེ་རྩ་བསག་ཏུ་ཡོད་པར་གསུངས་པ་ཉིད་ཀྱིས་འཁྲུལ་པ་ཚད་གྲུབ་ལ་གནོད་པར་མཐོང་བའི་ཕྱིར།

 ངག་དོན་རྡོ་རྗེའི་གསུང་འདི་ནི་ཐར་འདོད་དག་ལམ་ཡང་དག་པ་ལ་སྦྱོར་བའི་ཚུལ་བླ་ན་མེད་པ་ཞིག་སྟེ། མདོ་ལས། འཇིག་རྟེན་ནི་ང་དང་རྩོད་པར་བྱེད་ཀྱི་ང་ནི་འཇིག་རྟེན་དང་ལྷན་ཅིག་རྩོད་པར་མི་བྱེད་དེ། འཇིག་རྟེན་ན་གང་ཡོད་པར་འདོད་པ་དེ་ཉིད་ང་ཡང་ཡོད་པར་འདོད་དོ། །འཇིག་རྟེན་ན་གང་མེད་པར་འདོད་པ་དེ་ཉིད་ང་ཡང་མེད་པར་འདོད་དོ། །ཞེས་དང༌། རིགས་པ་དྲུག་ཅུ་པ་ལས། དགོས་པའི་དབང་གིས་རྒྱལ་བ་རྣམས། །ང་དང་ང་ཡི་ཞེས་གསུངས་ལྟར། །ཕུང་པོ་ཁམས་དང་སྐྱེ་མཆེད་རྣམས། །དེ་ནི་དགོས་པའི་དབང་གིས་གསུངས། །ཞེས་དང༌། བསོད་ནམས་འདོད་པས་སྟོང་པ་ཉིད། །ཀུན་ཚེ་བརྗོད་པར་བྱ་མིན་ཏེ། །གནས་མ་ཡིན་པར་སྦྱར་བའི་སྨན། །དུག་ཏུ་འགྱུར་བ་མ་ཡིན་ནམ། །ཞེས་སོགས་བྱུང་བའི་ཕྱིར། གདུལ་བྱའི་དབང་པོ་དང་འཚམ་པར་བསགས་སྦྱང་གི་ལྟ་སྤྱོད་ཀྱང་རྒྱུད་དང་དུས་དང་འབྲེལ་བ་ཉིད་ཅེས་སོ།། །།

༈ རྡོ་རྗེའི་གསུང༌། **འཁོར་འདས་ཐམས་ཅད་ཀྱི་དགེ་བ་བྱང་ཆུབ་ཏུ་བསྔོ་བ་བཞུགས།** ཞེས་པ་འདི་ནི། ཐར་པ་དང་ཐམས་ཅད་མཁྱེན་པ་སྒྲུབ་པ་ལ་གཅེས་པར་གྱུར་པའི་སྲོག་མིག་ལྟར་གྱུར་པ་ཡིན་པས་སྐྱོབ་པའི་དགོངས་པ་གང་ཡིན་འཁྲུལ་མེད་དུ་བཤད། དེ་མ་འཁྱོར་བའི་ཚིག་རྗེས་འཁྱམས་པོ་ཁུངས་མེད་དུ་བསྟན། དེ་ལ་ཀླན་ཀ་འགོད་པ་དམ་པའི་ལུགས་ལས་ཕྱི་རོལ་དུ་གྱུར་ཚུལ་བཤད། ཕྱི་རོལ་དུ་སོང་བ་དེ་ལེགས་བཤད་དུ་རློམ་ནས་དྭོགས་གཅོད་བྱས་པ་ལ་སྙིང་པོ་ཅི་ཡང་མ་རྙེད་པར་བསྟན་པ་དང༌། དེ་ལས་འཕྲོས་པའི་དོན་བཤད་པ་དང༌། ཐུན་མོང་མིན་པ་སྔགས་ལུགས་ཀྱི་དགེ་བ་ཟབ་ཁྱད་དུ་བཤད་པ་ལས། དང་པོ་ནི། སྐྱོབ་པའི་བཞེད་ཀྱི་དགེ་རྩ་བསྔོ་བའི་མན་ངག་གི་ལུང་ཁུངས་འགོད། དེའི་གོ་དོན་བཤད་པའོ། །དང་པོ་ནི། སྐྱོབ་པ་ཉིད་ཀྱིས་དགེ་རྩ་བསྔོ་བའི་མན་ངག་ཞལ་ནས་གསུངས་པ་དེ་ནི་འདི་ཡིན་ཏེ། བདག་དང་འཁོར་འདས་ཐམས་ཅད་ཀྱིས་དུས་གསུམ་དུ་བསགས་པ་དང་ཡོད་པའི་དགེ་བའི་རྩ་བ་འདིས། བདག་དང་སེམས་ཅན་ཐམས་ཅད་མྱུར་དུ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པའི་ཆེད་དུ་བསྔོ་བས་དེ་ལྟར་ཐོབ་པར་གྱུར་ཅིག །ཅེས་འདོན་བྱ་ལ་བསྔོ་བ་དང་སྨོན་ལམ་སྟབས་སུ་མཛད་པའོ། །བསྔོ་བའི་ཚུལ་འདི་ལྟར་དགོངས་པ་ཡང༌། རྡོ་རྗེ་རྒྱལ་མཚན་ཆོ་ག་ལས། འགྲོ་ཀུན་དགེ་བ་ཇི་སྙེད་ཡོད་པ་དང༌། །བྱས་དང་བྱེད་འགྱུར་དེ་བཞིན་བྱེད་པ་དང༌། །བཟང་པོ་ཇི་བཞིན་དེ་འདྲའི་ས་དག་ལ། །ཀུན་ནས་ཀུན་ཀྱང་བཟང་པོར་རེད་གྱུར་ཅིག །ཅེས་དང༌། རྒྱལ་བའི་སྲས་ཀྱིས་འདི་ལ་བསླབ་བྱ་སྟེ། །ཇི་སྙེད་གང་ཡོད་ཐམས་ཅད་མ་ལུས་པར། །ཁམས་རྣམས་ཀུན་ཀྱང་ཡོངས་སུ་བསྡུ་བྱ་སྟེ། །ཅི་ནས་བདེ་གཤེགས་སྟོབས་པ་འཇུག་པར་བསྔོ། །ཞེས་སོ། །

 གཉིས་པ་ནི། འགྲོ་བ་ཐམས་ཅད་ཀྱི་དགེ་བ་བྱས་སོ་ཅོག་ཇི་སྙེད་པ་ཞེས་སྤྱིར་བཏང་དུ་བཟུང་ནས་བྱེ་བྲག་དུས་གསུམ་གྱི་དགེ་རྩ་ཅི་མཆིས་པ་ཐམས་ཅད་ཀུན་ཏུ་བཟང་པོར་གྱུར་པའི་སངས་རྒྱས་དང་བྱང་ཆུབ་སེམས་དཔའི་མཛད་པ་དང་གོ་འཕང་དེ་འདྲའི་ས་དག་ཐོབ་པའི་ཆེད་དུ་བསྔོ་བས། དགེ་བ་དེ་ནི་ཀུན་ནས་ཀུན་ཏུའམ་ཡང་ནས་ཡང་དུ་བཟང་པོར་རེད་པར་གྱུར་ཅིག་པའོ། །འོ་ན་གཞན་གྱིས་བྱས་པའི་དགེ་བ་རང་གིས་བསྔོས་པས་བསྔོ་བར་མི་ནུས་སྙམ་ན་མ་ཡིན་ཏེ། རང་གཅིག་པུས་བྱས་པའི་དགེ་བ་ནི་ལུད་མེད་པའི་ཞིང་གི་ས་བོན་དང་འདྲ་ལ། གཞན་གྱིས་བྱས་པའི་དགེ་བ་ལ་ཡི་རང་ཞིང༌། དགེ་བ་དེ་རང་གིས་བྱས་པའི་དགེ་བ་དང་ལྷན་ཅིག་སྡོམས་ནས་བསྔོས་ན་དགེ་ཚོགས་རྫོགས་ཡུལ་ཆེ་བ་ནི་ལུད་ཀྱིས་བྲན་པའི་ས་བོན་བཞིན་དུ་གསུངས་པ་ཡིན་ཏེ། ཡུམ་ལས། དེ་ནས་བྱང་ཆུབ་སེམས་དཔའ་ཆེན་པོ་བྱམས་པས་སྨྲས་པ། རབ་འབྱོར་བྱང་ཆུབ་སེམས་དཔའ་ཆེན་པོས་རྗེས་སུ་ཡི་རང་བ་དང་ལྡན་པའི་བསོད་ནམས་བྱ་བའི་དངོས་པོ་གང་ཡིན་པ་སེམས་ཅན་ཐམས་ཅད་དང་ཐུན་མོང་དུ་བྱས་ཏེ། དེ་ཡང་མི་དམིགས་པའི་ཚུལ་གྱིས་བླ་ན་མེད་བྱང་ཆུབ་ཏུ་བསྔོ་བ་གང་ཡིན་པ་དང༌། ཞེས་པ་ནས། བསྔོ་བ་འདི་ནི་རབ་དང་དམ་པ་ཕུལ་གཙོ་བོ་དང་མཆོག་ཅེས་སོ། །མཐོ་བཙུན་གྲུབ་རྗེས། བསོད་ནམས་བྱས་པའི་ཚོགས་ཆེན་དག །སེམས་ཅན་རྣམས་ལ་ཡོངས་བསྔོ་བར། །ཐུབ་པ་ཁྱོད་ཀྱིས་གང་གསུངས་པ། །དེ་གཞན་བསྟན་བཅོས་ལས་མ་བཤད། །ཅེས་འབྱུང་བའི་ཕྱིར་རོ། །ལུང་གཉིས་པའི་དོན་ནི། རྒྱལ་བའི་སྲས་པོ་རྣམས་ཀྱིས། འཁོར་འདས་ཀྱི་དགེ་རྩ་གྲངས་ཀྱི་ཆ་ནས་ཇི་སྙེད་གང་ཡོད་མ་ལུས་པ་དང༌། ངོ་བོའི་ཆ་ནས་དགེ་བའི་རྩ་བའི་ཁམས་དང་རྒྱུ་དང་རིགས་ཀུན་ཡོངས་སུ་བསྡུས་ཏེ། བདེ་གཤེགས་ཀྱི་སྟོབས་ཐོབ་པའི་རྒྱུར་བསྔོ་བའོ། །

 གཉིས་པ་ནི། དགོངས་གཅིག་འགྲེལ་བྱེད་སྔ་རབས་པས། ཡོད་དགེ་དེ་ལང་གཤེགས་སོགས་ནས་བསྟན་པའི་སེམས་ཅན་གྱི་རྒྱུད་ཀྱི་གཤེགས་སྙིང་འདུས་མ་བྱས་རྟག་བརྟན་ཐེར་ཟུག་མཚན་དཔེས་སྤྲས་པ་དེ་ཡིན་ལ། དེ་ལྟ་བུ་ཞིག་བསྔོ་རྒྱུའི་དགེ་རྩར་མ་བྱས་ན་ནི་དགེ་བ་ཐམས་ཅད་རྫོགས་བྱང་གི་སར་འགྲོ་མི་ནུས་པ་སྟེ། བར་མ་དོར་ཆུད་འཛའ་བའི་ཕྱིར་ཞེས་ཟེར་རོ། །དེ་ནི་སྐྱོབ་པའི་དགོངས་པ་མ་ཡིན་ཏེ། སེམས་ཅན་གྱི་རྒྱུད་ཀྱི་གཤེགས་སྙིང་འདུས་མ་བྱས་པ་རྟག་བརྟན་ཐེར་ཟུག་མཚན་དཔེས་སྤྲས་པ་དེ་འདྲ་ཤེས་བྱ་ལ་གཞི་མ་གྲུབ་ཅིང་མདོ་རྣམས་སུ་དངོས་བསྟན་དེ་ལྟར་གསུངས་པ་ནི། འཕགས་ཡུལ་དུ་བྱུང་བའི་དབུ་མ་པའི་སློབ་དཔོན་ཆེན་པོ་རྣམས་ཀྱིས་དགོངས་པ་ཅན་དུ་བཀྲལ་བའི་ཕྱིར་ཏེ། ཆོས་དབྱིངས་སྟོང་པ་ཉིད་ཙམ་ལས་ཆོས་ཅན་འཆིང་གྲོལ་སྣ་ཚོགས་འཐད་པ་དང༌། ལྷག་པར་ཆོས་དབྱིངས་རང་བཞིན་སྟོང་པ་ཉིད་འདུས་བྱས་མ་བྱས་ཀྱིས་བདེན་པ་ནི་དེ་བཞིན་གཤེགས་པའི་རྒྱུའི་སྙིང་པོའོ། །ཞེས་པ་ཙམ་ལ་དགོངས་ནས་དེ་ལྟར་བསྟན་པར་བཞེད་པའི་ཕྱིར་རོ། །ཆོས་དབྱིངས་ཉིད་སངས་རྒྱས་ཀྱི་རྒྱུར་གསུངས་པ་ཡང༌། ཆོས་དབྱིངས་རང་མཚན་པ་ཞིག་ཡོད་ན། རྒྱུ་རང་མཚན་པ་ཞིག་ཡོད་དགོས་ལ། དེ་ཡང་འདིར་མི་བཞེད་དེ། ལྟོས་ནས་བཞག་པའི་རྒྱུ་ཙམ་ཞིག་ཡིན་གྱི། དེ་ལྟོས་ནས་བཞག་པའི་འབྲས་བུ་ཞིག་བསྐྱེད་པས་སངས་རྒྱས་ཀྱི་རྒྱུ་འབྲས་རང་མཚན་པ་དང༌། རང་རྒྱུད་དུ་གྲུབ་པའང་མཁས་པ་ཆེན་པོ་འདི་དག་གིས་མི་བཞེད་པའི་ཕྱིར་རོ། །ཆོས་ཐམས་ཅད་ཀྱི་རང་བཞིན་དབྱིངས་ནི་སྟོང་པ་ཉིད་ཡིན་པའི་རྒྱུའི་དབང་དུ་བྱས་ཏེ། ཆོས་འབྱུང་དུ་རུང་བ་ཡིན་ལ། དེ་ལྟར་མ་ཡིན་ན་དེ་ལྟར་མི་རུང་བ་ནི། རྒྱལ་བ་མཆོག་གི་དགོངས་པ་མཐར་ཐུག་པ་ཡིན་ཏེ། འཕགས་པ་ཀླུས། གལ་ཏེ་འདི་དག་ཀུན་སྟོང་ན། །འབྱུང་བ་མེད་ཅིང་འཇིག་པ་མེད། །གང་ཞིག་སྤོང་དང་འགག་པ་ལས། །མྱ་ངན་འདའ་བར་འགྱུར་བར་འདོད། །གལ་ཏེ་འདི་ཀུན་མི་སྟོང་ན། །འབྱུང་བ་མེད་ཅིང་འཇིག་པ་མེད། །གང་ཞིག་སྤོང་དང་འགག་པ་ལས། །མྱ་ངན་འདའ་བར་འགྱུར་བར་འདོད། །སྤངས་པ་མེད་པ་ཐོབ་མེད་པ། །ཆད་པ་མེད་པ་རྟག་མེད་པ། །འགག་པ་མེད་པ་སྐྱེ་མེད་པ། །དེ་ནི་མྱང་ངན་འདས་པར་བརྗོད། །ཅེས་འབྱུང་བའི་ཕྱིར། ཡང་ཆོས་ཐམས་ཅད་སྟོང་པ་ཉིད་ཡིན་བཞིན་པ་ལས། སངས་རྒྱས་ཀྱི་མཚན་དཔེ་སོགས་ཀྱི་རྒྱུ་རྟེན་ཅིང་འབྲེལ་འབྱུང་ཙམ་དུ་རིགས་ཀྱི་མིང་ཅན་ཞིག་སེམས་ཅན་གྱི་རྒྱུད་ལ་ཡོད་པ་དེ་ལ་དགོངས་ཏེ་བདེ་གཤེགས་སྙིང་པོ་འདུས་མ་བྱས་པ་དང་རྟག་བརྟན་དང་ཁམས་དགེ་བ་ལ་སོགས་པར་ཡང་གསུངས་སོ། །

 ཡང་དོལ་བུ་བ་ཆེན་པོ་དཔོན་སློབ་དག །ཆོས་མངོན་པར། འདུས་མ་བྱས་པའི་དགེ་བ་ནི་དེ་བཞིན་ཉིད་དོ། །ཞེས་དང༌། དབུས་མཐར། དགེ་གཉིས་ཐོབ་པར་བྱ་བའི་ཕྱིར། །ཞེས་དང༌། དེའི་འགྲེལ་པར། དགེ་བ་ནི་འདུས་བྱས་དང་འདུས་མ་བྱས་སོ། །ཞེས་གསུངས་པས། ཡོངས་གྲུབ་འདུས་མ་བྱས་དེ་དོན་དམ་བདེན་པ་ཡིན། དེ་དགེ་བའི་མཆོག་ཡིན་པས་བསྔོས་པ་དང་དེ་ལ་བརྟེན་ནས་ཡེ་ཤེས་ཀྱི་ཚོགས་བསགས་པས་དོན་དམ་བདེན་པར་གྱུར་པའི་སངས་རྒྱས་གོ་ཆོད་པོ་དེ་ཐོབ་པ་ཡིན་ལ། འདུས་བྱས་ཀྱི་དགེ་ཚོགས་བསགས་བསྔོས་ཀྱིས་ནི་ཀུན་རྫོབ་གཞན་སྣང་གི་སངས་རྒྱས་ཙམ་གྱི་རྒྱུ་ལས་མི་བྱེད་དོ། །ཞེས་ཟེར་རོ། །ལུང་དེ་དག་གི་དོན་ནི། སེམས་ཙམ་པས་དེ་བཞིན་ཉིད་གནས་ལུགས་ལ་ཡོད་པའི་ཆོས་ཤིག་ཡིན་པ་ལ་བསམས་ནས་དེ་དངོས་པོ་ལས་གཞན་དངོས་མེད་དུ་མི་འདོད་དེ། འཕགས་པའི་ཤེས་མཐོང་གི་ཡུལ་དང༌། དེ་སྔོན་དུ་བྱས་པས་གློ་བུར་གྱི་དྲི་མ་རྣམས་སྦྱོར་བའི་ཆེད་དུ་དོན་བྱེད་ནུས་ཀྱི་དངོས་པོ་འདོད་པའི་ཕྱིར། དེ་ལྟ་ནའང་འདུས་མ་བྱས་པ་ནི་དེ་ཐོག་མ་མེད་པ་ནས་ཡོད་ཀྱི་གསར་དུ་བྱས་པར་མི་འཇོག་པ་ལ་བསམ་པའོ། །

 སྤྱིར་དགེ་བ་དང་དགེ་བའི་རྩ་བ་ཡིན་མིན་ལ་ཁྱད་པར་ཤེས་དགོས་ཏེ། དགེ་བ་ཙམ་ནི་བདེ་བ་དང་ལེགས་པ་དང་སྐྱིད་པ་དང་སྡུག་བསྔལ་བ་དང་བྲལ་བ་ཙམ་ལ་འཇོག་པས། དེའི་དབང་དུ་ན་ཆོས་ཉིད་དང༌། དེ་བཞིན་ཉིད་དང༌། རྒྱུ་བདེ་གཤེགས་སྙིང་པོ་དང༌། མྱ་ངན་ལས་འདས་པ་དང་ཡང་དག་པར་རྫོགས་པའི་སངས་རྒྱས་ལ་སོགས་པའང་དགེ་བ་ཡིན་ཏེ་བདེ་བ་དང་ལེགས་པ་ཡིན་པའི་ཕྱིར། དེ་སྐད་དུ་མཛོད་རྩ་འགྲེལ་ལས། ཐར་པ་བླ་ན་མེད་པ་ཡིན། །ཞེས་པའི་སྐབས་སུ། མྱ་ངན་ལས་འདས་པ་ལས་ཆེས་ཁྱད་པར་འཕགས་པ་ནི་མེད་ཀྱི། དེ་ནི་དགེ་བ་དང་རྟག་པ་ཡིན་པའི་ཕྱིར། ཐམས་ཅད་པས་ཁྱད་པར་དུ་འཕགས་པ་ཡིན་ནོ་ཞེས་དང༌། ཡང་དེར་འདུས་མ་བྱས་རྣམས་དགེ་བ་དང་ལུང་མ་བསྟན་པའི་བྱེ་བྲག་གིས་གཉིས་སུ་བྱའོ་ཞེས་བརྟག་འགོག་དགེ་བར་གསུངས་ལ། དེ་དག་དགེ་བའི་རྩ་བ་ནི་མ་ཡིན་ཏེ། བདེ་བ་དང་ལེགས་པར་གྲུབ་ཟིན་པས་སླར་བདེ་ལེགས་ཐོབ་བྱེད་ཀྱི་རྒྱུ་མ་ཡིན་པའི་ཕྱིར་དང༌། སོ་སོར་བརྟག་འགོག་ཀྱང་ལུགས་དེ་པས་རྟག་རྫས་སུ་འདོད་པའི་ཕྱིར། མི་དགེ་བ་དང་མི་དགེ་བའི་རྩ་བ་ལ་ཡང་དེ་ལྟར་ཤེས་དགོས་ལ། འོ་ན་འདུས་མ་བྱས་ཀྱི་དགེ་བ་ཐོབ་བྱར་བཤད་པའི་དགེ་བ་ཅི་ཞེ་ན། ལུགས་དེ་ནི་རྒྱུ་ཁ་ན་མ་ཐོ་བ་དང་བྲལ་བའི་རང་བཞིན་སྔོན་སོང་གི་འབྲས་བུ་སྡུག་བསྔལ་འགོག་པའི་གོ་འཕང་དུ་གྱུར་པའི་དེ་བཞིན་ཉིད་དགེ་བ་དེ་འདྲ་བ་དེ། ཀུན་བརྟགས་སོགས་ཀྱི་སྟོང་པར་རྟོགས་པ་ལ་འདུས་མ་བྱས་ཀྱི་དགེ་བ་ཐོབ་བྱར་འཇོག་པ་ཡིན་ནོ། །མཆོག་ཏུ་འགྱུར་བ་མེད་པའི་དབུ་མ་པ་ལྟར་ན། དེ་བཞིན་ཉིད་ནི་བརྗོད་པ་ཙམ་དུ་ཟད་ཀྱི། གནས་ལུགས་ལ་ཡོད་པ་དང་མེད་པའི་དངོས་པོ་དང་དངོས་པོ་མེད་པ་ལ་སོགས་པ་གང་དུ་སྨྲ་བསམ་བརྗོད་པ་ཐམས་ཅད་དང་བྲལ་བར་བཞེད་པ་ཡིན་ནོ། །དོན་དམ་བདེན་པ་ཞེས་པ་དང༌། ཡོངས་གྲུབ་ཞེས་པའང་ཟབ་མོ་སྟོང་པ་ཉིད་བརྗོད་པའི་མིང་གི་རྣམ་གྲངས་ཙམ་དུ་ཟད་ཀྱི། སེམས་ཙམ་པའི་འདོད་པ་ལྟར། ཡོངས་གྲུབ་ཞེས་པའི་དངོས་པོ་གཞི་གྲུབ་ཞིག་ལ་དོན་དམ་བདེན་པར་བརྗོད་པ་དང༌། དེའི་རང་བཞིན་ཡེ་ཤེས་སུ་འདོད་པ་ལྟར་ནི་མ་ཡིན་ནོ། །

 སྤྱིར་ཇོ་ནང་པའི་བཞེད་པའི་འདུས་མ་བྱས་ཀྱི་དགེ་བ་སོགས་ཀྱི་འདུས་མ་བྱས་ནི་འདུས་བྱས་མ་ཡིན་པ་རང་བྱུང་གི་ངོ་བོར་གྲུབ་པ་ཞིག་ལ་འཆད་ཀྱིན་འདུག་པ་ནི། སེམས་ཙམ་པའི་ལུགས་སུ་ནི་ནམ་དུའང་འོང་དོན་མེད་དོ། །དབུ་མ་པ་དག་གིས་ཡེ་ཤེས་ནི་དོན་དམ་བདེན་པ་མཚན་ཉིད་པར་མི་འདོད་དེ། དོན་དམ་བདེན་པ་བློའི་སྤྱོད་ཡུལ་ལས་འདས་པ་ཁོ་ནར་བརྗོད་པའི་ཕྱིར་རོ། །དགོངས་གཅིག་འགྲེལ་བྱེད་སྔ་རབས་པས། རྗེ་འབྲི་ཁུང་པའི་གསུང་གིས། རྒྱ་མཚོ་ལྟ་བུའི་ཁམས་དགེ་བ། །བྱས་བསགས་གཉེར་མ་རླབས་ཆེན་གྱིས། །ཞེས་པའི་ཁམས་དགེ་བ་དེ་འདུས་མ་བྱས་ཀྱི་དགེ་བ་ལ་དགོངས་ཞེས་སྨྲ་མོད། འཐད་པར་མ་མཐོང་སྟེ། དངོས་བསྟན་གྱི་ཡིག་དོན་ལ་མ་ཞུགས་པར་མཐོང་བའི་ཕྱིར་ཏེ། སྤྱིར་དགེ་བའི་རྩ་བའི་ཁམས་དང་རིས་ནི་རྒྱ་མཚོ་ལྟ་བུ་ལ། སྐྱེས་བུ་ཡང་ནས་ཡང་དུ་བསགས་པའི་ལས་ཆུའི་གཉེར་མའི་རླབས་གྲངས་ལྟ་བུ་དེ་བྱང་ཆུབ་ཏུ་བསྔོ་དགོས་པར་བསྟན་པ་ལས། གཞན་དུ་འདུས་མ་བྱས་ཀྱི་དགེ་བ་བསྔོ་བའི་རྒྱུ་མཚན་ཅི་ཡང་མ་མཐོང་བའི་ཕྱིར་རོ། །

 གསུམ་པ་ནི། དགོངས་ཅིག་འགྲེལ་བྱེད་སྔ་རབས་པ་ལ་ཁ་ཅིག་གིས་འདི་ལྟར་བརྒོལ་ཏེ། ཆོས་དབྱིངས་དགེ་བ་དེ་ཆོས་ཅན། བསྔོ་རྒྱུར་བྱས་པས་འདུས་བྱས་སུ་ཐལ། ཆོས་དབྱིངས་བསྔོ་བས་འགྱུར་བའི་ཕྱིར། མི་འགྱུར་ན་བསྔོ་བ་དོན་མེད་པར་ཐལ་ལོ། །ཞེས་ཟེར་རོ། །ཁོ་བོས་ནི་རྗེ་འབྲི་ཁུང་པའི་དགོངས་པ་དབུ་མའི་ལུགས་སུ་འགྲེལ་བ་ལྟར་ན། ཆོས་དབྱིངས་འགྱུར་མེད་དང་འགྱུར་བཅས་གང་དུའང་མི་བརྗོད་དེ། ཆོས་དབྱིངས་ཉིད་སྤྲོས་པ་ཐམས་ཅད་དང་བྲལ་བའི་ཕྱིར། ཁྱད་གཞི་བརྗོད་པར་མི་ནུས་ན་ཁྱད་ཆོས་དེ་ལས་ཀྱང་བརྗོད་པར་མི་ནུས་པ་བཞིན་ནོ། །དེ་ལྟ་ནའང༌། ཆེན་པོ་དེ་དག་གི་རིགས་པ་དེ་ནི་དམ་པའི་གསུང་དུ་མ་སོང་བ་ནི། ཀུན་མཁྱེན་བུས་ཕར་ཕྱིན་ཊི་ཀར། ཆོས་ཉིད་ཀྱི་དགེ་བའི་ངོ་བོ་འདུས་མ་བྱས་ཀྱི་ཆ་ནས་འགྱུར་དུ་མེད་ཀྱང༌། བསྔོ་བའི་ཆ་ནས་འགྱུར་དུ་མི་རུང་བ་མ་ཡིན་ལ། དེ་ཙམ་གྱིས་ཆོས་ཉིད་ཀྱི་དགེ་བའི་ངོ་བོ་འདུས་བྱས་སུ་མི་འགྱུར་བས་ཁྱབ་པ་མེད་ལན་དང༌། ཆོས་ཉིད་འདུས་མ་བྱས་ཀྱི་ཆ་མི་འགྱུར་ན་བསྔོ་བ་དོན་མེད་པའི་ཁྱབ་པའང་མེད་པའི་ལན་མཛད་པ་ཡིན་ཏེ། ཁྱབ་པ་མེད་ཚུལ་ནི། ཆོས་ཉིད་ཀྱི་དགེ་བ་འདུས་མ་བྱས་ཀྱིས་འདུས་མ་བྱས་ཀྱི་ཆའི་རང་ངོ་མི་འགྱུར་ཡང༌། དེའི་དགེ་བའི་ཆ་བསྔོ་བ་བྱས་པ་དོན་མེད་མིན་ཏེ། ཆོས་དབྱིངས་ཀྱི་དགེ་བ་དེ་བྱང་ཆུབ་ཆེན་པོར་བསྔོས་པས་དེ་དྲི་བཅས་དྲི་མེད་དུ་འགྱུར་བར་བྱེད་པའི་ཕྱིར། ཁྱབ་སྟེ། དེ་སྐད་དུ། ཀུན་ནས་ཉོན་མོངས་རྣམ་པར་དག །དེ་ནི་དྲི་བཅས་དྲི་མ་མེད། །ཅེས་འབྱུང་བའི་ཕྱིར་རོ། །ཡང་ཆོས་ཀྱི་དབྱིངས་འདུས་མ་བྱས་པའི་དགེ་བའི་ཆ་དེ་བསྔོ་བས་བསྔོས་པས་འགྱུར་དུ་རུང་ཡང༌། ཆོས་དབྱིངས་འདུས་མ་བྱས་པའི་ཆ་དེ་འདུས་བྱས་སུ་མི་ཐལ་ཏེ། ཆོས་དབྱིངས་དགེ་བའི་ཆ་བསྔོ་བས་བསྔོས་པས་འགྱུར་བས། ཆོས་དབྱིངས་འདུས་མ་བྱས་ཀྱི་ཆ་དེ་ཉམས་པའམ། དེ་ལ་གནོད་བྱར་མ་སོང་བའི་ཕྱིར། དཔེར་ན་རང་བཞིན་གནས་རིགས་བསགས་སྦྱང་གི་ཁྱད་པར་དུ་བྱས་པས་ཆོས་ཀྱི་སྐུར་གནས་འགྱུར་ཡང༌། དེས་རང་བཞིན་གནས་རིགས་འདུས་མ་བྱས་ཡིན་པ་ལས་ཉམས་པར་བྱེད་ཅིང་གཅོད་པར་བྱེད་པ་མ་ཡིན་པ་བཞིན་ནོ། །ཞེས་གསུངས་པ་ནི་གཟུ་བོར་གནས་པ་དམ་པའི་གསུང་མཆོག་ཏུ་གོ་བས། མི་ཕྱེད་པའི་དད་པ་བླ་ལྷག་ཏུ་སྐྱེས་སོ། །ཁྱད་པར་དེ་བཞིན་ཉིད་དམ། ཆོས་དབྱིངས་སམ་སྤྲོས་པ་དང་བྲལ་བ་སྟོང་པ་ཉིད་ཀྱི་དགེ་བ་ཙམ་ཞིག་ནི་ཁོ་བོས་ཀྱང་བརྗོད་ལ། དེ་ལ་བརྟེན་ནས་བསྔོ་བ་དང༌། བསོད་ནམས་ཀྱི་ཚོགས་བསགས་པ་དང༌། བྱང་ཆུབ་ཆེན་པོར་སེམས་བསྐྱེད་པ་ཐམས་ཅད་དོན་དམ་འབྲས་བུ་དང་བཅས་པ་ཡིན་ཏེ། དེ་བཞིན་ཉིད་ཀྱི་དགེ་བའམ་བདེ་བ་ལེགས་པའི་ངང་ཚུལ་དང་བྲལ་བའི་ཆོས་ཀྱིས་ནི་རྟེན་འབྱུང་གི་བྱ་བ་ཅི་ཡང་མི་བྱེད་པའི་ཕྱིར། རི་བོང་གི་རྭ་བཞིན་ལས་འདི་ནི་དེ་འདྲ་མ་ཡིན་པའི་ཕྱིར། དེ་སྐད་དུ། རྡོ་རྗེ་རྒྱལ་མཚན་ལས། དེ་བཞིན་ཉིད་ཀྱི་ངང་ཚུལ་ཅི་འདྲ་དང༌། །དེ་བཞིན་ཉིད་ཀྱི་རང་བཞིན་ཅི་འདྲ་དང༌། །དེ་བཞིན་ཉིད་ཀྱི་མཚན་ཉིད་ཅི་འདྲ་དང༌། །དེ་འདྲ་ལས་རྣམས་ཀུན་ཀྱང་ཡོངས་སུ་བསྔོ། །ཞེས་དང༌། ཆོས་ཉིད་ཀུན་ཏུ་འགྲོ་བ་ཇི་འདྲ་བ། །དེ་བཞིན་དེ་དག་ཡོངས་སུ་བསྔོ་བར་བྱེད། །ཅེས་དང༌། སམྦུ་ཊར། བཅོམ་ལྡན་འདས་ཀྱིས་བཀའ་སྩལ་པ། དགེ་བ་གཉིས་ཐོབ་པའི་དོན་དུ་དགེ་བ་འདུས་བྱས་དང་འདུས་མ་བྱས་རྟག་ཏུ་སེམས་ཅན་ལ་ཕན་པའི་ཕྱིར་དང༌། སེམས་ཅན་ལ་ཤིན་ཏུ་ཕན་པའི་དོན་དུ་འཁོར་བ་མི་སྤོང་བའི་ཕྱིར་ཞེས་དང༌། ཆོས་ཀྱི་དབྱིངས་རང་བཞིན་གྱི་རྣམ་པར་དག་ཅིང་བསམ་གྱིས་མི་ཁྱབ་པའི་སྟོབས་ཀྱིས་དེ་བཞིན་དུ་གྱུར་ཅིག །ཅེས་འབྱུང་ངོ༌། །

 ཡང་དགོངས་ཅིག་འགྲེལ་བྱེད་སྔ་རབས་པ་ལྟར་སྨྲ་བ་ཁ་ཅིག་འདི་སྐད་དུ་ཡང་ལན་འདེབས་བྱེད་པར་སྣང་སྟེ། ཅི་ས་སྐྱ་པ་ཁྱེད་ཆོས་ཀྱི་དབྱིངས་དགེ་བ་མ་ཡིན་ནོ་ཞེས་སྨྲ་བ་ནི། ངེད་ལ་བླུན་མཐོང་གི་བརྙས་པ་ཙམ་དུ་སྨྲ་ན་ནི་རུང་གི །དེ་ལྟ་མ་ཡིན་ན་འཁོར་ལོ་བར་མཐའི་མདོ་སྔགས་རྣམས་སུ་ཆོས་ཀྱི་དབྱིངས་ནི་རང་བཞིན་གྱིས་རྣམ་པར་དག་པ། གཙང་བ། སྒྲིབ་པ་དང་བྲལ་བ། དགེ་བ། མཆོག་ཏུ་ཞི་བ་ཁོ་ནར་བཤད་པ་དེ་ཁོ་བོས་མ་མཐོང་ངོ་ཞེས་གཞན་ལ་གསལ་བར་སྟོན་བཞེད་པ་ཉིད་དུ་གོ་ལ། ཁྱེད་བཞེད་པའི་ཆོས་དབྱིངས་དེ་རིགས་ཚོགས་ལས་གསུངས་པའི་ཆོས་ཅན་གང་དང་གང་ཡིན་པ་ཐམས་ཅད་གདོད་ནས་སྟོང་པའི་སྟོང་ཉིད་ལ་ངོས་བཟུང་ངམ་བྱམས་ཆོས་ལས་གསུངས་པའི་འཕགས་པ་གསུམ་གྱི་བདེན་མཐོང་གི་རྒྱུར་གྱུར་པ་ལ་བཤད་པ་དེ་ལ་བཟུང༌། དང་པོ་ལྟར་ན། ཆོས་ཅན་འདུས་བྱས་བསགས་དགེ་དེ་བསྔོ་བས་འགྱུར་བ་ན། དེ་ཉིད་གདོད་ནས་སྟོང་པའི་ཆོས་ཉིད་དེའང་ཆོས་ཅན་དེ་ལས་གཞན་དུ་བརྗོད་མི་ནུས་པས་དེ་འགྱུར་མེད་དུ་གྲུབ་པའི་རང་བཞིན་དུ་གནས་པར་ཡང་བརྗོད་མི་ནུས་ཏེ། བཀའ་བརྒྱུད་འདིའི་རྗེ་བཙུན་གོང་མ་ཁ་ཅིག་གི་གསུང་གིས། གཤིས་གང་དུའང་མ་གྲུབ་པ་ལ་དོན་དམ་བདེན་པ་དང༌། ཆོས་དབྱིངས་དང་ཆོས་ཉིད་དུ་བརྗོད་ལ། རྩལ་ཅིར་ཡང་འཆར་དུ་རུང་བ་ལ་ཀུན་རྫོབ་བདེན་པ་དང༌། ཆོས་ཅན་དུ་བརྗོད་པ་ཙམ་དུ་ཟད་པས་དེ་གཉིས་ཐ་དད་པའི་རང་བཞིན་དུའང་མེད་པས་བདེན་གཉིས། གཅིག་འགག་པའི་རྗེས་སུ་ཅིག་ཤོས་མི་འགག་སྟེ། གནས་པར་ཡང་མི་བཞེད་པའི་ཕྱིར་རོ། །དེས་ན་བདེན་པ་གཉིས་སོ་སོར་རང་བདེན་པར་གྲུབ་པས། བདེན་པའི་རྟེན་ཅིང་འབྲེལ་བར་འབྱུང་བའི་ཆོས་ཙམ་ལ་བརྟགས་ངོ་ནས་འདུས་བྱས་དང་འདུས་མ་བྱས་དང་དེ་གཉིས་ཀ་མིན་པར་གང་དུའང་བརྗོད་པར་མཐོང་ལ། གང་དུ་བརྗོད་ཀྱང་སྣང་བརྟགས་ཀྱི་ཆོས་ཐམས་ཅད་སྤྲོས་པ་དང་བྲལ་བ་ལས་གཞར་ཡང་གཡོ་བ་མ་ཡིན་ཏེ། བདག་ཉིད་ཆེན་པོ་ཀ་མ་ལ་ཤཱི་ལས། དེ་ཁོ་ན་ཉིད་དེ་ཡང་རྣམ་པ་ཐམས་ཅད་དུ་བརྗོད་པར་བྱ་བ་མ་ཡིན་ཡང་ཐ་སྙད་ཀྱི་དབང་གིས་འདུས་བྱས་མ་ལུས་པའི་ཆོས་ཉིད་ཡིན་པའི་ཕྱིར། འདུས་བྱས་ཞེས་བྱ་བར་ཡང་ཐ་སྙད་བཏགས་ལ། དེ་བཞིན་གཤེགས་པ་རྣམས་བྱུང་ཡང་རུང་མ་བྱུང་ཡང་རུང༌། དུས་ཐམས་ཅད་དུ་གནས་པའི་ཕྱིར་འདས་མ་བྱས་ཞེས་བྱ་བར་བསྟན་ཏོ། །དེ་ཁོ་ན་ཉིད་ནི་ངོ་བོ་ཐམས་ཅད་ལས་འདུས་པའི་མཚན་ཉིད་ཡིན་པའི་ཕྱིར་དེ་གཉིས་ཀའི་ངོ་བོ་མ་ཡིན་ནོ་ཞེས་འབྱུང་བའི་ཕྱིར། བདེན་པར་རྟོགས་པ་དག་འདུས་བྱས་པ་དང་འདུས་མ་བྱས་པ་དང༌། འགྱུར་དུ་རུང་བ་དང་འགྱུར་དུ་མི་རུང་བའི་ཆོས་སོ་སོ་ནས་སྒྲུབ་བདེན་རང་རྒྱུད་པར་རྟོགས་ཀྱང༌། མཚན་མར་བལྟ་བ་གྲོལ་ལོ་ཅོག་གི་མཁྱེན་ངོར་འདུས་བྱས་མ་བྱས་འགྱུར་དུ་བཏུབ་མི་བཏུབ་པའི་ཆོས་རང་བདེན་པར་ནི་བདེན་པ་གཉིས་ཀར་གྲུབ་པར་ལྟ་ག་ལ་ཡོད་ཅིང༌། རྟེན་ཅིང་འབྲེལ་ངོར་ནི་ཆོས་ཐམས་ཅད་ཅིར་ཡང་རུང་བ་ཉིད་ཀྱིས་འདི་ནི་མི་སྲིད་དོ། །ཞེས་སོ་སོ་སྐྱེ་བོ་དག་མཐའ་ཅིག་ཏུ་ངེས་བཟུང་དུ་མི་རུང་སྟེ། ཤེས་པར་བྱ་བའི་ཆོས་ནི་རྫོགས་པའི་སངས་རྒྱས་ཁོ་ནས་མཁྱེན་གྱི། གཞན་གྱིས་བསམ་གྱིས་མི་ཁྱབ་པའི་ཕྱིར།

 འོ་ན་ངེས་དོན་གྱི་མདོ་སྡེ་རྣམས་ལས། མཁའ་དབྱིངས་ལ་ཆར་སྤྲིན་སྣ་ཚོགས་སྐྱེ་འགག་བྱེད་ཀྱང་ནམ་མཁའ་སྐྱེ་འགག་མི་བྱེད་པ་བཞིན། ཆོས་དབྱིངས་ལ་ཀུན་རྫོབ་སྣ་ཚོགས་སྐྱེ་འགག་བྱེད་ཀྱང་ཆོས་ཉིད་དོན་དམ་བདེན་པ་སྐྱེ་འགག་མི་བྱེད་པར་གསུངས་སོ་སྙམ་ན། སྐྱོན་མེད་དེ། ཆར་སྤྲིན་གྱི་གོ་ས་ལས་གཞན་པའི་ནམ་མཁའ་ཞིག་ཡོད་ནས་དེས་སྐྱེ་འགག་མ་བྱས་པ་མ་ཡིན་གྱི། ནམ་མཁའ་ནི་ཆར་སྤྲིན་གྱི་གོ་ས་ལས་གཞན་དུ་མེད་པ་ཉིད་ཀྱིས་སྐྱེ་འགག་མ་བྱས་པས་ནམ་མཁའ་ནི་དེ་ཙམ་ལས་འདི་ལྟ་བུ་ཞེས་བཟུང་དུ་མེད་པ་བཞིན། ཀུན་རྫོབ་སྣ་ཚོགས་ཀྱི་གོ་ས་ལས་གཞན་དུ་དོན་དམ་ཞིག་ཡོད་ན་དེས་སྐྱེ་འགག་མ་བྱས་པ་མ་ཡིན་གྱི་དོན་དམ་ནི་ཀུན་རྫོབ་ཀྱི་གོ་ས་ལས་གཞན་དུ་མེད་པ་ཉིད་ཀྱིས་སྐྱེ་འགག་མ་བྱས་པས། དོན་དམ་ནི་དེ་ཙམ་ལས་འདི་ལྟ་བུའོ་ཞེས་བཟུང་དུ་མེད་པ་སྟེ། མདོར་ན་ཀུན་རྫོབ་ཉིད་ཀྱང་དཔྱད་པའམ། གནས་ཚུལ་སེམས་པ་ན་སྐྱེ་འགག་བྱེད་པར་མི་འགྲུབ་པ་ཉིད་ལ་དོན་དམ་དུ་བརྗོད་པ་ཙམ་ལས། དོན་དམ་བདེན་པ་ཞེས་པའི་ཆོས་སྐྱེ་འགག་དང་བྲལ་བ་བསྔོ་བས་མི་འགྱུར་བའི་ཆོས་ཞིག་ཡོད་པར་ནི་ལྟ་ག་ལ་འཚལ།

 འོ་ན་བཅོམ་ལྡན་འདས་དུས་ཀྱི་འཁོར་ལོར། བུམ་པ་ཞིག་ཀྱང་དེའི་ནམ་མཁའ་མི་ཞིག་པའི་དཔེས་ཀུན་རྫོབ་འཇིག་ཀྱང་དོན་དམ་མི་འཇིག་པར་གསུངས་པའི་དགོངས་པ་ཅི་ཡིན་ཞེ་ན། ཀུན་རྫོབ་ནི་རྫུན་པ་ཉིད་ཀྱིས་འཇིག་པ་དང༌། རྒྱུན་ཆད་པ་ལ་སོགས་པར་སྣང་དུ་རུང་ལ། དོན་དམ་བདེན་པ་ནི་སྟོང་པ་ཉིད་ཙམ་ལས་བདེན་རྫུན་གང་དུའང་སྐྱེ་འཇིག་ཏུ་མི་སྣང་བའི་དོན་ཡིན་གྱི་དོན་དམ་བདེན་པ་སྐྱེ་འཇིག་མེད་པ་འགྱུར་མེད་ཀྱི་དངོས་པོར་ཡོད་པའི་དོན་ག་ལ་ཡིན།

 གཉིས་པ་ནི། ཆོས་དབྱིངས་དེ་བསྔོ་བ་ལ་སོགས་པའི་དགེ་བས་འགྱུར་དུ་རུང་བ་འདོད་པ་ཡིན་ཏེ་འཕགས་པའི་ཆོས་ཀྱི་རྒྱུ་ཡིན་པའི་ཕྱིར་ཏེ། མཐོང་ལམ་ཆོས་བཟོད་སྐྱེ་བའི་སྔ་རོལ་གྱི་སྦྱོར་ལམ་ཆོས་མཆོག་གི་ཡེ་ཤེས་ཐ་མ་བཞིན་ནོ། །འདིའི་དབང་དུ་བྱས་པའི་ཆོས་དབྱིངས་ནི་སྟོང་ཉིད་ཀྱི་ཆ་ནས་གཙོ་བོར་མི་བརྗོད་པར་ཡེ་ཤེས་ཀྱི་ཆ་ནས་གཙོ་བོར་བརྗོད་པ་དང༌། ཡེ་ཤེས་དེའང་དེ་བཞིན་ཉིད་ལ་མཉམ་བཞག་ཚོགས་གསོག་གཙོ་ཆེ་བས་ཆོས་སྐུ་སྒྲུབ་བྱེད་དུ་ཆེར་བསྔགས་པ་དང༌། དེ་ཙམ་ལ་དགོངས་ནས་རྒྱུ་ཡེ་ཤེས་ཀྱི་ཚོགས་དང་འབྲས་བུ་ཆོས་སྐུ་ལ་དོན་དམ་བདེན་པར་བཞག་པ་ཡོད་ཀྱང་དེ་ཙམ་དུ་བཞག་པས་བདེན་གཉིས་ཀྱི་ཟླས་ཕྱེ་བའི་དོན་དམ་བདེན་པར་ནི་འཇོག་དཀའ་བ་ཡིན་ནོ། །དེས་ན་འདིའི་དབང་དུ་བྱས་ཏེ། ཆོས་ཀྱི་སྐུ་ནི་མདོར་བསྡུ་ན། །རྒྱལ་པོ་ཡེ་ཤེས་ཚོགས་ལས་འཁྲུངས། །ཞེས་འབྱུང་ངོ༌། །

 ཡང་ཆོས་ཀྱི་དབྱིངས་འདུས་མ་བྱས་པ་བསྔོ་བས་བསྒྱུར་དུ་མི་རུང་བ་ཅན་གྱི་དགེ་བ་གཏན་མ་ཡིན་ནོ་ཞེས་མཐའ་ཅིག་ཏུ་འཆད་ན་ནི་བཅོམ་ལྡན་འདས་ལ་བརྒོལ་བར་ཡང་དྭོགས་ཏེ། བཅོམ་ལྡན་འདས་ཀྱིས་ཆོས་དབྱིངས་སྟོང་ཉིད་འདུས་མ་བྱས་པ་དེ་འཕགས་པའི་རིགས་སུ་བཤད་པ་གང་ཞིག་རིགས་དེ་ནི་གོང་ནས་གོང་དུ་འགྱུར་བ་ལས་འབྲས་བུ་དེ་བཞིན་གཤེགས་པ་ཉིད་དུ་འགྱུར་བའི་ཕྱིར། གཞན་འགྱུར་མེད་ན་ཆོས་དབྱིངས་རིགས་དང་ས་བོན་དང་རྒྱུར་བཞག་པ་ལའང་དགོས་པ་མ་མཐོང་ཞིང༌། འཕགས་པའི་རིགས་ནི་མི་དགེ་བ་དང་ལུང་མ་བསྟན་དུ་མི་འོས་ཏེ། འཕགས་ཆོས་དང་འདྲ་བ་ཉིད་ཀྱི་དགེ་བའི་ངོ་བོར་མེད་ན། དེས་འཕགས་ཆོས་ཀྱི་དགེ་བ་བསྐྱེད་མི་ནུས་པའི་ཕྱིར། དེས་ན་དཀོན་མཆོག་བརྩེགས་པ་ལས། འོད་སྲུངས་སེམས་ནི་ཡོངས་སུ་བཙལ་བ་ན་མི་དམིགས་སོ། །གང་མི་དམིགས་པ་དེ་ནི་ཉེ་བར་མི་དམིགས་སོ། །གང་ཉེ་བར་མི་དམིགས་པ་དེ་ནི་འདས་པ་མ་ཡིན་མ་འོངས་པ་མ་ཡིན་པ་ད་ལྟར་བྱུང་བ་མ་ཡིན། གང་འདས་པ་མ་ཡིན་མ་འོངས་པ་མ་ཡིན་ད་ལྟར་བྱུང་བ་མ་ཡིན་པ་དེ་ནི་དུས་གསུམ་ལས་འདས་པ་ཡིན་ནོ། །གང་དུས་གསུམ་ལས་འདས་པ་དེ་ནི་ཡོད་པའང་མ་ཡིན་མེད་པའང་མ་ཡིན་ནོ། །གང་ཡོད་པའང་མ་ཡིན་མེད་པའང་མ་ཡིན་པ་དེ་ནི་མ་སྐྱེས་པའོ། །གང་མ་སྐྱེས་པ་དེ་ལ་ནི་ངོ་བོ་ཉིད་མེད་དོ། །གང་ངོ་བོ་ཉིད་མེད་པ་དེ་ལ་སྐྱེ་བ་མེད་དོ། །གང་སྐྱེ་བ་མེད་པ་དེ་ལ་འགག་པ་མེད་དོ། །གང་འགག་པ་མེད་པ་དེ་ལ་འབྲལ་བ་མེད་དོ། །གང་ལ་འབྲལ་བ་མེད་པ་དེ་ལ་འགྲོ་བ་ཡང་མེད་འོང་བ་ཡང་མེད་དོ། །ཤི་འཕོ་བ་ཡང་མེད། སྐྱེ་བ་ཡང་མེད། དེ་ལ་གྲོལ་བ་ཡང་མེད་འོང་བ་ཡང་མེད། འཆི་འཕོ་བ་ཡང་མེད། སྐྱེ་བ་ཡང་མེད་པ་དེ་ལ་འདུ་བྱེད་ཅི་ཡང་མེད་དོ། །གང་ལ་འདུ་བྱེད་ཅི་ཡང་མེད་པ་དེ་ནི་འདུས་མ་བྱས་པའོ། །གང་འདུས་མ་བྱས་པ་དེ་ནི་འཕགས་པ་རྣམས་ཀྱིས་རིགས་སོ། །ཞེས་སོགས་རྒྱ་ཆེར་འབྱུང་བ་ལ་མཁྱེན་པ་ཅན་དག་ཤེས་རབ་ཀྱི་དབང་པོ་རྒྱས་པས་ལེགས་པར་གཟིགས་དགོས་པའི་གནད་གསང་དུ་གོ་ལ། ཡང་ཁ་ཅིག་གི་ལུགས་ལྟར་ལུང་དེས་ཆོས་དབྱིངས་སྟོང་ཉིད་མེད་དགག་འཕགས་རིགས་སུ་སྟོན་པ་ཡིན་ལ་ཆོས་དབྱིངས་སྟོང་ཉིད་མེད་དགག་རྟོགས་པ་ན་འཕགས་པར་འཇོག་པའི་སྒྲུབ་བྱེད་དོ། །ཞེས་འཆད་ན་ནི། ཅི་མེད་པར་དགག་པ་རྟོགས་རྒྱུར་བྱུང་ན་ཆོས་ཐམས་ཅད་འདུས་མ་བྱས་པའི་ཆོས་དབྱིངས་མེད་པར་དགག་པ་ཡང་གང་གིས་འགྲུབ་སྟེ། དེ་ལྟར་རྟོགས་པར་བྱ་བ་དང་རྟོགས་པར་བྱེད་པའི་སྒྲུབ་ཆོས་དག་དོར་རྒྱུ་མ་བྱུང་བའི་ཕྱིར། ཆོས་དབྱིངས་འདུས་མ་བྱས་མེད་དགག་ཏུ་རྟོགས་པའི་ཡེ་ཤེས་འཕགས་རིགས་སུ་འཇོག་ན་ཤེས་པ་ནི་འདུས་བྱས་ཉིད་ཀྱི་ཕྱིར། མདོར་འདུས་མ་བྱས་པ་དེ་ནི་འཕགས་པ་རྣམས་ཀྱི་རིགས་སོ་ཞེས་འབྱུང་བ་གང་ཡིན་པ་དེའང་བརྗོད་པར་བྱ་བས་སྟོང་པར་མི་འགྱུར་དྲང༌།

 ཡང་གོ་ཆེན་པས། དཔལ་ལྡན་ས་སྐྱ་པཎྜི་ཏ་པའི་བཞེད་པས་མདོ་ལས་བདེན་གཉིས་གཅིག་དང་ཐ་དད་ལས་སྐྱོན་བརྗོད་པ་ནི་དོན་དམ་པའི་དབང་དུ་བྱས་པ་ཡིན་པས། དོན་དམ་པར་གཅིག་དང་ཐ་དད་གཉིས་ཀ་ལས་གྲོལ་ལ། ཐ་སྙད་དུ་དངོས་ཡོད་དངོས་མེད་ལྟར་གཅིག་པ་བཀག་པའི་ཐ་དད་ཡིན་ཅེས་གསུངས་པ་འདི་ཉིད་རིགས་པས་འཐད་པར་མཐོང་སྟེ་ཞེས་སྨྲའོ། །དེ་ལྟ་ན་ཐ་སྙད་དུའང་བདེན་གཉིས་ཐ་སྙད་དུ་སྨྲ་བ་ལ་མདོར་བརྗོད་པའི་སྐྱོན་དེ་ས་སྐྱ་པས་ཇི་ལྟར་སྤང༌། མདོར་ན་བདེན་གཉིས་ངོ་བོ་གཅིག་པ་ཀུན་རྫོབ་ཆོས་ཅན་གྱི་དགེ་རྩ་བསྔོས་ནས་དེའི་ཆོས་ཉིད་དོན་དམ་ཀྱང་བསྔོ་བར་རུང་བར་འགྱུར་ཏེ། དེ་གཉིས་ཀྱི་ངོ་བོ་གཅིག་པའི་ཕྱིར་ཞེས་པ་ལ་ཁྱབ་པ་མེད་ལན་སྨྲ་འདོད་ནས་བདེན་གཉིས་ཐ་དད་ཀྱི་གྲུབ་མཐའ་སྨྲ་ཞིང་དེའི་མཐུན་དཔེར་དངོས་པོ་དང་དངོས་མེད་ལྟ་བུ་ཞེས་འཛིན་དགོས་བྱུང་བ་ནི་བདེན་གཉིས་ཡ་བྲལ་དང༌། དོན་དམ་བདེན་པ་དངོས་མེད་ཇི་ལྟར་བར་སྨྲས་པས་དོན་དམ་བདེན་པ་འཆད་པའི་མཐའ་ཉིད་དུ་ཁས་བླངས་པ་ཉིད་ཀྱི་ཕྱིར། དཔལ་ལྡན་ས་སྐྱ་པཎྜི་ཏའི་ལུགས་དེ་ནི་ཀླུ་སྒྲུབ་ལ་སྙིང་ནད་དུ་བྱས་ཏེ་སྨྲས་པར་ཟད་དེ། བྱང་ཆུབ་སེམས་འགྲེལ་ལས། ཀུན་རྫོབ་ལས་ནི་ཐ་དད་པར། །དེ་ཉིད་དམིགས་པ་མ་ཡིན་ཏེ། །ཀུན་རྫོབ་སྟོང་པ་ཉིད་དུ་བཤད། །སྟོང་ཉིད་ཁོ་ན་ཀུན་རྫོབ་ཡིན། །མེད་ན་མི་འབྱུང་ངེས་པའི་ཕྱིར། །བྱས་དང་མི་རྟག་ཇི་བཞིན་ནོ། །ཞེས་ལེགས་པར་བཤད་པ་རབ་འབྱམས་ཞིང་མུ་མེད་པར་བཤད་པ་དང་འགལ་བ་ཉིད་དུ་སྨྲས་པའི་ཕྱིར་དང༌། དོན་དམ་བདེན་པ་ནི་ཀུན་རྫོབ་དང་རྣམ་པ་ཀུན་ཏུ་གཅིག་པ་བཀག་པའི་ཐ་དད་པའི་དངོས་མེད་ཉིད་ཀྱི་ཕྱིར་རི་བོང་གི་རྭ་ལྟར་གྲུབ་པས་དོན་དམ་བདེན་པའི་བདེན་པ་ལས་བརྩམས་ཏེ་ཡེ་ཤེས་ཀྱི་ཚོགས་སོག་པ་ཐམས་ཅད་ཀྱང་འབད་པ་དོན་མེད་པ་ཉིད་དུ་ཐལ་ལོ། །དེས་ན་ས་སྐྱ་པ་ལ་ཞེན་པ་ཆེ་བར་སྐད་པ་རྣམས་ཀྱང་ས་སྐྱ་པ་ལ་སྨེད་ལོག་མགོ་དཀྲིས་ཆེར་མ་ཚོགས་ཆེའོ། །གཞན་ཡང་ཆེ་བའི་ཆེ་མཆོག་ས་སྐྱ་པཎྜི་ཏ་ལྟ་བུས་ཀྱང་འཛེམས་མེད་བག་བཅོལ་ཁོ་ནར་གསུངས་པ་ནི་ཆེས་མི་འོས་ཏེ། གལ་ཏེ་ཆོས་ཉིད་དེ་བཞིན་ཉིད། །བསྔོ་བྱའི་དགེ་བ་མ་ཡིན་མོད། །བྱང་ཆུབ་སེམས་དཔའི་བློ་སྦྱོང་ལ། །བསྔོས་ཀྱང་ཉེས་པ་མེད་སྙམ་ན། །མ་ཡིན་འདི་ལ་ཉེས་པ་ཡོད། །དམིགས་པའི་འདུ་ཤེས་ཡོད་པའི་ཕྱིར། །བསྔོ་བ་དུག་དང་བཅས་པར་འགྱུར། །འདི་འདྲའི་བསྔོ་བ་བྱས་གྱུར་ན། །སྦལ་པ་རྨ་ཅན་ཇི་བཞིན་དུ། །བསྔོ་བ་ཐམས་ཅད་འཇིག་པར་འགྱུར། །ཞེས་གསུངས་གདའ་བ་ནི་ཐལ་ཆེས་ཏེ། དེ་ལྟར་ན་འཇིག་རྟེན་པའི་ལམ་དུ་ཆོས་ཉིད་དེ་བཞིན་མངོན་དུ་བྱེད་པ་ལ་སྒྲིབ་བྱེད་ཀྱི་དྲི་མ་སེལ་བའི་ཆེད་དུ་དམིགས་ནས་བསྔོ་བ་ལ་སོགས་པའི་དགེ་བ་བྱས་སོ་ཅོག་གིས་བསྔོ་བ་ལ་སོགས་པའི་དགེ་བ་དེ་དག་རྨང་ནས་འཇིག་པར་འགྱུར་ཏེ། ཉིད་ཀྱི་གཞུང་དེ་ཉིད་ཀྱི་ཕྱིར་རོ། །འདོད་ན་སོ་སྐྱེ་ལས་དང་པོ་པས་དེ་ཉིད་ལ་དམིགས་ནས་ཐོས་བསམ་སྒོམ་གསུམ་གྱི་ཤེས་རབ་ཀྱི་དགེ་བ་བྱས་སོ་ཅོག་གིས་ཀྱང་ཐོས་བསམ་སྒོམ་གསུམ་གྱི་ཤེས་རབ་ཀྱི་དགེ་རྩ་མཐའ་དག་རྨང་ནས་འཇིག་པར་འགྱུར་བར་མཚུངས་པས་གཞུང་འདི་ལྟར་འདོན་ན་མཛེས་ཏེ། གལ་ཏེ་ཆོས་ཉིད་དེ་བཞིན་ཉིད། །སྒོམ་བྱའི་དགེ་བ་མ་ཡིན་མོད། །བྱང་ཆུབ་སེམས་པའི་བློ་སྦྱོང་ལ། །སྒོམས་ཀྱང་ཉེས་པ་མེད་སྙམ་ན། །མ་ཡིན་འདི་ལ་ཉེས་པ་ཡོད། །དམིགས་པའི་འདུ་ཤེས་ཡོད་པའི་ཕྱིར། །སྒོམ་པ་དུག་དང་བཅས་པར་འགྱུར། །འདི་འདྲའི་སྒོམ་པ་བྱས་གྱུར་ན། །སྦལ་པ་རྨ་ཅན་ཇི་བཞིན་དུ། །སྒོམ་པ་ཐམས་ཅད་འཇིག་པར་འགྱུར། །ཞེས་འདོན་རིགས་པའི་ཕྱིར། གཞན་ཡང་ཆོས་ཀྱི་དབྱིངས་སྤྲོས་པ་དང་བྲལ་བ་ཐེག་པ་ཆེན་པོའི་ལམ་བདེན་གྱི་ངོར་སྐྱེས་པ་དེའང་ཐོག་མ་བར་ཐ་ཐམས་ཅད་དུ་དགེ་བ་ཉིད་ཀྱི་ཕྱིར་དམིགས་པ་དང་བཅས་པར་འགྱུར་ཏེ། ཉིད་ཀྱིས། ཆོས་དབྱིངས་སྤྲོས་དང་བྲལ་བ་ལ། །དགེ་བར་བྱེད་ན་དམིགས་པར་འགྱུར། །དམིགས་དང་བཅས་པའི་འདུ་ཤེས་ཀྱིས། །བསྔོ་བ་དུག་དང་བཅས་པར་གསུངས། །ཞེས་བརྗོད་པའི་ཕྱིར། འདོད་ན། དེ་དམིགས་བཅས་མ་ཡིན་ཏེ། དམིགས་པའི་མཚན་མ་དྲུངས་འབྱིན་བྱེད་ཡིན་པའི་ཕྱིར། ཡང་ཁྱེད་ལྟར་ན། མོས་པ་ཡིད་བྱེད་པའི་དུས་ཀྱི་དམིགས་མེད་ཀྱི་བསྔོ་བ་ཆོས་ཅན་དུག་བཅས་ཀྱི་བསྔོ་བ་ཡིན་པར་ཐལ། དེ་བཞིན་ཉིད་སྟོང་པ་ཉིད་ལ་དམིགས་པའི་བསྔོ་བ་དེ་དུག་བཅས་ཀྱི་བསྔོ་བ་ཡིན་པ་གང་ཞིག །ལས་དང་པོ་པས་དམིགས་མེད་ཀྱི་བསྔོ་བ་ནི། སྦྱིན་སོགས་ཀྱི་དགེ་བ་དེ་རང་རྒྱུད་པར་མ་དམིགས་པར་རང་བཞིན་སྟོང་པ་ཉིད་ཀྱི་དམིགས་པ་དང་བྲལ་བའི་སྒོ་ནས་བསྔོ་བར་བྱེད་པའི་ཕྱིར། ཇི་སྐད་དུ། ཡོངས་སུ་བསྔོ་བ་ཁྱད་པར་ཅན། །དེ་ཡི་བྱེད་པ་མཆོག་ཡིན་ནོ། །དེ་ནི་དམིགས་མེད་རྣམ་པ་ཅན། །ཕྱིན་ཅི་མ་ལོག་མཚན་ཉིད་དོ། །ཞེས་གསུངས་པ་དེ་མོས་པ་ཡིད་བྱེད་དང༌། དེ་ཁོ་ན་ཉིད་ཡིད་བྱེད་ཀྱི་སྐབས་གཉིས་ཀར་སྦྱར་བའི་དབང་དུ་བྱས་པའོ། །དེ་ལྟར་མིན་པར་དམིགས་མེད་ཀྱི་བསྔོ་བ་ཞེས་པ་སྦྱིན་སོགས་བློ་ལ་མ་དམིགས་པ་ཙམ་བྱས་པ་ནི་སྦྱིན་སོགས་མི་དམིགས་པའི་བསྔོ་བར་མི་འགྲོ་སྟེ། སྦྱིན་སོགས་བློ་ལ་མ་དམིགས་པ་ཙམ་དུ་ཟད་པའི་ཕྱིར། རྩ་བར་འདོད་ན། སོ་སྐྱེའི་དུས་ཀྱི་བསྔོ་བ་ལ་དུག་ཅན་གྱི་བསྔོ་བས་ཁྱབ་པར་སོང་བས་རིགས་པ་དང་མི་རིགས་པ་ཞེས་ཤེས་ལྡན་དག་གིས་དཔྱོད་ཅིག །ཡང་དེའི་ཞར་བྱུང་དུ་བརྗོད་ན། བེམ་པོ་སེམས་ཅན་ཁམས་ཉིད་དུ། །འདོད་པ་མུ་སྟེགས་འགའ་ཡི་ལུགས། །ཡིན་གྱི་སངས་རྒྱས་པ་ལ་མེད། །རིག་པ་ཡིན་ན་རྣམ་ཤེས་ཀྱི། །ཚོགས་བརྒྱད་ཉིད་ལས་འདའ་བ་མེད། །ཅེས་བྲིས་གདའ་བ་དེ་ལྟ་ན་ལམ་འབྲས་སངས་རྒྱས་པའི་ལུགས་མིན་པའམ་ཡང་ན་དཀྱིལ་འཁོར་བཞི་སེམས་ཅན་གྱི་ཁམས་མ་ཡིན་པ་གང་རུང་ཞིག་ཁས་ལེན་དགོས་པར་འགྱུར་ཏེ། སྐུ་བཞིའི་སྒྲུབ་གཞི་ནི་སེམས་ཅན་གྱི་ཁམས་སུ་གྱུར་པའི་དཀྱིལ་འཁོར་བཞི་ཡིན་ནོ་ཞེས་ལམ་འབྲས་བུ་དང་བཅས་པ་ཐམས་ཅད་ཀྱི་སྲོག་ཏུ་འཆར་གྱིན་འདུག་པའི་ཕྱིར་རོ། །དེ་ལྟ་ན། ལུས་རྩའི་དཀྱིལ་འཁོར། རྩ་ཡི་གེའི་དཀྱིལ་འཁོར། ཁམས་བདུད་རྩིའི་དཀྱིལ་འཁོར། སྙིང་པོ་རླུང་གི་དཀྱིལ་འཁོར་ཞེས་བེམ་པོ་ཉིད་སེམས་ཅན་གྱི་ཁམས་སུ་བཤད་གདའ་བ་དེ་མུ་སྟེགས་ལུགས་སུ་གྲུབ། ཡང་ན་དཀྱིལ་འཁོར་བཞི་སེམས་ཅན་གྱི་ཁམས་མ་ཡིན་ན། ལུས་ཐབས་རྒྱུད་དུ་བཞག་པ་དོན་མེད་དུ་སོང་བ་དང༌། དཀྱིལ་འཁོར་བཞི་གཞི་དུས་ཀྱི་རྡོ་རྗེ་བཞི་ཡིན་པར་བཤད་པ་དང་འགལ། ལྷག་པར་ཉིད་ཀྱི་བསྟན་འཛིན་ཆེན་པོས། རྣམ་དག་དཀྱིལ་འཁོར་བཞི་ཡི་འཛིན་པ་ལ། །རྣམ་དཀར་དབང་བཞིའི་ཆར་རྒྱུན་ལེགས་ཕབ་ནས། །རྣམ་གྲོལ་སྐུ་བཞིའི་ལོ་ཐོག་རྒྱས་མཛད་པའི། །ཞེས་བཤད་གདའ་བའི་དཀྱིལ་འཁོར་བཞི་པོ་དེ་སེམས་ཅན་གྱི་ཁམས་མ་ཡིན་པས། རྣམ་གྲོལ་སྐུ་བཞིའི་ལོ་ཐོག་གི་རྒྱུར་ཡང་མི་འགྱུར་བའི་ཕྱིར། ཁོ་བོ་ཅག་སློབ་དཔོན་ཟླ་བ་གྲགས་པའི་རྗེས་སུ་འབྲངས་ནས་སངས་རྒྱས་ལ་ཡེ་ཤེས་ཡོད་པ་འགོག་པའི་སེང་གེའི་སྒྲ་ཆེན་པོ་བསྒྲགས་པའི་དབང་དུ་ན་གང་བྱས་ཀྱང་སླ་ལ། དེ་ལྟ་མིན་ན་སངས་རྒྱས་ཀྱི་ཡེ་ཤེས་ལྔ་རིགས་པ་མིན་པའམ་ཡང་ན་རྣམ་ཤེས་ཚོགས་བརྒྱད་གང་རུང་ཡིན་དགོས་པ་དང༌། དེར་ཡང་མི་འདོད་ན་བེམ་པོ་དངོས་མེད་གང་རུང་དུ་འདོད་དགོས་སོ། །དང་པོ་ལྟར་ན་ཡེ་ཤེས་ཡིན་པར་འགལ། གཉིས་པ་ལྟར་ན་གནས་གྱུར་གྱི་ཡེ་ཤེས་བརྙེས་པར་འགལ། དེ་ལྟ་བུ་རིག་པ་ཙམ་དང་རྣམ་ཤེས་ཚོགས་བརྒྱད་གང་ཡང་མིན་ན་ནི་དངོས་པོ་ཡིན་ནམ་དངོས་མེད་ཡིན། དངོས་མེད་ཡིན་ན་ཡེ་ཤེས་ལྔ་ལ་དོན་བྱེད་མེད་པས་མིང་ཙམ་དུ་ཟད་དེ། ཉིད་ཀྱིས་ཀྱང༌། དངོས་མེད་ཡིན་ན་དོན་བྱེད་མེད། །ཅེས་གསུངས་པའི་ཕྱིར། དངོས་པོ་ཡིན་ན། ཉིད་ཀྱིས། དངོས་པོ་ཡིན་ན་བེམ་པོ་དང༌། །རིག་པ་གཉིས་སུ་ཁ་ཚོན་ཆོད། །ཞེས་སྨྲས་པས། རིག་པ་ནི་མིན་པས་ད་བེམ་པོ་ལས་འོས་ཅི་ཡོད། དེས་ན་འདི་ལྟ་བུའི་གསུང་འཇམ་ཀླས་པ་ཕལ་ཆེ་བ་ནི་མཐའ་བསྡུ་བར་མཛད་ན་ལེགས་པར་གསལ་ལོ། །

 བཞི་པ་ནི། སྡོམ་གསུམ་རབ་དབྱེ་ལས། ཆོས་དབྱིངས་ཡོད་པ་མ་ཡིན་ཏེ། ཡོད་ཙམ་ལ་མི་རྟག་པས་ཁྱབ་པར་བཤད་པ་ལ། ཟི་ལུང་པས་མཁས་པར་འདོད་ནས་ཞིབ་ཆ་བྱས་པ་ནི། ཡོད་པ་ཉིད་ལ་མི་རྟག་པས། །ཁྱབ་པར་ཆོས་ཀྱི་གྲགས་པས་གསུངས། །ཡོད་པ་ཙམ་ལ་དེས་ཁྱབ་པར། །རིགས་པའི་གཞུང་ལུགས་གང་གིས་སྟོན། །ཅེས་མཐིང་བསླད་བྱས་ནས་རང་ལུགས་འཇོག་པ་ན། བཏགས་ཡོད་ལ་མི་རྟག་པས་མ་ཁྱབ་པ་ཉིད་སྒྲ་མི་ཐུབ་ཅིང༌། རྫས་ཡོད་ལ་མི་རྟག་པས་ཁྱབ་པས་ཉིད་སྒྲ་ཐོབ་པས། དངོས་མེད་ཀུན་ལ་ངོ་བོའི་རྐྱེན་སྦྱིན་པ་སྒྲ་དང་རྟོག་གེའི་ལུགས་ལ་མེད་དོ་ཞེས་ཟེར་རོ། །འོ་ན་སྟོང་པ་ཉིད་དང་རི་བོང་གི་རྭ་ཉིད་ཅེས་པ་ལ་སོགས་པ་ལ་དངོས་པོ་བརྗོད་པའི་རྐྱེན་དང་རྣམ་དབྱེ་དང་པོའི་ངོ་བོ་བརྗོད་པའི་རྐྱེན་སྦྱར་མི་རིགས་ཏེ། འདོད་པ་དེའི་ཕྱིར། འདོད་ན། ཤུ་ནྱ་ཏཱ། སྟོང་པ་ཉིད། བྷཱ་ཝ་ཏཱ། དངོས་པོ་ཉིད། ཨ་བྷཱ་ཝ་ཏཱ། དངོས་མེད་ཉིད། ཞེས་པ་རྣམས་ལ། དངོས་པོ་བརྗོད་པའི་རྐྱེན་བྱིན་པའི་ཕྱིར། གྲུབ་སྟེ། ཏཱ་དེ་དག་ནི་ཀ་ལཱ་པར་དངོས་པོ་ལ་ཏཱ་ཏྭ་དག་གོ །ཞེས་པའི་དངོས་པོའི་རྐྱེན་ཡིན་པའི་ཕྱིར། རིགས་པའི་གཞུང་ལས་ཀྱང༌། སྤྱི་ནི་དངོས་མེད་ངོ་བོ་ཡིན། །ཞེས་དང༌། ཚད་མ་རྟག་པ་ཉིད་ཡོད་མིན། །ཞེས་དངོས་མེད་དང༌། རྟག་པའང་དངོས་མེད་དུ་མདོ་སྡེ་པ་འདོད་པ་ལྟར་ན། ངོ་བོ་དང་ཉིད་སྒྲ་སྦྱར་བ་སོགས་དུ་མ་མཐོང་བའི་ཕྱིར།

 ལྔ་པ་ནི། ཆོས་ཀྱི་རྗེ་ས་སྐྱ་པཎ་ཆེན་གྱིས་ཀྱང་ཆོས་དབྱིངས་དགེ་བར་མི་འཐད་པའི་བཤད་པ་ཐལ་ཆེས་པའི་ཞོར་དུ་ཆོས་དབྱིངས་ལ་བསྔོ་བ་མེད་པར་ཡང་གསུངས་ལ། དེ་ལྟ་ན་ཤེས་བྱ་ལ་ཆོས་ཅན། བསྔོ་བ་མེད་པར་ཐལ། ཤེས་བྱ་ཡིན་ན་ཆོས་དང་ཆོས་དབྱིངས་ཀྱིས་མ་བསྡུས་པ་མེད་པ་གང་ཞིག །ཆོས་ཀྱི་དབྱིངས་ལས་མ་གཏོགས་པའི་ཆོས་མེད་པའང་ཉིད་ཀྱི་འདོད་པ་གང་ཞིག །བསྔོ་བ་ནི་ཆོས་ཡིན་ལ། ཆོས་ཀྱི་དབྱིངས་ལ་ནི་བསྔོ་བ་མེད་པའི་ཕྱིར། རྟགས་ཟུར་དང་པོ་དང་གསུམ་པ་ནི་ཚད་མས་གྲུབ་ལ། གཉིས་པ་དང་བཞི་པ་ནི་ཉིད་ཀྱིས་ཁས་བླངས་པ་ཡིན་ཏེ། ཆོས་ཀྱི་དབྱིངས་ལས་མ་གཏོགས་པའི་ཆོས་གཞན་མེད་པའི་ཕྱིར་ཞེས་དང༌། དེས་ན་ཆོས་ཀྱི་དབྱིངས་ལ་ནི། །བསྔོ་བ་མེད་ཅེས་རྒྱལ་བས་བཤད། །ཅེས་འདོན་པའི་ཕྱིར། རྟགས་རྣམས་རིམ་བཞིན་ཚད་མ་དང༌། ཁས་བླངས་ཀྱིས་གྲུབ་པས་ཁྱབ་པའང་གྲུབ་འདོད་ན་ཅིར་འགྱུར་ལེགས་པར་དགོངས་ཤིག །

 ཡང་ཇོ་ནང་པ་སོགས་ཆོས་ཉིད་དོན་དམ་བདེན་པ་བསྔོ་བྱའི་དགེ་བ་ཡིན་ཏེ། ཆོས་ཉིད་མི་འགྱུར་བ་བདེན་པའི་བྱིན་རླབས་ཀྱི་མཐུས་དེ་དེ་བཞིན་ཉིད་དུ་འགྲུབ་པར་གྱུར་ཅིག་ཅེས་བརྗོད་པའི་ཕྱིར། ཞེས་ཟེར་བ་ལ། ཁོ་བོའི་ཕ་རས་པ་ཆེན་པོའི་ཞལ་ནས། ཆོས་ཉིད་དོན་དམ་བདེན་པ་འགྱུར་མེད་ཀྱི་མཐུས་ཆོས་ཅན་འདུས་བྱས་མ་བྱས་ཀྱི་དགེ་རྩ་འགྱུར་བྱེད་དུ་ཅི་ལྟར་འབྲེལ། ནམ་མཁའ་རྟག་པའི་མཐུས་མྱུ་གུ་སྐྱེ་བའི་འགྱུར་བ་ལ་ཅི་ཞིག་ཕན། འོ་ན་འདིར་བསྟན་གྱི་ཆོས་ཉིད་མི་འགྱུར་བ་ཞེས་པ་ནི། དགེ་བའི་ལས་ལས་འབྲས་བུ་བདེ་བ་འབྱུང་བའི་ཆོས་ཉིད་གཞན་དུ་མི་འགྱུར་བའི་བདེན་པ་དེ་བྱང་ཆེན་གྱི་ཆེད་དུ་བསྔོས་པས་མཐུ་ནུས་གོང་དུ་འཕེལ་ཏེ། མྱུར་དུ་བྱང་ཆུབ་ཐོབ་པའི་རྒྱུ་ཚོགས་སུ་འགྲོ་བའམ། ཡང་ན་འདུས་བྱས་ཀྱི་དགེ་རྩས་གློ་བུར་གྱི་དྲི་མ་དག་བྱེད་ཡིན་ལ། དེའང་ཆོས་ཉིད་རང་བཞིན་གྱི་རྣམ་དག་མིན་ན་གློ་བུར་རྣམ་དག་ཏུའང་མི་འགྱུར་བ་རྟེན་འབྲེལ་གྱི་དབང་གིས་བདེན་པས་དེར་བདེན་སྟོབས་བརྗོད་པ་ཡིན་གྱི། དེ་ལས་ཆོས་ཉིད་རྟག་པའི་བདེན་བརྗོད་ཀྱིས་ཆོས་ཅན་མི་རྟག་པ་ལ་ཕན་གནོད་གང་ཡང་ཡོད་པ་མིན། ཞེས་གསུངས་སོ། །

 ཡང་ས་སྐྱ་པཎྜི་ཏས། གལ་ཏེ་ཆོས་ཀྱི་དབྱིངས་ཡིན་ན། །ཇི་སྙེད་ཅེས་བྱའི་སྒྲ་མི་འཐད། །ཡོད་ཅེས་བྱ་བའི་སྒྲ་ཡང་འགལ། །དེ་ཡི་རྒྱུ་མཚན་འདི་ལྟར་ཡིན། །ཇི་སྙེད་ཅེས་བྱ་མང་པོའི་སྒྲ། །ཆོས་ཀྱི་དབྱིངས་ལ་མང་ཉུང་མེད། །དེ་ནི་སྤྲོས་བྲལ་ཡིན་ཕྱིར་རོ། །ཞེས་གསུངས་གདའ་བ། དེ་ལྟ་ན་འགྲེལ་པ་དོན་གསལ་སོགས་ལས་ཆོས་ཀྱི་དབྱིངས་ཁོ་ན་སངས་རྒྱས་ཀྱི་རྒྱུར་བཤད་པའི་སྐབས་ལྟ་བུར་ཆོས་དབྱིངས་ཡོད་པར་བཤད་དམ་མེད་པའི་སྒྲ་སྦྱོར། གཉིས་པ་ལྟར་ན་རྒྱུར་བཞག་པ་དང༌། དང་པོ་ལྟར་ན་རང་ཚིག་དང་འགལ། ཆོས་དབྱིངས་ལ་མང་སྒྲ་མི་སྦྱོར་ན། གསུང་རབ་ལས། ནམ་མཁའི་ཁམས་ཇི་སྙེད་པ་དེ་སྙེད་དང༌། ཆོས་ཀྱི་དབྱིངས་ཇི་སྙེད་པ་དེ་སྙེད་ཅེས་པའི་སྒྲ་ཡང་འབྱུང་མི་རིགས་པར་འགྱུར་བ་དང༌། ཆོས་དབྱིངས་དང་ཟབ་མོ་སྟོང་པ་ཉིད་ཀྱི་ཚུལ་གཅིག་པ་ལ་བསམས་ནས། སྟོང་ཉིད་ལ་མང་ཚིག་གི་སྒྲ་སྦྱོར་མི་རིགས་སོ་སྙམ་ན་ཡང༌། མིང་སོགས་བྲལ་བའི་ཆོས་རྣམས་ལ། །ཞེས་པ་རྣམས་སྒྲས་མ་ངེས་པར་འགྱུར་ལ། ཁྱད་པར་སྤྲོས་བྲལ་ཡིན་པས་ཇི་སྙེད་པ་སོགས་མང་ཚིག་གི་སྒྲ་སྦྱོར་བ་མི་འཐད་ན། ཆོས་ཉིད་ཀྱི་མང་ཚིག་ཏུ་མ་ཟད་ཆོས་ཅན་ལའང་མང་ཚིག་གི་སྒྲ་སྦྱོར་བར་རིགས་པ་མ་ཡིན་ཏེ། མང་ཚིག་ཉིད་ཀྱང་སྤྲོས་བྲལ་ཡིན་པའི་ཕྱིར། མཁས་པ་དག་དོན་ལ་མི་འཛེམ་པར་ཆོས་ལ་དབང་ཟ་བས་ཀྱོག་པོར་བཤད་པ་ལ་མི་འཛེམ་ནའང༌། དངོས་བསྟན་གྱི་ཚིག་འཁྲུལ་པ་དང་བཅས་པ་ལ་ཅུང་ཟད་ཙམ་ལ་དྭོགས་ཟོན་བྱས་ན་ཅིས་མི་ལེགས་ཞེས་ཁ་ཅིག་ཟེར་རོ། །

 དྲུག་པ་ནི། འཇིག་རྟེན་མགོན་པོས། ཡོད་པའི་དགེ་བ་ཞེས་རྩལ་དུ་བཏོན་ནས་བཤད་པའི་ཡོད་པ་ནི། དོན་བྱེད་མི་ནུས་པའི་དངོས་མེད་ནི་མ་ཡིན་ལ། དོན་བྱེད་པ་ཅན་གྱི་དངོས་པོའི་དགེ་བ་ཉིད་ལ་ངོས་འཛིན་པ་ཡིན་ཏེ། འདི་ལྟའི་དངོས་ཡོད་ཀྱི་དགེ་བ་ནི་འཁོར་ལོ་ཐ་མ་དང་སྔགས་གཞུང་ནས་བཤད་པའི་བདེ་གཤེགས་སྙིང་པོ་བྱ་བ་དེ་ཉིད་ལ་སངས་རྒྱས་ཀྱི་རྒྱུ་ཉིད་དུ་མཛད་ནས་བསྔོ་རྒྱུའི་དགེ་རྩར་གསུངས་ཏེ། རྒྱན་སྟུག་ལས། ས་རྣམས་སྣ་ཚོགས་ཀུན་གཞི་སྟེ། །བདེ་གཤེགས་སྙིང་པོ་དགེ་བའང་དེ། །སྙིང་པོ་དེ་ལ་ཀུན་གཞིའི་སྒྲས། །དེ་བཞིན་གཤེགས་པས་སྟོན་པར་མཛད། །སྙིང་པོ་ཀུན་གཞིར་གྲགས་པ་ཡང༌། །བློ་ཞན་རྣམས་ཀྱིས་མི་ཤེས་སོ། །ཞེས་སྙིང་པོ་དགེ་བར་གསུངས་ལ། དེ་ཉིད་བསྔོས་པས་འགྱུར་བའི་དགེ་རྩར་ཡང་དེ་ཉིད་དུ་གསུངས་ཏེ། རྒྱན་སྟུག་ལས། ཆུ་དང་མེ་ཤེལ་ནོར་བུ་དང༌། །ཡོངས་སུ་དག་པའི་མཚན་ཉིད་ཅན། །ཉི་ཟླའི་ཟེར་གྱིས་ཕོག་ཙམ་ན། །དེ་དག་རང་གི་འོད་ཟེར་འབྱིན། །དེ་བཞིན་ཀུན་གཞིའི་རྣམ་ཤེས་ཀྱང༌། །བདེ་གཤེགས་སྙིང་པོ་ཁམས་དགེ་བར། །ཟག་མེད་ཡོན་ཏན་ལྡན་པ་སྟེ། །བསྔོས་པར་གྱུར་ན་འབྲས་བུ་འབྱིན། །ཞེས་པའི་སྙིང་པོ་མི་རྟག་པའི་འགྱུར་བ་ཅན་ཁོ་ནར་བཤད་ཅིང༌། དེར་མ་ཟད་སངས་རྒྱས་ཀྱི་སྙིང་པོའི་དགེ་བ། ཉན་རང་དང་བྱང་ཆུབ་སེམས་དཔའི་རྒྱུའི་དགེ་བའི་ཁམས་དང་མངོན་མཐོ་ལྷ་མིའི་རྒྱུའི་དགེ་བ་སོགས་མདོར་ན་འཁོར་འདས་ཀྱི་ལེགས་ཡོན་གྱི་ཁམས་ཐམས་ཅད་ཡོངས་སུ་བསྡུས་ནས་བྱང་ཆུབ་ཆེན་པོ་ཐོབ་བྱེད་ཀྱི་རྒྱུའི་དགེ་བར་བསྔོ་བ་དང༌། བསྔོས་པས་ཀྱང་དེའི་རྒྱུར་འགྲོ་བར་བཅོམ་ལྡན་འདས་ཉིད་ཀྱིས་བཀའ་སྩལ་པ་ནི། ཕལ་ཆེན་བསྔོ་བའི་ལེའུ་བཅུ་པ་ལས། རྒྱལ་བའི་སྲས་ཀྱིས་འདི་ལ་བསླབ་བྱ་སྟེ། །གང་དག་ཇི་སྙེད་དགེ་བ་ཐམས་ཅད་དང༌། །ཁམས་རྣམས་ཀུན་ཀྱང་ཡོངས་སུ་བསྡུ་བྱས་ཏེ། །ཅི་ནས་བདེ་གཤེགས་སྟོབས་ལ་འཇུག་ཕྱིར་བསྔོ། །ཞེས་འབྱུང་ངོ༌། །

 འོ་ན་དགེ་བའི་རྩ་བ་འདི། སེམས་ཅན་ཐམས་ཅད་ལ་རིས་སུ་མ་ཆད་པར་ཡོད་པའི་ཕྱིར་ན་སེམས་ཅན་ཐམས་ཅད་སངས་རྒྱས་ཀྱི་རྒྱུ་ཅན་གྱི་ཕྱིར་སེམས་ཅན་ཐམས་ཅད་འཚང་རྒྱ་བར་ཡང་གསུངས་ཏེ། འོ་ན་དགེ་ཁམས་འདི་སེམས་ཅན་རྣམས་ལ་ཇི་ལྟར་ཡོད་སྙམ་ན། མགོན་པོ་བྱམས་པས། སངས་རྒྱས་པད་ངན་སྦྲང་རྩི་སྦྲང་མ་ལ། །སྦུན་ལ་སྙིང་པོ་མི་གཙང་ནང་ན་གསེར། །ས་ལ་གཏེར་དང་མྱུག་སོགས་འབྲས་ཆུང་དང༌། །གོས་ཧྲུལ་ནང་ན་རྒྱལ་བའི་སྐུ་དང་ནི། །བུད་མེད་ངན་པའི་ལྟོ་ན་མི་བདག་དང༌། །ས་ནང་གསེར་གྱི་གཟུགས་ཡོད་ཇི་ལྟ་བར། །གློ་བུར་ཉོན་མོངས་དྲི་མས་བསྒྲིབས་པ་ཡི། །སེམས་ཅན་རྣམས་ལ་དེ་བཞིན་ཁམས་འདི་གནས། །ཞེས་འབྱུང་བས། སངས་རྒྱས་ཀྱི་རྒྱུའི་ཡོད་དགེ་འདི་ལ་སེམས་ཀྱི་དག་པར་ཡང་བརྗོད་དེ། འདིའི་ཆོས་ཅན་གྱི་ཆ་ལ་དགོངས་ཏེ། ཇི་སྐད་དུ། ཚུལ་བཞིན་མ་ཡིན་ཡིད་བྱེད་ནི། །སེམས་ཀྱི་དག་པ་ལ་རབ་གནས། །ཞེས་དང༌། དེའི་ཆོས་ཉིད་ཀྱི་ཆ་ལ་དགོངས་ཏེ། ཇི་སྐད་དུ། སེམས་ཀྱི་རང་བཞིན་ཆོས་རྣམས་ནི། །ཐམས་ཅད་ལ་ཡང་གནས་པ་མེད། །ཅེས་འབྱུང་བ་དེ་ཉིད་དགེ་བར་གནས་པ་ལ། ཉོན་མོངས་སོགས་མི་དགེ་བ་གང་གིས་ཀྱང་བསྒྱུར་དུ་མེད་དེ། ཇི་སྐད་དུ། སེམས་ཀྱི་རང་བཞིན་འོད་གསལ་གང་ཡིན་པ། །དེ་ནི་ནམ་མཁའ་བཞིན་དུ་འགྱུར་མེད་དེ། །ཡང་དག་མིན་རྟོག་ལས་བྱུང་འདོད་ཆགས་སོགས། །གློ་བུར་དྲི་མས་དེ་ཉོན་མོངས་མི་འགྱུར། །ཞེས་འབྱུང་ལ། འོ་ན་དགེ་བ་དེ་རྐྱེན་གཞན་མི་དགེ་བ་དང་འབྲེལ་ནས་དེར་བསྔོས་ན་འཁོར་བའི་རྒྱུར་འགྱུར་རམ་སྙམ་ན། མིན་ཏེ། ཇི་སྐད་དུ། རང་བཞིན་འགྱུར་བ་མེད་པ་དང༌། །དགེ་དང་རྣམ་པར་དག་པའི་ཕྱིར། །དེ་བཞིན་ཉིད་འདི་གསེར་གྱི་ནི། །གཟུགས་དང་མཚུངས་པར་བརྗོད་པ་ཡིན། །ཞེས་འབྱུང་ལ། དེས་ན་སྙིང་པོ་ཡོད་དགེ་དེ་ནི་བསྔོས་པས་འབྲས་བུ་སྐྱེ་བྱེད་ཀྱི་རྒྱུ་ཡང་དག་པ་སྟེ། རྒྱུད་བླའི་འགྲེལ་ཆེན་དུ། དེ་བཞིན་གཤེགས་པའི་ཁམས་ནི་དེ་ཐོབ་པའི་རྒྱུ་ཡིན་པས་འདིར་ཁམས་ཀྱི་དོན་ནི་རྒྱུའི་དོན་ཏོ། །ཞེས་འབྱུང་ངོ༌། །འོ་ན་སྙིང་པོ་ཡོད་དགེའི་སེམས་འདི་འཁོར་བ་པའི་རྒྱུད་ལ་ཡོད་པས། སངས་རྒྱས་ཀྱི་སར་བསྔོས་ན་དེར་ཅང་འགྲོའམ་སྙམ་ན་ཆེས་འགྲོ་སྟེ། དཔལ་སམྦུ་ཊི་ལས། གདུལ་དཀའ་ཆགས་སོགས་བསྒོས་པའི་སེམས་འདི་ནི། །རྡོ་རྗེ་ཅན་གྱིས་འཁོར་བ་ཡིན་པར་གསུངས། །ཆགས་སོགས་དྲི་མས་གོས་པ་རབ་བསལ་ཏེ། །རྟོག་པ་ལས་ནི་གྲོལ་ཞིང་རབ་བསལ་ན། །གཟུང་དང་འཛིན་པ་མེད་པའི་སེམས་དཔའ་མཆོག །དེ་ནི་མྱ་ངན་འདས་མཆོག་འགྲོ་བར་འགྱུར། །ཞེས་དང༌། སེམས་ཅན་རྣམས་ནི་སངས་རྒྱས་ཉིད། །འོན་ཀྱང་གློ་བུར་དྲི་མས་བསྒྲིབས། །དེ་ཉིད་བསལ་ན་མྱང་འདས་སོ། །ཞེས་འབྱུང་ལ། འདི་ཉིད་མགོན་པོ་ཀླུས། རྫོགས་སངས་རྒྱས་ཀྱི་དགོངས་པ་ལེན་པ་ནའང་འདི་སྐད་དུ་གསུང་སྟེ། སངས་རྒྱས་ཀྱི་ཁམས་དེ་སེམས་བསྐྱེད་དང་བསྔོ་བ་སྨོན་ལམ་སོགས་ཚོགས་གཉིས་བསགས་པས་རབ་ཏུ་སྦྱངས་པ་ན་སངས་རྒྱས་སུ་འགྱུར་བར་གསུངས་ཏེ། ཇི་སྐད་དུ། ས་བོན་མེད་པར་འབྲས་ཡོད་པར། །ཤེས་ལྡན་གང་གིས་བསྒྲུབ་པར་ནུས། །ས་བོན་གྱུར་པའི་ཁམས་དེ་ནི། །ཆོས་རྣམས་ཀུན་གྱི་རྟེན་དུ་འདོད། །རིམ་གྱིས་སྦྱངས་པར་གྱུར་པ་ལས། །སངས་རྒྱས་གོ་འཕང་ཐོབ་པར་འགྱུར། །ཞེས་འབྱུང་བས། ཤིང་རྟ་གཉིས་ཀྱི་དགོངས་པའང་གཅིག་པ་ཉིད་ལས་ཐ་དད་པར་གསུངས་པའི་གནས་ཡོད་པ་མ་ཡིན་ནོ། །

 དེས་ན་སྙིང་པོའི་ཡོད་དགེ་རྣམ་རྟོག་དྲི་མའི་སྦུབས་སུ་ཆུད་པ་འདི་བླ་མ་དམ་པས་ངོ་སྤྲོད་གནད་དུ་ཐེབས་པའི་རང་ཞལ་ཙིར་ཟིན་དུ་མོས་གུས་དྲག་པོས་རང་ངོ་འཕྲོད་པའི་སེམས་བསྐྱེད་དང་བསྔོ་བ་སོགས་ཀྱིས་སྦྱངས་པ་བྱས་པ་ན། རྒྱུ་དུས་ཀྱི་བདེ་གཤེགས་སྙིང་པོ་ཉིད་ལས་འབྲས་དུས་ཀྱི་བདེ་གཤེགས་སྙིང་པོ་ཉིད་མངོན་སུམ་དུ་མཐོང་བ་ཡིན་ཏེ། རྗེ་བཙུན་སྒམ་པོ་པས། རང་ལས་སྐྱེས་པའི་རྣམ་རྟོག་འདི། །ཆོས་སྐུ་ཡིན་པར་ཙིར་གྱིས་ཟུང༌། །ཉམས་སུ་མྱོང་ན་སྙིང་པོ་མཐོང༌། །ཞེས་དང༌། རྗེ་སྤྱན་སྔ་གྲགས་འབྱུང་གིས་ཀྱང༌། ཆོས་དབྱིངས་རྣམ་དག་ཁམས་དེ་ཉིད། །རྐྱེན་གྱི་རྗེས་འབྲངས་འཁོར་འདས་འབྱུང༌། །མ་བསྔོས་འཁོར་བ་མཐའ་མེད་འབྱུང༌། །བསྔོས་པས་མཚན་མའི་རྒྱ་ལས་གྲོལ། །ཞེས་འབྱུང་ལ། ཟག་མེད་ཀྱི་དགེ་བ་དེ་ཉིད་མངོན་དུ་གྱུར་ནས་དེ་ལ་གཏོང་བསྲུང་དག་སྤེལ་ལ་སློབ་པ་ལ་ནི་དུག་བཅས་ཀྱི་བསྔོ་སོགས་འབྱུང་བ་མིན་ཏེ། རྗེ་ཨོ་རྒྱན་པས། གདོད་ནས་འཁོར་གསུམ་ཡོངས་སུ་དག །མཚན་མའི་སྐྱོན་གྱིས་མི་གོས་ཏེ། །དམིགས་པའི་དུག་ཏུ་ག་ལ་འགྱུར། །སྦལ་པ་རྨ་ཅན་ག་ལ་འདྲ། །ཞེས་འབྱུང་བས། ས་སྐྱ་པ་སོགས་མང་པོས་རང་བྱུང་ཕྱག་རྒྱ་ཆེན་པོའི་ཡེ་ཤེས་ལ་བཅོས་མིན་དུ་བཞག་པའི་ངང་ནས་བསྔོ་བ་བྱས་པས། དུག་ཅན་གྱི་བསྔོ་བར་འགྱུར་བ་སོགས་དགག་པ་ཁ་ཐལ་བ་དུ་མ་བྱས་པའི་ཕྱོགས་སྔ་ནི་རྒྱལ་བ་སྲས་དང་སློབ་མར་བཅས་པ་ཐམས་ཅད་འོང་གིན་འདུག་པས་རྗེས་འཇུག་རྣམས་ཀྱང་རྗེས་བཟློས་དལ་བུར་བྱས་ན་ཉེན་ཆུང་ངོ༌།། །།

༈ རྡོ་རྗེའི་གསུང༌། **བླ་མ་དང་སངས་རྒྱས་ལ་ཡང་བསྔོ་བ་དགོས་**བྱ་བ་འདི་དག་པར་བཏོན་ན། སངས་རྒྱས་དང་བླ་མའི་མཛད་ཕྲིན་གྱི་དགེ་རྩ་རང་རེ་སེམས་ཅན་གྱིས་བསྔོ་བར་བྱ་དགོས་ཞེས་འདོན་པར་བྱའོ། །

 དེ་ལ་འདིར་ཞལ་སྔ་ནས། ཡུམ་ལས། ཤཱ་རིའི་བུས་ཀཽ་ཤི་ཀ་སངས་རྒྱས་བཅོམ་ལྡན་འདས་རྣམས་ཀྱིས་དང་པོར་ཐུགས་བསྐྱེད་པ་ནས་དམ་པའི་ཆོས་གནས་ཀྱི་བར་གྱི་དགེ་བའི་རྩ་བ་ཐམས་ཅད་དང་བྱང་ཆུབ་སེམས་དཔའ་དང༌། རང་སངས་རྒྱས་དང་ཉན་ཐོས་རྣམས་ཀྱི་དགེ་བའི་རྩ་བ་ཐམས་ཅད་རྣམ་པ་ཐམས་ཅད་མཁྱེན་པ་ཉིད་དུ་བསྔོ་བར་བདག་གིས་ཞུ་བ་སྐྱེས་སོ། །ཞེས་འབྱུང་བ་ལྟར་ཉམས་ལེན་དུ་རིགས་ཏེ། སངས་རྒྱས་དང་བྱང་སེམས་བླ་མ་དམ་པ་རྣམས་ཀྱིས་སེམས་ཅན་གྱི་དོན་དུ་དགེ་བའི་མཛད་ཕྲིན་ཅི་སྙེད་དོ་ཅོག་སླར་རང་རེས་བློས་བཟུང་ཏེ་སེམས་ཅན་གྱི་དོན་དུ་བསྔོས་པས་རང་རེའི་རྒྱུད་ཀྱི་ཚོགས་རྫོགས་ཡུལ་དང༌། ལྷག་པར་བསྔོ་བ་ལ་བརྟེན་པའི་བསགས་སྦྱང་གི་མཐུ་ཆེར་འགྲོ་བའི་ཕྱིར། དེ་ལྟ་བུའི་བསྔོ་བ་བྱེད་པ་ན་ཡང་སྦྱོར་བ་རྟེན་གསལ་བཏབ་ནས་ཡན་ལག་བདུན་པ་སྔོན་དུ་སོང་བས། སངས་རྒྱས་བྱང་སེམས་རྣམས་ཀྱི་དགོངས་པ་བསྐུལ། སེམས་ཅན་ལ་ཕྲིན་ལས་མྱུར་དུ་འཇུག་པར་བྱེད་པའི་གསོལ་བ་གདབ། དངོས་གཞི་སྐྱབས་སེམས་རྗེས་དམིགས་མེད་ཀྱི་རྒྱས་གདབ་སྟེ། སངས་རྒྱས་དང་བླ་མ་གཙོ་བོར་གྱུར་པའི་མཛད་ཕྲིན་དང་བདག་གཞན་སེམས་ཅན་ཐམས་ཅད་ཀྱིས་དུས་གསུམ་དུ་བསགས་པའི་དགེ་རྩ་སྡོམས་ནས་སེམས་ཅན་ཐམས་ཅད་རྫོགས་བྱང་ཐོབ་པའི་ཆེད་དུ་བསྔོ་དགོས་པ་ཡིན་ཏེ། ཇི་སྐད་དུ། སངས་རྒྱས་བདེ་བ་མཐའ་ཡས་ཀྱིས། །རྟག་ཏུ་བདེ་དང་ལྡན་པར་ཤོག །ཅེས་དང༌། བྱང་ཆུབ་སེམས་རྣམས་ཀྱིས་ནི། །འགྲོ་དོན་ཐུགས་ལ་དགོངས་འགྲུབ་ཤོག །མགོན་པོ་ཡིས་ནི་གང་དགོངས་པ། །སེམས་ཅན་རྣམས་ལ་བདེ་འབྱོར་ཤོག །ཅེས་འབྱུང་བའི་ཕྱིར།

 དགོངས་གཅིག་འགྲེལ་འབྱེད་སྔ་མས་སངས་རྒྱས་སྐུ་ཚེ་ཐུང་བ་དང༌། འཁོར་བ་ངན་པ་ལྟ་བུ་ལ་རང་རེ་དགེ་བས་དེའི་སྐུ་ཚེ་རིང་བ་དང་འཁོར་དག་པའི་ཆེད་དུ་བསྔོ་བས་དེ་ལྟར་འགྲུབ་པའི་ཆེད་ཡོད་ཅེས་པ་དང༌། རང་གཞན་གྱི་དགེ་རྩ་བླ་མ་ལ་ཕན་བདེའི་ཆེད་དུ་དམིགས་ནས་བླ་མ་ལ་བསྔོས་ན་འབྲས་བུ་བླ་མ་ལ་སྨིན་ཞེས་བྲིས་གདའ་བ་ནི། སྐྱོབ་པའི་དགོངས་པ་མ་ཡིན་ཏེ། སངས་རྒྱས་ནི་རྫོགས་སྨིན་སྦྱངས་གསུམ་མཐར་མ་ཕྱིན་པར་འཚང་རྒྱ་བ་མི་སྲིད་ལ། དེ་མཐར་ཕྱིན་པའི་སངས་རྒྱས་ལ་སྐུ་ཚེ་དང་འཁོར་ཕུན་སུམ་ཚོགས་མི་ཚོགས་པ་མི་སྲིད་པའི་ཕྱིར། འོ་ན་མཆོག་གི་སྤྲུལ་སྐུའི་ཞིང་དུ་སངས་རྒྱས་ཁ་ཅིག་སྐུ་ཚེ་ཐུང་བ་དང་འཁོར་མ་ཕུལ་མ་སྣང་བས་ནི་སངས་རྒྱས་སྐུ་ཚེ་ཐུང་བ་དང་འཁོར་མ་དག་པར་མི་འགྱུར་ཏེ། དེ་ནི་གདུལ་བྱའི་བློའི་ཉེས་པ་ཟད་པའི་ཕྱིར་རོ། །འོན་ཏེ་འཁོར་འདས་ཀྱི་དགེ་བས་གདུལ་བྱ་དེ་དག་གི་བློའི་ཉེས་པ་དེ་བྱང་བའི་ཆེད་དུ་བསྔོ་ན་ནི་ཤིན་ཏུ་རིགས་པ་ཉིད་དོ། །གསང་སྔགས་ཀྱི་བླ་མ་ནི་སྐྱོན་མེད་ཡོན་ཏན་ཀུན་ལྡན་རྫོགས་པའི་སངས་རྒྱས་ཡིན་པས་དེ་ཕན་བདེ་གོ་འཕང་ལ་འགོད་པའི་ཆེད་དུ་བསྔོ་བ་སོགས་བྱེད་ན་ལོག་ལྟ་མི་ཟད་པ་ཡིན་པས་མི་རུང༌། འོ་ན་ཇི་ལྟར་བྱ་སྙམ་ན། གདུལ་བྱའི་ངོར་བླ་མ་རིན་པོ་ཆེ་སྐུ་ཚེ་ཕྲིན་ལས་རྒྱས་པར་མཛད་དུ་གསོལ་བའི་ཆེད་དུ་གསོལ་བ་བཏབ་ཅིང་བསགས་སྦྱང་བྱས་པའི་དགེ་བ་ཐམས་ཅད་སེམས་ཅན་སངས་རྒྱས་ཐོབ་པའི་ཆེད་དུ་བསྔོ་བ་དང་བསྔོ་བ་དེའི་དགེ་བས་ཀྱང་སེམས་ཅན་ཐམས་ཅད་སངས་རྒྱས་ཐོབ་པའི་ཆེད་བླ་མ་རིན་པོ་ཆེའི་སྐུ་ཚེ་མཛད་ཕྲིན་རྒྱས་པའི་ཆེད་དུ་བསྔོ་བ་ན་དགེ་བའི་རྩ་བ་དཔག་མེད་བསྐྱེད་པ་ཡིན་ཏེ། ཞིང་བླ་མ་ལས་མཆོག་ཏུ་གྱུར་པ་མེད་པ་དེའི་ཕྲིན་ལས་ཀྱི་དགེ་བ་ལ་དམིགས་ནས་སྤེལ་སྦྱོང་བའི་བསྔོ་བར་སོང་བའི་ཕྱིར་ཞེས་བཀའ་སྩལ་ཏོ། །

 རྒྱན་ཀུན་གཅིག་ཏུ་བསྡུས་པ་ནི། །ཞིང་འདིར་རྒྱལ་བའི་མྱུ་གུའི་གཟུགས། །ཀརྨ་པ་ལས་སུ་ཞིག་ཡོད། །དེ་ཡི་མཐུ་མཆོག་འབྲི་ཁུང་པའི། །དམ་ཆོས་དགོངས་གཅིག་ཉིན་མོ་རུ། །མཛད་ཚེ་བདེ་གཤེགས་བགྲོད་ལམ་གྱི། །བྱང་སྡོམ་སྙིང་པོའི་གནད་བསྡུས་འདི། །ཚངས་དབྱངས་དྲུག་ཅུས་བཀའ་སྩལ་ཏོ། །རྫོགས་པའི་སངས་རྒྱས་དཔལ་ཀརྨ་པ་མི་བསྐྱོད་བཟང་པོའི་ཞབས་ཀྱིས་ཉེ་བར་བསྩལ་བའོ། །མངྒ་ལཾ།། །།